**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**2021 ОНЫ 01 ДҮГЭЭР САРЫН 27-НЫ ӨДӨР /ЛХАГВА ГАРАГ/-ИЙН НЭГДСЭН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | Баримтын агуулга | Хуудасны дугаар |
| 1. | Хуралдааны товч тэмдэглэл: | 1-13 |
| 2. | Хуралдааны дэлгэрэнгүй тэмдэглэл: | 14-132 |
| 1.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Ц.Туваан нарын 11 гишүүн 2020.12.23-ны өдөр өргөн мэдүүлсэн, хэлэлцэх эсэх/ | 15-34 |
| 2.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн Х.Булгантуяа, Ж.Сүхбаатар нарын 2020.12.22-ны өдөр өргөн мэдүүлсэн, хэлэлцэх эсэх/ | 34-60 |
|  | 3. Монгол Улсын Ерөнхий сайдыг томилох тухай | 60-105 |
|  | 4.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд /Улсын Их Хурлын гишүүн М.Оюунчимэг нарын 4 гишүүн 2020.12.28-ны өдөр өргөн мэдүүлсэн, хэлэлцэх эсэх/ | 105-111 |
|  | 5.Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн нэгтгэсэн төсөл /Улсын Их Хурлын гишүүн Б.Пүрэвдорж болон Г.Тэмүүлэн, С.Чинзориг, С.Бямбацогт нар 2021.01.19-ний өдөр тус тус өргөн мэдүүлсэн, анхны хэлэлцүүлэг/ | 111-115 |
|  | 6. Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд /Засгийн газар 2020.12.01-ний өдөр өргөн мэдүүлсэн, анхны хэлэлцүүлэг/ | 115-125 |
|  | 8.“Дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл | 125-130 |
|  | Монгол Улсын Ерөнхий сайдыг томилох тухай /үргэлжлүүлэн хэлэлцэв/. | 131-132 |

***Монгол Улсын Их Хурлын 2020 оны намрын ээлжит***

***чуулганы 2021 оны 01 дүгээр сарын 27-ны өдөр /Лхагва гараг/-ийн***

***нэгдсэн хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 74 гишүүнээс 51 гишүүн хүрэлцэн ирж, 68.9 хувийн ирцтэйгээр хуралдаан 10 цаг 05 минутад Төрийн ордны “Их хуралдай”, “Их эзэн Чингис хаан”, “Жанжин Д.Сүхбаатар”, “Үндсэн хууль”, “Их засаг” танхимуудад нэгэн зэрэг эхлэв.*

*Чөлөөтэй: Ш.Раднаасэд, У.Хүрэлсүх;*

*Эмнэлгийн чөлөөтэй: Н.Учрал;*

*Тасалсан: С.Ганбаатар, Х.Нямбаатар, Ч.Хүрэлбаатар;*

*Хоцорсон: М.Оюунчимэг-1 цаг.*

***Нэг.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Ц.Туваан нарын 11 гишүүн 2020.12.23-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Санхүүгийн зохицуулах хорооны дарга Д.Баярсайхан, мөн хорооны Банк бус санхүүгийн байгууллагын газрын дарга Б.Итгэлсүрэн, Хууль, эрх зүйн хэлтсийн референт Ж.Мөнх-Оргил, Монголбанкны Тэргүүн дэд ерөнхийлөгч Г.Дөлгөөн, мөн банкны Нөөцийн удирдлага, санхүүгийн зах зээлийн газрын захирал А.Энхжин нар “Их хуралдай” танхимаас, Монголбанкны Төлбөр тооцооны газрын захирал Э.Анар, Эрх зүйн бодлогын хэлтсийн ахлах мэргэжилтэн Ө.Мөнх-Ундрага, мэргэжилтэн Г.Байгаль, Гадаад харилцааны яамны Консулын газрын захирал Л.Мөнхтүшиг, мөн яамны Консулын газрын хоёрдугаар нарийн бичгийн дарга С.Энхцэцэг, Хөдөлмөр, нийгмийн хамгааллын яамны Бодлого, төлөвлөлтийн газрын дарга А.Хишигбаяр, Хүний эрхийн Үндэсний Комиссын даргын албан үүргийг түр орлон гүйцэтгэгч, гишүүн Ж.Хунан, Шударга өрсөлдөөн, хэрэглэгчийн төлөө газрын Хэрэглэгчийн эрхийг хамгаалах газрын дарга Ш.Цэрэндулам нар цахимаар оролцов.

Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын Зөвлөхүүдийн албаны зөвлөх Ш.Ариунжаргал, Б.Баярмаа, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн нар байлцав.

Төслийн үзэл баримтлалын талаар илтгэлийг Улсын Их Хурлын гишүүн Ц.Туваан “Их хуралдай” танхимаас, хуулийн төслийг хэлэлцэх эсэх талаар Аюулгүй байдал, гадаад бодлогын болон Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Н.Наранбаатар “Жанжин Д.Сүхбаатар” танхимаас тус тус танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн С.Бямбацогт, Ц.Мөнх-Оргил, Л.Энх-Амгалан, Ц.Даваасүрэн, Т.Доржханд, Н.Алтанхуяг нарын тавьсан асуултад Улсын Их Хурлын гишүүн Ц.Туваан “Их хуралдай” танхимаас хариулж, тайлбар хийв. */Танхим тус бүрийн нэр өгсөн дарааллыг сөөлжүүлэн асуулт асуух зөвшөөрөл өгсөн болно./*

Улсын Их Хурлын гишүүн Б.Пүрэвдорж, С.Одонтуяа, С.Амарсайхан, Ш.Адьшаа, Т.Доржханд, Ж.Бат-Эрдэнэ нар үг хэлэв.

*Монгол Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.4-т заасны дагуу санал хураалтыг гар өргөж явуулав. Танхим тус бүрээс ирсэн санал хураалтын дүнг нэгтгэн танилцуулав.*

**Г.Занданшатар:** Байнгын хорооны саналаар Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх шаардлагагүй гэсэн саналыг дэмжье гэсэн санал хураалт явуулъя.

Зөвшөөрсөн: 19

Татгалзсан: 46

Бүгд: 65

29.2 хувийн саналаар Байнгын хорооны санал дэмжигдсэнгүй.

Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлэв.

*Уг асуудлыг 11 цаг 15 минутад хэлэлцэж дуусав.*

***Хоёр.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Х.Булгантуяа, Ж.Сүхбаатар нарын 2020.12.22-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Санхүүгийн зохицуулах хорооны дарга Д.Баярсайхан, мөн хорооны Банк бус санхүүгийн байгууллагын газрын дарга Б.Итгэлсүрэн, Хууль, эрх зүйн хэлтсийн референт Ж.Мөнх-Оргил, Монголбанкны Тэргүүн дэд ерөнхийлөгч Г.Дөлгөөн, мөн банкны Нөөцийн удирдлага, санхүүгийн зах зээлийн газрын захирал А.Энхжин нар “Их хуралдай” танхимаас, Монголбанкны Төлбөр тооцооны газрын захирал Э.Анар, Эрх зүйн бодлогын хэлтсийн ахлах мэргэжилтэн Ө.Мөнх-Ундрага, мэргэжилтэн Г.Байгаль, Гадаад харилцааны яамны Консулын газрын захирал Л.Мөнхтүшиг, мөн яамны Консулын газрын хоёрдугаар нарийн бичгийн дарга С.Энхцэцэг, Хөдөлмөр, нийгмийн хамгааллын яамны Бодлого, төлөвлөлтийн газрын дарга А.Хишигбаяр, Хүний эрхийн Үндэсний Комиссын даргын албан үүргийг түр орлон гүйцэтгэгч, гишүүн Ж.Хунан, Шударга өрсөлдөөн, хэрэглэгчийн төлөө газрын Хэрэглэгчийн эрхийг хамгаалах газрын дарга Ш.Цэрэндулам нар цахимаар оролцов.

Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын дарга Зөвлөхүүдийн албаны зөвлөх Ш.Ариунжаргал, Б.Баярмаа, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн нар байлцав.

Төслийн үзэл баримтлалын талаар илтгэлийг Улсын Их Хурлын гишүүн Х.Булгантуяа цахимаар, хуулийн төслийг хэлэлцэх эсэх талаар Аюулгүй байдал, гадаад бодлогын болон Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Ц.Сэргэлэн “Үндсэн хууль” танхимаас тус тус танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Т.Доржханд, Ц.Сэргэлэн, Н.Ганибал, Ц.Даваасүрэн, Ц.Туваан, О.Цогтгэрэл, Б.Жавхлан, Ж.Бат-Эрдэнэ, Г.Дамдинням, Д.Ганбат нарын тавьсан асуултад Улсын Их Хурлын гишүүн Х.Булгантуяа цахимаар, Улсын Их Хурлын гишүүн Ж.Сүхбаатар “Үндсэн хууль” танхимаас, Санхүүгийн зохицуулах хорооны дарга Д.Баярсайхан “Их хуралдай” танхимаас тус тус хариулж, тайлбар хийв. */Танхим тус бүрийн нэр өгсөн дарааллыг сөөлжүүлэн асуулт асуух зөвшөөрөл өгсөн болно./*

Улсын Их Хурлын гишүүн М.Оюунчимэг үг хэлэв.

*Монгол Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.4-т заасны дагуу санал хураалтыг гар өргөж явуулав. /Танхим тус бүрээс ирсэн санал хураалтын дүнг нэгтгэн танилцуулав./*

**Г.Занданшатар:** Байнгын хорооны саналаар Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 44

Татгалзсан: 21

Бүгд: 65

67.7 хувийн саналаар дэмжигдлээ.

Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлэв.

*Уг асуудлыг 12 цаг 32 минутад хэлэлцэж дуусав.*

Улсын Их Хурлын дарга Г.Занданшатар Оюу толгойн асуудлаар өлсгөлөн зарлаад байгаа Улсын Их Хурлын гишүүн С.Ганбаатарт хандан үг хэлэв.

Монгол Улсын Ерөнхийлөгч Х.Баттулгаас Монгол Улсын Үндсэн хуулийн Гучин есдүгээр зүйлийн 2 дахь хэсэгт заасан бүрэн эрхийн дагуу Лувсаннамсрайн Оюун-Эрдэнийг Монгол Улсын Ерөнхий сайдаар томилох санал ирүүлснийг Улсын Их Хурлын дарга Г.Занданшатар уншиж танилцуулав.

*Үдээс өмнөх хуралдаан 2 цаг 34 минут үргэлжилж, 74 гишүүнээс 51 гишүүн хүрэлцэн ирж, 68.9 хувийн ирцтэйгээр 12 цаг 40 минутад завсарлав.*

*Үдээс хойших хуралдаан 14 цаг 01 минутад Төрийн ордны “Их хуралдай”, “Их эзэн Чингис хаан”, “Жанжин Д.Сүхбаатар”, “Үндсэн хууль”, “Их засаг” танхимуудад нэгэн зэрэг эхлэв.*

*Чөлөөтэй: Д.Өнөрболор;*

*Эмнэлгийн чөлөөтэй: Н.Учрал;*

*Тасалсан: Д.Бат-Эрдэнэ,С.Ганбаатар.*

***Гурав. Монгол Улсын Ерөнхий сайдыг томилох тухай***

Хэлэлцэж буй асуудалтай холбогдуулан Улсын Их Хурлын гишүүн, нэр дэвшигч Л.Оюун-Эрдэнэ, Монгол Улсын Ерөнхийлөгчийн Тамгын газрын дарга Ө.Шижир нар “Их хуралдай” танхимаас оролцов.

Хуралдаанд Улсын Их Хурлын Ерөнхий нарийн бичгийн дарга Л.Өлзийсайхан, Хууль, эрх зүйн газрын Зөвлөхүүдийн албаны зөвлөх Ц.Болормаа, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Монгол Улсын Ерөнхий сайдыг томилох тухай Монгол Улсын Ерөнхийлөгчийн саналыг Ерөнхийлөгчийн Тамгын газрын дарга Ө.Шижир, Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Л.Энх-Амгалан нар “Их хуралдай” танхимаас тус тус танилцуулав.

Монгол Улсын Ерөнхийлөгчийн санал болон Байнгын хорооны санал, дүгнэлттэй холбогдуулан Улсын Их Хурлын гишүүн Ш.Адьшаа, Д.Ганбат, Д.Батлут, Б.Бейсен, Ж.Сүхбаатар, Н.Ганибал, Ж.Батсуурь, Б.Саранчимэг, Ц.Сэргэлэн, О.Цогтгэрэл, Ж.Мөнхбат, Ц.Даваасүрэн, Б.Энхбаяр, Н.Алтанхуяг, С.Амарсайхан, Ц.Мөнхцэцэг, Т.Аюурсайхан, С.Одонтуяа, Х.Болорчулуун, Т.Доржханд, Ж.Ганбаатар, Х.Баделхан, Ц.Туваан, Ж.Бат-Эрдэнэ, Б.Пүрэвдорж, Ц.Анандбазар, Б.Баттөмөр, Б.Бат-Эрдэнэ нар үг хэлж, асуулт асуув.

Шинээр байгуулагдах Засгийн газрын баримтлах бодлогын талаарх асуултад нэр дэвшигч Улсын Их Хурлын гишүүн Л.Оюун-Эрдэнэ хариулж, тайлбар хийв.

  Улсын Их Хурлын гишүүд асуулт асууж, үг хэлсний дараа Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат, хэлэлцэж буй асуудлаар 5 өдрийн завсарлага авах хүсэлт гаргав.

Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.8-д “Хуралдааны үед нам, эвслийн бүлэг тухайн хэлэлцэж байгаа асуудалтай холбогдуулан завсарлага авахаар бол хуралдаан даргалагч тухайн үеийн нөхцөл байдалтай уялдуулан завсарлагын хугацааг тогтооно” хэмээн заасны дагуу цар тахлын нөхцөл байдал, улс орны эдийн засаг, нөхцөл байдлыг харгалзан Монгол Улсын Ерөнхий сайдыг томилох нь нэн чухал, хойшлуулашгүй асуудал гэдгийг Улсын Их Хурлын дарга Г.Занданшатар хэлж, Ардчилсан намын бүлэгт 1 цагийн завсарлага өгөв./16:40/

***Дөрөв.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн М.Оюунчимэг нарын 4 гишүүн 2020.12.28-ны өдөр өргөн мэдүүлсэн,* ***хэлэлцэх эсэх****/*

Хэлэлцэж буй асуудалтай холбогдуулан Санхүүгийн зохицуулах хорооны дарга Д.Баярсайхан, мөн хорооны Банк бус санхүүгийн байгууллагын газрын дарга Б.Итгэлсүрэн, Хууль, эрх зүйн хэлтсийн референт Ж.Мөнх-Оргил, Монголбанкны Тэргүүн дэд ерөнхийлөгч Г.Дөлгөөн, мөн банкны Нөөцийн удирдлага, санхүүгийн зах зээлийн газрын захирал А.Энхжин нар “Их хуралдай” танхимаас, Монголбанкны Төлбөр тооцооны газрын захирал Э.Анар, Эрх зүйн бодлогын хэлтсийн ахлах мэргэжилтэн Ө.Мөнх-Ундрага, мэргэжилтэн Г.Байгаль, Гадаад харилцааны яамны Консулын газрын захирал Л.Мөнхтүшиг, мөн яамны Консулын газрын хоёрдугаар нарийн бичгийн дарга С.Энхцэцэг, Хөдөлмөр, нийгмийн хамгааллын яамны Бодлого, төлөвлөлтийн газрын дарга А.Хишигбаяр, Хүний эрхийн Үндэсний Комиссын даргын албан үүргийг түр орлон гүйцэтгэгч, гишүүн Ж.Хунан, Шударга өрсөлдөөн, хэрэглэгчийн төлөө газрын Хэрэглэгчийн эрхийг хамгаалах газрын дарга Ш.Цэрэндулам нар цахимаар оролцов.

Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын Зөвлөхүүдийн албаны зөвлөх Ш.Ариунжаргал, Б.Баярмаа, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн нар байлцав.

Төслийн үзэл баримтлалын талаар илтгэлийг Улсын Их Хурлын гишүүн М.Оюунчимэг, хуулийн төслийг хэлэлцэх эсэх талаар Аюулгүй байдал, гадаад бодлогын болон Эдийн засгийн байнгын хорооноос гаргасан санал, дүгнэлтийг Улсын Их Хурлын гишүүн Б.Баттөмөр нар “Их хуралдай” танхимаас тус тус танилцуулав.

Илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн С.Чинзоригийн тавьсан асуултад Улсын Их Хурлын гишүүн М.Оюунчимэг, Монголбанкны Тэргүүн дэд ерөнхийлөгч Г.Дөлгөөн нар “Их хуралдай” танхимаас хариулж, тайлбар хийв.

*Монгол Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.4-т заасны дагуу санал хураалтыг гар өргөж явуулав. /Танхим тус бүрээс ирсэн санал хураалтын дүнг нэгтгэн танилцуулав./*

**Г.Занданшатар:** Байнгын хорооны саналаар Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналыг дэмжье гэсэн санал хураалт явуулъя.

Зөвшөөрсөн: 50

Татгалзсан: 18

Бүгд: 68

73.5 хувийн саналаар дэмжигдлээ.

Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг үзэл баримтлалын хүрээнд хэлэлцэхийг дэмжсэн тул анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлэв.

*Уг асуудлыг 17 цаг 00 минутад хэлэлцэж дуусав.*

***Тав.Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн нэгтгэсэн төсөл*** */Улсын Их Хурлын гишүүн Б.Пүрэвдорж болон Г.Тэмүүлэн, С.Чинзориг, С.Бямбацогт нар 2021.01.19-ний өдөр тус тус өргөн мэдүүлсэн,* ***анхны хэлэлцүүлэг****/*

Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын Зөвлөхүүдийн албаны зөвлөх Б.Төгсцэнгэл, Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар нар байлцав.

Хуулийн төслийг анхны хэлэлцүүлэгт бэлтгэсэн талаар Төсвийн байнгын хорооноос гаргасан санал, дүгнэлтийг Улсын Их Хурлын гишүүн Ц.Сандаг-Очир “Үндсэн хууль” танхимаас танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт гараагүй болно.

*Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн нэгтгэсэн төслийн талаар Төсвийн байнгын хорооноос гаргасан зарчмын зөрүүтэй саналын томьёоллоор санал хураалтыг MyParliament программ болон цахим хуралдааны программыг ашиглан явуулав.*

**Нэг.Төсвийн байнгын хорооны дэмжсэн санал:**

**Г.Занданшатар:**1.Улсын Их Хурлын гишүүн С.Бямбацогт, Б.Пүрэвдорж, Г.Тэмүүлэн, С.Чинзориг нарын гаргасан, Улсын Их Хурлын гишүүн Г.Тэмүүлэн, С.Бямбацогт, С.Чинзориг болон Улсын Их Хурлын гишүүн Б.Пүрэвдоржоос тус тус өргөн мэдүүлсэн Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төслүүдийг нэгтгэн 1 төсөл болгож, Улсын Их Хурлын гишүүн Г.Тэмүүлэн, С.Бямбацогт, С.Чинзориг нарын өргөн мэдүүлсэн төслийг суурилан хэлэлцье гэсэн саналыг дэмжье гэсэн санал хураалт явуулъя.

Зөвшөөрсөн: 48

Татгалзсан: 19

Бүгд: 67

71.6 хувийн саналаар дэмжигдлээ.

2.Улсын Их Хурлын гишүүн Б.Пүрэвдоржийн гаргасан, Төсөлд доор дурдсан агуулгатай 2 дугаар зүйл нэмэх:

“**2 дугаар зүйл.**Энэ хуулийг 2021 оны 01 дүгээр сарын 01-ний өдрөөс эхлэн дагаж мөрдөнө.” гэсэн саналыг дэмжье гэсэн санал хураалт явуулъя.

Зөвшөөрсөн: 48

Татгалзсан: 19

Бүгд: 67

71.6 хувийн саналаар дэмжигдлээ.

**Хоёр.Төсвийн байнгын хорооны дэмжээгүй** **санал:**

**Г.Занданшатар:**1.Улсын Их Хурлын гишүүн Б.Пүрэвдоржийн гаргасан, Төслийн 1 дүгээр зүйлийн “8 дугаар зүйлийн” гэсний өмнө “3 дугаар зүйлийн 3.1.3, 5 дугаар зүйлийн 5.1 дэх хэсгийн “2020 онд мөрдүүлэхээр” гэснийг “2020-2022 онд мөрдүүлэхээр” гэж,” нэмэх гэсэн Байнгын хорооны дэмжээгүй саналыг дэмжье гэсэн санал хураалт явуулъя.

Зөвшөөрсөн: 48

Татгалзсан: 19

Бүгд: 67

71.6 хувийн саналаар дэмжигдлээ.

2.Улсын Их Хурлын гишүүн Б.Пүрэвдоржийн гаргасан, Төслийн 1 дүгээр зүйлийн “2022 оны 01 дүгээр сарын 01-ний” гэснийг “2022 оны 12 дугаар сарын 31-ний” гэж өөрчлөх гэсэн Байнгын хорооны дэмжээгүй саналыг дэмжье гэсэн санал хураалт явуулъя.

Зөвшөөрсөн: 49

Татгалзсан: 17

Бүгд: 66

74.2 хувийн саналаар дэмжигдлээ.

*Зарчмын зөрүүтэй саналын томьёоллоор санал хурааж дууслаа.*

Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн нэгтгэсэн төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлэв.

*Уг асуудлыг 17 цаг 10 минутад хэлэлцэж дуусав.*

***Зургаа. Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2020.12.01-ний өдөр өргөн мэдүүлсэн,* ***анхны хэлэлцүүлэг/***

Хэлэлцэж буй асуудалтай холбогдуулан Батлан хамгаалахын сайд Г.Сайханбаяр, Батлан хамгаалах яамны Төрийн нарийн бичгийн дарга Д.Ганхуяг, мөн яамны Стратегийн бодлого, төлөвлөлтийн газрын дарга С.Ганбямба, мөн газрын Хуулийн хэлтсийн дарга Г.Энхболд нар “Их хуралдай” танхимаас оролцов.

Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын Зөвлөхүүдийн албаны зөвлөх Ж.Чимгээ, Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар нар байлцав.

Хуулийн төслийг анхны хэлэлцүүлэгт бэлтгэсэн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Н.Энхболд “Их засаг” танхимаас танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн С.Бямбацогт, Н.Алтанхуяг нарын тавьсан асуултад Батлан хамгаалахын сайд Г.Сайханбаяр “Их хуралдай” танхимаас хариулж, тайлбар хийв.

*Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийн талаар Аюулгүй байдал, гадаад бодлогын байнгын хорооноос гаргасан зарчмын зөрүүтэй саналын томьёоллоор санал хураалтыг MyParliament программ болон цахим хуралдааны программыг ашиглан явуулав.*

**Нэг. Аюулгүй байдал, гадаад бодлогын байнгын хорооны**

**дэмжсэн санал:**

**Г.Занданшатар:** 1.Улсын Их Хурлын гишүүн Н.Энхболдын гаргасан, Төслийн 1 дүгээр зүйлийн “3.1.18” дахь заалтыг бүхэлд нь хасах гэсэн саналыг дэмжье гэсэн санал хураалт явуулъя.

Зөвшөөрсөн: 46

Татгалзсан: 19

Бүгд: 65

70.8 хувийн саналаар дэмжигдлээ.

2.Улсын Их Хурлын гишүүн Н.Энхболдын гаргасан, Төслийн 1 дүгээр зүйлийн 181.1 дэх хэсгийн “хүчин нь” гэснийг “хүчний” гэж өөрчилж, “бэхжүүлэх,” гэсний дараа “зэвсэгт хүчний” гэснийг хасах гэсэн саналыг дэмжье гэсэн санал хураалт явуулъя.

Зөвшөөрсөн: 46

Татгалзсан: 19

Бүгд: 65

70.8 хувийн саналаар дэмжигдлээ.

3.Улсын Их Хурлын гишүүн Н.Энхболдын гаргасан, Төслийн 1 дүгээр зүйлийн 181.5 дахь хэсгийн “холбогдуулан” гэснийг “уялдуулан шаардлагатай бол” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 46

Татгалзсан: 19

Бүгд: 65

70.8 хувийн саналаар дэмжигдлээ.

4.Улсын Их Хурлын гишүүн Н.Энхболдын гаргасан, Төслийн 1 дүгээр зүйлийн “13.1.15” дахь заалтыг бүхэлд нь хасах гэсэн саналыг дэмжье гэсэн санал хураалт явуулъя.

Зөвшөөрсөн: 46

Татгалзсан: 19

Бүгд: 65

70.8 хувийн саналаар дэмжигдлээ.

**Хоёр.Аюулгүй байдал, гадаад бодлогын байнгын хорооны дэмжсэн найруулгын шинжтэй саналын томьёолол:**

**Г.Занданшатар:** Улсын Их Хурлын гишүүн Н.Энхболдын гаргасан, Төслийн 1 дүгээр зүйлийн “зүйл” гэсний дараа “, заалт” гэснийг хасаж, 181.3.6 дахь заалтын “орчныг” гэснийг “орчин, нөхцөлийг” гэж, “181.3.9” дэх заалтыг “181.4” дэх хэсэг гэж, “181.4-181.6” дахь хэсгийн дугаарыг “181.5-181.7” гэж тус тус өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 46

Татгалзсан: 19

Бүгд: 65

70.8 хувийн саналаар дэмжигдлээ.

**Гурав**.**Төрийн болон албаны нууцын тухай хуульд нэмэлт оруулах тухай хуулийн төслийн талаарх зарчмын зөрүүтэй саналын томьёолол:**

**Аюулгүй байдал, гадаад бодлогын байнгын хорооны**

**дэмжсэн санал:**

**Г.Занданшатар:** 1.Улсын Их Хурлын гишүүн Н.Энхболдын гаргасан, Төслийн 1 дүгээр зүйлийн “агуулгатай” гэсний дараа “13.1.3.о” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 46

Татгалзсан: 19

Бүгд: 65

70.8 хувийн саналаар дэмжигдлээ.

2.Улсын Их Хурлын гишүүн Н.Энхболдын гаргасан, Төслийн 1 дүгээр зүйлийн 13.1.3.о дэд заалтын “холбоотой” гэсний дараа “нууцалбал зохих” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 46

Татгалзсан: 19

Бүгд: 65

70.8 хувийн саналаар дэмжигдлээ.

*Зарчмын зөрүүтэй саналын томьёоллоор санал хурааж дууслаа.*

Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийг эцсийн хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлэв.

*Уг асуудлыг 17 цаг 30 минутад хэлэлцэж дуусав.*

***Долоо.“Дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар нар байлцав.

Улсын Их Хурлын гишүүн Т.Аюурсайхан хэлэлцэх асуудлын дараалалд “Дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг оруулж, хэлэлцэн батлах горимын санал гаргав.

**Г.Занданшатар:** Улсын Их Хурлын гишүүн Т.Аюурсайханы гаргасан горимын саналыг дэмжье гэсэн санал хураалт явуулъя.

Зөвшөөрсөн: 46

Татгалзсан: 19

Бүгд: 65

70.8 хувийн саналаар горимын санал дэмжигдлээ.

Тогтоолын төслийн талаар Үйлдвэржилтийн бодлогын байнгын хорооноос гаргасан санал, дүгнэлтийг Улсын Их Хурлын гишүүн Б.Чойжилсүрэн танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүд асуулт асууж, үг хэлээгүй болно.

**Г.Занданшатар:** Байнгын хорооны саналаар “Дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг баталъя гэсэн санал хураалт явуулъя.

Зөвшөөрсөн: 50

Татгалзсан: 15

Бүгд: 65

76.9 хувийн саналаар тогтоол батлагдлаа.

Улсын Их Хурлын дарга Г.Занданшатар “Дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./17:50/

*Уг асуудлыг 17 цаг 51 минутад хэлэлцэж дуусав.*

Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат Монгол Улсын Ерөнхий сайдыг томилох тухай асуудлаар Улсын Их Хурал дахь Ардчилсан намын бүлгээс авсан 1 цагийн завсарлага дууссаныг мэдэгдэв./17:52/

***Монгол Улсын Ерөнхий сайдыг томилох тухай асуудлыг үргэлжлүүлэн хэлэлцэв.***

Улсын Их Хурлын дарга Г.Занданшатар Монгол Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.2-т заасны дагуу санал хураалтыг гар өргөж явуулах нь зүйтэй гэсэн горимын санал гаргав.

**Г.Занданшатар**: Монгол Улсын Ерөнхий сайдаар Улсын Их Хурлын гишүүн Лувсаннамсрайн Оюун-Эрдэнийг томилох саналыг дэмжье гэсэн санал хураалт явуулъя.

Зөвшөөрсөн: 58

Татгалзсан: 8

Бүгд: 66

87.9 хувийн саналаар дэмжигдлээ.

Улсын Их Хурлын дарга Г.Занданшатар “Монгол Улсын Ерөнхий сайдыг томилох тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа./18:05/

Улсын Их Хурлын дарга Г.Занданшатар, Монгол Улсын Ерөнхий сайдын хариуцлагатай албан тушаалд өндөр хувь, итгэлээр сонгогдсон Улсын Их Хурлын гишүүн Лувсаннамсрайн Оюун-Эрдэнэд Улсын Их Хурлын нийт гишүүдийн өмнөөс баяр хүргэж, ажилд нь амжилт хүсэж, үг хэлэв.

Монгол Улсын Ерөнхий сайд Л.Оюун-Эрдэнэ Төрийн сүлдэнд мэхийн ёслов.

Чуулганы нэгдсэн хуралдааны зохион байгуулалтыг “Их хуралдай” танхимдУлсын Их Хурлын Тамгын газрын *Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар*, Инновац, цахим бодлогын байнгын хороо хариуцсан *ахлах зөвлөх П.Батбаатар,* *Хуралдаан зохион байгуулах хэлтсийн дарга Г.Агар-Эрдэнэ, мөн хэлтсийн референт Б.Туул, шинжээч М.Номиндулам, Э.Сувд-Эрдэнэ, “Их эзэн Чингис хаан” танхимд* *Хууль, эрх зүйн газрын Хуралдаан зохион байгуулах хэлтсийн шинжээч П.Мядагмаа, Байнгын хорооны асуудал хариуцсан хэлтсийн Нийгмийн бодлогын байнгын хороо хариуцсан нарийн бичгийн дарга Г.Нямсүрэн, “Жанжин Д.Сүхбаатар” танхимд* *Парламентын судалгааны хүрээлэнгийн референт Р.Дэлгэрмаа, Хуралдаан зохион байгуулах хэлтсийн шинжээч П.Оюунгэрэл, “Үндсэн хууль” танхимд Хууль, эрх зүйн газрын Эрх зүйн шинжилгээний хэлтсийн референт Б.Хангай, Хуралдаан зохион байгуулах хэлтсийн шинжээч Б.Батгэрэл, “Их засаг” танхимд Хууль, эрх зүйн газрын Зөвлөхүүдийн албаны зөвлөх М.Отгон, Хуралдаан зохион байгуулах хэлтсийн шинжээч Ц.Алтан-Од нар болон техник хангамжийн зохион байгуулалтыг Мэдээллийн технологийн хэлтсийн дарга Ж.Элбэгзаяа, мөн хэлтсийн ахлах референт Ч.Тунгалаг, референт С.Мөнхтөр, шинжээч Б.Эрдэнэбаяр нар хариуцан ажиллав.*

*Хуралдаан 6* *цаг 41 минут үргэлжилж, 74 гишүүнээс 69 гишүүн хүрэлцэн ирж, 93.2 хувийн ирцтэйгээр 18 цаг 08 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**2021 ОНЫ 01 ДҮГЭЭР САРЫН 27-НЫ ӨДӨР /ЛХАГВА ГАРАГ/-ИЙН**

**НЭГДСЭН** **ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Г.Занданшатар:** Улсын Их Хурлын гишүүдийн өдрийн амгаланг айлтгая. Онцгой нөхцөлд хэрэглэх хуралдааны дэгд заасны дагуу Улсын Их Хурлын гишүүд цахим хуралдааны программ ашиглан ирцээ бүрдүүлж нэгдсэн хуралдаанд оролцож байна.

“Их хуралдай” танхимаас Байнгын хороодын дарга нар, даргын дэргэдэх зөвлөлийн гишүүд, цөөнхийн төлөөлөл оролцож хуралдаж байна.

Ингээд ирц бүрдсэн байна. Улсын Их Хурлын 2020 оны намрын ээлжит чуулганы 2021 оны 01 дүгээр сарын 27-ны өдрийн нэгдсэн хуралдаан нээснийг мэдэгдье. Индэр дээр зайнд ганцаараа байгаа учраас маскаа авч байна.

Чуулганы нэгдсэн хуралдаанаар хэлэлцэх асуудлыг танилцуулна. Коронавируст халдвар КОВИД-19-ийн цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэнэ. Энэ бол Улсын Их Хурлын гишүүн Х.Булгантуяа, Ж.Сүхбаатар нарын өргөн мэдүүлсэн.

Хоёр дахь Коронавируст халдвар КОВИД-19-ийн цар тахлаас урьдчилан сэргийлэх, нийгэм эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд. Энэ бол Улсын Их Хурлын гишүүн Ц.Туваан нарын өргөн мэдүүлсэн 11 гишүүний өргөн мэдүүлсэн хуулийн төсөл байна.

Гурав дахь Коронавируст халдвар КОВИД-19-ийн цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл бол хамт өргөн мэдүүлсэн төслүүд. Энэ бол Мөнхөөгийн Оюунчимэг гишүүн нарын 4 гишүүн мэдүүлсэн хууль байна.

Дөрөвдүгээрт, Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн нэгтгэсэн төсөл. Энэ бол Улсын Их Хурлын гишүүн Ганзоригийн Тэмүүлэн, Содномын Чинзориг, Сандагийн Бямбацогт, Бөхчулууны Пүрэвдорж нар тус тус өргөн мэдүүлсэн. Ингээд анхны хэлэлцүүлгийг нь хамтатган хийж байгаа тийм хуулийн төсөл байна.

Тавдугаар Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийг хэлэлцэнэ.

Ингээд хэлэлцэх асуудалдаа оръё.

***Нэг.******Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийн хэлэлцэх эсэх*** *асуудлыг хэлэлцэнэ.*

Хууль санаачлагчийн илтгэлийг Улсын Их Хурлын эрхэм гишүүн Хүрэлбаатарын Булгантуяа танилцуулна.

Энэ асуудлыг хойшлууллаа, дэгийн тухай хуульд заасны дагуу.

***Хоёр.*** ***Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд****/Улсын Их Хурлын гишүүн Ц.Туваан нарын 11 гишүүн өргөн мэдүүлсэн,* ***хэлэлцэх эсэх/*** *асуудлыг хэлэлцэнэ.*

Хууль санаачлагчийн илтгэлийг Улсын Их Хурлын гишүүн эрхэм гишүүн Цэвэгдоржийн Туваан танилцуулна.

Туваан гишүүнийг индэрт урьж байна.

**Ц.Туваан:** Улсын Их Хурлын дарга, эрхэм гишүүд ээ,

Монгол Улсын Их Хурлаас 2020 оны 4 дүгээр сарын 29-ний өдөр Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийг баталсан.

Дэлхий нийтийг хамарсан коронавирус халдварын цар тахлаар өвчилсөн хүний тоо хурдацтай нэмэгдэж, батлагдсан тохиолдлын тоо 99674951 хүрээд байгаа. Монгол Улсад Коронавируст халдварын цар тахлын анхны тохиолдол 2020 оны 11 сарын 11-ний өдөр бүртгэгдсэнтэй холбогдуулан Засгийн газраас гамшгаас хамгаалах бүх нийтийн бэлэн байдлын зэрэгт шилжүүлж, хатуу хөл хорио тогтоосон билээ. Дэлхий даяар коронавируст халдварын цар тахлын хоёр дахь давлагаа үргэлжилж, цаашид цар тахлын үргэлжлэх хугацаа, үр дагаврыг урьдчилан таамаглах боломжгүй нөхцөл байдал үүссэн. Цар тахлыг хохирол багатай даван туулахад эрх зүйн орчныг улам боловсронгуй болгох шаардлага тулгарсан тул короновируст халдварын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төслийг санаачлан боловсрууллаа.

Хуулийн төсөл нь 5 зүйлтэй бөгөөд үүнд дараах харилцааг зохицуулахаар тусгалаа.

Нэг. Цар тахлын тархалтаас урьдчилан сэргийлэх, халдварын тоог нэмэгдүүлэхгүй байх чиглэлээр улс орнууд дотооддоо хөл хорио тогтоох, хөдөлгөөний хязгаарлалт хийх, хилээ хаах зэрэг арга хэмжээг авч хэрэгжүүлж байгаатай холбоотойгоор гадаад улсад байгаа Монгол Улсын иргэд эх орондоо ирэх хүсэлт гаргасан тохиолдолд нөхцөл байдлыг үл харгалзан татан авах ажлыг зохион байгуулах.

Хоёр. Цар тахлын халдвараар өвчилсөн болон өвчилсөн байж болзошгүй хувь хүний болон гэр бүлийн мэдээллийн нууцлалыг хамгаалах, тухайн иргэнийг гутаан доромжлох, нийгмийн зүгээс ялгаварлан гадуурхалтад өртөх зэрэг аливаа эрсдэлээс сэргийлэх.

Гурав, Монгол Улсын Үндсэн хууль, Монгол Улсын нэгдэн орсон олон улсын гэрээ, энэ хуульд нийцээгүй, цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах чиглэлээр баталсан аливаа шийдвэр, арга хэмжээг хүчингүй болгох, хууль бус шийдвэр, арга хэмжээг нийтээр дагаж мөрдүүлэхээс үүсэх үр дагаврыг тухайн шийдвэр гаргасан эрх бүхий байгууллага, албан тушаалтан хариуцах. Учирсан хохирлыг нөхөн барагдуулах.

Дөрөв, Монгол Улсын Ерөнхийлөгчийн ээлжит сонгуулийг 2021 онд зохион байгуулахтай холбогдуулан сонгуулийн үйл ажиллагааг энэ хуулийн үйлчлэлд хамруулах.

Тав, цар, тахлын улмаас сурч боловсрох эрх нь хязгаарлагдаж байгаа бүх шатны сургалтын байгууллагын оюутан, сурагчдын дотуур байрны төлбөрийг сургалтын төлбөрийн нэгэн адил өмчийн хэлбэр үл харгалзан хөнгөлөх, дараагийн төлбөрт шилжүүлэх.

Зургаа, цар тахлын үед шүүх, прокурор, цагдаа, шүүхийн шийдвэрийг биелүүлэх зэрэг хууль сахиулах байгууллагын үйл ажиллагааны явцад иргэдийн өөрийгөө өмгөөлөх, хууль зүйн туслалцаа авах үндсэн эрхийг баталгаатай эдлүүлэх үүднээс өмгөөллийн үйлчилгээ үзүүлэх харилцааг зохицуулах.

Долоо. Цар тахлын үед шаардлагатай эмнэлгийн тусламж, үйлчилгээг иргэдэд үнэ төлбөргүй үзүүлэх.

Найм, ипотекийн зээлийн эргэн төлөлтийн хугацаа болон зээлийн үндсэн болон хүүгийн төлбөрийн үлдэгдэл хэмжээг нэмэгдүүлэхгүйгээр, хойшлуулах, зээлийн гэрээний хугацааг өөрчлөхтэй холбоотой асуудлыг Монгол банк, Засгийн газар хамтран хэрэгжүүлэх.

Ес. Цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах чиглэлээр авч хэрэгжүүлж байгаа арга хэмжээ нь цаашид бие даасан санхүүжилтийн эх үүсвэрийг шаардахаар байгаа тул цар тахалтай тэмцэх тусгай сан байгуулах. Уг санд иргэн, аж ахуйн нэгж, байгууллага, олон улсын байгууллага, гадаад улс орнуудаас үзүүлсэн хандив, хөнгөлөлттэй зээл, тусламжийг төвлөрүүлж, зарцуулалтыг ил тод тайлагнах.

Арав. Коронавируст халдварын цар тахлын талаарх үнэн зөв, баталгаатай мэдээллийг нэгдсэн шугамаар иргэд, олон нийтэд шуурхай, хүртээмжтэй хүргэх зорилгоор үндэсний мэдээллийн цахим санг бүрдүүлж, ашиглах журмыг Засгийн газар батлах зэрэг харилцааг зохицуулахаар тусгалаа.

Хуулийн төсөл нь Монгол Улсын Үндсэн хууль болон бусад Монгол Улсын нэгдэн орсон олон улсын гэрээ, холбогдох хууль тогтоомжид нийцсэн бөгөөд хуулийн төслийг боловсруулахтай холбогдуулан Засгийн газрын Тусгай сангийн тухай хуульд нэмэлт, өөрчлөлт оруулах тухай, Шүүхийн шийдвэр гүйцэтгэх тухай хуульд нэмэлт, өөрчлөлт оруулах тухай, Цагдаагийн албаны тухай хуульд нэмэлт, өөрчлөлт оруулах тухай хуулийн төслүүдийг тус тус боловсруулсан болно.

Улсын Их Хурлын эрхэм гишүүд ээ,

Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах хуулийн төслийг хэлэлцэн шийдвэрлэж өгөхийг хүсье.

Анхаарал тавьсанд баярлалаа. Баярлалаа.

**Г.Занданшатар**: Төслийн талаарх Аюулгүй байдал, гадаад бодлогын болон Эдийн засгийн байнгын хорооны санал дүгнэлтийг Улсын Их Хурлын эрхэм гишүүн Нанзадын Наранбаатар танилцуулна.

Наранбаатар гишүүнийг индэрт урьж байна.

**Н.Наранбаатар**: Улсын Их Хурлын дарга, эрхэм гишүүд ээ,

Улсын Их Хурлын гишүүн Ц.Туваан нарын 11 гишүүнээс 2020 оны 12 дугаар сарын 23-ны өдөр Улсын Их Хуралд өргөн мэдүүлсэн Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах хуулийн төсөл болон хамт өргөн мэдүүлсэн хуулийн төслүүдийн үзэл баримтлалыг хэлэлцэх асуудлыг Монгол Улсын Их Хурлын чуулганы хуралдааны дэгийн хуулийн 39.4-т заасны дагуу Аюулгүй байдал, гадаад бодлогын байнгын хороо болон Эдийн засгийн байнгын хорооны 2021 оны 1 дүгээр сарын 26-ны өдрийн хамтарсан тус хуралдаанаар хэлэлцлээ.

Хуулийн төслийг хэлэлцэх үед Улсын Их Хурлын гишүүн Б.Жавхлан, Баделхан, Бат-Эрдэнэ нар асуулт асууж, хариулт авсан.

Улсын Их Хурлын гишүүн Ганибал оюутны сургалтын төлбөрийг хойшлуулах, улсын болон хувийн их, дээд сургуулийн үйл ажиллагааны зардал буурч байхад сургалтын төлбөрийг хуучнаар нь авч байгаа асуудлыг хянах, шалгахад холбогдох байгууллага анхаарах, Улсын Их Хурлын гишүүн Н.Алтанхуяг хуулийн төсөлд шаардлагатай чухал асуудлуудыг тусгасан учир хэлэлцэх нь зүйтэй, Улсын Их Хурлын гишүүн Б.Энх-Амгалан цар тахлын хуулиудыг дэмжиж байгаагаа илэрхийлээд төсөв батлагдсан энэ үед гарах хүндрэлүүдээ тооцох, эмч, эмнэлгийн ажилтнууд эмнэлгийн хүртээмж, нөхцөл бололцоо, төсөлд тусгасан, үндэсний цахим мэдээллийн сан байгуулах асуудал, ямар эх үүсвэрээс санхүүжих нарийн тооцоо судалгаа шаардлагатай гэсэн саналуудыг тус тус гаргасан болно.

Байнгын хороодын хамтарсан хуралдаанд оролцсон гишүүдийн олонх хуулийн төслийн үзэл баримтлалыг дэмжих боломжгүй гэж үзсэн болно.

Улсын Их Хурлын эрхэм гишүүдээ

Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах хуулийн төсөл болон хамт өргөн мэдүүлсэн Коронавируст халдварын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн хэрэгжих хугацааг сунгах тухай, Засгийн газрын Тусгай сангийн тухай хуульд нэмэлт, өөрчлөлт оруулах тухай, Шүүхийн шийдвэр гүйцэтгэх тухай хуульд нэмэлт, өөрчлөлт оруулах тухай, Цагдаагийн албаны тухай хуульд нэмэлт, өөрчлөлт оруулах тухай хуулийн төслүүдийн үзэл баримтлалыг хэлэлцэх эсэх талаарх Аюулгүй байдал, гадаад бодлогын байнгын хороо болон Эдийн засгийн байнгын хорооны хамтарсан хуралдааны санал, дүгнэлтийг хэлэлцэн шийдвэрлэж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар**: Ажлын хэсгийн гишүүдийг танилцуулъя. Санхүүгийн зохицуулах хорооны дарга Д.Баярсайхан, мөн хорооны Хууль эрх зүйн хэлтсийн референт Ж.Мөнх-Оргил, Монголбанкны Тэргүүн дэд ерөнхийлөгч Г.Дөлгөөн, мөн банкны Нөөцийн удирдлага, санхүүгийн зах зээлийн газрын захирал А.Энхжин, Төлбөр тооцооны газрын захирал Э.Анар, Эрх зүйн бодлогын хэлтсийн ахлах мэргэжилтэн Ө.Мөнх-Ундрага, мэргэжилтэн Г.Байгаль, Гадаад харилцааны яамны Консулын газрын захирал Л.Мөнхтүшиг, мөн яамны Консулын газрын 2 дугаар нарийн бичгийн дарга С.Энхцэцэг нар оролцож байна.

Хууль санаачлагчийн илтгэл болон Байнгын хорооны санал дүгнэлттэй холбогдуулан асуулт асуух Улсын Их Хурлын гишүүд байна уу? Ганибал гишүүнээр тасаллаа, Норовын Алтанхуяг гишүүнээр тасаллаа. Сандагийн Бямбацогт гишүүн.

**С.Бямбацогт:** Гишүүдийнхээ өглөөний амгаланг айлтгая. Тэгэхээр цар тахалтай холбоотой бас нэлээд олон асуудлыг хөндсөн хуулийн төслийг Туваан нарын гишүүд өргөн барьж байгаа юм байна. Энэ хувь хүнтэй, хүний эрхтэй холбоотой асуудлаар уул нь ажлын хэсэгт бас манай Хүний эрхийн үндэсний комиссынхон байгаад хариулбал их зүгээр байх юм. Одоо хувь хүний нууцыг хадгалах, хамгаалах, хүний эрхийг зөрчихгүй байх, энэ талаар бас нэлээд асуудал үүсэж байгаа. Хамгийн анх иргэн дээрээс авахуулаад л хувийн нууц мэдээллийг нь задлаад л, нөгөө баараар явсан, буудлаар явсан ч гэх шиг. Тэгээд л сүүлд нь тэр нөгөө дөнгөж төрсөн эхийг бас шилжүүлэхтэй холбоотой асуудал гээд л хүний эрхийг зөрчсөн, бас олон асуудал үүсэж байгаа.

Тэгээд үүнийг хэрхэн яаж зохицуулахаар энэ хуулийн төсөлд туссан бэ? Яг хүний эрхийг зөрчөөд байгаа бас холбогдох албан тушаалтнуудад бас ямархуу хариуцлага хүлээлгэх, энэ чиглэлээр бид нар бас ямар арга хэмжээ авахаар бас бодож төлөвлөж байгаа вэ? Энэ талаар нэгдүгээрт нь хариулт өгөөч. Одоо дараа нь бас дахиад гарч магадгүй. QR код. Орсон, очсон газар болгон QR код мэдээлэл авч байгаа. Тэр мэдээллийг зөвхөн энэ цар тахалтай холбоотой үйл ажиллагаандаа л зориулж ашиглах ёстой. Гэтэл өөр байдлаар тэр QR кодоор мэдээлэл нь гадагшаа гардаг задардаг, үүнээс болоод асуудал үүсвэл хэн хариуцлага хүлээх вэ. Тийм болохоор бас Хүний эрхийн үндэсний комиссынхныг энэ хуралд бас оролцуулахыг хүсэж байна. Хууль санаачлагч энэ талаар ямар зүйл заалт энэ хуулийн төсөлд оруулж ирж байгаа вэ гэдэг нэгдүгээрт нь асууя.

Хоёрдугаарт нь сургалтын төлбөртэй холбоотой асуудал ярьж байгаа юм. Яах аргагүй дунд сургуулийн сурагчид, цэцэрлэг, их дээд сургуулиуд бүгд үйл ажиллагаа нь хаагдсан, үндсэндээ цахимаар хичээл явагдаж байгаа. Хэрвээ танхимдаа хичээллэж байсан тэр хэмжээтэй холбоотой маш их ашиглалтын зардлууд, үйл ажиллагааны зардлууд их гарна. Тэр зардлууд хэмнэгдэж байгаа. Үүнтэй холбоотойгоор тэр хэмнэгдэж байгаа зардлуудыг бид бас хэрхэн яаж зарцуулах ёстой.

**Г.Занданшатар**: Бямбацогт гишүүн нэмэлт нэг минут.

**С.Бямбацогт:** Тэр зардлууд нь хэмнэгдэж байгаа юм чинь тодорхой хэмжээгээр сургалтын төлбөр нь цахимаар явж байгаа гээд бүтэн авдаггүй юм аа гэхэд, бүтнээр нь хөнгөлдөггүй юмаа гэхэд тодорхой хэмжээгээр хөнгөлөгдөх ёстой. Зардал хэмнэгдэж байгаа учраас. Энэ тал дээр бид нар бас яах ёстой юм бэ? Та бүхэн бас ямар байдлаар зохицуулъя гэж үзэж байгаа юм? Ялангуяа их дээд сургуулийн оюутнуудын сургалтын төлбөр, бүгдээрээ гэрээсээ цахимаар хичээл орж байгаа. Их дээд сургуулиуд танхим дээрээс хичээлд орохгүй байгаа. Үүнтэй холбоотой маш их хэмжээ, зардал хэмнэгдэж байгаа. Үүнийг хэрхэн яаж зохицуулах ёстой юм. Сургалтын төлбөрөөр хөнгөлөгдөх ёстой. Бүтэн чөлөөлдөггүй юмаа гэхэд тодорхой хэмжээгээр хөнгөлөгдөх ёстой. Энэ тал дээр бас манай хууль санаачлагч ямар байр суурь баримталж хуулийн төсөл өргөн барьсан бэ?

**Г.Занданшатар**: Цэвэгдоржийн Туваан гишүүн хууль санаачлагч асуултад хариулна.

**Ц.Туваан:** Баярлалаа. Бямбацогт гишүүн маш зөв асуудлуудыг энэ хуулийн төсөлтэй холбогдож харж үзэж байна. Тэгээд энэ дээр хүний эрхийн асуудлууд маш чухал байгаа. Тэгээд манайд хүний эрхтэй холбоотой, хүний хувийн нууцтай, гэр бүлийн нууцтай холбоотой асуудлуудыг авч үздэг боловч энэ корона вирусийн үед олон нийтэд ил тавиад явчихдаг, тэр нь гэр бүлээрээ, хамаатан саднууд хүүхдүүд нь эвгүй байдалд орох гээд ийм асуудлуудыг энэ хуульд тусгаж өгсөн.

Тэгээд сая танилцуулгад бас хальт дурдсан, коронавируст халдварын цар тахлын дотоод дахь анхны тохиолдол бүртгэгдсэнтэй холбоотойгоор цар тахлын халдвараар өвчилсөн, өвчилсөн байж болзошгүй хүний хувийн мэдээллийг хангаагүйгээс, тухайн хүний хувийн болон гэр бүлийн нууц задрах нийгмийн зүгээс ялгаварлан гадуурхалтад өртөх, гутаан доромжлуулах цаашлаад тухайн хүний халдашгүй байдалд аюул учрах зэрэг эрсдэл үүсэж байгаа нь цар тахлын үеийн иргэний эрхийн хамгаалалтыг улам боловсронгуй болгох шаардлагатай болохыг харуулж байна гээд заагаад, энэ талаараа бид нар энэ хуулийн 11 дүгээр зүйлийн 11.6 дахь хэсэг дотор халдварлагдсан буюу халдварын сэжигтэй байж болзошгүй иргэний хувийн мэдээллийн нууцлалыг хамгаалах, иргэний хувийн болон гэр бүлийн нууцыг задруулахаас сэргийлэх, аливаа байдлаар ялгаварлан гадуурхагдах, нэр төрийг нь гутаан доромжлох нөхцөлд хүргэхгүй байх гэж оруулаад, 11.1.6 дахь хэсэгт аа энэ эрх бүхий байгууллага, албан тушаалтнаас дараах шийдвэр, арга хэмжээ нь энэ хуульд заасан шаардлагыг хангаагүй бол үүсэх үр дагаврыг тухайн шийдвэр, арга хэмжээг гаргасан байгууллага, албан тушаалтан оруулна гэсэн байдлаар хуулийн төсөл дотор оруулж өгсөн байгаа.

**Г.Занданшатар:** Туваан гишүүн гүйцээж хариулъя.

**Ц.Туваан**: Хоёр дахь асуудал нь энэ сургалтын төлбөртэй холбоотой асуудал. Энэ ковидын эсрэг хуулийн 7.1 дэх заалтад тодорхой орчихсон явж байгаа. Оюутан, сурагчдын өмчийн хэлбэр үл харгалзан сургалтын төлбөрийг хөнгөлөх, хойшлуулах буюу дараагийн сургалтын төлбөрт тооцох гээд. Тэгэхээр энэ дээр танхимаар хичээллээгүй тохиолдолд мэдээж маш олон зардлууд нэлээд зардлууд хэмнэгдэнэ. Тэгэхээр энийг сургалтын төлбөрөөс нь хасаж чөлөөлөх нь бол шударга ёсонд нийцнэ.

Дээрээс нь мөн бид нар бүгдээрээ мэдэж байгаа. Оюутнууд сурахдаа дотуур байрныхаа төлбөрийг урьдчилж гэрээ хийгээд жилээр нь төлөөд 7-8 зуун мянган төгрөг төлөөд ордог. Тэгээд энэ төлчихсөн мөнгөө эргүүлж авах гэхээр нөгөө хорионд ороод суугаагүй энэ мөнгөө төлбөрөө эргүүлж байх асуудал энэ хуулийн төсөл дотор огт ороогүй байгаа. Тэгэхээр энэ энэ заалтыг...

**Г.Занданшатар**: Эрхэм гишүүн Цэндийн Мөнх-Оргил цахимаар асуулт асууна. Цахимаар дөрвөн гишүүн асуулт асуух байна. Цахимаар Доржханд гишүүнээр тасалсан. Одонтуяа, Доржханд, Даваасүрэн.

Цэндийн Мөнх-Оргил.

**Ц.Мөнх-Оргил:** Баярлалаа. Булгантуяа нарын, Туваан нарын, Оюунчимэг нарын гишүүдийн өргөн барьсан хуулийн төслүүдийг би бол хэлэлцэх нь зүйтэй юм болов уу даа, нэгд.

Хоёрт хэлэлцэхдээ бүгдийг нь нийлүүлээд нэгтгээд ковидын хуульд нэмэлт оруулах юм байна гэж ойлгож байгаа. Энэ дээр хоёр санаа хэлэх гэсэн юм аа. Нэгдүгээрт энэ хүний эрхийн тэр нэр усыг хамгаалах нууцлах асуудал чухал аа. Үүнийг бид нар ойлгож байгаа. Тэгэхдээ энэ дээр бас бид нар ялангуяа энэ Их Хурлаас, Засгийн газраас энэ ковидын үед онцгой дэглэм тогтоосон байгаа энэ үед хүний тодорхой эрхүүд бас хязгаарлагдана. Тэгэхлээр энэ дээр нь бас төрийн албан хаагчид, ажил үүрэг гүйцэтгэж байгаа хүмүүст ялгаж салгаж хэлж өгмөөр юм байна билээ. Ийм, ийм, ийм тохиолдолд ийм, ийм хязгаарлалтууд байна, энэнээс өөр тохиолдол хязгаарлалт байхгүй гэдгийг зааж өгмөөр юм шиг санагдаад байгаа юм.

Хоёрт, Туваан гишүүн ээ, энэ онлайнаар сургалт хийж байгаа үед зардал эрс багасна гэж яриад байх юм. Энэ талаар тооцоо судалгаа хийж үзэх хэрэгтэй байх аа. Наана чинь багш нарын цалин авдгаараа авч байгаа, халаалт тэр нөгөө байртай холбоотой байраа авч үлдэх энэ урсгал зардлууд чинь явдгаараа явж байгаа, тэгээд яг ямар зардал хэмнэгдэж байна гэдгийг нь харахгүй бол бид нар нийгэмд нэг л энэ улсын болон хувийн их дээд сургуулиуд гэж л ерөөсөө мөнгө хүүлсэн хэдэн нөхдүүд гэж харагдуулах буруу ойлголтод хүрэх вий дээ. Үүнийг бодоорой.

Гуравт нь би нэг ийм санаа хэлэх гэсэн юм. Саяхан сувилагчдын нэгдсэн холбооны төлөөлөгчид эрүүл мэндийн салбарын үйлдвэрчний эвлэлийн төлөөлөгчид ирж уулзсан. Тэгээд эмч, сувилагч нарын хүүхдүүд гэртээ их үлдэж байна аа, сургууль цэцэрлэг хаагдчихсан. Тэгээд эмч, сувилагч нар одоо энэ цагдаа, онцгойгийннхон ч гэсэн ялгаагүй байгаа. Хүүхдүүдээ ерөөсөө түгжээд л яваад өгдөг. Тэгээд 10-20 цагаар ажил дээрээ байж байдаг. Тэгээд эд нарын хүүхдүүдэд зориулаад энэ Улаанбаатар хотод, ганц нэг аймгийн төвүүд дээр, тусгай цэцэрлэг яслиудыг нь бэлдэж, халдваржуулалтын байдлыг нь хангаад ажилд оруулах хэрэгтэй.

**Г.Занданшатар**: Мөнх-Оргил гишүүнд нэмэлт нэг минут.

**Ц.Мөнх-Оргил**: Ялангуяа энэ онцгой, цагдаагийн ажилтнуудад зориулаад Улаанбаатар хотын 9 дүүрэгтэй нэг, нэг цэцэрлэг зориулж нээж гаргаж өгөх юм уу, эсвэл энэ том, том эмнэлгүүдийн хажууд ойрхон байгаа цэцэрлэгүүдэд эдгээрийн эмч, сувилагч нарын хүүхдүүдийг өдөр өнжүүлэх юм зохион байгуулахгүй бол энэ их эмгэнэлтэй үйл явдлууд сая боллоо шүү дээ. Цаашдаа ч гэсэн энэ аюул байна аа. Энэ дээр Оюунчимэг гишүүн бид нар хуулийн төсөл өргөн барьсан байгаа. Энэ гурван хуулийг нэгтгээд хэлэлцэхдээ энэ асуудал дээр их онцгой анхаарч, шаардлагатай бол Их Хурал дээр энэ цэцэрлэг хуулийн зохицуулалтууд дээр нь ч гэсэн анхаарч ажилламаар юм шиг санагдаад байна. Энэ 12 мянган сувилагчдыг төлөөлсөн төлөөлөгчид ирж Их Хурлын гишүүдтэй уулзсан шүү. Тусгайлан хүсэлт тавьсан шүү. Онцгойгийнхон, цагдаагийнхны ч гэсэн байдал яг адилхан, ийм л байгаа шүү гэдгийг сануулж байна билээ. Тэгээд энэ дээр Улсын Их Хурлын гишүүд маань 3 хуулиа нэгтгээд хэлэлцэхдээ онцгой.../хугацаа дуусав/.

**Г.Занданшатар**: Эрхэм гишүүн Цэвэгдоржийн Туваан асуултад хариулна аа.

**Ц.Туваан:** Мөнх-Оргил гишүүний асуултад хариулъя. Энэ хүний эрхийн асуудлыг бол бас тодорхой тусгасан. Тэгэхээр хувь хүний эрх, гэр бүлийн нууц, хувь хүний нууцтай холбоотой асуудлуудыг хөндөж явахгүй бол иргэдийн маань энэ өвчин туссан биш, энэ эрхийнх нь асуудлууд хөндөгдөөд байгаа талыг ярьсан.

Хоёр дахь асуудал нь энэ сургуулиуд байгаа. Тэгэхээр энэ сургуулиуд дээр би шударга л хандъя гэсэн юм. Тэр нь юу вэ гэхээр хүн төлбөрөө болохоор жилээр нь төлчихдөг. Тэгээд тэндээс мэдээж энгийн хэн ч гэсэн ойлгомжтой. Тэр танхимаар сургалт явахгүй болохоор тэнд гэрэл шийдэн асахгүй, цэвэрлэгээ явахгүй. Дээрээс нь тухайн оюутнуудад зориулсан энэ ахуйн хэрэглээний зардлууд мэдээж хэмнэгдэж таарна. Дээрээс нь саяхан төр засгаас томоохон шийдвэр гарсан. Энэ дээр ямар шийдвэр гэхлээр цахилгаан, дулааны төлбөрийг тэглэх ийм одоо шийдвэр гарсан шүү дээ. Тэгэхээр энэ шийдвэр чинь хичээлийн жилийн хоёрдугаар семестр дуустал буюу 7 сарын 1 хүртэл ингээд авагдаад ирэхээр энд хамгийн гол зардал буюу энэ цахилгаан, дулааны зардал тэглэгдээд ирэхээр сургалтын төлбөрөөс мэдээж одоо хасагдаж л таарна шүү дээ. Тэгэхээр энэ асуудлуудыг хөндөж тавьсан юм. Тэгэхээр иргэдийн амьжиргаа дээр ковидын үед орлого нь багасаж байгаа тохиолдолд иймэрхүү төрөөс авч хэрэгжүүлж байгаа арга хэмжээнүүдийнхээ хүрээнд гарч ирж байгаа боломжуудыг нь бас эдлүүлээд, төлбөрийг нь хасаад хөнгөвчлөөд өгчихвөл иргэдэд хэмнэлттэй. Яагаад гэхлээр айл болгон оюутантай, оюутан болгон чинь зардал гаргаж төлбөр гаргаж, дотуур байр, амьжиргааны зардлаа гаргаж суралцдаг. Тэгэхээр энэ асуудал дээр нь шударга хандаад, судалгаатай хандаад иргэдийн хармаанаас, ээж, аав нарын хармаанаас гарч байгаа мөнгийг нь л багасгаж өгье өө л гэсэн ийм зорилготой оруулсан байгаа. Тэгэхээр угаасаа хууль нь бол байгаа. Тэгэхээр энийгээ мөрддөг болъё.

**Г.Занданшатар**: Эрхэм гишүүн Лувсанцэрэнгийн Энх-Амгалан.

**Л.Энх-Амгалан**: Бид нар нэлээн хэдэн хууль баталлаа. Засгийн газар ч гэсэн нэлээн хэдэн тогтоол баталлаа. Монголбанк, Санхүүгийн зохицуулах хорооныхон ч гэсэн тодорхой журмууд гаргалаа. Одоо бид нарт хамгийн гол юм нь ингээд бид нарын баталсан энэ хуулиуд хэрэгжмээр байна. Амьдралд хэрэгжмээр байна. Өнөөдрийн бид нар энэ танхимд баталж гаргаад байгаа хууль яг амьдрал дээр очихоор өдөр шөнө шиг ялгаатай байна шүү дээ. Өдөр, шөнө шиг ялгаатай байгаа. Одоо би зөвхөн ганцхан жишээ дурдъя л даа. Өнөөдөр Монгол Улсад 495 банк бус санхүүгийн байгууллага байна гэж. Тэгээд эндээс банк бус санхүүгийн байгууллагаас 169 мянган зээлдэгч, 159 тэрбум төгрөгийн зээлдээ өөрчлөлт оруулъя гэдэг хүсэлтийг ирүүлсэн байгаа. Тэгээд шийдвэрлэсэн нь118 мянган хүний л асуудал шийдвэрлэсэн байна.

Гэтэл одоо яг амьдрал дээр юу болоод байна вэ гэхээр энэ бүх хүмүүсийн чинь асуудал одоо жишээ нь 495 банк бус 495 нөхцөл болгож байгаа юм. 495 шалтаг тайлбарлаж байгаа юм. Энэ чинь ерөөсөө хэрэгжээгүй шүү дээ амьдрал дээр. Хүү авна гэдэг нь хэвээрээ байна, торгууль тооцогдоно шүү гэдэг чинь хэвээрээ байна. Ийм том толгойтой нөхдүүд л одоо байна шүү дээ. Бид нар энд ингээд шийдвэр гаргаад л байдаг, гаргаад л байдаг. Амьдрал дээр тэр чинь яг бодитойгоор ард иргэд ингэж хүрч байгаа асуудал дээр бид нар энийг анхаарахгүй бол энэ хуулийн хэрэгжилт хүлээх хариуцлагыг одоо бид нар тодорхой болгомоор байна. Хэн ямар хариуцлага хүлээх юм.

Тэр банк бусын байгууллагууд чинь ямар хариуцлага хүлээх юм? Тусгай зөвшөөрөл авч байгаа бол тэр шаардлагаа, төрөөс явуулж байгаа бодлогыг дэмжихгүй бол түүнийг нь цуцлах л хэрэгтэй шүү дээ. Ингэж байж нэг ийм дохио өгөхгүй бол толгой дээр гараад суучихсан нэг ийм л улсууд байгаад байгаа шүү дээ. Нэгд.

Хоёрт, иргэдийн дунд байгаа яг ямар зээлийг яаж хойшлуулаад байгаа юм бэ гэдэг энэ мэдээллүүдийг 24 цагийн утас ажиллуулмаар байна.

**Г.Занданшатар:** Энх-Амгалан гишүүнд нэг минут.

**Л.Энх-Амгалан**: Тэгэхгүй бол энэ банк бүхэн өөр өөр нөхцөл тулгадаг. Банк бус санхүүгийн байгууллагууд өөр өөр нөхцөл тулгадаг. Нөгөө дээшээ тэнгэр бол доошоо газар хатуу гэдэг л үлгэр болчхоод байна шүү дээ. Яг ямар зээлийг яаж хойшлуулах юм. Хүү, торгуулиуд нь яаж тооцогдох юм гэдгийг нэг хүн нэг газар руу утасдаад, одоо энэ Санхүүгийн зохицуулах хороо, Монголбанк одоо яг энэ чинь онцгой нөхцөл байдал үүсчихээд байна шүү дээ. Хүмүүс ерөөсөө ямар ч мэдээлэлгүй байна шүү дээ. Нөгөөдүүл нь очихоор ингээд хад мөргөж байгаа юм шиг ингээд юмаа тайлбарлахгүй. Тэгээд ингээд иргэд чинь төр засгаас явуулж байгаа бодлогынхоо үр шимийг хүртэж чадахгүй хохирч үлдэнэ шүү дээ. Хэдэн зуу мянгаараа хохирч үлдээд байна шүү дээ. Тэгэхээр хуулийн хэрэгжилтийг хангах ёстой энэ Монголбанк, Санхүүгийн зохицуулах хороо энэ уруу жаахан анхаарал хандуу хандуулмаар байна.

Бид нар үүнийг шахаж, шаардана шүү. Бид нарт тодорхой мэдээллүүд ирүүлмээр байна.

**Г.Занданшатар**: Туваан гишүүн асуултад хариулъя. Үндсэндээ санал юм даа. Энэ Монголбанк, Санхүүгийн зохицуулах хороо.

**Ц.Туваан:** Энэ хариуцлага тооцох заалтыг би түрүүн уншаад өгчихсөн. Хэн нэгэн энэ дээр бид нар ковидоос хамгаалах түр хороо гээд том байгууллага байгуулчихсан. Энэ байгууллагын хурал дээр сууж тайланг нь үзэж байхад тэр хууль хэрэгждэггүй байдал маш их байлаа. Тэгэхээр энэ асуудлыг Энх-Амгалан гишүүн маш зөв ярьж байна. 50 хувь нь хэрэгждэг, 50 хувь нь хэрэгждэггүй. Тэгэхээр энэ өмнө нь баталсан хуулиа хэрэгжүүлдэг тал руу нь хэдүүлээ бас шахаж ажиллаж өгье гэж ингэж бодож байна.

Тэр санхүүтэй холбоотой асуудлаар манай ажлын хэсгийнхэн хариулах байх. Бид нар ипотекийн зээлтэй холбоотой асуудлыг ярьсан. Тэгээд бидний өргөн барьж байгаа хуульд энэ мэдээлэл ерөөсөө маш олон газраас яваад байна. Тэгэхээр энэ дээр цахим мэдээллийн нэгдсэн санг үүсгээд, нэг урсгалтай нэг цэгээс мэдээлэл өгдөг болъё гэсэн тодорхой саналыг оруулж өгсөн байгаа гэдгийг хэлье.

**Г.Занданшатар:** Одоо эрхэм гишүүн Цэрэнпилийн Даваасүрэн цахимаар асууна.

**Ц.Даваасүрэн:** Та бүгдийнхээ энэ өглөөний амгаланг эрье. Би асуулт асуухаасаа өмнө бас нэг минутаа нэмж авна гэдгээ хэлчихье. Хоёрт энэ нэг нөхөр маань одоо бас талбай дээр суулт хийчихсэн байгаа энэ үед Их Хурал анхааралтай хандахгүй бол бас болохгүй ээ. Тэр Оюутолгойн асуудлаар нэг асуулга тавьсан байгаа. Түүнийг нь энэ долоо хоногт сонсчихвол яасан юм бэ? Тэгээд бас нэг холбогдох шийдвэрээ гаргаад Засгийн газарт чиглэл өгчихсөн боломж бас Их Хуралд байгаа шүү гэдгийг би эхлээд хэлчихье.

Би хуулийн төсөлтэй холбогдуулаад 2 зүйлийг бас нэг хэлэх нь зүйтэй юм болов уу гэж бодоод байгаа юм.

Нэгдүгээрт бид энэ вирусийнхээ учрыг олмоор байна. Энэ манай хүн малд яаж нөлөөлөх юм бэ гэдгийг.

Хоёрдугаарт энэ хүний эрх зөрчиж байгаа асуудлуудыг бас анхаарахгүй байж болохгүй. Хууль тогтоох байгууллага. Энэ вирус бол эхлээд кластер маягаар явж байснаа одоо ингээд коммунитэд трансмешн болчихсон. Бид нар хэтэрхий айдаст автаад, их хөрөнгө зарчихлаа. Тэгээд үр дүн байхгүй. Тэгээд одоо сая ингээд тарчихсан хойно нь ингээд тавьчихад үр дүн нь яг л ижилхэн байгаа юм. Бид нар энэ талаар өмнө нь бас хэлж л байсан шүү дээ. Одоо Содбаатар гишүүндээ бол олон удаа хэлж байсан. 9, 10 сар боллоо энэ чинь хүн амьтан эндэхгүй байна шүү дээ, үүнийгээ бид нар бодоод энэ байдалтайгаа зохицсон арга хэмжээнүүдийг авъя гэхэд илүү хатуурхаад л, тэгээд энэ байдал нь бол эргээд нийгэмд сөрөг нөлөөлөл авчирсан, маш их хөрөнгө мөнгө зарсан.

Тийм учраас бид нар зохицож амьдрах чиглэл рүү явмаар байна. Энэ вирусийнхээ учрыг олмоор байна, хүн малд яаж нөлөөлөх юм гэдгийг судалмаар байна шүү дээ. Энэ чинь одоо бүхэл бүтэн улс орон байна шүү дээ. Энэ чинь одоо арай хэтрээд байна.

Хоёрт хүний эрхийн асуудал байна. Энэ буудалд тусгаарлаад байгаа чинь гадаад оронд бол шорон. Энэ дээр манай хуульч гишүүд бас дуугармаар байна. Энэ чинь шоронтой ялгаа байхгүй. Бусад оронд яаж байна вэ гэвэл, гэрт нь 14 хоног тусгаарлаж байна. Янз бүрийн цаг авна гээд л хянадаг. Хорихын хоригдлуудад яадаг цаг авна гээд байсан тиймэрхүү маягийн юм зүүгээд өгчихдөг юм биш дээ. Тэгээд тэр хүнийг гарч, орж байгааг нь хянаад байдаг.

Хоёрдугаарт, энэ гадаадад зорчих асуудал чинь бол Үндсэн хуулийн асуудал юм. Зөвхөн хуулиар зохицуулдаг хүний эрхийн асуудал. Тэгээд энэ дээр ковидын хуульд нэг заалт оруулчихсан. Тэр нь болохоор улсын онцгой комисст зохицуулж байхаар өгчихсөн. Энэ болохгүй ээ, энэ хүний.../хугацаа дуусав/.

**Г.Занданшатар**: Даваасүрэн гишүүнд нэг минут.

**Ц.Даваасүрэн**: Энэ хүний эрхийн асуудлыг зүгээр нэг комиссоор ингэж шийдвэрлүүлж бид нар болохгүй. Тийм учраас би Одонтуяа гишүүнд зөвлөхөд, та энэ асуудлаа тэр ковидын хуульд байгаа тэр заалтыг л хасах нэмэлт өөрчлөлт хийчих ёстой юм. Тэгээд харин хэлэлцэж өгөхгүй суулт хийж болно шүү дээ. Тийм учраас одоо яг тэр хүний эрх зөрчөөд байгаа, Үндсэн хуульд байгаа заалтуудтай зөрчилтэй тэр ковидын хуулийн асуудлыг бид нар шийдвэрлэх хэрэгтэй. Одоогийн энэ гарч байгаа хуулийг хэрвээ хэлэлцье гэвэл яг иймэрхүү хүний эрхтэй холбогдолтой асуудлуудыг нь уг нь хэлэлцчихмээр байгаа юм. Тэгээд тодорхой шийдвэрийг өгөөд. Энэ гадаад харилцааныхаа асуудлыг одоо нээ, нээ. Тэр хүнийг энд тэнд хорьдгоо болио. Гэрт нь тусгаарлаа гээд нэг ийм юмыг Их Хурал шийдчихье л дээ. Энэ чинь одоо бид ард түмнийг төлөөлөөд энд байж байгаа биз дээ. Тийм учраас ийм хоёр зүйл дээр хэлэлцүүлгээ явцад анхааръя гэж би саналаа хэлмээр байна. Баярлалаа.

**Г.Занданшатар**: Одоо эрхэм гишүүн Бөхчулууны Пүрэвдорж. Бөхчулууны Пүрэвдорж гишүүн хууль санаачлагч. Энэ чинь хууль санаачлагчийн илтгэлээс хууль санаачлагч асуух. Тэгвэл түүнийг санал дээрээ нөгөө дэмжин дэмжээгүй санал дээр л асуулт, асуулт хариултын цаг чинь өөр, өөрсдөөсөө асуугаад. Хууль санаачилчихаад та өөрөө тэрний дараа нь юун дээр билээ? Хууль санаачлагчаас хууль санаачлагч асуухаар наадах чинь, өөрөө санаачлаад, өөрөөсөө асууна гэж юу гэсэн үг вэ? бөхчулууны Пүрэвдорж, Салдангийн Одонтуяа, Наянтайн Ганибал гурван гишүүн асуулт асуухаар үг өгсөн байна. Тэгэхээр нэг нь Байнгын хорооны санал дүгнэлтээс л асуулт асууж болох ганц хувилбар байна. Нэг нь л асууна шүү. Пүрэвдорж гишүүнээр тасаллаа. Байнгын хорооны санал, дүгнэлттэй холбогдуулж асуулт асууна.

**Б.Пүрэвдорж**: Тэгэхлээр Ардчилсан намын хэдэн гишүүн нийлж байгаад нэг хуулийн төсөл өргөн барьдаг юм л даа. Жишээ нь би ганцаараа ч юм уу, Малчин хувиараа хөдөлмөр эрхлэгчдийн нийгмийн даатгалыг нөхөн төлүүлэх тухай хууль өргөн барихад, энэ хууль нь тэртээ тэргүй явах юм байна. Пүрэвдоржийн санаачилсан хуулийг саармагжуулахын тулд Тэмүүлэнгээр хууль өргөн бариулах жишээтэй. Тэгээд Ардчилсан намын гишүүд энэ коронавирустай холбоотой хуулийн төсөл 23-ны өдөр өргөн барингуут нь Оюунчимэг гишүүн 24-ний өдөр ямар ч онцгой юм байхгүй нэг хууль санаачлаад өргөн барьдаг саармагжуулдаг. Тэгээд энэ дотор нь тэгэхэд жишээ нь ганцхан зүйлийг л гадаад улсад байгаа Монгол Улсын иргэн эх орондоо буцаж ирэх, улсын хилээр нэвтрэх эрхийг баталгаатай эдэлнэ. Энэ Үндсэн хуулийн заалтыг аваачаад хуулаад тавьчихсан. Ийм л юм хийгээд байгаа юм л даа.

Тэгэхээр одоо энэ хууль дээр хамгийн гол заалт нь оюутнуудад зориулсан нэг заалтыг л оруулах гэж байгаа юм. Өөрөөр хэлбэл одоо ямар ч байсан эхний ээлжид энэ хэлэлцэх эсэхийг шийдүүлчхээд үүний дараа энэ Оюунчимэг нарын хууль дээр огт байхгүй, оюутны одоо төлбөрийг хөнгөлөх талаар яам руу тодорхой чиглэл өгүүлэхээр ийм санал өргөн барих гээд бид нар сууж байгаа. Өөрөөр хэлбэл өнөөдөр энэ их, дээд сургуулиудын ихэнх зардлууд хэмнэгдэж байна. Дээрээс нь цахилгаан, дулааны асуудлыг нь шийдчихсэн байна. Тийм учраас энэ гол зардлууд гарахгүй байгаа учраас тодорхой хэмжээгээр оюутны энэ жилийн төлбөрийг 40 хувиар хөнгөлөх ийм зарчмын зөрүүтэй санал гаргаад, тэрнийгээ одоо Боловсролын яаманд чиглэл өгүүлэх ажлыг зохион байгуулахаар ажиллаж байсан юм аа. Харамсалтай нь Монгол Ардын нам Оюунчимэгийн хуулийг оруулж ирж саармагжуулаад гол гол энэ.../хугацаа дуусав/.

**Г.Занданшатар**: Үг хэллээ. Одоо Тогмидын Доржханд гишүүн.

**Т.Доржханд**: Баярлалаа. Энэ хуулийн төслийг хэлэлцэх нь зүйтэй гэдгийг бол дэмжиж байгаа. Тэгээд энэ коронавирустэй холбоотой асуудлаар бүгдээрээ нэг талдаа л гармаар байгаа юм. Тэгээд үүнтэй холбоотой бүх асуудлуудыг уг нь нэгтгээд дэмжчихмээр байгаа юм. Их Хурлын дарга аа, энэ корона вирусийн хүндрэлийг даван туулахын тулд ажлын байрыг бий болгоё. 200-400 мянган ажлын байр бий болох боломжтой байна. Улсын төсөв ерөөсөө хөндөхгүйгээр, ямар нэгэн захиргааны арга хэмжээ, санхүүгийн секторт авахгүйгээр яг зах зээлийнх нь зарчмаар нь энэ эх үүсвэрийг шийдэх боломж байна гээд ингээд тогтоолынхоо төслийг түрүүчийн 1 дэх өдөр Засгийн газарт явуулсан. Хариу ирээгүй. Тэгээд тов тогтоох тухай хүсэлтийг Тамгын газарт явуулсан. Бас одоо хүртэл ингээд хариу байхгүй. Ингээд чуулган маань завсарлах гээд байна.

Тэгэхлээр ер нь бол түрүүчийн Ардчилсан намынхны хэлдэгтэй адилхан сөрөг хүчин байна уу? Сөрөг хүчний бас нэг гишүүн байна уу, үл хамаараад яг ижил тэнцвэртэй нөхцөл болгоод энэ асуудлуудаа хэлэлцдэг баймаар байна. Бид ямар муу муухай зүйл хийх гэж байгаа юм биш дээ. Магадгүй танай эрх барьж байгаа намаас илүү шийдлүүдийг гаргаж ирээд танилцуулах ийм боломж бололцоо нь байна шүү дээ. Тэгээд та нарын гаргаж ирсэн энэ төслүүдээс илүү хувилбар энд байна. Тэгээд үүнийг ярилцмаар байна. Тэгээд үүнийг хэлэлцэх боломж олгооч ээ. Хуулийнхаа хүрээнд тэр боломжийг нь өгөөч ээ, Их Хурлын даргаа. Энэ нэг зүйлийг хүсмээр байна. Тэгээд дараа дараагийн шатанд яаж энэ 200-400 мянган ажлын байрыг би хамгаалах гээд байгаа юм бэ гэдэг талаар бол тодорхой мэдээлэл бий. Харин яг өнөөдрийн хэлэлцэж байгаатай холбоотой асуудлаар бол оюутны хөнгөлөлттэй зээлийн асуудал байна. Тэгээд маш олон оюутнууд бол хандаж байна. Тэгээд үүнийг нь шийдэх нь зүйтэй байна.

Ер нь жилд төсөвлөдөг төсөв нь 24.8 тэрбум төгрөг байна.

**Г.Занданшатар**: Доржханд гишүүнээ учраа мэдэж бас ярихгүй бол энэ чинь хэлэлцээд явж байна шүү дээ. Энэ сөрөг хүчний төслийг. Тэр дэмжих, дэмжихгүй нь гишүүдийн асуудал. Санаачилсан хуулиуд хэлэлцүүлэгт ороод л явж байгаа. Хэлэлцэж байгаа асуудалтай холбогдуулж үг хэлээрэй. Та бол өчигдөр бичгээ өгсөн юм байна. Өчигдөр өгсөн гэж байна.

Өчигдөр 26-ны 9 цаг 10 минутад та өгсөн гэж. 72 цагийн дотор. Тогмидын Доржханд гишүүн.

**Т.Доржханд:** Ер нь Их Хурлын гишүүнийхээ эрхийг эдэлмээр байна шүү. Одоо ер нь сүүлийн долоо хоногт бол 3-4 удаа микрофоныг таслуулж байна. Тэгээд энэ холбоотой асуудал ярьж байна шүү дээ. 24.8 тэрбум төгрөгийн эх үүсвэр, оюутны хөнгөлөлттэй зээл нь байна аа. Гэтэл энэ эх үүсвэр нь байхгүй байна аа. Энэ эх үүсвэрийг хаанаас гаргах вэ гэхээр тухайлбал өнөөдөр танхимаар хичээл хийхгүй байгаа тохиолдолд үдийн цай гэдэг хөтөлбөр чинь өнөөдөр ингээд хэмнэгдэж байна шүү дээ. Үдийн цай чинь нэг жилийн 40 тэрбум.

Тэгээд энэ хэмнэгдэх эх үүсвэрийг нөгөө рүү шилжүүлэх тэр боломжийг нь коронагийн цар тахлын хуулиар бид нар Сангийн сайдад нь олгочихсон, Засгийн газарт нь олгочихсон ямар нэгэн төсөв хөндөхгүйгээр. Тэгэхээр ийм байдлаар арга хэмжээ авах бүрэн боломж бол байна. Тийм болохоор энэ дээр эх үүсвэрийг нь шийдээч ээ. Яг энэ дээр Засгийн газрын ямар байр суурь байна вэ?

**Г.Занданшатар**: Хууль санаачлагч Бөхчулууны Пүрэвдорж гишүүн асуултад хариулна.

**Б.Пүрэвдорж**: Хүүхдийн үдийн цай хөтөлбөрт бол тодорхой мөнгө төсөвлөгдсөн үнэн. Тэгэхдээ үүнийг чинь нэг хэсэг хүмүүс хөрөнгө мөнгөө зарцуулаад тэнд одоо тэр цехээ байгуулаад, тодорхой хөрөнгө оруулалт хийгээд ингээд ажиллаад явж байгаа. Тэр хүмүүс өнөөдрийг хүртэл бүгдээрээ орлогогүй байгаа. Тийм учраас Доржханд гишүүн ээ, энэ хөрөнгийг тийшээ зарцуулах биш, харин одоо бусад зүйлд зарцуулах биш. Харин тэр ажлаа алдчихсан байгаа, орлогоо алдчихсан байгаа тэр үдийн цай хөтөлбөрийг хэрэгжүүлж байгаа тэр жижиг аж ахуйн нэгжүүдэд тодорхой хэмжээний хөрөнгө оруулалт болон бусад зүйлд нь цалинд нь зарцуулж одоо тодорхой мөнгө гаргах ёстой юм аа. Тэгж байж энэ чинь давагдагүй хүчин зүйлээс болоод энэ хүмүүсийн бизнес зогсчихсон байж байгаа. Тийм учраас төр тодорхой хэмжээгээр энэ давагдагүй хүчин зүйлээс улбаатай энэ бизнесийн тэг зогсолтыг нь тодорхой хэмжээгээр төрөөс тэр төсөвлөгдсөн зардлаас нь өгөх тэр одоо ажлуудыг зайлшгүй хийх ёстой. Тийм учраас таны энэ одоо гаргаж байгаа санал, яг тэр төсөвлөгдсөн, тэр жижиг бизнес эрхэлж байгаа тэр талхны цех ажиллуулж байгаа, тэр нарийн боовны цех ажиллуулж байгаа, тэр одоо суманд амьдарч байгаа ажил орлогогүй байгаа тэр хүмүүст зарцуулагдах ёстой шүү. Тийм учраас Боловсролын яам энэ дээр анхаарах ёстой.

**Г.Занданшатар**: Эрхэм гишүүн Норовын Алтанхуяг.

**Н.Алтанхуяг**: Өчигдөр Байнгын хороодын хурал дээр яриад энэ хуулийн төслийг хэлэлцэхгүй гээд ингээд Байнгын хороо шийдсэн шүү, 2 Байнгын хороо хамтарч хуралдаад. Би Их Хурлын эрхэм гишүүдийг энэ хоёрын хооронд юмаар талцаж намчирхдагаа болиод энэ хуулийн төслийг хэлэлцэхийг нь дэмжээд энэ дотор байгаа зүйл заалтаар нь ярихдаа -за бас ч арай шаардлагагүй юм аа гэж үзсэн зүйлээ бол дэмжихгүй орхиод. Дэмжмээр олон заалт байна билээ. Би та нарт хэлж өгье. Одоо сая зөндөө ч ярьчихлаа. Оюутны сургалтын төлбөрийн асуудлыг уг нь яриад шийдэж болохоор л байгаа юм. Хэдэн хувиар нь байх юм. Яах юм. Энэ засаг чинь одоо нөгөө дулаан ус, цахилгаан гээд өчнөөн тэглэчихээ биз дээ. Тэгэхээр ингээд бас тодорхой асуудал, хөнгөлөх ийм нөхцөлүүд гарч ирээд байгаа юм. Үүнийг яримаар байгаа юм. Хүний эрхийн асуудлаар энэ өвчин зовлон чинь ямар хэлж ирэх юм биш. Тэгээд л нэг хүн өвчтэй болонгуут нь түүнийг улс орон даяар зарлаад, хамаатан саднаар нь гутаан доромжлоод иймэрхүү юм болсон шүү дээ. Тэгэхээр үүнээс бас цаашид ийм юм гаргахгүй байх чиглэлийнх нь зохицуулалтуудыг хийе гэж байгаа юм байна лээ. Тэр гадаадад байгаа иргэддээ одоо анхаарал тавихгүй бол болохгүй ээ. Энэ хуульд би нэг заалт оруулаад л уначихсан шүү дээ. Би тэгэхдээ та нарт хэлье, эрхэм биш үү дээ. Би тийм заалт оруулах гэсэн чинь тэд нар тэгээд унагаагаад гэж би огт ярьж явахгүй. Энэ Алтанхуягийн асуудал биш, тэр гадаадад байгаа хүмүүсийн асуудал.

Тэгэхээр би бол хамгийн их энгийн заалт оруулах гэж үзсэн. Санаа нь болохоор ядаж төлөвлөчихсөн нислэгээ хойшлуулбал та нар нөхөн төлбөр төл гэдэг заалт оруулсан. Энэ бол хэн нэгнийг баалах гээд байгаа юм биш. Зүгээр л ажлын хариуцлагыг нь дээшлүүлээд, хууль сахиулах. Ядаж тэр нислэгээ төлөвлөхдөө урьдчилж төлөвлөдөг, цаана нь хүний амь амьдрал байгаа шүү гэдгийг боддог. Ийм л одоо дарга нар байгаасай, юмаа төлөвлөөсэй гэж ингэж л хийсэн юм. Тэгэхээр одоо үүнийг.../хугацаа дуусав/.

**Г.Занданшатар**: Алтанхуяг гишүүнд 1 минут.

**Н.Алтанхуяг:** Тэгээд түүний, үүний санаачилсан хууль гэхгүйгээр энэ ямар асуудал зохицуулах гээд байгаа юм бэ гэдэг дээрээ л анхаарал хандуулаад өгөөч ээ л гэж хүсэж байгаа. Өчигдөр би энэ Ардчилсан намын бүлгийнхний бас тэр юуг үзсэн. Засгийн газар нэг сарын хугацаанд санал өгөөгүй байна. Хуулийнхаа хугацаанд Засгийн газар нь Улсын Их Хурлын гишүүдийн санаачилсан хуулийн төсөлд санал өгөхгүй л байна шүү дээ. Одоо Их Хурал гэж ер нь бараг байгаа юм уу, үгүй юм уу. Эсвэл болиод тэр ганцхан Засгийн газартайгаа ажилладаг юм уу, яадаг юм. Ингээд хууль зөрчөөд сууж байна шүү дээ. Юу ковид вэ. Тэгэхээр ийм ийм юмаа та нар нэг үзээд, юманд нэг наанатай цаанатай хандаад энэ хуулийн төслийг нь дэмжээд 3 хууль явж байгаа шүү дээ. Би бол бол энэ гурвуулыг нь дэмжээд явуулаад тэгээд нэг тойрч сууж байгаад чи би гэхгүйгээр зарим шаардлагатай зохицуулалтуудыг нь хийчихмээр байна гэж би та бүхнээс хүсэж байна.

Өөр нэг юм байна, Энх-Амгалан гишүүн ээ, хууль ерөөсөө хэрэгжихгүй байна. Тэр банкны зээлийн хүү хойшлуулна, багасгана гэсэн юм огт ажилласангүй. Засгийн газар 20 хэдэн юм гаргаж.../хугацаа дуусав/.

**Г.Занданшатар**: Цэвэгдоржийн Туваан гишүүн асуултад хариулна.

**Ц.Туваан**: Алтанхуяг даргад баярлалаа. Энэ өчигдөр 2 Байнгын хороо хамтарч хуралдаад бас зарим нэг үл ойлголцол гарсан байх. Би түүн дээр тайлбаруудаа сайн өгч чадаагүй байхгэж ингэж бодож байна. Улсын Их Хурлын гишүүдийн бүрэн эрх байгаа. Энэ бол хууль санаачлах бүрэн эрх. Тэгээд хуулиа санаачлаад бид нар өгсөн. Хуульд санал авах энэ ковидын хууль яаралтай горимоор явах учраас, энэ одоо горимд нь тохируулаад саналаа авах хүсэлтээ өгсөн. Нэлээн удаан хугацаагаар, хуульд зааснаас илүү хугацаагаар харсан. Хариулт ирээгүй. Ингээд материалын бүрдүүлбэр хангаад Улсын Их Хурлын тамгын газарт өгч, тов тогтоолгох хүсэлтээ явуулсан. Энэ дагуу өргөн барих цагаа аваад материал бүрдсэн байсан учраас Занданшатар даргад өргөн бариад ингээд энэ хэлэлцэх асуудалд, даргын зөвлөлийн хурлаар ороод явж байгаа.

Тэгэхээр энэ дээр Засгийн газраас санал аваагүй байж гээд зарим гишүүд ойлгоод ингээд эсрэг коноп дарсан. Тэгэхээр Баттөмөр дарга бид хэд өмнө нь энэ хуулийн хугацааг сунгах талаар харилцан ойлголцоод хамтдаа өргөн мэдүүлсэн үед нь хэлэлцэх эсэхээ шийдчихээд, тэгээд хамтарсан ажлын хэсэг байгуулаад нэг дор нэгтгээд ингээд хэлэлцээд явъя. Энд хүний эрхтэй холбоотой, оюутны сургалтын төлбөртэй холбоотой чухал асуудлууд байгаа учраас гээд ингээд явсан. Энэ хугацаанд бас Байнгын хороон дарга Ганбаатарын зүгээс энэ Засгийн газраас заавал одоо сонсгох гэсэн ийм дэг байдаг юм байна аа гэхээр нь -бид энэ чинь Байнгын хороон дээр дуудаад авч сонсчих асуудал. Их Хурлын бүрэн эрхийн асуудал биш юм биш үү гэдэг байдлаар хэлсэн. Тэгэхдээ хуулиа явуулах үүднээс бичгээ явуулсан. Энэ талаар Улсын Их Хурлын дарга Занданшатар дарга, бас Улсын Их Хурлын гишүүдийн энэ хууль санаачлах бүрэн эрх, энэ асуудлууд дээр Засгийн газар хайнга хандаж байна. Энэ дэгийнхээ дагуу явах ёстой гэдэг сануулгыг хэлээд ингээд орж ирж байгаа. Тэгэхээр манай Их Хурлын гишүүд бас үүнийг улс төржилгүй дэмжээд.../хугацаа дуусав/.

**Г.Занданшатар:** Гишүүд асуулт асууж хариулт авч дууслаа. Одоо санал хураалт явуулна. Түүний өмнө дэмжсэн, дэмжээгүй 3 хүртэл гишүүд үг хэлж болно. Үг хэлэх гишүүн байна уу. Дорханд гишүүнээр тасаллаа, цахимаар Сайнбуянгийн Амарсайхан гишүүн, Наянтайн Ганибал гишүүдээр тасаллаа. Эрхэм гишүүн Солдангийн Одонтуяа.

**С.Одонтуяа**: Тэгэхээр өчигдөр энэ хууль Байнгын хороон дээр унасан юм аа. Тэгээд бас 3 хуулиа уг нь хамтатгаад хэлэлцье гээд нэлээд л сүрхий ярилцацгаагаад л ажлын хэсэг гаргаад байсан. Яг Байнгын хороон дээр унагачихсан. Одоо тэгээд энэ Байнгын хороон дээр унаса хуулийг одоо буцааж дэмжиж өгөөч ээ гэж хэлэх гэсэн юм. Мэдээж зарим одоо шаардлагагүй заалтуудыг бол аваад үлдчихэж болно. Шаардлагатай маш чухал заалтууд байгаа. Та бүхэн мэдэж байгаа, би одоо суулт хийхэд Үндэсний аюулгүй байдлын зөвлөлд шаардлага хүргүүлсэн. Гэтэл гурав дахь хоног дээр нэг гишүүн маань огцрох өргөдлөө өгчихсөн учраас би Их Хурлын бүтцийн байгууллагуудаараа хандаж энэ гадаадад байгаа иргэдийнхээ асуудлыг оруулаад байгаа юм. Тэгэхээр Туваан нарын энэ хуульд гадаадад байгаа иргэдийн эрхийг хамгаалах заалтууд маш нарийвчлаад ингээд чухал орсон учраас энэ заалтыг оруулахгүй бол яавч болохгүй байгаа юм. Тэгэхээр эрхэм гишүүдийг энэ хуулийг дэмжиж өгөөч ээ гэж хүсэж байгаа юм.

Хоёрдугаарт Хууль зүйн байнгын хорооны дарга, Хүний эрхийн дэд хороон дарга нар бол маш хурдан асуудлыг хүлээж аваад энэ гадаадад байгаа иргэдийн талаар, хүний эрхийн зөрчлийн асуудлаар маш чухал одоо тогтоол гаргаж өгсөн, би бол энд их баярлаж байна. Энэ бол маш үр дүнтэй ийм ажил болсон. Тэгээд бид бол гадаадад байгаа иргэдээ үнэхээр анхаармаар байна. Яагаад гэхлээр сая Даваасүрэн гишүүн хэллээ шүү дээ, энэ чинь Үндсэн хуульд нь заачихсан заалт байгаа. Гэтэл зарим хүмүүс Онцгой комиссынх юм уу, нэг зүйлийг буруу ойлгоод байгаа юм. Энэ юу вэ гэхээр гадаадад явж байгаа иргэдэд зарим хуулийн хязгаарлалт байгаа болохоос биш, эх орондоо ирэхэд ямар ч хуулийн хязгаарлалт байж болохгүй юм гэдгийг Үндсэн хуульд заачихсан байхад үүнийг одоо янз бүрийн дүрэм журмаар хязгаарлах нь буруу гэдгийг яг нэг тийшээ манай гишүүд болон одоо бусад энэ төрийн байгууллагынхан ойлгох ёстой юм байгаа юм.

Тэгээд та нар сүржигнэлээ гээд бодоод байж магадгүй. Гэтэл манай гишүүд бол зарим зүйлийг бол нарийн ойлгохгүй байгаа юм. Тэр юу вэ гэхлээр Улсын онцгой комиссоос 3 зуун сая төгрөг хандиваас өгснөөс, өчигдрийн хурал дээр хэлсэн. 167 сая төгрөг нь үлдсэн гэж. Гэтэл энэ үлдсэн мөнгийг яагаад өгчихөж болохгүй байгаа юм бэ. Тэгэхээр энэ хууль хэрэгжээд маш хурдацтай энэ асуудлууд мөнгөн тусламж орох нь хуулийн дагуу явчихмаар байгаа юм.

Хоёрдугаарт тэр хилийн чанадад байгаа иргэдэд туслах 262 сая төгрөгөөс 50 хувь нь иргэдийн шарил авчрахад зарцуулж байгаа мөнгө гээд бүр ингээд тайланд тусгаад байна шүү дээ. Тэгэхээр бид нар хүмүүсээ амьд дээр нь одоо авчиръя, эрхийг нь зөрчмөөргүй байна гэдэг энэ асуудлыг л тавиад байгаа юм. Тэгэхээр энэ хуулийг та нар Байнгын хороон дээр дэмжээгүйг кнопдоо хүрэхгүй байж байгаад тэгээд дэмжиж өгөөч ээ, хамтраад хэлэлцээд явъя. Иймэрхүү асуудал дээр, коронагийн асуудал дээр улс төржөөд Ардчилсан намынхныг нь унагаагаад байх ямар ч шаардлага байхгүй гэж одоо үзэж байна.

**Г.Занданшатар:** Сайнбуянгийн Амарсайхан гишүүн цахимаар.

**С.Амарсайхан:** Та бүхэндээ өглөөний мэнд хүргэе. Энэ цар тахлын үеийн асуудалтай холбогдуулж оруулж ирж байгаа хуулийн төслүүдийг ерөнхийд нь дэмжиж байгаа. Гэхдээ ер нь нэгтгээд нэг болгоод хэлэлцээд илүү дутууг нь засаад явах ёстой гэдэг ийм байр суурьтай байсан. Энэ дээр хэд хэдэн анхаарах зүйл байгаа. Тэр ковидын үеийн хуулийн, 7.1.6 гээд хүчингүй болсон 2020 оны 12 сарын 31-ний өдрийн хуулийн өөрчлөлтөөр хүчингүй болсон заалтыг үндэслэл болгож оруулж ирсэн байгаа нь өөрөө энэ алдаатай хуулийн төслийн хэлэлцүүлэг болж байгаа гэдгийг манай хууль санаачлагчид бас анхаарч байгаа биз ээ.

Хоёрдугаарт нь ер нь бид нар маш олон хуулийн төслүүдийг хэлэлцэх санаа оноонуудыг оруулж ирж байна. Гэхдээ авах олон асуудлууд байгаа боловч хамгийн гол асуудал бол гүйцэтгэл дээр байгаа. Олон хууль, дүрэм журам баталдаг, баталсан. Засгийн газраас оруулж ирсэн эдийн засаг, нийгмийн асуудлууд цаашлаад эрүүл мэнд, аюулгүй байдал, ариутгал халдваргүйтэл, цар тахлын үеийн бэлэн байдлыг хангах, шат шатны байгууллагуудын уялдаа холбоо, харилцан үүрэг хариуцлагыг нэмэгдүүлэх гээд олон зүйл заалтууд байдаг ч гэсэн хэдийгээр дээр шийдвэр гаргаад хууль батлаад, дүрэм, журам батлаад бид нар хэрэгжүүлэх гээд ажиллаж байгаа ч гэсэн доод, дунд шатанд ямар ч гүйцэтгэл, хариуцлага байхгүй байна. Үүнээс болоод та бидний хэрэгжүүлж байгаа хууль тогтоомжууд хангалттай хэрэгжихгүй, тэр хэрээрээ энэ цар тахлын асуудал бас хүндэрсээр байна.

Одоо ингээд цаашаа аймаг орон нутаг руу тархаад орвол бид илүү одоо хурдан хугацаанд шуурхай арга хэмжээ авч, таслан зогсоож, урьдчилан сэргийлж, бууруулж, шаардлагатай арга хэмжээнүүдийг цаг алдалгүй авч хэрэгжүүлж ажиллахгүй бол одоо ингээд бас хяналтаас гарах ийм эрсдэл өндөр байна шүү гэдгийг бүгдээрээ мэдэж байгаа. Тэр сургуулийн хүүхдийн төлбөр тооцоотой холбоотой асуудлууд байгаа. Олон иргэд ярьж байгаа, гомдол, саналууд ирүүлж байгаа. Энэ тал дээр иргэдийнхээ санал, хүсэлтийг харгалзаж үзэж, бас зарим сургуулиудтай холбоотой асуудлууд дээр Боловсролын яамны сайд асуудлаа судалж оруулж ирж Их Хуралд танилцуулна гэсэн, одоогоор танилцуулаагүй байх шиг байна.

Тэгээд энэ хууль дээр ганц бас чухал заалт орж ирсэн байгаа юм. Тэр мэдээллийн нэгдсэн сантай болгох гэдэг чухал асуудал аа. Мэдээж хүний эрх бид нар алхам тутам ярих ёстой. Хүний эрхийг хангаж, хүний аюулгүй байдлыг хангаж, шаардлагатай дэмжлэг туслалцааг үзүүлэх, хүний эрхийг цаг алдалгүй хангах, зөрчихгүй байх гэдэг бол бидний нэн тэргүүнд тавих ёстой асуудал. Гэхдээ хүний эрхээр далимдуулаад, хууль дүрмээ сахихгүй байгаа, зөрчил дутагдал гаргаж байгаа албан тушаалтнаас эхлээд зарим иргэдийн үүрэг, хариуцлагатай холбоотой асуудал дээрээ дахиад л нөгөө хатуу хяналтаа тавьж, гүйцэтгэлээ хангаж ажиллахгүй бол энэ чинь хэн нэгэн хүний эрхнээс эрхээс илүү энэ чинь үндэсний аюулгүй байдал.../хугацаа дуусав/.

**Г.Занданшатар:** Үг хэлж байгаа, нэмэлт минут байхгүй байна. Ширнэнбаньдийн Адьшаа гишүүн үг хэлнэ.

**Ш.Адьшаа:** Та бүгдийнхээ өнөөдрийн амгаланг айлтгая. Энэ хуулийн төслийг санаачлагчийн хувьд бас дэмжиж байгаа юм. Өнөөдөр коронавирусийн цар тахлын үед Монгол Улсад тулгамдаж байгаа олон асуудал байгаа. Үүнийг тал талаас нь үзэж, бид ярилцаж байж шийдэх ёстой. Түүнээс биш Ардын намын гишүүдийн өргөн барьсан хуулийн төсөл, Ардчилсан намын хуулийн төсөл гэдэг бас ойлголт байж болохгүй ээ. Бид үүнийг нэгтгээд явсан ч дэмжихэд бэлэн байгаа. Хамгийн гол нь өнөөдөр Монгол Улсад тулгамдсан, монгол иргэдэд тулгамдсан, тэр Үндсэн хуульд заасан хүний эрх, эрх чөлөө хамгаалах зэрэг олон асуудлыг тал бүрээс нь тусгасан энэ хуулиудыг улс төржилгүйгээр, ард түмнийхээ эрүүл мэндийн төлөө, нийгмийн хариуцлагын хүрээнд бид өнөөдөр батлах шаардлагатай байгаа юм. Нэн ялангуяа тэр боловсролын системд, тэр сургалтын төлбөртэй холбоотой асуудал. Тэр оюутнууд өнөөдөр танхимаар хичээлээгүй байгаа нөхцөлд Засгийн газраас өнөөдөр цахилгаан дулааны төлбөрийг 100 хувь 7 сарын 1 хүртэл чөлөөлсөн нөхцөлд тэр сургалттай холбоотой асуудал. Өнөөдөр хэдэн их, дээд сургуулиудыг хувийн, төрийнхнийг бид янз бүрийн байдлаар шахах тийм бодлого байхгүй. Бодит үнэн дээр тулгуурласан ийм шийдвэрийг Монголын төр гаргаарай гэж энэ хуулийн төсөлд тусгасан.

Өнөөдөр бид нар коронавирусийн үед танхимаар хичээллэж байгаа, тэр цахимаар хичээллэж байгаа энэ нөхцөлд 100 хувь сургалтын төлбөрөө, танхимаар хичээллэх нөхцөлөөр төлсөн энэ асуудлыг сургалтын байгууллагуудтай холбогдуулж төр шийдвэрээ гаргая гэсэн ийм л саналыг дэвшүүлсэн. Ийм учраас энэ коронавирусийн халдвар цар тахлын үед хэрэгжүүлэх энэ төрийн бодлогыг Улсын Их Хурлын гишүүнийхээ бүрэн эрхийн хүрээнд бид өргөн барьсан. Үүнийг та нар дэмжиж өгнө гэдэгт би их итгэл найдвартай байгаа. Өчигдөр Нийгмийн бодлогын байнгын хороон дээр би төрийн албан хаагчид халдвар авсан нөхцөлд төрөөс нэг удаа мөнгөн тусламж олгох хуулийн төслөө татаж нэгтгэн Оюунчимэг нарын гишүүдийн хамт өргөн барьсан хуультай нэгтгэж шийдвэрлэхэд болсон. Энэ мэт гаргалгаануудыг олон талаас нь ярилцаж энэ хуулиа бүгдээрээ цаг хугацаанд нь баталж, Монгол Улсын иргэнийхээ өмнө хүлээсэн үүргээ биелүүлэхийг та бүгдэд би уриалж байна.

**Г.Занданшатар:** Одоо эрхэм гишүүн Тогмидын Доржханд.

**Т.Доржханд**: Баярлалаа. Ер нь бол энэ хямралын үед эрүүл мэндийн асуудал чухал. Дээрээс нь бас боловсролынхоо асуудлыг бид нар орхиж болохгүй ээ. Эдийн засагчдын судалгаагаар боловсролын чиглэлд оруулсан хөрөнгө оруулалтыг нэг хувиар өсгөхөд, дотоодын нийт бүтээгдэхүүний хүлээгдэж байгаа өсөлт, бас мөн уялдаатайгаар 0.5-1 хувиар өсдөг юм гэдэг ийм судалгаа бол байгаа юм. Тэгээд энэ үед бид нар боловсролынхоо салбарын бүсийг нь чангалж болохгүй, ялангуяа энэ оюутнуудын хувьд. Тэгээд бас жоохон буруу ойлголцоод байх шиг байна. Пүрэвдорж гишүүн ээ, би энэ та нарын санаачилсан хуулийг чинь дэмжиж ярьж байгаа нэг. Гарц гаргалгааг нь гаргаж өгч байна, хоёр.

Өнөөдөр үдийн хоол 40 тэрбум төгрөг. Хэрвээ танхимаар хичээллэхгүй тохиолдолд энэ чинь бүгд хэмнэгдэнэ шүү дээ. Ойлгож байна уу? Гэтэл энэ 24.8 тэрбум төгрөгийн энэ хөнгөлөлттэй зээл олгодог энэ эх үүсвэр чинь дутагдаад байна аа. Энэ эх үүсвэр чинь хаанаас гарах юм бэ гэхээр зүгээр л нэг жишээ авч байна. Боломжтой. Хэмнэгдэх юм бол энэ эх үүсвэрийг бид нар Засгийн газрын хувьд бол төсөвт өөрчлөлт оруулахгүйгээр шилжүүлэх эрх нь Засагт байгаа шүү, одоо. Үүгээрээ юу хэлэх гээд байна вэ гэхээр, ямар тохиолдолд бид нар энэ хуулийн төслүүдийг оруулаад Засгийн газраас санал авах гээд байгаа юм бэ гэхээр үндсэндээ бол улсын төсөвт орж байна уу? Болж байна уу, болохгүй байна уу? Хөндөхгүй бол асуудалгүй гээд. Тэгээд хөндөхгүй зохицуулалт дээр орж ирж байгаа тохиолдолд бид нар үүнийг шийдээд явах хэрэгтэй. Сурагчдын хөнгөлөлттэй зээлийн асуудлуудыг шийдэх хэрэгтэй, нэг.

Хоёрдугаарт улсын төсөвт ямар нэгэн хүндрэл учруулахгүйгээр бид нар энэ ажлын байрыг яаж хамгаалах юм бэ? Энэ бизнесийн идэвхжил одоо гурван сар гээд явлаа шүү дээ. Гэтэл энэ банкнууд чинь мөнгөө гаргахгүй байна шүү дээ, байхгүй энийг чинь яаж шийдэх юм бэ гэдэг арга аргачлалыг нь энд хийчхээд байна. Тийм болохлоор Ардчилсан нам нь байна уу? Хүн нам нь байна уу, МАН нь байна уу? Үл хамаараад энэ асуудлаа ингээд ярих боломжоо гаргаж өгөөч ээ. Энэ Их Хурлын чуулган чинь хаалаа л гээд байгаа юм. Ямар байдлаар бид нар энийг харж байна вэ гэхээр өнөөдөр мөнгө хаана байгаа юм? Иргэд нь мөнгөгүй, Засгийн газар нь мөнгөгүй, компаниуд нь мөнгөгүй. Мөнгө бол зөвхөн банкууд. Банкнуудын мөнгө чинь Төв банкан дээр байна. Төв банкан дээр 7.6 их наяд төгрөг байна. 7.6 их наяд төгрөгийг чинь тэд нар ингээд тэвэрчхээд гарахгүй байна аа. Яагаад вэ гэхээр гарах юм бол эрсдэлтэй гээд. Үгүй ээ, тэгээд хэн энэ бизнесүүдийг чинь дэмжих юм бэ? Хэн энэ ажлын байрыг чинь хамгаалах юм бэ? Энэ үүрэг чинь Засгийн газрын үүрэг байхгүй юу даа. Ийм үед чинь жинхэнэ Засгийн газар ажиллаж байх ёстой. Засгийн газар яах ёстой юм бэ гэхээр тэр мөнгийг нь Засгийн газрын бондоо гаргах замаар өөртөө аваад тэгээд тэрүүгээрээ урт хугацаатай хөнгөлөлттэй зээлийг санхүүжүүлэх шаардлагатай байгаа юм. Бүх санхүүжилтийн схем, тооцоо.../хугацаа дуусав/.

**Г.Занданшатар:** 3 гишүүн дэмжээд үг хэлчихлээ. Жадамбын Бат-Эрдэнэ гишүүн дэгээрээ л явъя.

**Ж.Бат-Эрдэнэ**: Энэ хуулийн төслийг дэмжиж байгаа юм. Өнөөдөр нөхцөл байдал бас сайнгүй байгаа. Тэгэхээр ер нь бол нэг жаахан тайвшрах тал руу хандах гээд байна. Тийм болохоор энэ орж ирж байгаа 3 хуулийг чамбайхан шиг үзээд нэг болоод ингээд цаашаа явах нь зүйтэй байх гэж бодож байна. Бид нар нөхцөл байдлыг цааш цаашдаа тодорхой хэмжээнд авч явах, ямар нэгэн алдаа дутагдалгүй явах ийм нөхцөл байдлын үүднээс энэ оруулж ирж байгаа саналуудаас авах зүйлүүд маш их байгаа. Тэр утгаар нь энэ хуулиудыг дэмжиж байна.

Өнгөрсөн хугацаанд энэ ковид тархсантай холбоотойгоор нэлээдгүй иргэдийн дотоод эрхийг, хүний эрхийг зөрчсөн. Хэл үгэнд оруулсан, сошиалаар гаргасан дотоод нууцлалыг нь задалсан ийм зүйлүүд гарсан шүү дээ. Тэгэхээр энэ хуульд орж ирж байгаа энэ зүйлийг миний хувьд дэмжиж байгаа юм. Дээрээс нь өнгөрсөн хугацаанд жил гаруй болчих шиг боллоо. Жил гаруйн хугацаанд нэлээдгүй мөнгө төгрөгийг энэ Засгийн газрын хүрээнд зарсан байгаа. Энэ ковид хэзээ дуусаж, хэзээ бид нар мөнгөний асуудал нь сөхөгдөж буцааж зөв зарцуулах уу, зөв буруу зарцуулсан уу гэдэг асуудлууд ямар нэгэн байдлаар сөхөгдөж гарч ирнэ ээ. Тийм болохоор энэ сантай холбоотой, өөрөөр хэлбэл ковидын энэ үед гарч байгаа тусгай сан бий болгоод, энэ сангаараа зарцуулаад ямар хэмжээнд, юунд зарцуулсан гэдэг нь буцаад тайлагнадаг. Өөрөөр хэлбэл, тусгай сангийнхаа хуулийн дагуу тайлагнах болон одоо зарцуулах энэ боломж бололцоог нь нээж өгөх нь болбол зайлшгүй зүйтэй гэж үзэж байгаа юм.

Нөгөөтээгүүр Одонтуяа гишүүний гадаадад үлдсэн иргэдээ оруулж ирье гэж байгаа. Энэ бол зөвхөн энэ гишүүний асуудал биш шүү дээ. Энэ бол улсын асуудал. Энэ бол Монгол Улсын Үндсэн хуулиар заасан иргэнийхээ эрхийг хангах үүрэг. Өөрөөр хэлбэл, Засгийн газар болон Улсын Их Хурлын өмнө бидний хүлээсэн Үндсэн хуулиараа хүлээсэн ийм үүрэг шүү дээ. Тийм болохоор жишээ нь энэ хуульд орж ирж байгаа, гадаадаас орж ирэх иргэдээ орж ирэх эрхийг нь хангах, ямар нэгэн байдлаар зохицуулалтыг хийх гэх мэтчилэн ийм зүйл, ийм заалтууд бол энэ хуулиудад орж ирж байна. Тэгээд одоо үүний ард Оюунчимэг гишүүний хууль орж ирэх байх. Ингээд гурван хуулийг нэгтгээд ингээд явуулъя аа. Эндээс ямар нэгэн намчирхсан байдлаар биш. Ард иргэд рүүгээ хандсан, нийт иргэд рүүгээ хандсан, тэдний эрх ашгийг хангасан ийм заалтуудыг нь авч байгаад ажлын хэсэг байгуулаад явах нь зүйтэй юм гэсэн ийм саналыг тавьж байна. Тэгээд энэ хуулийг хэлэлцээд явахыг дэмжиж байна. Үндсэндээ гурван хуулиа нэгтгээд явъя гэсэн ийм саналыг гаргаж байна аа, баярлалаа.

**Г.Занданшатар**: Одоо санал хураалт явуулна. Гишүүд үг хэлж дууслаа.

Байнгын хорооны саналаар Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төсөл болон Хуулийн хэрэгжих хугацааг сунгах тухай, Засгийн газрын тусгай сангийн тухай хуульд нэмэлт, өөрчлөлт оруулах тухай, Шүүхийн шийдвэр гүйцэтгэх тухай хуульд нэмэлт, өөрчлөлт оруулах тухай, Цагдаагийн албаны тухай хуульд нэмэлт, өөрчлөлт оруулах тухай хуулийн төслүүдийг үзэл баримтлалын хүрээнд хэлэлцэх шаардлагагүй гэснийг дэмжье гэсэн саналын томьёоллоор санал хураалт явуулна.

Нэгтгээд хэлэлцээд явъя гэвэл дэмжихгүй гэх юм байна.

Санал хураалтад 65 гишүүн оролцож, 19 гишүүн дэмжиж, 29.2 хувиар Байнгын хорооны саналыг дэмжсэн, 46 хувь нь төслийг хэлэлцэх нь зүйтэй гэж үзсэн байна.

Гишүүдийн олонх төслийг хэлэлцэх шаардлагатай гэж үзсэн тул хуулийн төслийг анхны хэлэлцүүлэгт бэлдүүлэхээр холбогдох Байнгын хороодод шилжүүллээ. Аюулгүй байдал, гадаад бодлогын байнгын хороонд шилжүүлж байна.

Дараагийн асуудалд орно.

***Хоёр.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд*** */Улсын Их Хурлын гишүүн Х.Булгантуяа, Ж.Сүхбаатар нарын 2020.12.22-ны өдөр өргөн мэдүүлсэн,* ***хэлэлцэх эсэх****/*

Хууль санаачлагчийн илтгэлийг Улсын Их Хурлын гишүүн Хүрэлбаатарын Булгантуяа танилцуулна. Булгантуяа гишүүн цахимаар.

**Х.Булгантуяа:** Их Хурлын дарга, эрхэм гишүүд ээ,

Коронавируст халдварын цар тахлын нөлөөллөөс эдийн засгийн нөхцөл байдал хүндэрсэн, одоогийн цаг үед барьцаалан зээлдүүлэх газраас зээл авсан иргэдийн орлогын эх үүсвэр болсон үйл ажиллагаа, хөдөлмөр эрхлэлт нь гамшгаас хамгаалах өндөржүүлсэн болон бүх нийтийн бэлэн байдлын зэрэгт шилжсэн хугацаанд зогсож цалин орлого тасалдан зээлээ эргэн төлөх чадваргүй болж тэдгээрт өрийн дарамт бий болох, зээлдэгчийн барьцааны зүйл, өмч хөрөнгийн үнэ, үнэ цэнэ буурах, үнэгүйдэх зэрэг бодит эрсдэл тулгараад байгаа юм. Тухайлбал Улсын Их Хуралд шууд ажлаа хариуцан тайлагнадаг байгууллага болох Санхүүгийн зохицуулах хороо нь өөрийн зохицуулалттай хамаарах банк бус санхүүгийн байгууллага, хадгаламж, зээлийн хоршооны үйл ажиллагаа, зээлийн гэрээтэй, холбогдох өргөдөл, гомдол, хүсэлтийг 2020 оны 11 дүгээр сарын 23-ны өдрөөс эхлэн цахимаар болон утсаар хүлээн авч ажиллаж байгаа.

Энэ хугацаанд нийт ирж байгаа өргөдөл, гомдол, хүсэлтийн 37.9 хувийг Санхүүгийн зохицуулах хорооны хяналт зохицуулалтаас шууд хамаардаггүй буюу барьцаалан зээлдүүлэх газар болон гар утасны аппликэйшн ашиглагч зээл олгогч этгээдүүдээс авсан зээлийн хугацааг сунгуулах, үүнтэй холбоотой зөвлөгөө, тодруулга, гомдол зэрэг багтаж байгаа юм байна. Барьцаалан зээлдүүлэх газрын хувьд үйл ажиллагаанд тусгай зөвшөөрөлтэйгөөр эрхлэх аж ахуйн үйл ажиллагааны төрөлд хамаардаггүй учир аймаг, дүүргийн үйлдвэр үйлчилгээний хэлтэстэй гэрээ байгуулж үйл ажиллагаа явуулдаг үед улсын хэмжээнд нэгдсэн байдлаар тоон мэдээлэл байхгүй байна.

Цагдаагийн газрын мэдээллээс харахад тус чиглэлээр үйл ажиллагаа явуулж байгаа хуулийн этгээд улсын хэмжээнд мянга орчим байгаа болов уу гэсэн мэдээлэлтэй байна. Зээлийн мэдээллийн сан зээлийн мэдээллээ өгдөггүйгээс шалтгаалан нийт хэдэн зээлдэгчид ямар хэмжээний зээл олгосон талаарх мэдээлэл бас байхгүй байна. Зээл авсан иргэн, хуулийн этгээдийн статистик тоо бүртгэл, зээл авсан хэмжээ, хэдий хэмжээний ерөнхийдөө санхүүжилтийг зах зээлд гаргаж байгаа талаарх мэдээлэл бол дутуу дулимаг байна.

Дээрх байдлаар төрийн хяналт, зохицуулалтад нэгдсэн байдлаар хамааралгүйгээр шалтгаалж барьцаалан зээлдүүлэх газрын үйл ажиллагаа, зээлийн гэрээ болон барьцаа хөрөнгийн үнэлгээ, худалдан борлуулах харилцаанд баримтлах журам, зохицуулалт байхгүй. Барьцаалан зээлдүүлэх газраас олгож байгаа зээлийн үндсэн төлбөр, хүү бодох аргачлал нэгдсэн биш. Нэмэгдүүлсэн хүүг хэрхэн хэрэглэж байгаа эсэх нь тодорхойгүй бус байна. Барьцаалан зээлдүүлэх газраас авч буй зээлийн эргэн төлөлтийн хугацаа богино, хүү нь зах зээлийн дунджаас хэт өндөр байдаг зэргээс улбаалан зээлдэгчийн цалин орлого, түр тасалдахад л түүнд зээлийн дарамт үүсэх бөгөөд нөгөө талаас барьцаалан зээлдүүлэх газар тухайн нөхцөлд шууд барьцааны зүйлээр үүргийн гүйцэтгэл хангуулж, барьцаалуулсан эд хөрөнгө үнэгүйдэх нөхцөл байдал үүсээд байгаа юм.

Тиймээс тус хуулийн төслөөр дараах төрлийн харилцааг зохицуулахаар тусгасан байгаа. Үүнд барьцаалан зээлдүүлэх газар болон зээлдэгч хооронд байгуулсан зээлийн гэрээний 2020 оны 12 дугаар сарын 22-ны өдрөөс 2021 оны 7 дугаар сарын 1-ний өдөр хүртэлх хугацаанд хамаарах хүүгийн хэмжээг сарын гурван хувиас, алдангийг өдрийн 0.2 хувиас тус тус хэтрүүлэхгүй тооцох, барьцаалан зээлдүүлэх газар болон зээлдэгч хооронд байгуулсан зээлийн гэрээний 2020 оны 12 дугаар сарын 22-ны өдрөөс 2021 оны 7 дугаар сарын 1-ний өдөр хүртэлх хугацаанд бусад нэмэгдүүлсэн хүү, шимтгэл, хураамж тооцохгүй байх, барьцаалан зээлдүүлэх газар болон зээлдэгч хооронд байгуулсан зээлийн гэрээний 2020 оны 11 дүгээр сарын 12-ны өдрөөс 2021 оны 7 дугаар сарын 1-ний өдөр хүртэлх хугацаанд барьцаа хөрөнгөөр үүргийн гүйцэтгэл хангах арга хэрэглэхийг хориглох, хэрвээ хэрэглэсэн тохиолдолд Зөрчлийн тухай хуульд заасны дагуу зөрчилд тооцох, барьцаалан зээлдүүлэх газрын үйл ажиллагаатай холбоотойгоор зээлдэгч хэрэглэгчийн эрхийг хамгаалах хамгаалахтай холбоотой Шударга өрсөлдөөн, хэрэглэгчдийн төлөө газраас авч хэрэгжүүлэх арга хэмжээ, барьцаалан зээлдүүлэх газрын хэрэгжүүлэх арга хэмжээ, үүрэг тус тус туссан болно оо.

Эрхэм гишүүд ээ, та бүхэн хэлэлцэн шийдвэрлэж өгнө үү.

Төслийн талаарх Аюулгүй байдал, гадаад бодлогын болон Эдийн засгийн байнгын хорооны хамтарсан хуралдааны санал, дүгнэлтийг Улсын Их Хурлын эрхэм гишүүн Цэдэвийн Сэргэлэн танилцуулна.

**Ц.Сэргэлэн**: Улсын Их Хурлын дарга, эрхэм гишүүд ээ.

Улсын Их Хурлын гишүүн Булгантуяа, Сүхбаатар нараас 2020 оны 12 дугаар сарын 22-ны өдөр Улсын Их Хуралд өргөн мэдүүлсэн Коронавирус, халдвар цар тахаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн үзэл баримтлалыг хэлэлцэх эсэх асуудлыг Монгол Улсын Их Хурлын чуулганы хуралдааны дэгийн тухай хуулийн 39.4-т заасны дагуу Аюулгүй байдал, гадаад бодлогын байнгын хороо болон Эдийн засгийн байнгын хорооны 2021 оны 01 дүгээр сарын 26-ны өдрийн хамтарсан хуралдаанаар хэлэлцлээ.

Хуулийн төслийг хэлэлцэх үед Улсын Их Хурлын гишүүн Н.Алтанхуяг, Б.Энх-Амгалан, Д.Ганбат, Т.Доржханд, Ж.Ганбаатар, Б.Жавхлан нар асуулт асууж, хариулт авсан. Улсын Их Хурлын гишүүн Ж.Ганбаатар Монголбанк зээлийн хүүг бууруулахад анхаарч ажиллах, Улсын Их Хурлын гишүүн Ц.Сэргэлэн бичил бизнес эрхлэгчдийг дэмжих, бизнесийн эргэлтийн зээлийн хүүг бууруулах, Улсын Их Хурлын гишүүн Н.Ганибал өрхийн амьжиргааг дээшлүүлэх, үндэсний үйлдвэрлэлээ дэмжих боловсролын салбар зэрэг болон бодлогын томоохон асуудлуудаа шийдвэрлэх, Улсын Их Хурлын гишүүн Т.Доржханд хуулийн төслөөр зохицуулалтгүй зах зээлийг зохицуулалттай болгож байгааг дэмжинэ. Гэхдээ төсөлд тусгасан зарим зүйл, заалтыг эргэн харах шаардлагатай гэсэн саналуудыг тус тус гаргасан болно.

Байнгын хороодын хамтарсан хуралдаанд оролцсон гишүүдийн олонх хуулийн төслийн үзэл баримтлалыг дэмжиж чуулганы нэгдсэн хуралдаанаар хэлэлцүүлэх нь зүйтэй гэж үзсэн болно.

Улсын Их Хурлын эрхэм гишүүд ээ,

Коронавируст халдвар цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслүүдийн үзэл баримтлалыг хэлэлцэх эсэх талаарх Аюулгүй байдал, гадаад бодлогын байнгын хороо болон Эдийн засгийн байнгын хорооны хамтарсан хуралдааны санал, дүгнэлтийг хэлэлцэн шийдвэрлэж өгөхийг та бүхнээс хүсэж байна.

Баярлалаа.

Ажлын хэсгийн гишүүдээ танилцуулъя. Дэмбэрэлдашийн Баярсайхан Санхүүгийн зохицуулах хорооны дарга, Монголбанкны Тэргүүн дэд ерөнхийлөгч Ганбямбын Дөлгөөн, Монголбанкны нөөцийн удирдлага, Санхүүгийн зах зээлийн газрын дарга Атарбаатарын Энхжин, бусад нь цахимаар оролцож байна.

Гадаад харилцааны яамны Консулын газрын захирал Л.Мөнхтүшиг, Санхүүгийн зохицуулах хорооны Хууль зүйн хэлтсийн референт Ж.Мөнх-Оргил, мөн хорооны Банк бус санхүүгийн байгууллагын газрын дарга Б.Итгэлсүрэн,Монголбанкны Төлбөр тооцооны газрын захирал Э.Анар, Эрх зүйн бодлогын хэлтсийн ахлах мэргэжилтэн Ө.Мөнх-Ундрага, мэргэжилтэн Г.Байгаль, Гадаад харилцааны яамны Консулын газрын хоёрдугаар нарийн бичгийн дарга С.Энхцэцэг нар цахимаар оролцож байна.

Хууль санаачлагч илтгэл болон байнгын хороо санал дүгнэлттэй холбогдуулан асуулт асуух Улсын Их Хурлын гишүүн байна уу? Болдын Жавхлан гишүүнээр тасаллаа. Дашдондогийн. Ганбат гишүүнээр тасаллаа. Тогмидын Доржханд гишүүн.

**Т.Доржханд**: Өчигдөр Эдийн засгийн байнгын хороо, Аюулгүй байдлын байнгын хороон дээр бас асуух зүйлээ бол асуучихсан. Тэгэхдээ бас ганц нэг эрсдэл байна гэдгээ бас тодруулаад энэ чуулган дээр хэлчихье гэж бодож байна. Тэгээд тэр нь юу вэ гэхээр энэ ломбардын зээлийн үйл ажиллагаа бол өнөөдрийг хүртэл бол зохицуулалтгүй явж ирсэн. Банк бус нь бол зохицуулалттай, лицензтэй. Банк нь зохицуулалттай, лицензтэй. Тэгээд банк бусыг ингээд зохицуулахдаа зөвхөн ингээд хүүгийнх нь хязгаарыг тавьчихаар өөрөөр хэлбэл сарын 3 хувь, жилийн 36 хувь гээд тавьчихлаар энэ маань цаашаагаа нөгөө бүр далд зах зээл рүү орчих ийм эрсдэл байна гэж. Тэд өнөөдрийн байдлаар ломбардын хүү бол жилийн 84-120 хувийн хүүтэй байгаа. Харин тэр зохицуулалтгүй бүр далд зах зээл чинь бол өдрийн зээл гэж байгаа. Тэр маань өөрөө өдрийн нэг хувь буюу жилийн 360 хувь гэсэн үг. Маш их өндөр хүүтэй. Тэгээд энэ өөрөө зохицуулалтгүй зах зээл рүү хэрвээ бид нар ингээд хязгаарласнаар энэ зах зээлийг нь идэвхжүүлбэл одоо нөгөө хүргэж байгаа үр дүн маань эсрэгээрээ гарчих эрсдэл байна.

Тийм болохоор энэ дээр одоо анхаараач ээ гэсэн байдлаар, өөр ямар механизм байна вэ? Өөр ямар хязгаарлалтууд байна аа. Иргэдийн маань барьцаанд тавьсан машин, гар утаснаас авахуулаад хөргөгч зурагт эд нар чинь бүгдээрээ үнэгүйднэ ээ. Энэ эрсдэлийг бас яах вэ? Тийм болохлоор зөвхөн одоо ингээд нэг удаагийн үйлдлээр зөвхөн ингээд зээлийн дээд хязгаарыг нь тавихаасаа өөр одоо ямар зохицуулах, хамгаалах арга хэрэгсэл байх вэ гэдэг талаар сануулсан.

Тэгээд нэг минутаа нэмээд авчихъя дарга аа,

**Г.Занданшатар**: Булгантуяа гишүүн хууль санаачлагч.

**Х.Булгантуяа**: Доржханд гишүүний асуултад хариулъя. Тийм эрсдэл бас байгаа. Үнэнийг хэлэхэд өнөөдрөө болтол энэ зах зээл зохицуулалтгүй явж ирсэн. Хууль зүй, дотоод хэргийн яамнаас Мөнгөн зээлийн барьцааны энэ хуулийг Улсын Их Хуралд өргөн барьчихаад байгаа юм байна. Саарал жагсаалттай холбоотой ч гэсэндээ бид нарыг энэ ломбардын үйл ажиллагааг бас тодорхой хэмжээгээр зохицуулалт хийх нь зүйтэй юмаа гэдэг бас ийм зөвлөмжийг өгсөн байж байгаа. Бид нар энэ 7 сарын 1 хүртэл энэ үйл ажиллагааг зүгээр түр зуурын хугацаанд, яагаад гэвэл зах зээлийн олон механизмууд үнэнийг хэлэхэд бас ажиллахгүй болчхоод байгаа юм, өнөөдөр. Тэгээд манай иргэд маань өөрсдөө тэр битгий хэл гэртээ карантилагдаад байгаа, байраар нь карантилж байгаа, хороогоор нь карентилж байгаа энэ цаг үед ломбард дээр очоод өөрийнхөө өмч хөрөнгийг авах гээд мөнгө төгрөгөө төлөх гээд ингээд явж чадахгүй. Зарим ломбардууд бол огт үйл ажиллагаагаа явуулахгүй бас байгаа ийм нөхцөл байдал үүсээд байгаа юм аа.

Тэгэхээр энэ дээр бид нар Шударга өрсөлдөөн хэрэглэгчдийн төлөө газрыг бид нар бас тодорхой хэмжээгээр үүрэгжүүлж байгаа. Гэхдээ нөгөө талдаа бид нар ялангуяа энэ далд зах зээл рүү орох нөхцөл байдлаас нь өмнө энэ хаврын чуулганаар би нэн түрүүнд Ломбардын тухай хуулийг Хууль зүй, дотоод хэргийн яамнаас өргөн барьсан энэ хуулийг би бас хэлэлцэн батлаасай гэж хүсэж байгаа юм. Манай энэ ломбардын үйл ажиллагаа эрхэлж байгаа олон бизнес эрхлэгчдээс зарим нь бол өнөөдрийн нөхцөл байдалд зээлдэгч рүүгээ бас маш их хүндэтгэлтэйгээр хандаж байгаа. Зээлийнхээ хүүг бидний хэлсэн энэ хэмжээнд бол аваачиж бууруулсан, барьцаа хөрөнгийг бол үүрэг гүйцэтгүүлж зарахгүйгээр аль болохоор энэ нь нөгөө хэн хэндээ эрсдэлтэй байгаа байхгүй юм. Олон барьцаа хөрөнгө авч үлдээд үнэнийг хэлэхэд эдийн засгийн нөхцөл байдалд зарж борлуулахад ч хүндрэлтэй байгаа. Удаан хугацааны хэрэглэгчиддээ, ялангуяа одоо хариуцлагатай ийм хэрэглэгчиддээ аятайхан нөхцөл олгоод энэ зээл олгоод ингээд явж байгаа бас банк санхүүгийн байгууллагууд байгаа. Тийм учраас бид нар зүгээр энэ зохицуулалтгүй байгаа салбар дээр тодорхой зохицуулалт хийж, нэгдүгээрт хэрэглэгчийн эрх ашгийг хоёрдугаарт бас нөгөө бизнес эрхэлж байгаа хүмүүсийн ч гэсэн эрх ашгийг бас хангах нь зүйтэй юм аа гэсэн байдлаар энэ хуулийн зохицуулалтыг бас оруулж өгч байгаа. Сүхбаатар гишүүн нэмэлт тайлбар өгөх үү?

**Г.Занданшатар**: Доржханд гишүүнд нэг минут.

**Т.Доржханд:** Тэгэхлээр нөгөө зохицуулна гэдэг нь бол зөв өө, зөв. Гагцхүү нөгөө эрсдэлээ яаж хаах гээд байгаа юм бэ гэдэг дээр л байгаа. Тэгэхлээр нөгөө зөвхөн ингээд хязгаар тавих юм уу. Аль эсвэл нөгөө барьцаа хөрөнгө дээр нь бид нар бас ингээд боломжийг нь нээж өгөх юм уу? Одоо нэг барьцаа хөрөнгийг 20-30 хувиар үнэлээд, үнэгүйдүүлээд явчихдаг. Одоо ингээд хязгаар тавьчихлаар өнөөдөр байгаа барьцаа хөрөнгүүдээ маш хурдан борлуулж зараад бүр үнэгүйдүүлэх ийм эрсдэл байгаад байна гэж. Тэгэхлээр тэр хэсгийг нь яаж хамгаалах юм бэ гэдэг дээр анхаараач ээ л гээд байгаа юм нэг.

Хоёрдугаарт энэ чинь өөрөө нөгөө Иргэний хуулиараа зохицуулагддаг иргэд хоорондоо ингээд зээл өгөлцөж авалцах эрх нь нээлттэй байгаа шүү дээ. Тэгээд үүнийг нь ингээд хаачихаар Үндсэн хуулийн асуудал болчих вий гэдэг бас болгоомжлол байгаа. Тэгээд ер нь бол зөвхөн энэ ковидийн үе гэлтгүйгээр бид нар одоо яг сууж байгаад энэ ломбард болон энэ иргэд хоорондын зээлийн асуудлыг зохицуулалттай болгож бүр хуульчлах ийм шаардлага байгаа юм. Тэгээд энэ дээр бол мэргэжлийн байгууллагууд нь.../хугацаа дуусав/.

**Г.Занданшатар:** Хууль санаачлагч Сүхбаатар гишүүн.

**Ж.Сүхбаатар:** Тэгэхээр Доржханд гишүүний хэлээд байгаа эрсдэлийн асуудал гэж байна. Ерөөсөө манай энэ хуулийн гол зорилго нь энэ эрсдэл дээр нь зохицуулж, иргэн талд нь эрсдэлийг нь зохицуулах үүднээс хийж байгаа юм. Түрүүн таны хэлдгээр энэ барьцаалан зээлдүүлэх үйл ажиллагаа эрхлэгчид нь алт, мөнгө, монетон эдлэл, хөөрөг, хэт хутга, хазаар, эртний эдлэл, автомашин, гар утас, гар утасны дугаар, зургийн аппарат, зөөврийн болон ширээний компьютер, гэр ахуйн цахилгаан бараа, автомашин гээд ийм зүйлүүд байж байгаа юм. Тэгэхээр бид нарын энэ гарч байгаа хуулиас өмнө нь амжаад юм хумаа зарж үрээд явчих уу гэдэг энэ асуудал гарахгүй ээ. Бид нар энэ өнгөрсөн 12 сарын 20, 22 гэхэд үүнийг ингээд өргөн барьчихсан байж байгаа.

Тэгээд энэ хуулийн үйлчлэл дээр харин хамгийн гол юм нь бол энэ 7 сарын 1 хүртэл энэ зээлийн барьцаанд байгаа түрүүний миний хэлдэг зүйлүүдийг бол зарж үрэхгүй, үрүүлэхгүй гэдэг энэ гол юманд чиглэгдэж байгаа юм. Ер нь энэ амьдралын аргагүй гачигдлын улмаас үзтэл хохиролтой хэлцэл хийх гэж байдаг юм. Тэгээд тэр бол хуучин Иргэний хуулиудад бол үүнийг хүчин төгөлдөр бус хэлцэл гэж үздэг байсан. Одоо цаашдаа бол бид нар бас энэ Иргэний хуульдаа өөрчлөлт оруулахад бас үүнийг оруулмаар байна. Амьдралын аргагүй гачигдлын улмаас өөртөө үзтэл хохиролтой.../хугацаа дуусав/.

**Г.Занданшатар:** Цахимаар цэдэвийн Сэргэлэн гишүүн. Цахимаар 5 гишүүн Дамдинням гишүүнээр тасаллаа.

**Ц.Сэргэлэн**: Баярлалаа, би хуулийн нэмэлт өөрчлөлтүүдийг бүхэлд нь дэмжиж байгаа. Ялангуяа нэгтгээд авах, гээхийн ухаанаар хандаад нэгдсэн сайн хууль болгоё гэдэг дээр зарчмын хувьд дэмжиж байгаа шүү. Ер нь бол энэ цар тахлын үед нэг удаа үйлчлэх хууль. Энэ хууль цар тахал дуусахлаар энэ гамшиг эрсдэл байхгүй болохлоор мэдээлэл хүчингүй бол таарна. Тэгэхлээр одоо бидний энэ авч хэрэгжүүлж байгаа цар тахлынхаа нөхцөл байдалтай уялдуулаад уян хатнаар цаг алдалгүй нэмэлт, өөрчлөлт оруулаад яваад байгаа бол энэ сайн жишиг гэж би бодож байна. Энэ бол эргээд бидэндээ бол туршлага болж үлдэнэ.

Цаашдаа цар тахлаас ч аюултай энэ мэт аюул эрсдэл нийгэмд учрахыг үгүйсгэхгүй. Тэгэхлээр бид энэ цар тахал өнгөрсний дараа энэ туршлага дээрээ үндэслэж Гамшгийн тухай хууль болон бусад холбогдох хуулиудыг нэг мөр шинэчлэн цар тахал мэт энэ гамшиг эрсдэл үүссэн үед бэлэн байх, тулгамдахгүй байх ийм эрх зүйн зохицуулалтыг бий болгох нь зүйтэй гэсэн би зарчмын байр суурьтай байгаагаа юуны өмнө илэрхийлье.

Дараагийн асуудал энэ бичил бизнес эрхлэгчид буюу жижиг худалдаачид, жижиг үйлчлэгч, үйлчилгээ эрхлэгчид эдгээрийн асуудлыг энэ цар тахлын үед болохгүй ээ гэж би бодож байгаа. Томоохон худалдаа үйлчилгээ ажилладаг, эндээс өдрийн орлогоо олдог, амьдралаа залгуулдаг энэ жижиг бизнес эрхлэгчид бол жинхэнэ утгаараа “тэг” зогсолт хийсэн хүмүүс шүү. Энэ цар тахлын тухай хуулиудын ямар нэгэн хамгаалалт, дэмжлэг хүссэн хэсгүүд дээр энэ бичил бизнес эрхлэгчид орхигдох вий гэсэн үүднээс би энэ хүмүүсийн тухай хэлье гэж бодсон юмаа. Цар тахал үүсээгүй, нийгэм, эдийн засаг.../хугацаа дуусав/.

**Г.Занданшатар**: Хууль санаачлагч Жамъянхорлоогийн Сүхбаатар гишүүн Сэргэлэн гишүүний асуултад хариулна.

**Ж.Сүхбаатар**: Тэгэхээр энэ үнэн л дээ. Одоо энэ төрд ийм зохицуулалт бол ялангуяа ломбардын харилцаанд бол орж ирж байгаа ийм жишиг бий болж байгаа юм. Тэгэхдээ би Засгийн газар энэ чиглэлийн мөнгөн зээлийн харилцааг зохицуулах гэдгээр, мөн санхүүгийн хэрэглэгчийн эрхийг хамгаалах тухай гээд асуудлууд бас явж байгаа. Тэгэхээр энэ чиглэл орж ирэхийн өмнөхөн бид нар бол энэ ломбардын харилцааг ковидын үед бол яалт ч үгүй зохицуулалттай болгоё оо. Одоо бол Иргэний хуулийн нэг зохицуулалт байгаа юм. Харилцан хүүгээ тохирно гэж байдаг. Бодит амьдрал дээр хүүгээ харилцан тохирдоггүй шууд тулгадаг. Тэгэхээр Үндсэн хуульд заасан юм байгаа, 5.4- дээр. Аж ахуйн бүх хэвшлийн болон хүн амын нийгмийн хөгжлийн зорилгод үндэсний эдийн засгийн аюулгүй байдлын зорилгод нийцүүлэн төр эдийн засгийг зохицуулах эрхтэй. Энэ эрхийнхээ хүрээнд, энэ давагдашгүй хүчин зүйл үүссэн үед зохицуулалтгүй байгаа харилцаанд иргэдээ хамгаалах үүднээс энэ харилцаанд төр өөрийнхөө үүргийг хүлээж оролцож байна.

Энэ нь бол Ломбардын үйл ажиллагаа эрхэлж байгаа улсуудын эрхийг хохирооход чиглэж байгаа биш ээ. Бас тодорхой хугацаанд тодорхой хэмжээний дээд хязгаарын хүүгийн дээд хязгаарыг бид нар тавьж өгч байгаа. Энэ гэрээг нь бол 2020 оны 11 дүгээр сарын 12-ны өдрөөс хойш гэрээ байгуулаад, 2020 оны 12 дугаар сарын 22-ны өдрийн байдлаар гэрээ хүчин төгөлдөр үйлчилж байгаа гэж зээлдэгчийн гэдгээр ингэж заачихсан байж байгаа. Энэ нь 6 сарын 30 хүртэл хүчин төгөлдөр үйлчилж байгаа. Энэ гэрээний харилцааны асуудал дээр процессын хөрөнгийг нь одоо үүргийн гүйцэтгэлийг анхаарал хэрэглэхийг хориглож байгаа юм. Энэ дээр бол анхаарах гол юм бол энэ хөл хорио тогтоосон асуудал шүү дээ. Хөдөлмөр эрхлэлтийн үйл ажиллагаа, бизнесийн үйл ажиллагаа зогссон. Тэгэхээр төр хүчгүй гэдэг юм уу, ингээд арга хэмжээ авахгүй байж болохгүй. Ломбардыг онцлоод байгаа асуудал нь тэр банк бус санхүү, банкны асуудал дээр Их Хурлын даргын зүгээс үүрэг өгөөд, зээлийн хүүгийн стратеги бууруулах энэ үйл ажиллагаанууд явж байгаа. Энэ хоорондоо уялдана. Энэ ломбардын асуудлыг нь шахаад ирэхээр банк бусын хүүгийн асуудлыг ч гэсэн шахах асуудал үүсэж байгаа. Тэгэхдээ энэ дээр хүү нь бас буурч байгаа, нөгөө чиглэлд нь бас.

Тэгээд манай энэ санхүүгийнхээ харилцааг цэгцлэх янзлах ажил бол ид явж байна шүү дээ. Банк санхүүгийн реформ явагдаж байна.

**Г.Занданшатар**: Наянтайн Ганибал гишүүн асуулт асууна.

**Н.Ганибал**: Энэ өдрийн мэнд хүргэе. Яг энэ хуулийг бол дэмжихгүй байгаа юм. Өнөөдрийн энэ хуулийг яагаад дэмжихгүй байна вэ гэж. Зөвхөн мөнгө санхүүгийн байгууллагын нэгхэн хэсгийн асуудлыг барьж орж ирсэн. Мэдээж банк, банк бус санхүүгийн байгууллага, хадгаламж зээлийн хоршоо, ломбард барьцаалан зээлдүүлэгч нар, мөн сүүлийн үед Монгол Улсад нэлээн дэлгэрч байгаа одоо энэ зээлийн аппликэйшнүүд хүртэл энд одоо ингээд хамрагдах ёстой л доо. Тэгээд зөвхөн өнөөдөр яг одоо бодит байдал дээр яг үйл ажиллагаа явуулж байгаа барьцаалан зээлдүүлэгч нарын асуудлыг оруулж ирж байгаад нь дэмжихгүй байгаа юм. Ер нь яг барьцаалан зээлдүүлэгч нарын хүү нь 4-5 хувь мөн үү гэдэг асуудал бас гарч ирнэ. Тэгэхээр энэ дээр банк бус санхүүгийн байгууллагууд дотор ч гэсэн сарын 4-5 хувийн хүүтэй ийм банк бус санхүүгийн байгууллагууд байгаа. Тэгээд тэд нарыг бас оруулж ирмээр байна аа, хамтад нь.

Мөн одоо энэ зээлийн аппликэйшнүүдийн хүү бол бүр тэрнээс илүү байгаа. Энэ асуудлыг бас хамтад нь оруулж ирмээр байна. Ингэж нэгдсэн байдлаар зохион байгуулахгүй бол одоо худалдааны байгууллагуудын хувьд бол зүйрлүүлэн хэлбэл барьцаалан зээлдүүлэх ломбард гэдэг бол ТҮЦ гэсэн үг. Санхүүгийн ТҮЦ. Тэгэхээр шууд утгаараа ТҮЦ-нийхээ амыг барих ийм одоо бодлого явуулж байна аа. Энэ дээр одоо боломгүй юм аа. Яагаад гэхээр чөлөөт зах зээлийн энэ нийгэмд бид нар энэ эдийн засгийн жамаар нь үйл ажиллагааг явуулах ёстой. Тэрнээс өнөөдөр энэ захиргааны аргаар энэ үйл ажиллагаа явуулах нь тухайн байгууллагыг хаасантай яг адилхан.

**Г.Занданшатар**: Хүрэлбаатарын Булгантуяа.

**Х.Булгантуяа**: Ганибал гишүүний асуултад хариулъя. Үнэн, өнөөдөр манай мэдээж банк, тэгээд банк бус санхүүгийн байгууллагууд бол зах зээлийн хамгийн томыг эзэлж байгаа нь үнэн юм. Энэ дээр бол зохицуулагч байгууллагууд бас байгаа газруудаа. Улаан цайм шулсан өнөөдөр гэрээ байгуулж байна уу, үгүй юу. Энэ нөхцөл байдалд энэ ковидын хууль дээр та бас мэдэж байгаа. Одоо банк руу, Монголбанк руу, Санхүүгийн зохицуулах хороо руу тодорхой үүрэг чиглэл өгсөн. Улсын Их Хурлын гишүүний хувьд Ганибал гишүүн өөрөө ч гэсэн дээ банк бус санхүүгийн байгууллагын зээлийн хүүг бууруулах дээр хууль санаачлах бүрэн эрх бол байгаа. Бид өнөөдөр юу гэж хараад байгаа вэ гэхээр өнөөдөр ломбардуудын тоог ч улсын хэмжээнд гаргаж чадахгүй байна. Хэр хэмжээний мөнгө эргэлдээд байгааг нь ч мэдэхгүй байна. Гэхдээ бас Шударга өрсөлдөөн хэрэглэгчийн төлөө газраас сая 2020 оны 9 дүгээр сард 14 хоног шалгалт явуулсан. Тэгэхэд энд бол үнэхээр 60 гаруй хувь нь нөгөө дүүргээсээ зөвшөөрөлтэй, 30 гаруй хувь нь зөвшөөрөлгүй. Тэгээд Иргэний хуулийн олон зүйл заалтуудыг дандаа зөрчсөн ийм гэрээг маш их байгуулсан. Өөрөөр хэлбэл бараг ковидын ийм хатуу нөхцөл байдал үүсээгүй байхад иргэдийн өнөөдөр эрх ашиг хөндөгдөөд байгаа учраас бид нар энэ талаар тодорхой хэмжээгээр зохицуулалт хийхгүй бол хатуу хөл хорьчихсон, гэрээс нь ч гаргаж чадахгүй, бизнесээ ч эрхэлж чадахгүй ийм нөхцөл байдалд өнөөдөр зах зээлийн жамаар нь хаяж бас болохгүй байгаа юм Ганибал гишүүн.

Зах зээлийн механизм өнөөдөр ажиллахгүй болчхоод байгаа байхгүй юм. Тэгээд өнөөдөр үүнийг би бас гадаадын улс орнуудын жишээг нэлээн сайн судалсан. Англи, Америкт хүртэл өнөөдөр ингээд яг адилхан, одоо Монголтой одоо адилхан ломбардууд үйл ажиллагаа явуулдаг. За машин зарж байгаа газруудад машинаа барьцаалсан зээл олгодог. Өдрийн зээл хүртэл бас байдаг. Тэгээд энэ бүгдэд дээрээ бас бүгдэд нь яг ингээд царцаах хязгаарлах, барьцаа хөрөнгийг нь зарахгүй байх ийм нэг хуулийн зохицуулалтуудыг бас яг оруулж өгсөн юм байна билээ.

Таны хэлж байгаа гол санаа бол бусад одоо санхүүгийн байгууллагууд дээр бол зохицуулалт хийх ёстой гэж байгаа. Энэ ковидын хуулиар бол бид нар энэ зохицуулалтуудыг хийгээд явах бүрэн.../хугацаа дуусав/.

**Г.Занданшатар:** Ганибал гишүүн нэг минут.

**Н.Ганибал:** Аливаа юмыг хорихоор бас гарах үр дагаврууд гэж байдаг. Энэ асуудлуудын судалгаа бас жаахан дутуу юм уу даа гэж харагдаад байгаа юм. Ер нь одоо банк санхүүгийн байгууллагууд дээр гарч байгаа иргэний маргаан дээр нийт маргааны 60 хувийг нь одоо энэ ломбардын асуудал эзэлдэг гэдэг энэ судалгааг өчигдөр ярьж байсан. Магадгүй хязгаарлалт тавьснаараа бол энэ хувь нэмэгдэх магадлалтай болно. Энэ өөрөө одоо зарчим нь. Цаашлаад өөрөө энэ асуудал ломбардыг хааснаараа тэр нөгөө өдрийн зээл, тэр луйврын тийм гэмт хэргүүдийн байдал одоо өсөх нь бол тодорхой болно. Тэгэхээр энэ дээр бас ингээд гарах үр дагавруудын тооцоолол нь сул байгааг бас анхаарч үзэх хэрэгтэй.

Тэгээд судалгааны энэ асуудал чинь л дутуу байна гэдгийг хэлмээр байна. Ломбардууд дотроо олон янз шүү дээ. Сүлжээ ломбард байгаа. Дөнгөж нэг хорь гучин сая төгрөг эргэлдүүлдэг ломбард байгаа. Зарим нь бүр таван саяын ломбард ч байгаа байх. Тэгээд эд нарыг л хооронд нь ялгах л хэрэгтэй.

**Г.Занданшатар**: Санал юм даа. Жамъянхорлоогийн Сүхбаатар гишүүн тодруулгад хариулъя.

**Ж.Сүхбаатар:** Ер нь бол мэдээж энэ авч байгаа арга хэмжээ бол иж бүрэн, одоо бүгдийг нь сайхан одоо харгалзаад ингээд хийчхэж байна гэж бол хэлэхэд хэцүү. Шулуухан хэлбэл өнөөдөр манай ломбардын хүрэл ажиллагааны талаар одоо төрд үндсэн гол мэдээлэл судалгаа алга аа. Сүүлийн үеийн авч байгаа юм бол Монголбанк, Санхүүгийн зохицуулах хороо, Хууль зүй, дотоод хэргийн яамны шалгалт хийсэн байж байгаа. Шударга өрсөлдөөний газраас бас одоо ийм шалгалт хяналтууд хийсэн байдаг. Тэгээд ломбардуудын бүртгэлийн үйл ажиллагаа ч гэсэн өөрөө тодорхойгүй байгаа шүү дээ. Аймаг, дүүрэг дээр нэг ийм батламж өгөөд бүртгэсэн гэдэг. Улсын бүртгэл дээр очдог. Манай Булгантуяа гишүүн өчигдөр хэлсэн, 25 хувь нь бол татвар төлдөг гэж гарсан байлаа. Гэхдээ олон үйл ажиллагааг зэрэгцүүлж хийдэг учраас яг эндээсээ татвар төлсөн үү, үгүй юу гэж. Тэгээд энэ мөнгө бол өөрөө бүртгэлгүй, нэгдүгээрт.

Төр энэ одоо үйл ажиллагаа эрхэлж байгаа улсуудынхаа тусгай зөвшөөрөл олгодог байх ёстой. Тусгай зөвшөөрөл гэдэг бол төрийн зохицуулалт.../хугацаа дуусав/.

**Г.Занданшатар:** Одоо эрхэм гишүүн Цэрэнпилийн Даваасүрэн.

**Ц.Даваасүрэн:** Хуулийн төслийн хувьд бол дэмжиж байна. Тэгэхдээ би өөрөө бол нөгөө захиргаа талаараа хууль зохицуулахыг бас нэг их таашаадаггүй учраас хэлэлцүүлгийн явцад арга хэлбэрээсээ ярина биз дээ гэж бодож байна. Ер нь энэ ломбард бол нэлээн шулдаг л даа. Ялангуяа манай залуучууд, оюутнууд их шулуулдаг юм билээ: Тэд нар сургалтын төлбөртэй нь холбогдолтой. Тийм учраас би тэр Доржханд гишүүний хэлээд байгаа тэр сургалтын төлбөрийн асуудлыг бол шийдэх ёстой гэдэг дээр санал нэг байна. Харин тэр хүүхдэд зориулсан үдийн цайны мөнгийг бол дээрэмдэж болохгүй. Тэр оффшорын мөнгийг оруулж ирж өг. Тэр татвараас зугтаасан мөнгийг. Мөн Оюутолгойн луйврыг зогсоож өг л дөө. Тэгвэл арай зөв харагдана шүү дээ. Харин би тэр хүүхдийн үдийн хоолны мөнгийг бол цахим сургалтдаа орж чадахгүй байгаа ядуу өрхийн хүүхдүүдэд компьютер авч өгөх замаар шийдэх нь зүйтэй гэж ингэж үзэж байгаа. Ийм ч санал хэлж байгаа гэдгийг бас бид нар одоо анхаарах хэрэгтэй байна.

Ер нь ингээд хүүг захиргаадалтаар шийдэхэд бас нэг тодорхой үр дүн гардаггүй юмаа. Ер нь бид нар зээлийн хүүг бууруулъя гэвэл захиргаадахаасаа илүү шууд зээллэгээний систем, үнэт цаасны зах зээлийг хөгжүүлэх, мөн гадаадын хямд эх үүсвэрийг татах, ялангуяа одоо энэ томоохон ордуудаа ашиглах хэрэгтэй байгаа юм. Томоохон ордуудын мөнгө Монголоор дамждаг болчихвол яах вэ? Гаднын банк ороод ирнэ. Гаднын банк ороод ирэхээр чинь зээлийн хүү буурна.

Мөн одоо ингээд томоохон ордуудынхаа үнэт цаасыг зах зээл дээр арилжаад тэр рүү иргэдийн сул чөлөөтэй мөнгийг хөрөнгө оруулалт хийлгэе л дээ. Тэгж байж үнэт цаас өгч байна шүү дээ. Бид нар томоохон ордуудаа зүгээр л гадагшаа луйвардуулчихаад байна шүү дээ. Өнөөдөр Оюутолгой 10 хувиа манай үнэт цаасны зах зээл дээр арилжаалах ёстой арилжаалахгүй байна шүү дээ. Тэгэхээр ийм ийм зүйлүүдийг ярьдаг баймаар байна. Тэгж байж бид нар энэ улс эх орноо өөд нь татна. Манай энэ хүүгээ бууруулах асуудал, эдийн засгаа өөд нь татах асуудал, улс орноо сайхан авч явах асуудал чинь ер нь зөвхөн бидний л хувь заяаны асуудал байхгүй юу. Бид л түүнд нь сэтгэл гаргахаас биш гаднынхан ирээд сэтгэл гаргана гэдэг худлаа. Тэдэнтэй бол зүгээр харилцан үр ашигтай гэрээ л хийх ёстой.

**Г.Занданшатар**: Даваасүрэн гишүүнд нэг минут.

**Ц.Даваасүрэн:**  Ер нь тэгээд хүүг бууруулъя гэвэл, ингээд ломбардыг шахъя гэвэл би хамгийн зөв арга бол саяын энэ арга хэмжээнүүдийг аваад зах зээлийн, энэ зээллэгээний зах зээл дээр бол бид нар хүүгийн түвшнийг хямдруулаад ирэхээр аяндаа энэ чинь буурчихна шүү дээ. Тийм учраас л би хоёр арга хэлээд байгаа юм. Тэр шууд зээллэгээний системийг бий болгохын тулд ордуудынхаа хувьцааг үнэт цаасны зах зээл дээр арилжаалъя. Тэгж байж иргэдийнхээ сул чөлөөтэй мөнгийг тийш нь оруулъя. Мөн гаднын хямд эх үүсвэрийг ордуудаа ашиглаж, ордуудынхаа мөнгийг Монголоор оруулж ирж татаж байж тэгж байж энэ гаднын банкнуудыг оруулж ирж энэ хүүнүүдийг буулгая. Тэгвэл харин одоо нэлээн урт хугацаатай. Би та бүгдийн санаачилсан хуулийг бол түр зуурын ковидтой холбогдолтой гэдэг агуулгаар нь бол дэмжиж байна.

Ер нь зүгээр цаашдаа бид нар хүүг бууруулъя гэвэл энэ зах зээлийг нийтэд нь хамарсан ийм л арга хэмжээнүүдийг авахгүй бол захиргаадлаар хүү бууруулах боломжгүй гэдгийг л хэлэх гээд байгаа юм. Баярлалаа.

**Г.Занданшатар**: Үндсэндээ үг хэллээ дээ. Санал хэлчихлээ Булгантуяа гишүүн хариулт хариулах уу? Хүрэлбаатарын Булгантуяа гишүүн.

**Х.Булгантуяа:** Даваасүрэн гишүүний саналтай бол санал нэг байна. Яг ийм ч учраас өнгөрсөн намар Баттөмөр гишүүн, Ундрам гишүүн, Амартүвшин гишүүн, би ороод бид 4 гишүүн өнөөдөр зээлийн хүүг бууруулах стратегийн баримт бичгийг Улсын Их Хурлаар оруулж батлуулсан юм. Эх үүсвэрийн зардлыг бууруулах, дээрээс нь эрсдэлийн зардлыг бууруулах хэчнээн тэрбум, тэрбумаар зээл авчхаад хэчнээн жил шүүхдээд, тэр хоорондуур нь зээлийн хүүг нь тооцохгүй. Тэгэхээр банк тэр зээлийн хүүг одоо жирийн энгийн зээлдэгч, жижиг дунд бизнес эрхлэгчид, иргэд дээр ингээд тохоод явдаг. Үйл ажиллагааны зардлыг бууруулах гэх мэтчилэн ийм одоо баримт бичгүүдийг Улсын Их Хурлаар оруулж батлуулж байсан. Тэгэхэд үнэнийг хэлэхэд би бас санаж байна, бас эд хэдэн гишүүдээс ийм баримт бичиг батлуулж байгаад зээлийн хүүг бууруулна гэж юу авах вэ дээ гэдэг одоо саналыг хүртэл гаргаж байсан. Үнэнийг хэлэхэд бид нар бол банкнуудтай, банк бусуудтай ярихад ерөөсөө эрсдэлийг хэрвээ бууруулж чадвал хэчнээн жилээр ингээд шүүхдээд яваад байдгийг болиулж чадах юм бол эх үүсвэрийн зардлыг бууруулж чадах юм бол бид нарт боломж, зээлийнхээ хүүг бууруулах боломж өнөөдөр санхүүгийн байгууллагууд дээр бас байгаа юм.

Үнэнийг хэлэхэд бас энэ банкан дээр ломбард дээр байгаа энэ том хүү ч гэсэн дээ. Одоо банкны өнөөдөр сарын дундаж хүү бол 1.43 орчим байна. Банк бусынх одоо өнөөдөр 2.8 хувьтай байна. Банк бусынх бол Санхүүгийн зохицуулах хорооноос өгсөн мэдээллээр бол бас нэлээн гайгүй эрчимтэй буурч байгаа. Энэ онд ч гэсэн нэмээд буурах бас төлөвтэй байна гэсэн. Тэгэхээр бид нар бол яах вэ, буурч байгаа нь бол сайн байна. Өнгөрсөн 4 жилийн дотор бол бас хурдацтайгаар бууж байгаа зээлийн хүү. Гэхдээ энэ нь хүртээмжтэй биш байгаа нь бол үнэн.

Гэхдээ өнөөдөр энэ иргэдийн амьдрал хэцүү байгаа энэ цаг үед, гэхдээ нөгөө талаараа үнэнийг хэлэхэд бол нэг хэсэг нь мөнгө хүүлж байгаагаа ч мэдэхгүй, нөгөө нь мөнгө хүүлүүлж байгаагаа ч мэддэггүй ийм л нөхцөл байдал үүсчихээд байна л даа. Тэгээд Монголбанкнаас удахгүй энэ Санхүүгийн хэрэглэгчдийн эрх ашгийг хамгаалах тухай хуулийг боловсруулчихсан, өргөн барих гэж байна. Үүгээр бол яг мөнгө хүүлэлт гэж юу юм бэ? Одоо үүнийг бол яг энэ мөнгөн зээлийн үйл ажиллагаа явуулж байгаа бүхий л байгууллагууд баримтлах энэ зарчмуудыг оруулж ирж Улсын Их Хурлаар удахгүй батлуулах гэж байгаа.

**Г.Занданшатар**: Мөнгө хүүлэлтийн эсрэг хуулийг санаачлан батлуулах гэж байгаа, Санхүүгийн хэрэглэгчийн эрх ашгийг хамгаалах тухай хууль бас явж байгаа. Ер нь бол ингээд сарын 3 хувь гэдэг чинь жилийн 36 хувийн хүүтэй бизнес эрхлээд байх юм бол бусад эдийн засгийн салбарууд руу хөгжихгүй, тийшээ л сул чөлөөтэй мөнгөн хөрөнгө төвлөрөөд ирэхийг л мөнгө хүүлэлтийн эсрэг л гэж. Өнөөдөр инфляцын түвшин ямар байгаа билээ. Тэгээд хүний эд хөрөнгө барьцаалаад байгаа энэ асуудлуудыг бусад улсад мөнгө хүүлэлтийн эсрэг хуулиар зохицуулдаг юм байна аа гэж Булгантуяа гишүүн ярьж байна.

Ингээд одоо Цэвэгдоржийн Туваан гишүүн.

**Ц.Туваан**: Баярлалаа. Энэ хуулийн төсөл ковидын хуультай ингээд уялдаж орж ирж байгаа. Тэгэхээр энэ үндсэн зарчим нь бол иргэд дээр ирж байгаа санхүүгийн эрсдэл хүндрэл, ачааллыг бууруулах гэдэг утгаар орж ирж байгаа гэж ингэж харж байгаа. Тэгээд аливаа асуудал чинь энэ иргэдийн дунд амьдрал дээр, бас бид нарын энд яриад байгаагаас өөр шүү дээ. Эрэлт нийлүүлэлтийн зарчим дээр тэр хоёрын хугарлын цэг дээр л энэ үйл ажиллагаа чинь явж байгаа шүү дээ. Тэгэхээр энэ хэн ч одоо хүнийг энэ барьцаалан зээлдүүлэх газарт оч оо гэж шахахгүй байгаа, нөгөөдүүл нь хүчээр гэрт нь очоод үзүүлье ээ гээд өгөхгүй байгаа. Тэгэхээр энэ дээр амьдрал дунд болж байгаа л ийм процессын зохицуулалт нь энэ. Одоо эндээс одоо банк бус ломбард гээд энэ барьцаалан зээлдүүлэх газар үйл ажиллагаа явуулж байгаа. Энэ дээр хууль санаачлагчид нэг хоёр зүйл дээр жаахан алдаад байна.

Энэ буруу ойлголт өгөх, өөрөөр хэлбэл бүр бараг албадан ч юм уу мөнгө хүүлэгч байдлаар ингээд асуудалд хандаад байгаа юм шиг ингэж асуудлыг танилцуулаад байна. Тэгэхээр энэ чинь өөрөө хууль номгүй юм шиг юм яриад байх юм. Энэ чинь өөрсдөө бүгд компаниуд байгаа гэж ойлгож байгаа. Тэгээд тодорхой хэмжээний зөвшөөрлийг харьяа оршин сууж байгаа газраасаа аваад, цагдаагийн газартай хамтраад хяналт шалгалтууд байгаад л ингээд л ажилладаг шүү дээ. Тэгэхээр энэ огт хяналтгүй л нэг ийм газрууд үйл ажиллагаа явуулаад байгаа юм шиг ийм ойлголтыг бас өгөөд байна. Тэгэхээр хууль санаачлагчид маань энэ дээрээ бас анхаараач ээ гэдгийг хэлье.

Иргэдийн хүсэлт үйлчлүүлэх сонирхол тэр банкны бусад ийм байгууллагуудын энэ иргэдэд үзүүлдэг тэр хүнд суртал, шат дамжлагаас тойроод аль болох түргэн шуурхай байдлаар үйлчилж байгаа газрууд дээрээ очиж үйлчлүүлээд байгаа гэсэн талаас нь бас ойлгоод энэ түр зохицуулалтын асуудал байгаа гэж бодох хэрэгтэй.

**Г.Занданшатар:** Туваан гишүүн.

**Ц.Туваан**: Тэгэхээр хууль санаачлагчид маань энэ ба энэ талаас нь бас ингээд авч үзээч ээ. Компанийн хууль, тэгээд гэрчилгээ, цагдаагийн байгууллага нь ингээд энэ одоо зөвшөөрлүүд нь байдаг юм байна лээ. Тэгээд энэ дүүрэгтэй мэдээллүүдээ өгдөг энэ тэр асуудлууд байгаа. Тэгэхээр яах вэ, энэ хуулийн тэр зохицуулалт дотроос нь энэ нэг асуулт байгаа юм. Энэ зээлийн хүүг ч бол яах вэ, сарын гурав гэчхэж байгаа юм. Алдангийг 0.2 хувиас хэтрүүлэхгүй гээд. Энэ яг юуных нь алдангийг яриад байгаа юм. Сарынх нь төлбөрөөс нь яриад байгаа юм уу, эсхүл өдрийн гэдэг, үүнийгээ тодорхой гаргамаар байна. Тэгээд энэ алдангаа үндсэн зээлээсээ тооцох юм уу, эсхүл тэнд бодогдож байгаа хүүнээс тооцох юм уу гэдэг ийм одоо асуудал.

Дээрээс нь тэр иргэдийн барьцаанд тавьсан үнэтэй эд хөрөнгүүдийг борлуулахгүй байх гэдэг тодорхой асуудал орж ирж байгаа тал дээр бас тодруулж өгөөч ээ гэсэн асуулт байна.

**Г.Занданшатар:** Жамъянхорлоогийн Сүхбаатар гишүүн асуултад хариулъя.

**Ж.Сүхбаатар:** Тэгэхээр ломбардын үйл ажиллагааны асуудал дээр бүхэлд нь харлуулах, үгүйсгэх юм хэлээгүй шүү дээ. Түрүүн би хэлсэн. Монгол Улсын Иргэний хуулийн заалтаар барьцаалан зээлдүүлэх журмаар зээл олгох гээд 286 дугаар зүйлээр зохицуулж байгаа. Тэгээд тэр нь бол талуудын хоорондын гэрээгээр явах үндсэн гол харилцаа л явж байгаа. Гэхдээ бодит амьдрал дээр энэ хэрэглэгчийн эрхийн чиглэлээр хийсэн хяналт шалгалт дээр гарсан дүгнэлт бол хяналт тавих эрх бүхий байгууллага тодорхойгүй байна. Хариуцлага хүлээх механизмгүй учраас хэтэрхий нэг талын эрх ашигт нийцсэн ийм байдлаар явж байна. Тэр тусмаа ковидын үед би түрүүн хэлсэн. Амьдралын аргагүй гачигдлын улмаас хүчин төгөлдөр бус ийм хэлцэл байж болох. Хуучин олон жилийн өмнө бол тийм хэлцэлд тооцдоггүй байсан. Амьдралын аргагүй гачигдлын улмаас. Хүн ядуу зүдүү ийм нөхцөл байдалд орчихлоо шүү дээ. Тэгэхээр ингээд байгаа бүхнийгээ ингээд тавиад туух. Тэртээ тэргүй орлогогүй юм чинь ломбарданд өндөр хүүтэйгээр барьцааныхаа зүйлийг тавихаар алдаж л таарч байгаа юм.

Сая Булгантуяа гишүүн ч хэлсэн. Гаднын энэзах зээл хөгжсөн орнуудын захиргааны аргыг хэрэглээд байна л даа. Тэр бид нарын эд хөрөнгө зарахгүй гэдгийг гол санаа нь царцааж байгаа байхгүй юм. Тодорхой хугацаанд тэр хөрөнгийг зарах, борлуулах тэр боломжийг нь тэр улсууд хэтэрхий нэг талдаа юм явчих гээд байна аа, тэнцвэржүүлье ээ. Ер нь бол үгүйсгээд явж байгаа юм биш. Харин ч одоо бид нар гурваас дээш хувийн хүүтэй биш байна шүү гэдэг нь энэ бизнесийн мөнгө хүүлэлт талыг нь багасгах, нөгөө талаас түрүүн Их Хурлын дарга хэлж байна. Санхүүгийн зах зээлийн бусад үйлчилгээ, төрөл хэлбэрүүдийг бас дэмжих, зарим нь ингээд ядарсан хүнийг шахаад байна гэж байна. Энэ ломбардаас чинь болж хохирох магадлалтай олон мянган хүн байгаа юм. Бараг бүрэн биш судалгаагаар бол 400-500 хүн үйлчлүүлдэг гэж ярьж байгаа шүү дээ, мянга гаруй энэ ломбардын үйлчилгээнд. Тэгэхээр энэ харахад нөгөө санхүүгийн хэмжээ нь бага юм шиг мөртөө хүртээмж, оролцоо, цар хүрээ нь бол олон зуун мянган хүнийг хамарчихдаг ийм онцлогтой байгаа юм. Олон зуун мянган хүний эрх ашгийг хөндөөд байгаа юмаа, гол нь. Тэгэхээр энэ үүднээс нь асуудалд хандвал.

**Г.Занданшатар**: Булгантуяа гишүүн тэр 0.2 гэдэг дээр нь хариулт өгье.

**Х.Булгантуяа**: Одоо бол барьцаалан зээлдүүлэх ихэнх газрууд нь 7-30 хоногийн хугацаанд, тэгээд 3.5 -аас дээшээ хүүтэй зээл олгож байгаа. Гэхдээ ковидын нөхцөл байдалд бас арай хөнгөлөлттэй зээл олгож байгаа. Аль болохоор одоо харилцагчдаа бас хадгалж авч үлдэх гэж байгаа ийм сонирхолтой байгаа барьцаалан зээлдүүлэх газрууд бас байгаа. Ийм зээл олгоод зээлийн гэрээний хугацаа уг нь бол хэтэрсэн хоног тутамд 0.5 хувиас дээш хувиар бол алданги торгууль тооцохоор бол гэрээг байгуулж байгаа. Энэ нь Иргэний хуулийн 232 дугаар зарим зүйл заалтуудыг зөрчиж байгаа.

Ингээд дээрээс нь нэмээд, ялангуяа энэ барьцаа хөрөнгийг болохоороо уг нь бол Иргэний хуулиараа мэдээлэх ёстой. Ингээд 10 хоног хүлээж байж энэ үүргийг гүйцэтгүүлэх ёстой. Үүрэг гүйцэтгүүлээд дахиад би жишээлбэл өөрийнхөө зээлийн тодорхой хувийг төлчихсөн байвал би зарж борлуулсныхаа дараа ломбард, үлдсэн хэсэг дээр нь тэр одоо үүрэг гүйцэтгүүлсэн мөнгөө жишээлбэл аваад нөгөө хэсгийг нь хэрэглэгчид өгөх ёстой. Ингэж үйл ажиллагаа явуулдаг ломбард бол яг үнэнийг хэлэхэд бараг байхгүй юм билээ.

Тэгээд гэрээнд заасан хугацаа хэтэрсэн тал нь хоног тутамд гүйцэтгээгүй үүргийн үнийн дүнгийн 0.5 хувиас хэтрэхгүй хэмжээгээр уг нь төлөхөөр байх ёстой алданги нь. Гэтэл үүнийг өнөөдөр 1 хувь. Ингээд үүнээс дээш хувиар ерөнхийдөө тооцоод яваад байгаа. Тэгэхээр би 7 сарын 1 хүртэл бол өмч хөрөнгийг нь хадгалж болно. Энэ хугацаандаа тэгэхээр алданги тооцож болно. Гэхдээ энэ цаг үед бас ковидтой байгаа, орлого тасарсан байгаа. Ломбард нь ч зарим нь ажиллахгүй байгаа. Ломбард дээрээ очиж чадахгүй байгаа ийм нөхцөл байдалд 0.2 хувиар төлж барагдуулаагүй хэсэг дээр нь тооцохоор ерөнхийдөө оруулж өгсөн юм. Тэгэхгүй бол яг үнэнийг хэлэхэд, түрүүн хэд хэдэн хүмүүс бас хэлээд байна. Зах зээлийн механизм руу орох гээд байна гээд. Зах зээлийн механизм өнөөдөр дэлхий даяар ковидтой үед ажиллахгүй болчхоод байгаа учраас зохицуулалтгүй талбар дээртодорхой зохицуулалт хийх.

**Г.Занданшатар**: Одоо эрхэм гишүүн Одонгийн Цогтгэрэл цахимаар.

**О.Цогтгэрэл**: Баярлалаа. Ломбардын хүү, барьцаалан шийдүүлэх үйл ажиллагааны дээд хүүг тогтоох тухай байна л даа. Үнэхээр яг энэ хуулийг уншихаар энэ хуулийг санаачилсан, одоо үндсэндээ бас хүндэлж явдаг Булгантуяа, Сүхбаатар хоёр гишүүд би бол харамсаж байна. Энэ бол яг өнөөдөр цаг үеэ олсон гэж байна. Үнэхээр цаг үеэ олоогүй ийм л хууль байна. Яагаад гэхээр нэгдүгээрт энэ ковидын үед аль болох бүх юмыг мөнгө болоод бүх зүйл чөлөөтэй урсгаж байх ёстой. Тэнд захиргааны аргаар хааж, боож, хязгаарлах ийм зүйл өнөөдөр байх ёсгүй.

Нөгөө талаасаа банк санхүүгийн зах зээлд оролцож байгаа банк, банк бус санхүүгийн байгууллага, хадгаламж зээлийн хоршоо, ломбард гээд энэ олон байгууллагуудаас арай нэг чадруу, ядруу хэсгийг нь барьж авч сонгож шууд үнийг нь тогтоох юм байна. Ер нь үнэ гэдэг чинь өөрөө эрэлт нийлүүлэлтээс гадна эрсдэл, өгөөж хоёрын харьцаан дээр тогтож байдаг. Эрсдэл, өгөөж хоёрын харьцаан дээр.

Гэтэл өнөөдөр бодит байдал дээр яг ямар байна вэ? Бодит байдал дээр 20-30 жил бид бизнес хийчихсэн, үл хөдлөх хөрөнгөө тавиад барьцаа авдаг найдвартай зээлдэгчид энэхүү сарын дөнгөж 1.5 руу орж ирж байхад энэ ломбардууд чинь 3 хувиар өгч чадах юм бэ? Тэгээд тэрийг нь энэ Иргэний хуулиар 2 иргэн хоорондоо тохироод явж байгаа зүйлийг ингэж зохицуулах гэж оролдох зөв үү. Үнэхээр энэ бол нэг тийм тэр компаниуд, энэ ломбардаас зээл авч байгаа иргэн иргэн хоёр чинь гэдэг чинь 10 байтугай дахин эрсдэлтэй байхад ийм хүүгийн асуудал ярина гэдэг бол үнэхээр боломжгүй зүйл юм шиг л надад санагдаж байна л даа. Одоо үндсэндээ Архины хууль, архийг хориод архи хэрэглүүлэхгүй болгочихдог шиг. Тэгэнгүүт нөгөөдөх нь гудамжинд гардаг, баталгаагүй архи олдог. Одоо бүхий л аюул осол болдог шиг л юм л болох юм шиг. Одоо тэр үнэхээр 3 хувиар өгөхийг заачихлаа. Ломбард өгөхгүй болчихлоо. Тэгээд л иргэд хаачих юм. Банкны шаардлага хангахгүй, банк бус санхүүгийн шаардлага хангахгүй, бараг хадгаламж зээлийн хоршооны ч шаардлага хангахгүй. Өдрийн зээл авдаг иргэд. Магадгүй 30, 50 мянган төгрөг авдаг иргэд...

**Г.Занданшатар**: Цогтгэрэл гишүүнд 1 минут.

**О.Цогтгэрэл**: Тэгээд гол асуулт, энэ 3 хувь гэдэг тоо яг хаанаас яаж гарсан юм бэ? Эрэлт нийлүүлэлтээс гадна тэр эрсдэл өгөөж, өрийн харьцаан дээр энэ хүү болоод өмч нь тогтдог. Тэр том аж ахуйн нэгжүүд чинь дөнгөж дангаж сарын 1.5 хувьд бараг зээлийн хүү бууж байхад, З хувь гэдэг энэ амьдралгүй тоо яг хаанаас, ямар тооцооллоор бодохоор 3 хувь бол харилцан ашигтайгаар өдрийн зээл өгөөд ингээд ийм эрсдэлтэй зээл дээр гарна гэж тооцсон юм бэ. Яг энэ тооцоогоо нэг хэлж өгөөч.

**Г.Занданшатар:** Хүрэлбаатарын Булгантуяа гишүүн.

**Х.Булгантуяа:** Цогтбаяр гишүүний асуултад хариулъя. Үнэхээр яах вэ, өнөөдөр ломбардууд, энэ бол хүртээмж сайтай байгаа нь үнэн. Гэхдээ өнөөдөр яг үнэнийг хэлэхэд бид нар үүнийг бол Цагдаагийн ерөнхий газраас, дээрээс нь Шударга өрсөлдөөн хэрэгчдийн төлөө газар дээр ирж байгаа гомдлын бас ихэнх нь энэ ломбардтай холбоотой байдаг юм байна билээ. Тэгээд Шударга өрсөлдөөн хэрэглэгчдийн төлөө газраас хийсэн судалгааны үр дүнд ялангуяа энэ цаг үед иргэд бол яг энэ ломбардаар дамжуулж хохирох эрсдэл маш их өндөр байна. Түрүүн Сүхбаатар гишүүн бас хэллээ. Бүр яах ч аргагүй өнөөдөр нэг талыг нь баримталсан хүмүүсийн иргэдийн амьдрал хүнд байгааг далимдуулаад ийм гэрээ хэлцэл хийх нөхцөл байдал үүсээд байна. Тийм биш байхад, тийм гэрээ хэлцэл хийгээд байдаг юм, Цогтгэрэл гишүүн ээ.

Тийм биш байхад зах зээлийн ханшаас хэд дахин давсан өндөр хүүгээр гэрээ хийдэг. Тэгээд зээлийн гэрээ хийсэн гэдэг хуудас нь нэг иймхэн хуудас байдаг юм билээ, заримд нь. Үнэнийг хэлэхэд бас том том ломбардууд бол байгаа. 30-40 салбартай том, том ломбардууд бас байгаа. Энэ банк бус санхүүгийн байгууллагууд бас зарим нь доороо ломбардын үйл ажиллагаа явуулаад байдаг гэж байна. Банк бус санхүүгийн байгууллага гэдэг гэрчилгээтэй доороо ломбардын үйл ажиллагаа явуулаад байдаг. Нийт ломбардын 20 гаруй хувь нь татвар төлдөг юм билээ. Түүний ихэнх нь хажуугаар нь дахиад олон үйл ажиллагаа явуулдаг. Хүнсний дэлгүүрийн үйл ажиллагаа явуулаад давхар ломбард явуулдаг гэх мэтчилэн. Тэгээд бид нар энэ ломбардын үйл ажиллагааг Хууль зүй, дотоод хэргийн яамнаас нэгдсэн журмаар болон зохицуулах энэ хуулийг оруулж байгаа юм билээ. Тэгээд энэ хуулиар бол ер нь бол яах вэ, ломбардын үйл ажиллагаа бол гадаадад бүр жижиг ийм зээл олгодог. Тэгээд бид нар үүнийг 7 сарын 1 хүртэл түр хугацаанд энэ зээлийн хүүг бид нар тооцож гаргаж ирэхдээ, одоо банкны жигнэсэн дундаж хүү сарынх 1.43 орчим хувь байгаа банкных. Банк бус санхүүгийн байгууллагыг жигнэсэн дундаж хүү 2.8 хувь байна. Санхүүгийн зохицуулах хорооноос өгсөн мэдээллээр 2021 онд бас энэ нэмж бас буурахаар байна. Энэ 2020 оны хугацаанд бол 3 хувиас 2.8 хувь болж буурсан. Тэгэхээр энэ бол нэмж.../хугацаа дуусав/.

**Г.Занданшатар**: Цогтгэрэл гишүүнд 1 минут тодруулъя.

**О.Цогтгэрэл**: Харин тийм ээ, яг наадахыг чинь л асуугаад байна л даа. Том компаниуд ч, банкных чинь 1.43 гэж байна шүү дээ. Тийм өндөр, одоо бага биш, наадах чинь дөнгөж буураад ийм болж байгаа. Ийм байхад тэр 3 гэдэг хувь чинь арай хэтэрхий их шахсан л хувь харагдаад байна л даа. Нэг тийм тооцоо судалгаагүй л хувь. Минийхээр бол илт тооцоо судалгаагүй хувь харагдаад байна. Наад компани, хувь иргэн нь өдрийн зээл авч байгаа иргэн хоёрын чинь хооронд арав дахин эрсдэлийн зөрүү байгаа. Тэр хүү гэдэг чинь эрсдэл, өгөөж дээр явдаг. Тэгэхээр та нар ийм тоо тавьж байгаа чинь өөрөө асуудал. Үнэхээр иргэний асуудлыг бид нар бас шийдэх ёстой. Тийм учраас тэр Иргэний хуулиар хуулийн дагуу гарч байгаа хэрэг маргаан, тэр иргэнийг хохироож байгаа асуудлыг Иргэний хуулийн одоо байгаа хүрээнд нь анхаарал тавих ёстой биш үү? Ерөнхийдөө санаа бол тус болгох гэж байгаад ус болчих гэж байгаа юм шиг л харагдаад байна л даа?

**Г.Занданшатар**: Жамъянхорлоогийн Сүхбаатар гишүүн.

**Ж.Сүхбаатар**: Цогтгэрэл гишүүн, Булгантуяа бид хоёрын зах зээлийн эдийн засгийн харилцааны мэдлэгийн талаар бас эргэлзэж байх шиг байгаа юм. Ойлгож байна аа. Энэ чинь Хироно багшийн лекц гээд 90 онд анх нэг тийм бүдэг бадаг бичигдсэн ийм товхимол уншаад л эхэлж байсан улсууд. Монголчууд. Би ч гэсэн тэгээд л уншаад эхэлсэн. Түрүүн Булгантуяа гишүүн олон удаа хэлээд байна шүү дээ. Зах зээлийн эдийн засгийн механизм чинь дэлхий дээр ажиллахгүй байна шүү дээ. Тэгээд түрүүний таны хэлдэг тэр төрөөс чинь оролцоо ихсэж байна. Түрүүн хэлж байна шүү дээ. Америкт ч гэсэн тэр автомашины барьцаалан зээлдүүлэх үйлчилгээ эдэлж байгаа газар чинь гурван сарын хугацаагаар ч байна, англид ч байна уу ингээд царцааж байна шүү дээ. Дээр нь мөнгө төрөөс олгож байна. Энэ чинь дандаа зах зээлийн эдийн засгийн бус тохируулгууд шууд төрийн зохицуулалтаар захиргааны аргаар орж ирж байгаа юм.

Яг энэ тохиолдолд бид нар асуух юм байгаад байгаа. Энэ хуулийг гаргах биш биз ээ гэж. Хууль санаачлагчид чухамдаа Монголын олон арван мянган иргэдийн хувьд бол энэ ломбардад байгаа зүйлээ үндсэндээ алдана гэж бодож бараг бараг юмаа өгч байгаа юм. Орлогогүй.

**Г.Занданшатар**: Одоо эрхэм гишүүн Болдын Жавхлан асуулт асууна.

**Б.Жавхлан:** Баярлалаа. Гурван зүйл хэлье. Нэгдүгээрт, Туваан нарын 11 гишүүдийн өргөн барьсан хуулийг Их Хурлаар хэлэлцэх нь зүйтэй гээд дэмжигдэж байгаа учраас цаашдаа 3 хуулиа нэгтгээд явчихъя гэсэн ийм бодолтой байна. Тэр мэдээж ингээд явж явж сүүлдээ төсөвтэй холбоотой харилцаа үүснэ гэдгийг бас өргөн барьсан гишүүд маань сайн анхаараарай. Тэгээд энэ талаар бас тооцоо судалгаануудаа их сайн хийгээрэй гэж захиж хэлмээр байна.

Хоёрдугаарт энэ асуулт шүү. Сая Цогтгэрэл гишүүн асуулаа. Ер нь Байнгын хороон дээр Доржханд гишүүн ч гэсэн асуусан, бид нарын асуултууд ер нь давхцаад л байсан. Тэгээд яах вэ? Өргөн барьсан гишүүдээс биш, би үүнийг хариуцдаг, цаашдаа хариуцах магадгүй байгаа төрийн институцүүдээс нь асууя гэж бодож байна. Та нар энд ямар эрсдэл байна гэж харж байгаа вэ? энэ барьцаалан зээлдүүлэхтэй холбоотой энэ хуулийн зохицуулалт маань бол төр шүү дээ. Тийм ээ, төр. Цаашаа яг зээлийн харилцааг нь зохицуулдаг болгох талаар энэ байгууллагуудыг хариуцдаг болгох талаар бол энэ хуульд одоогоор бол заалт байхгүй байгаа. Булгантуяа гишүүний хэлээд байгаагаар Хууль зүйн яамнаас хэрвээ үүнийг зохицуулдаг тийм хууль орж ирэх гэж байгаа бол сайн хэрэг.

Түүнийг Монголбанк, Санхүүгийн зохицуулах хороотой бодвол хамтарч хийж байгаа байх. Энэ түр хугацаанд янз бүрийн эрсдэл гараад үнэхээр яг тэр хар зах руу гүйгээд орчих вий дээ. Тэр нь цаашаагаа нэг ингээд тогтоод, тэр гарч ирэх гэж байгаа хуулиас чинь бүр бултаад нэг ийм том хар зах үүсчих вий гэсэн ийм л одоо эрсдэл байгаад байгаа юм. Тэгэхээр үүнийг яаж харж байна, үүнийг яаж урьдчилж зохицуулалт хийе гэж бодож байна? Үнэхээр гишүүдийн ярьж байгаа энэ цар тахлын хүндрэлтэй үед иргэдийн хэрэгцээ үнэхээр байгаа хэдий ч санхүүгийн дарамт нь аль болох бага байхаар одоо зохицуулалт хийе гэж ингэж санаачилж явж байгаа энэ хуулийн агуулгыг нь дэмжихээс аргагүй шүү дээ. Тэгэхээр энэ дээр танай Санхүүгийн зохицуулах хороо.../хугацаа дуусав/.

**Г.Занданшатар**: Жавхлан гишүүнд нэг минут.

**Б.Жавхлан**: Үүнийг тэгээд яаж харж байна вэ? Үнэхээр одоо хэрвээ ломбардууд энэ ашиггүй болчихлоо гээд хааяа гарчих юм бол цаана нь ингээд ард иргэдийн нөгөө хэрэгцээ байгаад байдаг. Тэгэхээр тэр хэрэгцээг хангадаг шуурхай, зээл олгодог, жижиг 30, 40, 50 мянган төгрөгийн зээл олгодог финтек зах зээл байдаг юм уу, тэр ийм жижиг ритель дээр ажилладаг банкнуудыгаа яг ийм зээл гаргахад нь одоо та нар дэмжих тийм хөшүүрэг, бодлогын арга хэрэгслүүд та нарт ингээд бэлэн байна уу гэж. Энэ асуултад хариулж өгөөч ээ гээд.

Тэгээд яг энэ хуулиа гаргачих юм бол түр хугацаанд ч гэсэн энэ одоо ломбардын зээлийн хүүгийн дээд хязгаарыг нь хэрхэн яаж хэрэгжүүлж байна гэдэг дээр ямар байгууллага нь хяналт тавих юм бэ? Татварын байгууллага бол хяналт тавьж чадахгүй, хуулийн байгууллагууд хяналт тавьж чадахгүй. Одоогоор Санхүүгийн зохицуулах хороо, Төв банк гэсэн ийм зохицуулалт бас байхгүй л байгаад байгаа юм. Тэгэхээр яг хяналт тавих энэ хэсэг дээр нь танай хоёр байгууллагууд бэлэн байна уу? Түр ч гэсэн. Ийм асуултуудад хариулж өгөөч.

**Г.Занданшатар**: Дэмбэрэлдашийн Баярсайхан ажлын хэсгийн 83 дугаар микрофон.

**Д.Баярсайхан:** Гишүүний асуултад хариулъя. Эрсдэл байгаа, бид нар үүнийг бол бас харж байгаа. Мэдээж тодорхой төрийн огт зохицуулалтгүй салбар гэж бол бас хэлж болохгүй байх гэж байгаа юм. Зүгээр төрийн нэгдсэн хяналт зохицуулалт байхгүй л салбар юм шиг байгаа юм. Өөрөөр хэлэх юм бол аж ахуйн нэгжийн хувьд бол бас бүртгэлтэй байдаг. Тухайн ломбардын үйл ажиллагаа эрхлэхэд татварын болон цагдаагийн тодорхойлолт аваад ажлын байрны стандарт гэж байдаг юм байна лээ. Тэрнийхээ дагуу тухайн дүүрэг орон нутаг дээрээ бол сертификат аваад үйл ажиллагаа явуулдаг юм байна лээ. Зүгээр яалт ч үгүй одоо бас үндэслэл бий.

Үнэхээр иргэдээс хохирдог. Тийм ээ. Ялангуяа энэ чинь хөдлөх хөрөнгийн барьцаа эрх нь бол шилжчихдэг. Худалдан борлуулдаг ийм үйл ажиллагаа явагдаад байгаа юм. Магадгүй бид нар үүнийг хууль санаачлагчийн зүгээс ч гэсэн бас түр гэдгийг анхаарч үзэх ёстой байх. Ерөөсөө долоон сарын нэгэн хүртэл одоогийн байдлаар ковидын хуулийн хүрээнд л хэрэгжиж байна гэж ойлгож байгаа. За тэгээд үүнтэй зэрэгцээд бол бас түрүүн гишүүн ч бас өөрөө ярьж байна. Тэр Мөнгөн зээллэгийн тухай хууль гээд. Өөрөөр хэлэх юм бол иргэд хоорондын зээллэг буюу дээрээс нь энэ барьцаалан зээлдүүлэх үйл ажиллагааны зохицуулалтыг хийхээр Хууль зүй, дотоод хэргийн яамнаас хуулийн төслийг нь бол Улсын Их Хуралд өргөн барьчихсан байгаа. Энэ дээр бол хяналт зохицуулалтыг нь 2 хэлбэрээр хийхээр туссан юм байна билээ. Хэрвээ мөнгөн дүнгээс нь хамаараад, бүсчлэлээс нь хамаараад нэг аймаг орон нутагт үйл ажиллагаа явуулдаг гурван зуун сая төгрөг хүртэлх эргэлттэйд нь бол тухайн орон нутаг хяналт, зохицуулалтыг нь хийхээс, энэнээс давсан хэмжээнд нь буюу хоёр аймаг болон түүнээс.../хугацаа дуусав/.

**Г.Занданшатар**: Эрхэм гишүүн Жадамбын Бат-Эрдэнэ асуулт асууна цахимаар.

**Ж.Бат-Эрдэнэ:** Баярлалаа тэгээд юуны өмнө бас нэг зүйлийг хэлье ээ. Ер нь энэ дээр бас намчирхсан асуудлаа жаахан татвал яасан юм бэ гэж хэлсэн хүмүүсийн үгнээс одоо тэгж харагдаад байна. Би түрүүн хэлсэн шүү дээ. Ер нь бол аль аль талаасаа л миний чиний, тэр намын, энэ намын гэхээсээ илүү энэ бүх л хууль дотор энэ орж байгаа цар тахалтай холбоотой гурван хууль дотор бол авах зүйлүүд их байна аа. Тийм болохоор нэгтгээд хэлэлцээд явах нь зүйтэй гэж. Ер нь эдийн засгийн аливаа хүндрэл, эдийн засгийн хямрал, тэгээд онцгой нөхцөл байдал, цар тахал гээд ийм нөхцөл байдал гэдэг эдийн засгийн төрөөс зохицуулах зохицуулалт хэр тодорхой байна вэ, үгүй байна уу гэдэг бол илүү тод харагддаг л даа. Тэгээд энэ утгаараа өнөөдөр цар тахлын үед бид нар нийгэм эдийн засагт бий болж байгаа энэ хүндрэл нөхцөл байдал бол магадгүй тодорхой хэмжээний одоо хуульдаа өөрчлөлт оруулах байдаг юм уу? Цаг хугацааны хувьд болбол богино хугацаанд, урт хугацаанд аль алинд нь зохицуулалт хийгээд явах нь маш зүйтэй юм аа.

Ер нь зах зээлийн нийгмийн энэ зохицуулалт, зах зээл өөрөө өөрийгөө аваад явна гэдэг асуудал маань дэлхий нийтийн хэмжээнд цаашаа явахгүй гэдэг нь тодорхой болоод эхэлж байна шүү дээ. Тэгэхээр энийг төрөөс зайлшгүй ийм зохицуулалт орж байх ёстой юм аа. Ломбардын үйлчилгээ гэдэг маш олон хүний эрх ашгийг одоо зөрчиж байдаг. Ер нь мэдээж маш олон хүний ойрын хэрэгцээг нь хангаж байдаг. Гэхдээ түрүүн Сүхбаатар гишүүн хэллээ шүү дээ. Ихэнх хүмүүс ломбардад юмнуудаа алдана гэж өгдөг шүү дээ. Буцааж эргэж авна гэхээсээ илүү за ингээд дүүрсэн хэрэг, цааш нь явуулахаас, одоо алдана гэсэн нэг ийм нөхцөл байдалтайгаар өгдөг. Тийм болохоор ер нь аливаа эрх бусдын эрхээр хязгаарлагддаг гэдэгтэй адилхан бид нар яг энэ нөхцөл байдал дээр эргэж энэ рүүгээ хараад магадгүй зарим зүйлийг нь зохицуулаад маш олон хүний хэрэгцээг хангаж байгаа зүйл маань мөнгө хүүлэлт уруу орж байна уу үгүй юу. Энэ хүнд нөхцөл байдалд ард иргэдийн амьжиргаан дээр улам дарамт болж байна уу гэдэг талаас нь харж энэ хууль орж ирсэн байх аа гэж миний хувьд тодорхой хэмжээнд дэмжиж байгаа юм.

Ер нь долоон сарын нэгэн хүртэл богино хугацаанд явж байх шиг байна. Нэг зүйлийг хэлье ээ. Сая энэ Жавхлан гишүүн асуучих шиг боллоо. Дахиад сайн тодруулаадхая. Энэ хяналтыг хаанаас хийх юм бэ. Өөрөөр хэлбэл бидний зохицуулалтгүй гээд байгаа салбарууд чинь өөрөө.../хугацаа дуусав/.

**Г.Занданшатар**: Баярсайхан наян гурван ажлын хэсэг. Хяналтыг яаж хэн хийх юм бэ л гэж асуугаад байгаа юм.

**Д.Баярсайхан**: Гишүүний асуултад хариулъя. Яг өргөн барьсан төсөл дээр бол Шударга өрсөлдөөн хэрэглэгчийн төлөө газар энэ хуулийн хэрэгжилтийг хангуулна гээд тусчихсан байгаа. Миний түрүүний нөгөө дурдсан Мөнгөн зээллэгийн тухай хууль дээр бол Санхүүгийн зохицуулах хороо, орон нутаг гэсэн ийм хэлбэрээр явж байгаа. Дээрээс нь Санхүүгийн хэрэглэгчийн эрх ашгийг хамгаалах тухай хууль бас ажиллаж байгаа. Монголбанк, Сангийн яам, Санхүүгийн зохицуулах хороо гээд ажиллаж байгаа. Энэ хуулийн хэрэгжилт дээр бол мөнгө хүүлэлт гэсэн ойлголт байгаа. Тусгай бүлэг нэмчихсэн. энэ мөнгө хүүлэлтийг бол Монголбанк, Санхүүгийн зохицуулах хороо хамтдаа хяналт, зохицуулалтыг нь хийхээр тусчихсан явж байгаа.

**Г.Занданшатар**: Одоо Мөнхөөгийн Оюунчимэг гишүүн асуулт асууна.

**М.Оюунчимэг:** Энэ гишүүдийн санаачилсан хуулиуд бол зүгээр аль нэг намын гишүүд нэг нэгнээ дарах гэж биш, харин өнөөдөр цар тахлын энэ амаргүй үед Монголын нийгэм эдийн засагт тулгараад байгаа асуудлуудыг бүгд ардаа сонгогчидтой, бүгд тойрог дээрээ ажилладаг, ард түмний төлөөлөл болсон парламентын гишүүд учраас мэдээд ингээд үүнийг шийдэхийн тулд бүгд орж ирээд, тэгээд парламент, бас намрын чуулганы хугацаандаа энийг шийдэхээр ингэж хэлэлцэж байна. Энэ дээр би орж ирж байгаа юмнууд нь мэдээж цар тахлын энэ үед түр хугацаанд зарим нь үйлчлэх, зарим нь урт хугацаанд бас цаашаа хэвшээд үйлчлээд явах ийм төслүүд орж ирж байгаа учраас дэмжиж байгаа юм.

Өөрөө ч бас гишүүдийнхээ хамт санаачлаад ингээд одоо хэлэлцэх гээд байж байна. Энэ ломбардтай холбоотой асуудал дээр, одоо жишээ нь манай Чингэлтэй дүүргийн гэр хороолол гэхэд энэ ломбардын үйлчилгээ бол маш их байдаг. Өдрийн зээлтэй иргэд бол маш их байгаа. Тэгээд банк бус санхүүгийн байгууллага, ломбард хоёр үнэндээ бол нэг дундаж давхаргынхан, дээрээс нь ломбард гэвэл иргэдийн ихэнх нь нөгөө өдрийн зээл аваад тэгээд өгсөн эд материалаа буцааж авахгүй. Тэр эд материалаасаа хэд дахин бага үнээр нэг өдрийн зээл аваад, тэгээд ихэнхдээ бол бас тухайн зээл авсан иргэд хохироод үлддэг зүйл бол үнэхээр байгаа. Энэ олон улсын валютын сангийн манай эдийн засагт хийсэн банк санхүүгийн салбарт хийсэн судалгаанаас харахад бол манай энэ банканд монопол байдлууд нь ноёрхчихсон. Тэгээд банк нь банк бус санхүүгийн байгууллага ломбард гээд яг ямар үйлчилгээ, хаана яваад байгаа юм, хэн нь хаана хяналт тавиад байгаа юм, энэ огт тодорхойгүй байгаад байгаа учраас энэ чинь өөрөө эдийн засгийн хөгжлөөсөө хоцроод байна гэсэн дүгнэлтийг өгсөн байсан л даа.

Тийм ч учраас одоо банкны тэр хувьцаатай холбоотой асуудлыг сая бид оруулж ирээд ингээд хэлэлцэж байна. Энэ банк бус санхүүгийн байгууллага, ломбардтай холбоотой эрх зүйн зохицуулалт бол зайлшгүй хэрэгцээтэй юм байна билээ. Өнгөрсөн 4 жилд гэхэд жишээ нь Өргөдлийн байнгын хороонд банк бус санхүүгийн байгууллага дээр, ломбардад хохирсон иргэдийн өргөдөл бол маш их ирдэг байсан. Би өөрийгөө өөрөө ч ийм байдалд орчихсон, бид энийг нээрээ ямар ч байдлаар эрх зүйн зохицуулалт хийх зайлшгүй шаардлага байгаа юм байна аа гэдгийг бол харсан л даа.

**Г.Занданшатар**: Булгантуяа гишүүн асуултад хариулъя.

**Х.Булгантуяа**: Оюунчимэг гишүүн санал хэлчихлээ дээ.

**Г.Занданшатар:** Санал хэлчихлээ. Уг нь асуултан цаг л даа. Одоо Гонгорын Дамдинням гишүүн.

**Г.Дамдинням**: Коронавирусийн энэ хүндрэлийг эдийн засаг, нийгмийн одоо бэрхшээлийг нь зөөллөх хөнгөлөх чиглэлд 3 хуулийн төсөл орж ирж байгаа юм байна. Тэгээд би энэ дээр бас нэг зүйлийг нэмээд хэлчихмээр байгаа юм аа. Юу вэ гэхээр саяхан Улсын Их Хурлын нэр бүхий 22 гишүүн гарын үсгээ зураад Улсын Их Хурлын даргад өргөн барьсан тогтоолын төслийг энэ хуулиудтайгаа хамтатгаад, нэг хэлэлцээд яваад өгөөч ээ. Тогтоолын төслийн үндсэн санаа нь бол үндсэндээ жижиг дунд үйлдвэрлэлийг дэмжих чиглэлд байгаа юм. Жижиг дунд үйлдвэрлэл эрхлэгч иргэн, аж ахуйн нэгж нийтдээ 50 гаруй мянган хүн байна. Энэ хүмүүс бол одоо үндсэндээ зээлийн хүүгээ төлөөд яваад байгаа юм. Эргэлтийн зээл, хөрөнгө оруулалтын зээл бүх юмныхаа хүүг төлөөд яваад байгаа юм. Тэгэхээр төр бол хоёр сонголтын өмнө ирээд зогсчихсон байгаа юм.

Нэг нь ажлын байрыг нь хадгалж үлдээд энэ хүмүүсээ дампуурлаас авраад аваад явах, үгүй бол нөгөө талд нь ажилгүй болгоод дампуурсны нь дараа халамж тэтгэлэг өгөх ийм л сонголт руу орчхоод байгаа юм. Тэгэхээр энэ хуулийн төсөл санаачлагчид сая бид нар үндсэндээ Туваан гишүүний санаачилсныг хэлэлцээд ингээд явчихлаа. Одоо манай энэ Сүхбаатар гишүүн, Булгантуяа гишүүн нарын санаачилсан хуулийн төслийг хэлэлцэж байна. Үндсэндээ энэ агуулга дотроо энэ жижиг дунд үйлдвэрлэлийг дэмжих чиглэлд энэ зээлийн хүүг нь хөнгөлөх, зээлийн төлөлтийг нь одоо хойшлуулах чиглэлд одоо санаачилж гаргасан энэ 22 Улсын Их Хурлын гишүүний гарын үсгээ зураад өргөн барьчихсан байгаа тогтоолын төслийг энэ агуулга дотроо оруулаад нэгтгээд хэдүүлээ ингээд шийдээд явчихъя гэсэн хүсэлтийг та бүхэндээ болон энэ хууль санаачлагчид бол эрхэм гишүүдэд хэлж байгаа юм аа. За баярлалаа.

**Г.Занданшатар**: Жамъянхорлоогийн Сүхбаатар гишүүн. Хууль зүйн хувьд ингээд нэгтгээд хэлэлцээд явчих боломж.

**Ж.Сүхбаатар**: Тэгэхээр бид нар энэ гурван хуулийн төсөл яригдаж байгаа. Энэ хуулийн төслийг нэгтгээд явахад бол бидний хувьд бол татгалзах зүйлгүй. Ер нь бол Улсын Их Хурлын бодлого тодорхой шүү дээ, энэ чинь Их Хурлын гишүүд дор дорноо, дураараа санаачлаад байгаа юм биш. Манай зарим гишүүд цухалзуулж байгаа юм бол энэ ломбардын зарим эздүүдийн зүгээс сүрдүүлэг ч юм уу заналхийлэл маягаар бичиж байгаа юм байдаг юм. Ямар сонирхлоор энэ хуулийн төслийг өргөн бариад байгаа юм бэ гэж. Тэгэхээр Сүхбаатар, энэ Булгантуяа хоёр гэнэт бодож байснаа нэг өглөө босож ирээд үүнийг ер нь санаачилъя гэж шийдээгүй юм. Олон иргэд энэ цагдаагийн байгууллагад, Санхүүгийн зохицуулах хороонд гомдол гаргасан, нэг.

Хоёрдугаарт, Санхүүгийн зохицуулах хороо энэ хуулийн төслийн суурийг бэлтгэсэн байсан. Энэ судалгаа тооцоо хяналтуудаа ингээд хийсэн, тэгээд зарим зүйлүүд нь бас Монгол Улсад нэгдсэн хяналт зохицуулалтууд нь сул байна аа гэж. Мэдээж одоо нийслэлийн иргэдийн хурлаас гаргасан, хяналт тавих журам нэг байна. Нөгөөдөх нь Иргэний хуулийн заалт байна. Тэгээд нэг татвар төлдөг хэсэг нь албан ёсны юм бүртгэгдээд явдаг. Ихэнх нь бүртгэлгүй явж байна. Тэгээд энэ байдлыг зохицуулах энэ төрийн байгууллагууд чинь өөрсдөө энийг бэлдчихсэн юм шүү. Булгантуяа, Сүхбаатар хоёр одоо санаанаасаа гэнэт нэг өдөр энэ мэргэшчихсэн юм шиг байж байгаад гаргаж тавиагүй юм аа. Тэгэхээр энэ ковидын үеийн сөрөг нөлөөллийг бууруулах чиглэлээр төрийн байгууллагууд ажиллаж байгаа. Одоо энд сууж байгаа Санхүүгийн зохицуулах хорооны энэ Баярсайхан дарга энэ юман дээр ажиллачихсан. Тэгэхээр бид хэд хууль санаачлагчийнхаа хувьд зөв зүйтэй юм байна, Улсын Их Хурлын удирдлагын баримталж байгаа бодлогыг хэрэгжүүлэх хүрээнд энийг өргөн барьсан юм шүү гэдгийг бас хэлье ээ.

Ер нь бол одоо энэ хуулиудын асуудал дээр ийм байгаа шүү дээ. Энэ ковидын олон юм бол зарим хүнд таалагдахгүй. Тэгэхдээ таалагдахгүй юм бол том зөв шийдлийг нь гаргах хэрэгтэй шүү дээ. Цаана нь иргэд олон мянгаараа зүгээр хохироод сууж болохгүй шүү дээ. Амаа бариад, дараа нь халаглаад суугаад байх шаардлагагүй. Тэгэхээр наана нь ийм арга хэмжээ авъя гэсэн учраас энэ хуулийн төслүүдээ хэлэлцэх эсэхийг нь дэмжээд, тэгээд бид нар тал талаас нь ярих ёстой. Элдэв заналхийлэл сүрдүүлэг байвал хуулийн хариуцлага хүлээх ёстой. Ер нь Монголын төр бол ковидын үед зоригтой байх ёстой.

**Г.Занданшатар**: Энэ хуулийг бол Булгантуяа гишүүн, Сүхбаатар нарын гишүүд бол бас холбогдох байгууллагуудтай хамтарч Санхүүгийн зохицуулах хороо, Монголбанк, цагдаагийн болон холбогдох бусад байгууллагуудтай ярилцаж энэ ломбардын эзэдтэй ч гэсэн холбогдож нэлээн судалгаа хийж байж судалж байж гаргасан ийм хуулийн төслөө гэж ойлгож байгаа. Энд Улсын Их Хурлаас ч гэсэн бас энэ цар тахлын үед эрсдэлд орж байгаа аль аль талыг нь харгалзсан ийм шийдвэр гаргах чиглэл өгсөн. Тэгээд энэ Дамдинням гишүүний гаргасан саналыг бол хэлэлцүүлгийн эцэст анхаараад, анхдугаар хэлэлцүүлэг явуулахдаа гурван хуулийн төслөөр нэмж батлаад, Дамдинням нарын 22 гишүүний санаачилсан тогтоолын төсөл учраас хууль батлагдсантай холбогдуулан шууд тогтоолын төсөл баталж болно. Тэгээд тэнд өөрчлөлтүүдээ нэмээд жижиг дунд бизнес эрхлэгчдийн зээлийн хүүгийн дарамтаас хөнгөлөх, чөлөөлөх, холбогдох асуудлыг Монголбанктайгаа саналаа аваад тэгээд бас хэсэг гишүүдийн санаачлаад явж байсан хуулийн төсөл бас байгаа тогтоолын төсөл байгаа. Энэ Жавхлан, Чойжилсүрэн, Ж.Ганбаатар нарын гишүүдийн. Тэгээд энэ энийгээ харгалзаад шийдчих бололцоо бол байгаа гэж, дэгийн хувьд ч тэр, зохицуулалтын хувьд ч гэсэн бололцоо байгаа гэж бодож байгаа. Үүнийг анхны хэлэлцүүлэг явуулахдаа Аюулгүй байдал, гадаад бодлогын байнгын хороо, Эдийн засгийн байнгын хороо хоёр харгалзаад ингээд шийдээд явчих бололцоотой гэж үзэж байна.

Одоо эрхэм гишүүн Дашдондогийн Ганбат.

**Д.Ганбат**: 3 минут шууд өгчихсөн ч болно шүү. Миний минут хасагдаад байдаг юм билээ. Ингээд нөгөө ээлжит л попрол гэж хэлмээр байна л даа, би. Ер нь бараг ломбардаар үйлчлүүлж байгаа, ломбардаар ингэж үйлчилж байгаа ийм байдалд оруулчихсан ийм нөхцөл байдлыг бий болгочихсон бид бид нарын л буруу л даа. Ялангуяа эрх барьж байгаа Монгол Ардын намын буруу байхгүй юу. За яах вэ, гишүүд ингээд хууль санаачлаад явж байна, эд нарын санаачилгыг ойлгож байна аа. Аль болохоор л одоо энэ нөхцөл байдлыг сайжруулахыг хүсэж байгаа байх. Гэхдээ хандаж байгаа хандлага нь энэ хууль нь эргээд буцаад үр дүн нь эсрэгээрээ үйлчлэх тийм магадлалтай. Тэгээд бараг одоо ломбардын хүү 2-3 хувийн хооронд байгаа байх, сарын. Энэ3 хувь гэдэг нь арай жилийнх биш биз дээ? Болох гэж байгаа. Тэгвэл их сайн л байна. Тэгээд угаасаа намын мөрийн хөтөлбөрт чинь орчихсон байгаа. Энэ Иргэний хуульдаа та нар зээлийн хүү нэг хувь байна гээд оруулчихвал яасан юм. Ингэж хоёрын хооронд дутуу юм хийж байхаар, ийм боломжтой юу? Ломбард бол өөрийнхөө мөнгөөр өөрөө ажиллуулж байгаа хүн байгаа шүү дээ. Энд одоо олон эрсдэл бий. Тухайлбал одоо хулгайн зүйлийг аваачиж тавьдаг, тэгээд тэр мөнгийг угаагаад авчихдаг. Энэ нөхцөл байдлыг засаж залруулах талаар бодсон уу? Яг одоо ломбардын хүү ямар байна вэ? Тэртээ тэргүй байгаа юмыг одоо энэ баталж байгаа маягтай, ингэж байх шаардлага байгаа юм уу? Зүгээр л наадхаа нэг хувь болгочих л доо. Ялангуяа тэр Иргэний хуульдаа оруулчихвал тэр өдрийн зээл чинь одоо нэг хувь болчихно. Тэгээд харъя.

Банкны салбарыг сайжруулж байгаа байгаа гээд ингээд л яриад байгаа. Тэр гурван гишүүн зөв л яваад байх шиг байгаа юм. Сүүлдээ гурван луйварчин болоод дууссан уу, яасан. Банкнаас баахан мөнгө төгрөг аваад. Одоо энэ банкан дээр чинь цугларчихсан 7.6 их наяд төгрөг байна гэж байгаа юм. Та нарын түрүүний гаргасан бас нэг тогтоолын чинь үр дүн ингээд гарч байгаа байхгүй юу. Хэн ч тэр мөнгийг гаргаж аж ахуйн нэгжид хүмүүст өгөх шаардлагагүй болчихсон, өгч чадахгүй болчихсон. Ер нь манай банкнаас одоо зээл авч байгаа хувь хүн, компани, аж ахуйн нэгж бол бараг л өөрөө зээл авах шаардлагагүй гэдгээ нотлох хэмжээний юм өгч байж л зээл авдаг шүү дээ. Яах вэ, бид нарын нөгөө амьдралын өнөөгийн нөхцөл байдал байгаа байдал ийм л байгаа юм л даа. Энэ талаар одоо засаж залруулах судалгаа юм хум байна уу? Тэгээд эргээд энэ хууль чинь одоо яаж үйлчлээд, ямар байдалд орох юм бэ? Тэр нэг долоон сарын нэгэн гэдэг л тоо яриад байх юм. Цаашаа нэг мөсөн л юм хиймээр байх юм. Долоон сарын нэгнээс цааш юу болох юм. Наана нь юу болох юм. Энэ одоо тийм шидтэй тоо юм уу. Ямар учиртай юм.

**Г.Занданшатар**: Вакцинжуулалт хийгдэж байна л гэж байна. Хууль зүйн талаас энэ хуулийг Ж.Сүхбаатар гишүүн, эдийн засгийн талаас бол Булгантуяа гишүүн нар ажилласан. Тэгээд Жамъянхорлоогийн Сүхбаатар гишүүн хууль зүйн асуудлууд, Булгантуяа гишүүн эдийн засгийн асуудлуудад нь хариулна.

**Ж.Сүхбаатар**: Тэгэхээр Ганбат гишүүнийг бол сая буруу ойлгоогүй бол сонсоход одоо нэг хувь хүртэл болгох хэрэгтэй шүү дээ гээд яриад байх шиг байгаа юм. Үгүй ээ, одоо бодит амьдрал дээр бол цаашдаа бол улс орны эдийн засаг, нөхцөл байдал зөв голдиролдоо орвол жилийн одоо ингээд нэг хувь байхад жилийн арван хоёр хувиас хэтрэхгүй байх нь буруу биш л дээ. Одоо бид нарын ярьдаг л юм шүү дээ. Энэ банкны зээлийн харилцааны асуудал дээр энэ. Ер нь бол манайх банк санхүүгийн реформ хийгдэх гэж асуудал яригдаж байна. Болохгүй байна шүү дээ. Банкан дээр болохгүй байна. Банк бус санхүүгийн байгууллагуудын энэ зээлийн хүүгийн асуудал байж байна. За ер нь шулуухан хэлэхэд энэ Монголбанканд ажилладаг олон хүн, банк бус санхүүгийн байгууллагууд дээр хувь эзэмшилтэй ард нь байдаг гэдэг яриа бол бий. Авлигатай тэмцэх газар ч зарим мэдээллийг ил болгочихсон. Энэ асуудлаар бол алхмууд хийгдэх ёстой. Их Хурал бол банкнаас эхлээд ажлаа хийж байна. Банк бус санхүүгийн байгууллагууд Монголбанкны асуудлын хүрээнд дараа дараачийн ажлууд хууль гарсны дараа яригдана. Ярих ч болно.

Бид нарын энэ ломбардын асуудал дээр хууль зүйн хувьд таны хэлдгээр энэ гэрээний ёстой чөлөөт харилцаа. Зээлийн хүүгээ харилцан тохирч одоо тогтоох ёстой. Энэ Иргэний хуулийн зарчим, чөлөөтэй. Тэгэхээр энийгээ мөрдөхгүй бодит амьдрал дээр 50-80 хувь доогуур үнэлээд байна. Гэхдээ энд нэг зүйлийг бас хэлье. Ломбардууд маань дандаа муу биш байгаа шүү. Зарим нь хүүгээ тэглэсэн ломбардууд хүртэл байна билээ. Хүүгээ багасгасан ломбардуудад байгаа. Хамгийн гол нь эд нар чинь ихэвчлэн 7-14 хоногийн хугацаатай эсвэл өдрийн зээлүүд өгөөд тэр нь 7-8 хувьд хүрч байгаа тийм явдлууд байна.

Үүнийг явцын дунд бид нар үзээд харсан. Тэгэхээр энэ үүднээс нь бид хязгаарлалт хийгээд байгаа юм. Тэгэхээр та өөрөө бод л доо, тийм ээ, гурав хоногийн хугацаатай өгөөд л, одоо тав, зургаан хувь гээд ингээд өгөхөд хэд болох вэ? Энэ чинь аймаар ашигтай. Хурдан богино хугацаанд эргүүлээд. Тэгээд богино хугацаанд байх тусмаа тэр чинь дараа нь ер нь юмаа алдах магадлал нь бас өсөөд байгаа байхгүй юу. Цаад утгаараа эрсдэл нь.

**Г.Занданшатар**: Булгантуяа гишүүн нэмэх үү.

**Х.Булгантуяа**:Ганбат гишүүн ээ, Иргэний хууль шиг мэдээж том хуульд үүнийг зээлийн хүү мүн шууд суулгаад өгчхөж бол болохгүй байх аа. Мэдээж энийг бол бид нар ойлгож байна. Энэ өнөөдөр бид нар зах зээлийн эдийн засаг, ардчилсан нийгэм дотор аль болохоор юмыг зах зээлийн жишгээр нь явуулах ёстой. Гэхдээ нөгөө талаараа мэдээж зээлийн хүүг бууруулахын төлөө өнөөдөр бид нар улс эх орон бол ажиллахгүй бол өнөөдөр зээлийн хүү өндөр байхад манай баялаг бүтээгчид, бизнес эрхлэгчид, иргэдийн амьдрал бол өнөөдөр өөдлөхгүй байгаа нь бол үнэн. Бид нарын санаа зовоод байгаа зүйл нь гэх юм бол одоо энэ нэг ковидын нөхцөл байдал битгий хэл жирийн үед, ялангуяа энэ одоо Иргэний хуулийн бүр зүйл заалтууд чинь энэ ломбардын үйл ажиллагаан дээр зээлдэгч нар дээр үйлчлэхгүй байгаа юм.Үйлчлэхгүй байгаа. Иргэний хуулийн 232.6-д, жишээлбэл алдангийг 0.5 хувиас хэтрэхгүй байна гээд заагаад өгчихсөн байхад энэ бол бараг үргэлж гэрээн дээр ер нь бол зөрчигдөж байгаа юм байна лээ. Үргэлж бараа зөрчигдөж байгаа. 232.4 дээр анз нь торгууль алданги гэсэн төрөлтэй байна. Анзын нийт дүн нь гүйцэтгээгүй үүргийн үнийн дүнгийн тавин хувиас хэтэрч болохгүй ээ гэсэн. За энэ бол бараг ихэнхдээ л бас зөрчигддөг.

Тэгээд үнэнийг хэлэхэд яах вэ, одоо хэд хэдэн гишүүд тэгж байна. Үгүй ээ, энийг ингээд зохицуулах гэвэл нуугдмал байдалд орчих юм биш үү гээд. Энэ архины онцгой албан татварыг нэмэгдэх дээр ч гэсэн дээ. Яг л тэгдэг л дээ. Хэрвээ онцгой албан татвар нэмэгдчих юм бол архины үнийг нэмчихвэл хууль бус болчих юм шиг байна. Тэгээд дэлхийн улс орон болгонд л тодорхой зохицуулалтуудыг янз янзын хуулиар санхүүгийн хөшүүргүүдээр хийх гэж оролддог. Тэглээ гээд одоо муу юм дэлгэрчихнэ гээд тэд зохицуулалтыг бол хаяхгүй. Одоо зохицуулалтгүй хаяжч бол угаасаа болохгүй ээ. Өнөөдөр бид нар нэг мянган ломбарднаас түрүүн хэлсэн татвар төлж байгаа нэг хорь гаруй хувийг нь бид нар мэдээж одоо нэн түрүүнд бодож авч үзэх ёстой. Гэхдээ нөгөө талаараа одоо албан бус тоогоор эндээс дөрвөн зуу гаруй мянган хэрэглэгчийн эрх ашгийг хамгаалах нь бас нэн чухал болчхоод байгаа юм аа.

Өнөөдөр яг зах зээлийн энэ механизм ажиллахгүй байгаа үед дэлхийн хамгийн өнөөдөр либерал эдийн засагтай, америк, англи хүртэл энүүнийгээ тодорхой хэмжээний зохицуулалтуудыг бол хийж байна аа. Үүний дараагаар таны хэлж байгаа тэр тодорхой бүр энэ үйл ажиллагааг зохицуулж.../хугацаа дуусав/.

**Г.Занданшатар**: Гишүүд асуулт асууж хариулт авч дууслаа. Одоо Төрийн байгуулалтын байнгын хороо хуралдаж Ерөнхий сайдын томилох асуудлыг хэлэлцэхээр бас шийдвэрлэж байгаа. Тэгээд өнөөдөр, маргааш бол нэлээн шуурхай олон асуудал байгаа. Энэ засаг төрөө эмхлэн байгуулж цар тахал, цаг агаарын нөхцөл байдлын нөхцөл байдалд бол одоо шуурхай ажиллах шаардлагатай байгаа гэдгийг бас сануулж хэлье. Төрийн байгуулалтын байнгын хорооноос арван хоёр гучид зарласан байгаа.

Одоо Байнгын хорооны саналаар хуулийн төслийг хэлэлцэх нь зүйтэй гэсэн саналын томьёоллоор санал хураалт явуулна.

Байнгын хорооны саналаар, Коронавируст халдвар, ковид-19-ийн цар тахлаас урьдчилан сэргийлэх, тэмцэх, нийгэм, эдийн засгийн үр нөлөөг бууруулах, сөрөг нөлөөллийг бууруулах тухай хуульд нэмэлт оруулах тухай хуулийн төсөл болон хамт өргөн мэдүүлсэн Зөрчлийн тухай хуульд нэмэлт оруулах тухай, Зөрчил шалган шийдвэрлэх тухай хуульд нэмэлт оруулах тухай хуулийн төслүүдийг үзэл баримтлалын хүрээнд хэлэлцэх нь зүйтэй гэсэн саналын томьёоллоор санал хураалт явуулна.

Гишүүд төхөөрөмжөө бэлдээд, санал хураалтаа анхаараарай. Санал хураалт.

Санал хураалтад 65 гишүүн оролцож, 44 гишүүн дэмжиж, 67.7 хувийн саналаар санал дэмжигдэж төслүүдийг хэлэлцэх нь зүйтэй гэж үзлээ.

Төслүүдийг хэлэлцэх нь зүйтэй гэж гишүүдийн олонх үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Аюулгүй байдал, гадаад бодлогын болон Эдийн засгийн байнгын хороонд шилжүүлж байна.

Эрхэм гишүүд ээ, Улсын Их Хуралд ирж байгаа ард иргэдийн санал хүсэлттэй холбогдуулан Улсын Их Хурлын дарга үг хэлж болно гэж дэгийн тухай хуульд байгаа. Тэгээд энэ нийгэмд үүсэж байгаа нөхцөл байдалтай холбогдуулаад, нэн ялангуяа энэ Оюутолгойн асуудалтай холбогдуулаад одоо эрхэм гишүүн Ганбаатарыг чуулганы хуралдаандаа ирж оролцохыг урьж байна. Улсын Их Хурлын үйл ажиллагаанд Улсын Их Хурлын гишүүн ажиллах ёстой. Улсын Их Хурлын гишүүд, ард түмний элч төлөөлөгчийн хувьд нийт иргэн улсын эрх ашгийг тэргүүнд тавьж, Үндсэн хуулийг дээдлэн сахиж, авлига, ашиг сонирхлын зөрчлөөс ангид байж, төрд үнэнчээр зүтгэхээ тангарагласан.

Улсын Их Хурлын гишүүний ажил бол одоо энэ Улсын Их Хурлаас батлагдсан хууль, тогтоомжуудын хэрэгжилтийг хянан шалгах санал гаргаж болно. Хэрвээ ямарваа нэгэн нэхэмжлэл гаргах шаардлагатай бол тийм үүрэг чиглэлийн тогтоолын төсөл санаачлан ажиллаж болно. Ард түмний элч төлөөлөгчийн хувьд энэ Улсын Их Хурлын танхимдаа бид асуудлыг шийдэх ёстой. Энэ бүрэн эрх нь олгогдсон байхад одоо ард иргэдэд буруу ойлголт өгөөд, өлсгөлөн зарлаад өөрийнхөө ч гэсэн эрүүл мэндийг эрсдэлд учруулаад ингээд байж болохгүй ээ. Ийм учраас одоо Улсын Их Хурлын чуулганыхаа ажиллагаанд оролцож, энэ хууль төслийг гишүүдтэй хамт ярилцаж, үнэхээр тийм нэхэмжлэлийн шаардлагууд байгаа бол хэлэлцэж, шийдвэрлэж болно. Ийм учраас Улсын Их Хурал үйл ажиллагаа явуулдаг.

Би бас Засгийн газрын Хэрэг эрхлэх газрын даргаар ажиллаж байсан хүний хувьд бол 2018 оны 1 сард, ер нь энэ сүүлийн бүх Их Хурал, Засгийн газар дотроос өмнөх Улсын Их Хурал, Засгийн газар шиг Оюутолгойн асуудлаар нухацтай ажилласан, шаардлага тавьсан Засгийн газар, Улсын Их Хурал байхгүй гэдгийг би баттай хэлж чадна. Өмнөх Улсын Их Хурлаар 92 дугаар тогтоолыг баталж, Оюутолгойн хэрэгжилтэд Монгол Улсын эрх ашгийг хангуулах тухай тогтоолын төслийг баталсан. Энэ тогтоолын хэрэгжилтийг шахаж шаардаад үзээд хэлэлцүүлж болно. Асуулга тавьсан байгаа, тэрний саналыг тав дахь өдөр хэлэлцэж болно гэж бид хэлсэн.

Хоёрдугаарт нь ганцхан жишээ хэлэхэд, энэ Засгийн газраас одоо Засгийн газрын хэрэглэх газрын дарга надаар ахлуулсан ажлын хэсэг 2017 онд байгуулагдангуутаа Хүрэлсүхийн Засгийн газар ажиллуулсан юм. 2013-15 оны татварын шалгалтын дүнгээрээ акт тавьж чадахгүй сууж байсан. 13,14,15,16, 17 онд. Бид 2018 оны 1 сарын 14-нд байхаа, энэ татварын актыг тавиулсан. Одоо нэг их наяд болчхоод байгаа. Татварын актаа тавьж чадахгүй байна шүү дээ, өмнөх Засгийн газар, Улсын Их Хурал. Үүнийг Хүрэлсүхийн Засгийн газрын үед энэ татварын актыг тавьж, яриа хэлэлцүүлэг эхэлж, Оюутолгойн гэрээг өөрчлөх, Дубайн гэрээг өөрчлөх ийм шаардлагуудыг тавьсан. Мөнхбаатар тэр үед одоо Барилга хот, байгуулалтын сайдын ажлын хэсэгт байсан. Үнэхээр Монгол Улсын эрх ашиг, тэр сунгасан гарын зарчим гэж байна. Зээлийн хүү дээр, энэ менежментийн шимтгэл гэдэг дээр хэд хэдэн аргаар Монгол Улсад үр ашиггүй энэ Оюутолгойн гэрээг ашиглуулж байна. Ард түмний эрх ашиг хохирч байна гээд энэ асуудлыг ярьж байсан. Үүнийг гэрээ хэлцэлийн замаар шийддэг. Энэ дээр монголчууд нэгдмэл байр суурьтай байх ёстой. Монгол Улсын эрх ашгийг хамгаалах асуудлаар.

Ийм учраас Улсын Их Хурлын гишүүний хувьд өргөсөн тангартаа үнэнч байж энэ үйл ажиллагаанд оролцож байж, энэ танхимын зарчмаараа хэлэлцэж явахыг бас шаардаж байна. Олон асуудлуудыг ярьж болно. Гэрээ хэлцлийн шатанд явж байгаа юмыг ярьж болохгүй байна. Одоогийн Засгийн газрын Хэрэг эрхлэх газрын дарга, одоо Ерөнхий сайдаар нэр дэвшиж байгаа Оюун-Эрдэнэ сайдаар ахлуулсан ажлын хэсэг ажиллаж байгаа. Тэр Солонгоо Засгийн газрын Хэрэг эрхлэх газрын дэд даргад тодорхой асуудлуудыг тавьсан. Олон хоногийн өмнөөс. Ийм асуудлаар ард иргэдийг буруу ойлголт төрүүлж, нийгэмд энэ цар тахлын эгзэгтэй үед асуудал ямар байгаа билээ. Ингэж бас улс төржүүлж болохгүй ээ. Үнэхээр асуудал байгаа бол энэ танхимдаа ярих боломж, Байнгын хороогоороо ярих боломж, бүр хяналт шалгалтын ажлын хэсэг байгуулах санаачилга бүх санаачилгууд нээлттэй байгаа. Ийм учраас Ганбаатар гишүүн энэ асуудлыг үнэхээр асуудал байгаа бол бид дэмжээд ингээд ажиллая, ажлын хэсэг байгуулъя. Яг ямар тодорхой асуудлуудаар нь одоо Улсын Их Хурлын гишүүдэд материалаа тарааж өгөөд ярилцах хэрэгтэй байна. Ингээд ард иргэдээс одоо олон орон мессежүүд, буруу зөрүү ойлголттой, бас зарим нь эсэргүүцэн тэмцсэн гэж хуваагдмал саналууд ирж байгаа болохоор албан ёсоор одоо Үндсэн хуулийн дагуу тангараг өргөсөн Улсын Их Хурлын гишүүд дээр нэгдэж ажиллахыг уриалж байна аа.

Ингээд одоо Төрийн байгуулалтын байнгын хороо хуралдаж Ерөнхий сайдыг томилох асуудлыг хэлэлцэнэ.

Монгол Улсын Ерөнхийлөгчөөс Монгол Улсын Их Хурлын 2020 оны ээлжит сонгуулийн дүнгээр байгуулагдсан Засгийн газрыг огцруулсан нь бол Монгол Ардын намаас Лувсаннамсрайн Оюун-Эрдэнийг Монгол Улсын Ерөнхий сайдад нэр дэвшүүлэн 2021 оны 1 дүгээр сарын 22-ны өдөр Монгол Улсын Ерөнхийлөгчид өргөн мэдүүлсэн.

Иймд Монгол Улсын Үндсэн хуулийн Гучин есдүгээр зүйлийн 2 дахь хэсэгт заасан бүрэн эрхийн дагуу Лувсаннамсрайн Оюун-Эрдэнийг Монгол Улсын Ерөнхий сайдаар томилох саналыг үүгээр хүргүүлж байна. Холбогдох хууль тогтоомжийн дагуу хэлэлцэн шийдвэрлэнэ үү. Монгол Улсын Ерөнхийлөгч Халтмаагийн Баттулга гэсэн бичиг ирсэн байна. Ингээд Төрийн байгуулалтын байнгын хороо 12.30 -аас зарласан байгаа. Ингээд одоо Төрийн байгуулалтын байнгын хороо хуралдана. Төрийн байгуулалтын байнгын хорооны дараа 14 цагаас Улсын Их Хурлын чуулганаар Ерөнхий сайдыг томилох асуудлыг хэлэлцэнэ.

Цар тахлын нөхцөл байдал бас хүндэрч байнаа, хүнд байна. Хорио цээрийн хязгаарлалтыг нэмэгдүүлсэн, цаг агаар цас зудын байдал хөдөө орон нутагт таагүй байна. Энэ цаг үед засаг төрөө, эмхлэн байгуулах асуудлыг шуурхай шийдвэрлэх ёстой. Ингээд Төрийн байгуулалтын байнгын хороо Лувсанцэрэгийн Энх-Амгалан дарга Жанжин Д.Сүхбаатарын танхимд хуралдана. Чуулган үүгээр завсарлаж байна. 14 цагт Ерөнхий сайдыг томилох асуудлаар чуулган үргэлжлүүлэн хуралдана.

ЗАВСАРЛАГА

**Г.Занданшатар**: 2021 оны 1 дүгээр сарын 27-ны өдрийн үдээс хойших нэгдсэн хуралдаан нээснийг мэдэгдье.

Монгол Улсын Ерөнхий сайдыг томилох тухай асуудлыг хэлэлцэнэ.

Гишүүд, Их эзэн Чингис хааны танхим, Жанжин Д.Сүхбаатарын танхим, Үндсэн хуулийн танхим, Их засаг танхим, Их хуралдай танхимуудад хуваагдан сууж, ирцээ бүрдүүлж чуулганы нэгдсэн хуралдаанд оролцоно. Эзэн чингис хааны танхимаас ирцээ танилцуулна уу? Сайнбуянгийн Амарсайхан гишүүн, Жанжин Д.Сүхбаатарын танхимаас Хүрэлбаатарын Булгантуяа, Үндсэн хуулийн танхимаас Улсын Их Хурлын гишүүн, Монгол Ардын намын бүлгийн дэд дарга Жамъянхорлоогийн Сүхбаатар гишүүн ирцээ танилцуулна. Их засаг танхимаас эрхэм гишүүн, Халдашгүй байдлын дэд хороон дарга Нямаагийн Энхболд гишүүн ирцийг танилцуулна. Их хуралдай танхимаас Улсын Их Хурлын гишүүн, Монгол Ардын намын бүлгийн дарга Дуламдоржийн Тогтохсүрэн ирцээ танилцуулна.

Ингээд ирц танилцуулагдсаны дараа чуулганы нэгдсэн хуралдаан эхэлж, Монгол Улсын Ерөнхий сайдыг томилох саналыг Ерөнхийлөгчийн тамгын газрын дарга Өлзийсайханы Шижир танилцуулна. Өлзийхүүгийн Шижир дарга байна уу? Энэ Улсын Их Хурлын чуулганы хуралдаан дээр зарлан мэдээлэх зүйл байна. Монгол Улсын Их Хурлын чуулганы хуралдааны дэгийн тухай хуулийн арван есийн нэгд, Улсын Их Хурлын дарга, хууль санаачлагчаас Улсын Их Хуралд өргөн мэдүүлсэн хууль, тогтоолын төслийг хэлэлцүүлэгт бэлтгэх Байнгын хороог хэд хэдэн Байнгын хороогоор эрхлэх асуудлын хүрээнд хамаарахаар бол холбогдох болон бусад Байнгын хороог зөвлөлтэй зөвшилцөн тогтоож, нэгдсэн хуралдаанд мэдээлнэ гэж заасан.

Монгол Улсад Улс төрийн нам үүсгэн байгуулагдсаны 100 жилийн ойг тэмдэглэх тухай Улсын Их Хурлын тогтоолын төслийг Улсын Их Хурлын гишүүн Бямбацогт нарын 5 гишүүн өргөн барьсан. Улсын Их Хурлын гишүүн Сандагийн Бямбацогт, Дашдондогийн Ганбат нарын 5 гишүүн өргөн барьсан. Улс төрийн нам үүсгэн байгуулагдсан, хоёр нам ингэж хамтарч санаачилсан явдалд баяр хүргэе ээ. Талархаж байна. Үүнийг Төрийн байгуулалтын байнгын хороонд хуваарилсан байна.

Гаалийн албан татвараас чөлөөлөх тухай, Нэмэгдсэн өртгийн албан татвараас чөлөөлөх тухай хуулийн төслийг Улсын Их Хурлын гишүүн Чинбатын Ундрам нарын 8 гишүүн өргөн мэдүүлсэн, Төсвийн байнгын хороонд хуваариллаа. Мэдээлэл, ил тод ба мэдээлэл авах эрхийн тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийг Улсын Их Хурлын гишүүн Одонгийн Цогтгэрэл өргөн мэдүүлсэн, Инновац цахим бодлогын байнгын хороонд хуваарилсан болохыг мэдээлж байна.

Монгол Улсын Ерөнхий сайдыг томилох саналыг Ерөнхийлөгчийн Тамгын газрын дарга Өлзийхүүгийн Шижир танилцуулна. Шижир даргыг индэрт урьж байна. Гишүүдийн ирц 46 гишүүний ирцтэй байна. Танхимуудын ирцийг танхимын дарга нар хариуцаарай.

**Ө.Шижир**: Улсын Их Хурлын 2020 оны ээлжит сонгуулийн дүнгээр байгуулагдсан Засгийн газар огцорсонтой холбоотойгоор Монгол Ардын нам Лувсаннамсрайн Оюун-Эрдэнийг Монгол Улсын Ерөнхий сайдад нэр дэвшүүлэн 2021 оны 1 дүгээр сарын 22-ны өдөр Монгол Улсын Ерөнхийлөгчид өргөн мэдүүлсэн.

Монгол Улсын Үндсэн хуулийн Гучин есдүгээр зүйлийн хоёр дахь хэсэгт заасны дагуу Монгол Улсын Ерөнхийлөгч Лувсаннамсрайн Оюун-Эрдэнийг Монгол Улсын Ерөнхий сайдаар томилох саналыг Их Хуралд оруулж байна.

Лувсаннамсрайн Оюун-Эрдэнэ нь 1980 онд Улаанбаатар хотын Сүхбаатар дүүрэгт төрсөн, 41 настай. 1998 онд хэнтий аймгийн Бэрх хотын ерөнхий боловсролын сургуулийг, 2001 онд Бэрс дээд сургуулийг, 2008 онд Монгол Улсын Их Сургуулийн Хууль зүйн сургуулийг, 2015 онд Харвардын их сургуулийг тус тус төгссөн, сэтгүүлч, эрх зүйч мэргэжилтэй. Ам бүл 5, эхнэр, хүүхдүүдтэй хамт амьдардаг.

Лувсаннамсрайн Оюун-Эрдэнэ нь 2001-2002 Хэнтий аймгийн Бэрх хотын захирагчийн албанд, Тамгын газрын дарга, 2002-2008 онд Дэлхийн зөн Монгол олон улсын байгууллагын орон нутгийн хөгжлийн хөтөлбөрийн багийн ахлагч, бүс хариуцсан захирал, 2009 онд Баянзүрх дүүргийн Засаг даргын тамгын газарт Нийгмийн хөгжлийн хэлтсийн дарга, 2009-2011 онд Монгол Ардын намын удирдах зөвлөлийн намын байгуулалтын газрын дарга, 2011-2014 онд Нийгмийн ардчилал залуучуудын холбооны ерөнхийлөгч, 2011-2012 онд Монгол Ардын намын нарийн бичгийн дарга, 2012 онд Монгол Ардын намын ерөнхий нарийн бичгийн даргын үүрэг гүйцэтгэгч, 2016 оноос Монгол Улсын Их Хурлын гишүүн, 2019 оноос Монгол Улсын сайд, Засгийн газрын Хэрэг эрхлэх газрын даргаар тус тус ажиллаж байна.

Лувсаннамсрайн Оюун-Эрдэнийг Монгол Улсын Ерөнхий сайдаар томилох асуудлыг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**Г.Занданшатар**: Одоо Төрийн байгуулалтын байнгын хорооны санал, дүгнэлтийг Улсын Их Хурлын эрхэм гишүүн Лувсанцэрэнгийн Энх-Амгалан танилцуулна. Төрийн байгуулалтын байнгын хорооны даргыг индэрт урьж байна.

**Л.Энх-Амгалан**: Улсын Их Хурлын дарга, эрхэм гишүүд ээ,

Монгол Улсын Үндсэн хуулийн гучин есдүгээр зүйлийн хоёр дахь хэсэгт заасан бүрэн эрхийнхээ дагуу Монгол Улсын Ерөнхийлөгчөөс Улсын Их Хурлын гишүүн Лувсаннамсрайн Оюун-Эрдэнийг Монгол Улсын Ерөнхий сайдаар томилох саналыг Улсын Их Хуралд 2021 оны нэгдүгээр сарын хорин долооны өдөр оруулсан.

Монгол Улсын Үндсэн хуулийн Хорин тавдугаар зүйлийн нэг дэх хэсгийн зургаа дахь заалт, Монгол Улсын Их Хурлын тухай хуулийн хорин гуравдугаар зүйлийн хорин гурвын хоёрын найм дахь заалт, Монгол Улсын Их Хурлын чуулганы хуралдааны дэгийн тухай хуулийн хорин наймдугаар зүйлийн хорин наймын нэг дэх хэсэгт заасныг үндэслэн Монгол Улсын Ерөнхий сайдаар томилох тухай саналыг Төрийн байгуулалтын байнгын хороо 2021 оны нэгдүгээр сарын хорин долооны өдрийн хуралдаанаар хэлэлцлээ.

Оюун-Эрдэнийн намтрыг түрүүн Ерөнхийлөгчийн танилцуулга дээр дурдаж уншсан учраас намтрыг унших хэрэггүй гэж бодож байна.

Ингээд Байнгын хорооны хуралдаанаар дээрх асуудлыг хэлэлцэх үед Монгол Улсын Их Хурлын гишүүн Ж.Сүхбаатар, Пүрэвдорж нар асуулт асууж, хариулт авч үг хэлсэн болно.

Байнгын хорооны хуралдаанд оролцсон гишүүдийн олонх Лувсаннамсрайн Оюун-Эрдэнийг Монгол Улсын Ерөнхий сайдаар томилох саналыг дэмжлээ.

Улсын Их Хурлын эрхэм гишүүд ээ,

Монгол Улсын Ерөнхий сайдыг томилох тухай саналыг хэлэлцсэн талаарх Төрийн байгуулалтын байнгын хорооны санал, дүгнэлтийг хэлэлцэн шийдвэрлэж, Монгол Улсын Ерөнхий сайдыг томилох тухай Улсын Их Хурлын тогтоолын төслийг баталж өгөхийг та бүхнээсээ хүсье.

**Г.Занданшатар**: Сая Монгол Улсын Ерөнхийлөгчийн саналыг уншиж тэнд намтарыг уншчихсан л даа.

**Л.Энх-Амгалан:** За тэгвэл намтрыг нь уншъя. Лувсаннамсрайн Оюун-Эрдэнэ 1980 оны 6 дугаар сарын 29-ний өдөр Улаанбаатар хотод төрсөн. Дөчин нэгэн настай, ам бүл 5. 1988 онд Хэнтий аймгийн Бэрхийн Ерөнхий боловсролын сургууль, 2001 онд Бэрс дээд сургуулийг сэтгүүлч мэргэжлээр, 2008 онд Монгол улсын их сургуулийн Хууль зүйн сургуулийг эрх зүйч мэргэжлээр, 2015 онд Харвардын их сургуулийг Төрийн удирдлагын магистрын зэрэгтэйгээр тус тус төгссөн.

2001-2002 онд Хэнтий аймгийн Бэрхийн Тамгын газрын дарга, 2002-2008 онд Дэлхийн зөн олон улсын байгууллагын орон нутгийн хөгжлийн хөтөлбөрийн багийн ахлагч, бүс хариуцсан захирал, 2008-2009 онд Нийслэлийн Баянзүрх дүүргийн Засаг даргын тамгын газрын Нийгмийн хөгжлийн хэлтсийн дарга, 2009-2011 онд Монгол Ардын намын Удирдах зөвлөлийн Намын байгуулалтын газрын дарга, 2011-2012 онд Нарийн бичгийн дарга, Ерөнхий нарийн бичгийн даргын үүрэг гүйцэтгэгч, 2011-2014 онд Нийгмийн ардчилал, монголын залуучуудын холбооны ерөнхийлөгч, 2016 оноос Улсын Их Хурлын гишүүн, 2019 оноос Монгол Улсын сайд, Засгийн газрын Хэрэг хэрэг эрхлэх газрын даргаар тус тус ажиллаж байна.

**Г.Занданшатар**: Одоо Монгол Улсын Ерөнхийлөгчийн санал, Байнгын хорооны санал, дүгнэлттэй холбогдуулан, түүнчлэн нэр дэвшигчээс асуулт асууж, үг хэлэх Улсын Их Хурлын гишүүд байна уу. Асуулт, үг хоёр нэг явна.

Ингээд Бадмаанямбуугийн Бат-Эрдэнэ гишүүнээр тасаллаа. Онцгой байдлын хуралдааны дэгээр чинь хоёр минутаар, асуулттайгаа гурван минутаар. Ширнэнбаньдийн Адьшаа гишүүн.

**Ш.Адьшаа**: Монгол Улсын гучин хоёр дахь Ерөнхий сайдаар Монгол Ардын намаас нэр дэвшсэн Оюун-Эрдэнэд баяр хүргэе. Дөрвөн асуулт байна. Энэ асуултандаа хариулт аваад дараа нь үг чинь тусдаа хэлж болно. Тийм ээ, асуулт нэг юм уу?

**Г.Занданшатар:** Асуулт, үг хамт. Тогтоолын төсөл учраас, шинэ дэгээр.

**Ш.Адьшаа:** Энэ түрүүчийн Засгийн газрын мөрийн хөтөлбөрийг хэрэгжүүлэх талаар энэ Засгийн газар анхаарч ажиллана байхаа гэж бодож байгаа. Тэгээд тэр экспортын төмөр замын бүтээн байгуулалтыг цаашид үргэлжлүүлэх үү? Засгийн газрын мөрийн хөтөлбөрт тусгагдсан цахилгаан станцууд, нефтийн үйлдвэрийг цаашид үргэлжлүүлэх үү гэсэн. Өчигдөр Засгийн газрын гишүүн, үүрэг гүйцэтгэгч Нямбаатар Оюутолгойн гэрээ буюу түүн дотор Дубайн гэрээг цуцлах тухай мэдэгдэл хийсэн. Энэ яг бодитой ажил хэрэг болж чадах уу? Цаашдаа энэ гэрээг цуцлах, зөв голдиролд оруулах талаар энэ Засгийн газар ямар байр суурь баримтлах вэ гэсэн ийм гурван асуултыг асууя аа.

Асуулт, түүх хоёр зэрэг байгаа учраас энэ үлдсэн нэг минутаа аваад үг хэлчихье. Өнөөдөр Монголчууд эв эеэ хичээх, үндэсний эрх ашгаа бодох ийм түүхэн сонголтын цаг үе дээр ирээд байгаа гэж ойлгож байгаа. Энэ Засгийн газар Монголын ард түмний өмнө байгалийн баялаг ард түмний талд байх уу, харийнхны талд байх уу гэдгийг шийдэх ийм түүхэн хариуцлагатай цаг үед энэ Засгийн газрыг Оюун-Эрдэнэ Ерөнхий сайд толгойлох ийм одоо үүрэг хүлээж байгаа. Энэ бол Монголын ард түмэн өмч хөрөнгөндөө эзэн байх уу, гадаадынхны компаниудын ашиг сонирхол байх уу гэдгийг харуулах энэ Засгийн газрын түүхэн одоо үүрэг байх болно.

Миний хувьд энэ Оюутолгойн гэрээг цуцалж, Монголын ард түмний эрх ашигт нийцсэн ийм гэрээ хэлэлцээр бий болгохын төлөө цаашдаа ч би шаргуу.../хугацаа дуусав/.

**Г.Занданшатар**: Нэг минуттайгаа хамт явчихсан гурван минут орсон.

Лувсаннамсрайн Оюун-Эрдэнэ сайд асуултад хариулна.

**Л.Оюун-Эрдэнэ**: Адьшаа гишүүний асуултад хариулъя. Төмөр замыг үргэлжлүүлнэ. Миний хувьд өмнөх Засгийн газарт хоёр удаа Засгийн газрын Хэрэг эрхлэх газрын даргаар ажилласан. Намын мөрийн хөтөлбөр Засгийн газрын мөрийн хөтөлбөрийн багийн ахлагчаар ажилласан. Тийм учраас үндсэндээ бодлогын залгамж чанар Хүрэлсүх Ерөнхий сайдын одоо дэвшүүлэн тавьж байсан бодлоготой нийцэж явна гэдгийг илэрхийлэх нь зүйтэй байх гэж бодож байна.

Бид нар Тавантолгой-Гашуунсухайт, Тавантолгой- Зүүн баян чиглэлийн төмөр замыг маш яаралтай барьж дуусгах хэрэгтэй. Ингэж чадвал Монгол улс тээврийн зардлаас 600-900 орчим сая долларыг хэмнэж, экспортын хэмжээ гуч орчим хувиар нэмэгдүүлэх ийм боломжтой гэж үзэж байгаа. Тийм учраас нэн тэргүүний хийх ажил бол энэ байгаа юм гэдгийг хэлэхийг хүсэж байна. Нефтийн үйлдвэрийг үргэлжлүүлнэ. Нефтийн үйлдвэрийг барьж чадвал бид нар гадагшаа урсаж байгаа нэг тэрбум орчим ам.долларыг бид нар дотооддоо бас хадгалж үлдэх ийм боломж үүснэ гэж үзэж байгаа. Тийм учраас энэ асуудлыг шийднэ ээ.

Эрчим хүчний хувьд Таван толгойн цахилгаан станц, Эрдэнэбүрэнгийн усан цахилгаан станцын төслийг дуусгахын төлөө шаргуу ажиллана. Эрчим хүчнийхээ хэрэглээний 25 хувийг бид нар өнөөдөр гадаадаас авч байгаа ийм улс аа. Оюу толгойн хэлэлцээр амаргүй, хүнд нөхцөлд үргэлжилж байгаа. Хүрэлсүх Ерөнхий сайдын хувьд хатуу үүрэг өгсөн. Дубайн гэрээг өөрчлөх тухайй. Нэг жилийн хугацаанд амаргүй сорилт дундуур ажлын хэсэг явсан. Нэлээдгүй их ахиц, үр дүнгүүд гарсан. Үр дүн гараад ирэх үед бас улс төржилт нэмэгдсэн. Энийг би бас нуухгүй. Бид нар одоо хөрөнгө оруулагч талд энэ гэрээг цуцлахтай холбоотой саналыг тавьсан байгаа. За ер нь бол би энэ асуулт хариултын дунд яг энэ Дубайн гэрээ гэж юу юм. Хэдэн хөрөнгө оруулагч хөрөнгө оруулалт хийчихсэн юм, ямар ямар арван нэгэн заал зүйлт өөрчлөгдсөн юм бэ гэдгийг дэлгэрэнгүй ингээд яриад явах болно. Асуулт, хариултын минут хязгаартай байгаа учраас товч байр сууриа илэрхийлэхэд ийм байна. Баярлалаа.

**Г.Занданшатар:** Улсын Их Хурлын чуулганы хуралдааны шинэ дэгээр Засгийн газрын гишүүдийг танилцуулж, танхимаа бүрдүүлээд Улсын Их Хуралд танилцуулахад бас асуулт үг бас явдаг. Тэгээд тэр үед бас дэлгэрэнгүй ярилцах бололцоотой Адьшаа гишүүн ээ.

Одоо танхимуудаас юу байна уу, өгөөрэй. Дашдондогийн Ганбат гишүүн.

**Д.Ганбат**: Энэ Улсын Их Хурлын дэг, энэ асууж хариулж байгаа энэ минут хугацааг ийм болгосонд үнэхээр харамсаж байна. За ингээд шууд асуух асуултад оръё. За та ингээд ороод ирж байгаа нь бол бас 1980 онд төрсөн хүн. Одоо ингээд Монгол Улсын Ерөнхий сайд болох гээд ингээд явж байна. Таны энэ туулсан карьераа бол үнэхээр бахархмаар байна аа. Гэхдээ яг тантай адилхан наян оны залуучууд байна. Монгол улсад бол ийм байгаа юм алга. Маш богино хугацаанд маш их сүрхий карьер хийжээ. Үүнийгээ өөрөө юу гэж бодож байна? Манай Монголын залуучууд ийм байж явж чадаж байгаа юу? Хувийн хэвшилд ч гэсэн.

Хоёрт нь таны энэ дэвшээд ороод ирж байгаа бол би бас гайхаж байна аа. Энэ Монголын ард түмнийг доромжилж байгаа нэг хэлбэр үү? Монгол Улсын Засгийн газар алдаа гаргаад бүрэн бүрэлдэхүүнээрээ огцорсон. Энэ Засгийн газарт та Засгийн газрын Хэрэг эрхлэх газрын дарга байсан. Энэ алдаанд оруулсан таны хувь нэмэр бас байгаа байх аа. Тэгээд яагаад огцорчхоод буцаад ороод ирж байна аа? Монгол Улсын Үндсэн хуульд бол хэнийг ч албадан хөдөлмөр эрхлүүлэх ёсгүй. Тийм учраас Монгол Улсын Ерөнхий сайд Хүрэлсүхийн засгийн газраа огцорч, танхимаараа огцорлоо гэдгийг бол Ардчилсан нам хүндэтгэлтэйгээр хүлээж авсан. Тэгээд та ингээд ороод ирж байгаа нь бол Монголын ард түмнийг доромжилж байгаа нэг хэлбэр. Та одоо энэ сүүлийн богинохон хугацаанд маш амжилттай карьер хийж, амьдрал ахуй чинь ч гэсэн их сайн болсон юм байна. Ингээд ажилласан, барьсан юмыг чинь хараад байхад бол нэг ч хувийн хэвшилд ажиллаагүй хүн байна. Дандаа л төр засаг, намын ажлаар явсаар байгаад л энэ хүрсэн байна. Энийгээ юу гэж бодож байна. Яаж байна.

Нөгөө талаараа Оюутолгой гэж яриад байна аа. Оюутолгойн асуудал маш чухал аа. Ингээд 2018 оноос та Засгийн газрын Хэрэг эрхлэх газрын дарга хийж байгаа. Энэ далд уурхай дээр чинь хоёр тэрбум доллар нэмэгдчихжээ. 2050 онд бид нар ноогдол ашгаа авах нь ээ? Үндсэндээ танай тэр ажилтнуудын чинь яриад байгаа Монгол Улс өрөнд ороод дуусах юм байна аа. Энэ хоёр жил ажиллаж байхдаа юу хийсэн юм бэ. Цаашдаа одоо яаж ажиллах вэ? Мэдээж хэрэг олонх ингээд Ерөнхий сайдаа томилоод л явах байх л даа. Гэхдээ Монголын ард түмнийг ингэж басаж, доромжилж болохгүй ээ. Та нар. Хариултаа авчхаад би нэмэлт нэг минутандаа үргэлжлүүлээд асууя.

**Г.Занданшатар**: Оюун-Эрдэнэ сайд асуултад хариулна.

**Л.Оюун-Эрдэнэ**: Тийм ээ, би 1980 онд төрсөн. Намайг хоёрдугаар ангид байхад Ардчилсан хувьсгал өрнөсөн. Өнгөрсөн гучин жилийн оноо алдаатай холбоотой бүхэл бүтэн энэ гучин жил, мянга есөн зуун наяад оныхонд хамгийн амаргүй тулсан. Боловсролын систем, тогтолцооны хувьд нийгэм шинэчлэгдэхэд. Тийм учраас энийг үүрч байгаа наяад оны төлөөлөл. Тийм учраас энийг би илүү мэдрэх байх гэж бодож байна. Ах нараас илүү ардчилсан үнэт зүйлийг би бас илүү ойлгох байх гэж бодож байна. Дубайн гэрээтэй холбоотой асуудлыг та улс төржиж ярьж байгаа учраас үүнийг та Сайханбилэг Ерөнхий сайдаас асуу. Яагаад Ерөнхий сайд байхдаа эрх мэдлээ хэтрүүлж, өөрийнхөөрөө захирамж гаргасан юм бэ гэдгийг асуу. Яагаад гэрээнд арван нэгэн зүйл заалт өөрчилж өнөөдрийн татварын асуудал, өнөөдрийн ноогдол ашиг авахгүй болсныг асуу. Өөрсдөдөө зориулж өршөөлийн хууль баталсныг асуу. Эрдэнэтийн дөчин есөн хувийг асуу. Энэ бүх зүйлд би байгаагүй.

Гэхдээ өнгөрсөн нэг жилийн хугацаанд энэ бүх завхралыг засахын төлөө чин сэтгэлээсээ хичээсэн. Цаашид ч гэсэн энэ байр суурин дээрээ хатуу байх болно гэдгээ илэрхийлье. Баярлалаа.

**Г.Занданшатар**: Эзэн Чингис хааны танхимаас эрхэм гишүүн Батлут.

**Д.Батлут**: Өнөөдөр Монгол Улсын гучин хоёр дахь Ерөнхий сайдаар томилогдох гэж байгаа Оюун-Эрдэнэ сайддаа баяр хүргэж, ажлын амжилт хүсье ээ. Тэгэхээр бид нар цаашлаад одоо ямар чиглэлээр явах вэ гэдэг дээр тал талаас нь олон өнцгөөс харж, ярьж байгаа юм. Тэгэхээр би нэг тодорхой хэдэн салбарууд дээр ямар одоо хэлбэрээр ажиллах вэ гэдэг дээр танаас бас асуулт асууя гэж бодож байна аа.

Нэгдүгээрт нь энэ дээд боловсролын тогтолцоо маань ямар явж байгаа вэ, одоо. Үүнийг цаашид нь хэрхэн өөрчлөх санал бодолтой байгаа вэ? Өнөөдөр бид бүхэн хөдөлмөрийн зах зээлээ зөв тодорхойлж гаргаж ирж чадаж байгаа юу, үгүй юу. Ний нуугүй ярихад дээд сургууль төгссөн гэсэн мөртөө мэргэжлийн бус зүгээр одоо бас олон залуучууд өөр ажил хийгээд явж байгаа. Энэ мэргэжил, боловсролын үнэлэмж гэдэг зүйлийг шинэ түвшинд гаргаж ирэх зайлшгүй шаардлага болсон гэж одоо харж байгаа. Тийм учраас дээд боловсролын тогтолцоонд тодорхой өөрчлөлт хийх зайлшгүй шаардлага байгаа гэж харж байгаа юм. Энэ дээр та одоо ямар санал бодолтой байгаа вэ гэдэг дээр нь хариулт авья.

Хоёрдугаарт нь шинжлэх ухааны салбар маань төдийлөн урагштай биш байгаа юм. Тэгэхдээ дэмжихгүйдээ биш. Төр засгаас тодорхой хэмжээнд дэмжиж байгаа. Цаашлаад бид бүхэн шинжлэх ухааны салбараа яаж авч явах юм бэ. Таны одоо гарган тавьсан Тогтвортой хөгжлийн бодлогын 2050 бичиг баримт дээр байгаа 2021 он гэхэд дотоодын нийт бүтээгдэхүүний нэг хувьд хүрэх хэмжээний зардлыг шинжлэх ухаан, технологийн салбарт зарцуулна аа гээд. Өнөөдөр хэд байгаа билээ. Цаашдаа энэ бодлогын бичиг баримт дээрх зорьсон зүйлүүдээ хийж хэрэгжүүлж явах уу? Нийгэмд өгөөжтэй төслүүдийг бид бүхэн хэрхэн дэмжих вэ гэдэг дээр бас хариулт авъя.

Гуравдугаарт нь энэ Оюутолгой гээд олон жил ярьж байна даа, хүмүүс. Ялангуяа манай Ганбаатар гишүүн маань их олон жил ярьж байгаа. Тэгэхдээ дандаа сонгуулийн жил, сонгуулийн өмнө л их гаргаж ирж ярьдаг юм. Энэ нь одоо бодитой өөрчлөлт хийх асуудлуудыг хийж явж байгаа гэж харж байгаа. Одоо Хүрэлсүх сайдын Засгийн газар бол энэ Оюутолгойтой холбоотой асуудлууд дээр нэлээн ахиц гаргасан. Одоо шинэ Засгийн газар маань ч гэсэн энэ дээр ахиц гарах байх гэж харж байгаа юм. Энэ дээр одоо та тодорхой мэдээллүүдийг тайлбарыг бас иргэдэд хэлээч ээ гэж хүсэж байна.

Монгол Улс дотооддоо нефтийн үйлдвэр байгуулах гээд явж байгаа. Тодорхой хэмжээний хөрөнгө оруулалтыг хийгээд явж байна. Өчигдөр бид нар Байнгын хорооны хурал дээр ярилцсан.

**Г.Занданшатар**: Оюун-Эрдэнэ сайд. Батлут гишүүний асуултад хариулна.

**Л.Оюун-Эрдэнэ**: Батлут гишүүний асуултад хариулъя. Өнөөдөр монгол хүүхэд дэлхийд уг нь оюуны чадавхаараа долоодугаар байранд эрэмбэлэгддэг. Гэхдээ оюуны чадавхаа хэрэглэх, ур чадварын индексээр дөчин есдүгээрт хөгжүүлэх байдлаар тавин есдүгээрт бүтээх үзүүлэлтээр нэг зуун арван нэгдүгээрт гээд ухарч явдаг. Энэ юу гэсэн үг вэ гэхлээр, өнөөдөр манай боловсролын тогтолцоо дэлхийтэй өрсөлдөхөд учир дутагдалтай байна гэж ойлгохоос өөр гарцгүй. Тийм учраас их, дээд сургуулийн боловсролын асуудал дээр онцгой анхаарах зайлшгүй шаардлага үүснэ. Засгийн газрын мөрийн хөтөлбөр дээр байгаа дундаж давхаргыг тэлэх тогтолцооны шинэчлэл гэдэг ийм томоохон зорилт байгаа. Үүн дотор эрүүл мэнд, боловсрол, мөн одоо хөдөлмөр нийгмийн хамгаалалтай холбоотой гурван багц зорилт тусаж байгаа. Тийм учраас ирэх жилүүдэд боловсролын томоохон тогтолцооны шинэчлэлийг бид нарын хувьд хамт хийх ёстой. Эдийн засгийн тэргүүлэх чиглэлүүд гарч ирэх ёстой. Тэр эдийн засгийн тэргүүлэх чиглэлүүдэд шаардлагатай байгаа боловсон хүчнийг бид нар бэлтгэх ёстой. Энэ тогтолцооны шинэчлэл рүү явна. Засгийн газраас боловсролын шинэчлэлийн багц хуулийг одоо бэлдсэн байж байгаа. Үүнийг Улсын Их Хурлын хаврын ээлжит чуулганаас өмнө, одоо бид нарын хувьд одоо өргөн барихаар төлөвлөөд явж байгаа.

Ер нь боловсролын тогтолцооны хувьд монгол хүн байх, мөн одоо дэлхийтэй боловсролоороо өрсөлдөх зэрэг ийм томоохон асуудал дээр бид нар томоохон хэмжээний ийм дорвитой шинэчлэл зайлшгүй хийх шаардлагатай. Би бас урьд нь хэлж байсан. Бид нарт гашуун үнэнээ яриад магадгүй давс мэт шорвог ч хожмын өдөр тустай ийм томоохон асуудлуудаа барьж авч шийдэх зайлшгүй шаардлагатай нэг салбарын нэг бол боловсролын салбар байгаа.

Шинжлэх ухаан технологийн салбарыг дэмжинэ ээ. Эдийн засгийн тэргүүлэх чиглэл дотор шинжлэх ухаан технологийн салбар тэр дундаа бүтээгч үйлдвэрлэлийн салбарыг тэргүүн эгнээнд оруулж ирэхээр одоо бидний хувьд бол зорилт тавина гэж бодож байгаа юм. Олон олон залуучууд бас дэлхийн зах зээл дээр өрсөлдөх боломжтой байна. Ялангуяа мэдээлэл технологийн салбарт. Шинжлэх ухааны академийн уламжлалт арга барилыг өөрчлөх зайлшгүй шаардлагатай. Их, дээд сургуулиудтай уялдуулаад илүү эдийн засагч болох зайлшгүй шаардлагатай. Инновацыг дэмжих ёстой. Ингэж байж бид нарын хувьд үндсэндээ одоо эдийн засаг хурдтай өсөх, илүү тогтвортой байх ийм боломжийг бидний хувьд бол ашиглана гэж бодож байгаа. Тийм учраас энэ чиглэл дээр нэлээдгүй тийм том хэмжээний реформ хийгдсэн ийм зүйлүүдийг Засгийн газар зоригтой барьж авч хийх болно оо, баярлалаа.

**Г.Занданшатар**: Одоо Жанжин Д.Сүхбаатарын танхимаас Бейсен гишүүн.

**Б.Бейсен:** Шинээр 32 дахь Ерөнхий сайдаар томилогдож байгаа Лувсаннамсрайн Оюун-Эрдэнэд баяр хүргэж, ажил нь амжилт хүсье. Хэд хэдэн асуудал тавья гэж бодож байна. Энэ эмч хүний хувьд ковидийн байдалтай холбоотой хэдэн асуудал тавья. Ковидыг одоо дотооддоо алдчихлаа. Байдал хүндэрлээ, орон нутагт алдчихлаа. Одоо хүртэл манайх ковидын мутацид орсон ямар хэлбэр вэ гэдгийг нь тогтоож чадаагүй байгаа. Вакцинжуулалтаа хийгээгүй.

Нөгөө талаар сая өчигдөр Ховдод ковид гарлаа гэхэд өнөөдөр тусгай үүргийн онгоцоор хот уруу зөөж байна. Орон нутагт эмчлэх боломжгүй гэж байна. Жил одоо бэлтгэлээ хийсэн. Тэгсэн мөртөө орон нутгаас наашаа илүү зардал гаргаад хот руу тээвэрлэж байна. Энэ асуудлаар та ямар байр суурьтай байх вэ? Яаж ажиллах вэ?

Нөгөө талаар мэргэжлийн сайдыг авч үлдэх үү, солих юм уу? тэр талаар асууя. Багш, эмч нарын цалинг нэмэх үү та. Одоо хамгийн их цалингийн зээлтэй эмнэлгийн ажилчид, багш нар байгаа. Цалингийн доод хэмжээг 2 сая 500-д хүргэх үү?

Нөгөө талаар, манай аймаг бас онцлог л доо. Тува сургууль, казах сургууль байгаа. Эд нарын хос хэлний сургуулилтын асуудал дээр ямар бодлого баримталж ажиллах вэ? Энэ талаар асууя аа.

**Г.Занданшатар**: Оюун-Эрдэнэ сайд Бейсен гишүүний асуултад хариулна.

**Л.Оюун-Эрдэнэ**: Бейсен гишүүний асуултад хариулъя. Энэ цар тахал бол зөвхөн бас Монголд тулгамдаж байгаа асуудал биш ээ. Дэлхийн хоёрдугаар дайнаас хойш хоёр сая гаруй хүний амь насыг авч одсон ийм том цар тахалтай хүн төрөлхтөн, дэлхийн эдийн засаг, дэлхийн Засгийн газрууд бүгд л нүүр тулж байгаа. 2009 оны дэлхийн санхүүгийн хямралаас гурав дахин хүндрэлтэй байна гэсэн тооцоолол гарч байгаа юм байна. Монгол Улс арван сарын хугацаанд дотоодоо алдалгүй барьж чадсан. Гэхдээ энэ зовлон бас биднийг бол тойрсонгүй ээ. Бидний хувьд нэн тэргүүнд хүн амаа вакцинжуулах асуудлыг авч үзэх болно оо. Вакцинтай холбоотой ажлын хэсэг гараад явж байгаа. Энэ дээр манай Хүрэлбаатар сайд бас их сайн ажилласан. Эрүүл мэндийн сайд бас сайн ажилласан.

Үндсэндээ бид нар ойрын хугацаанд одоо вакцинжуулах ажлыг зохион байгуулах ийм боломжтой талаар хариу авчихсан байж байгаа. Тийм учраас нэн тэргүүнд бид нар хүн амаа вакцинжуулна. Вакцинжуулалтын ажлыг шуурхай зохион байгуулах хугацаагаар цар тахлын энэ хүндрэлээс эдийн засгаа аврах ийм одоо боломж бүрдэнэ гэж одоо бидний хувьд бол үзэж байгаа юм. Одоо таны хэлдэг үнэн. Үнэхээр бас амаргүй ийм зүйлд эдийн засаг орж байгаа. За энэ дээр ч гэсэн бид нар томоохон алхмуудыг бол хийнэ ээ. Ер нь цар тахалтай холбоотой Засгийн газар бол нэн тэргүүний зорилт гэж үзээд үүнийг одоо менежментийг сайжруулах, мөн одоо эдийн засгаа яаж аврах вэ, хүн амаа яаж вакцинжуулах вэ гэдэг тал дээр онцгой анхаарал хандуулан ажиллана.

Үндсэндээ дөрвөн зуун гуч орчим мянган хүний ажлын байр эрсдэлд хүрсэн ийм одоо дүн гарч байгаа. Тийм учраас бид нар одоо үндсэндээ хувийн хэвшил, ажлын байр олгогч талаа Засгийн газар онцгойлон анхаарал хандуулж, өмнө нь авч явж байсан хэрэгжүүлсэн арга хэмжээгээ илүү цогц хөтөлбөр болгож ойрын үед одоо авч хэрэгжүүлнэ гэдгийг танд хэлэх нь зүйтэй байх аа гэж бодож байна. Баярлалаа.

**Г.Занданшатар**: Одоо Үндсэн хуулийн танхимаас эрхэм гишүүн Жамъянхорлоогийн Сүхбаатар асуулт, үг.

**Ж.Сүхбаатар:** Баярлалаа. Би асуултаа бол түрүүн Байнгын хороон дээр хэлсэн. Одоо үгээ хэлье гэж бодож байна аа. Нэгдүгээр асуудал. Би гурван зүйл хэлэх гэж байгаа юм. Нэгдүгээр асуудал бол жендерийн эрх тэгш байдлыг хангах тухай асуудал байгаа. 2011 онд намайг Улсын Их Хурлын гишүүн байхад бид баталж байсан юмаа. Хуулийн заалт ёсоор Засгийн газрын түвшинд, бусад түвшинд байх квотуудыг тогтоож өгсөн. Миний санаж байгаагаар 15 хувиас доошгүй квот байх ийм шаардлага байгаа. Тэгэхээр үүнийг одоо Ерөнхий сайд маань 15 гэлгүйгээр бас нэмэгдүүлэхийг хичээж үзэх ёстой байх аа. Би Улсын Их Хурал дахь эмэгтэйчүүдийнхээ бүлгийн байр суурийг дэмжиж байгаа ийм гишүүн. Үүнийг жендерийн мэдрэмжтэй Засгийн газар байгуулагдана гэж ингэж харж байгаа. Найдаж байгаа.

Хоёрдугаарх асуудал нь Оюутолгойн асуудал байгаа. Оюутолгойн асуудал дээр Их Хурлын гишүүдээс байр сууриа илэрхийлэхийг шаардаж байгаа. Би Засгийн газрын байр суурийг илүү их харж байгаа. Бид нар нэг тал болж явах ёстой гэдэг энэ байр суурийг ойлгож байгаа. Тийм учраас одоо зарчмын хувьд бол хувийн байр сууриа илэрхийлэхгүй явж ирсэн. Өмнө нь энэ Оюутолгойн 2010 онд ингээд энэ Засгийн газарт эрх олгосон энэ Улсын Их Хуралд би өөрөө байсан хүний хувьд би юу бодож тэр тухайн үед Засгийн газарт эрх олгоход нь оролцсон юм бэ гэхээр анхны хөрөнгө оруулалтаа нөхсөний дараа тэр 51 хувьд хүргэх. 34 хувь гэдэг чинь бол анхны хөрөнгө оруулалтын хэмжээнд Улсын Их Хурал 57 дугаар тогтоолоо гаргасан. Тэр нь тэр үедээ 4.5-5 тэрбум долларын анхны хөрөнгө оруулалт юм гэж тооцож байсан юм. Танилцуулж байсан юм. Тэгэхээр 1.5 тэрбум доллар төлөөд л Монгол Улс энэ 34 хувьдаа бүрэн эзэн болоод цаашаа зардал хуваалцахгүй гэж ойлгуулсан юм шүү. Би л лав тэгж ойлгож саналаа өгсөн гишүүдийн нэг. Түүнээс биш ингэж хязгааргүй 34 хувьдаа хариуцлага үүрээд явна гэж ерөөсөө Их Хурлын тогтоол гараагүй. Үүнийг би одоо бас онцолж хэлэх нь зүйтэй.

Харин ч одоо бид Оюутолгойн асуудлаар болгоомжтой хандаж байсан. Одоо дэмжиж байсан тэр үед Засгийн газар эрх олгосон Улсын Их Хурлын гишүүдийг баалаад байгаа. Тэгвэл дараа дараачийн Засгийн газрууд байгуулахдаа тэр Улсын Их Хурлын 57 дугаар тогтоолыг дагаж мөрдөөгүй юм шүү. Үүнийг одоо би бас сануулъя гэж хэлж байгаа юм.

Гуравдугаар асуудал нь энэ орлогогүй болсон айл өрхийн асуудал. Одоо шинэ Засгийн газар шинэ Ерөнхий сайдад тавигдана. Би шулуухан хэлэх юм бол энэ дээр ирэх хоёрдугаар сард цагаан сар болно. Орлогогүй болсон айл өрхүүдээ хүүхдийн мөнгөнөөс гадна бусад бүх зардлаа шавхаж байгаад бидэнд одоо тодорхой хэмжээний айл өрхийн хүрээнд багцалсан мөнгөн болон мөнгөн бус дэмжлэг үзүүлэх шаардлага гарцаагүй тавигдана. Энэ тал дээр Ерөнхий сайд эхний том даалгавраа биелүүлэх шаардлагатай. Бид олон чухал асуудал байгаа ч гэсэн энэ хоёр, гуравдугаар сард Монголын орлогогүй болсон энэ айл өрхүүд ажил нь зогсчихсон байгаа газруудад яах аргагүй мөнгөн дэмжлэг хүлээж шаардлагатай байгаа юм. Зуун доллароор тооцлоо гэхэд нэг айл өрхөд бол гурван зуун мянган төгрөг өгөх шаардлага бол байна гэж үзэж байгаа юм. Энийг одоо бас шинэ Засгийн газар анхаарч үзээсэй.

Өнөөдрийн хийгээд маргаашийн бодлогынхоо хүрээнд, ялангуяа хамгийн чухал.../хугацаа дуусав/.

**Г.Занданшатар**: Сүхбаатар гишүүн үг хэллээ. Одоо эрхэм гишүүн Содномын Чинзориг Их засаг танхимаас. Чинзориг гишүүн алга байна. Одоо эрхэм гишүүн Наянтайн Ганибал “Их хуралдай” танхимаас.

**Н.Ганибал**: Энэ өдрийн мэндийг хүргэе. Тэгээд үгээ эхлээд хэлчихье. Ардчилсан намын бүлгээс бол Оюун-Эрдэнэ сайдыг бол Ерөнхий сайдаар томилохыг дэмжихгүй байгаа гэдгээ албан ёсоор илэрхийлсэн. Тэгээд Монгол Ардын намынхан маань олноороо хүч түрэн шийдвэрээ гаргах байх. Ер нь нэг л асуудлыг бас яг энэ богино хугацаанд зайлшгүй хэлмээр санагдаад байгаа юм аа. Тэгээд энэ цар тахлын одоо хөл хорионы улмаас хамгийн эмзэг байдалд ороод байгаа салбар бол боловсролын салбар аа. 1990-ээд оны үеийн нийгмийн шилжилтийн улмаас бол олон мянган хүүхэд сургуулиас завсардсан. Монгол Улсын одоо боловсролын түүхэнд тийм гашуун сургамж байдаг. Тэр үеийн хүүхдүүд одоогийн бичиг үсэг үл мэдэгч залуус буюу одоо энэ ядуу эмзэг үеийн, одоо хамгийн том төлөөлөл болж байгаа.

Тэгэхээр сургуулиудыг нэн ялангуяа энэ ковидын халдвар одоо очоогүй байгаа хөдөөгийн орон нутгийн сургуулиудын тэнхимийн сургалтыг л нэн даруй нээлгэмээр байна. Тэр сургалтын үйл ажиллагааг нь эрчимжүүлмээр байна. Энэ талаар бол бас өмнөх Засгийн газарт бол хэд хэдэн удаа сануулж бас хэлж байсан. Одоо өнөөдөр хүртэл ажил хэрэг болоогүй байна. Өнгөрсөн оны эхээр одоо дотооддоо халдвар огт гараагүй байхад одоо улсын хэмжээнд бүх шатны сургуулиудын тэнхимийн үйл ажиллагааг бүрэн хааснаар асар их боломжийг бид зүгээр л алдсан байгаа. Энэ алдаагаа дахин дахин давтаад байж боломгүй байгаа юм аа. Тэгэхээр одоо дахин хэлэхэд эхний ээлжид бол энэ ковидын халдваргүй байгаа аймаг, сумдын сургуулиудын үйл ажиллагааг нээмээр байна. Хүүхдүүдийн өсөж хөгжих боломжийг одоо хүчээр хаамааргүй байна аа.

Тэгээд ер нь одоо сурч боловсруулахад зориулсан нэг жил тутамд хүүхдийн ирээдүйн орлого арав орчим хувиар өсдөг гэдэг ийм судалгаа байдаг. Тэгэхээр сургуулийн үйл ажиллагааг энэ дэндүү урт хугацаагаар ингэж хаах нь өнөөгийн үеийн төдийгүй бидний үр хүүхдүүд буюу дараагийн хэд хэдэн үеийнхний ирээдүйд асар их хохирол учруулах боломж шүү гэдгийг бас анхааруулан хэлмээр байгаа юм. Тиймээс одоо хүүхдүүдийг одоо бүтэн жил алдсан, хөгжих боломжийг нөхөн олгоход улсын төсвийг чиглүүлэх нэн шаардлагатай байгааг бас эргээд тодруулан анхааруулъя.

Ер нь боловсролд зарцуулж байгаа төсөв хөрөнгө бол зардалд биш харин ирээдүйдээ хийж буй хамгийн одоо чухал хөрөнгө оруулалт гэдгийг ч бас онцлон хэлмээр байна. Та тэгээд шинэ Ерөнхий сайд, шинэ Засгийн газрын өмнө яаралтай боловч оновчтой, үр дүнтэй, шийдвэрлэх шаардлагатай олон асуудлууд тулгарна. Тэгээд эдгээр асуудлуудаас зугталгүйгээр Монгол Улсын эрх аш эрх ашигт бүрэн дүүрэн нийцэхүйц шийдвэртэй зөв алхмуудыг одоо залуу хүний хувьд хийж ажиллахыг хүсье. Замын дундаас бас няцаж болохгүй шүү гэдгийг бас хэлье ээ.

За тэгээд асуултдаа оръё. Монгол Улсын эдийн засаг уул уурхайн салбараас хамааралтай маш эмзэг бүтэцтэй. Танай шинэ Засгийн газар үндэсний үйлдвэрүүдийг хөгжүүлж, эдийн засгаа солонгоруулах чиглэлээр яг одоо аль салбараа чухалчлах вэ? Тэргүүлэх ач холбогдол өгөх ёстой.

**Г.Занданшатар**: Лувсаннамсрайн Оюун-Эрдэнэ сайд нэр дэвшигч асуултад хариулна.

**Л.Оюун-Эрдэнэ**: За үнэн. Бид нар үндсэндээ экспортоор 7.6 орчим сая долларыг олдог. Үүнээс 89 хувь нь буюу уул уурхай үүн дотроо чулуун нүүрс, зэсийн өдөр төмрийн хүдэр ордог. Үндсэндээ магадгүй шинжлэх ухаан технологийн ч юм уу том дэвшил гараад, хэрвээ нүүрсийг хэрэглэхээ боливол Монгол Улс туйлын хүнд нөхцөл байдалд орно. Үүнийг ч гэсэн би бас давс мэт гашуун боловч шийдэхээс өөр аргагүй зүйл гэж яриад байгаа нь энэ.

Тийм учраас одоо бид нар уул уурхайн энэ одоо бүтээгдэхүүн зах зээл дээр боломжтой байгаа цаг үеийг ашиглах ёстой. Энэ бол алдаж болохгүй одоо алтан боломж. Тэргүүлэх чиглэлүүдийг зарлана. Шинжлэх ухаан, инновацыг технологийг хүнс хөдөө аж ахуйг логистик тээврийг аялал жуулчлалыг тэргүүлэх чиглэл гэж үзнэ. Баялгийн сан байгуулна, үндэсний баялгийн сангаар дамжуулж яаж бусад салбараа гаргаж ирэх вэ гэдэг дээр бид нар цаг алдалгүй анхаарал хандуулж ажиллана аа. Импортоор алдаж байгаа, одоо бусад зүйлүүдээ бид нар дотооддоо яаж үйлдвэрлэх вэ, эх оронч худалдан авалтыг яаж бий болгох вэ гэдэг дээр анхаарч байж ажиллана.

Энэ зүйлийг бид нар цаг алдахгүй хийхгүй бол магадгүй одоо арав орчим жилийн дараагаас туйлын хүнд нөхцөл байдал дунд орох ийм нөхцөл байдал үүсэж магадгүй гэдгийг судлаачид хэлж байгаа. Тийм учраас би тантай санал нэг байна. Үндсэндээ зөвхөн уул уурхай одоо тулгууртай биш, олон тулгууртай, ийм эдийн засаг руу монголчууд бид цаг алдалгүй орох ёстой. Тийм учраас энэ бол та бидний бас хамтын асуудал болно оо. Энэ дээр Их Хурал дээр олон олон асуудлуудыг оруулж ирж ярилцах зайлшгүй ийм шаардлагууд үүснэ. Тэгэхлээр энэ тал дээр бол би тантай санал нэг байна аа.

Боловсролын тухайд би түрүүн хариулсан баярлалаа.

**Г.Занданшатар**: Одоо эрхэм гишүүн Жамбын Батсуурь Их эзэн Чингис хааны танхимаас.

**Ж.Батсуурь**: Монгол Улсын 32 дахь Ерөнхий сайдад нэр дэвшиж байгаа танд амжилт хүсье. Тэгэхлээр Монгол Улсын нэн шинэ түүхийн зуун жилд ерэн хоёр жилийг нь Монгол ардын нам эрх барилаа. Мөн ардчилал шинэ нийгмийн одоо 34 жил. 24 он гэж үзэх юм бол эдгээрийн 8 жилээс бусдад Монгол Ардын нам төр барих болох нь ээ. Ялангуяа 2016-24 онд хоёр сонгуулийн цикл дараалан Монгол Ардын нам 65, 62-ын бүлэгтэй, хамгийн хүчирхэг ямар ч зүйлийг одоо саадгүй хийж болох боломжтой байгаа. Гэхдээ та бүхэн бол одоо намын дэмжлэгтэй байгаа юу гэхээс зэрэг нийт Монгол Улсын иргэдийн бол тавь хүрэхгүй хувь нь та бүхнийг одоо дэмжиж ийм одоо сонгуулийн хуулиар дэмжлэг өгсөн.

Тийм учраас та бол цаашид Монгол Улсын нийт хүн амын, мөн одоо сонгуулийн хүн амын тавиас илүү хувь нь одоо бас бид нарыг дэмжихгүй, өөр бодолтой байгаа гэдгийг байнга бас анхаарлаа хандуулж бодож байх ёстой. Юу хэлэх гээд байна вэ гэхлээр Монголыг цааш нь Ардчилсан нам, Монгол Ардын нам гэж үндэсний хувь хэмжээний энэ хоёр нам л авч явах болно оо. Тийм учраас энэ түүхэнд та Монгол Улсын хамгийн хүчирхэг Ерөнхий сайд Үндсэн хуулиар олгогдсон болж байна. Өмнөх Ерөнхий сайдууд бол танхимаа өөрөө байгуулж чадахгүй, хууль зүйн одоо саад тотгор ихтэй байсан. Үндсэн хуулийн шинэчлэлээр танд чадахгүй, мэдэхгүй юм бол байхгүй болсон. Тийм учраас энэ өнгөрсөн хугацаанд болсон энэ одоо нийгмийг цочроосон долоон сарын нэгэн, 5 хүний амь, концесс, банкны дампуурал хүн амь, хүчин, нийгмийн даатгалын хохирол гээд одоо Оюутолгой, Тавантолгой, Дубай гээд эдгээр асуудлуудад та ер нь цэг тавьж өгч чадах уу? Танд бол Монголын ард түмэн одоо бүх хүчээ өглөө.

Тийм учраас энэ амласан хугацаандаа энэ хүчийг нийгмийн дэмжлэгийг авч, эдгээр асуудалд нь бол нэг мөр цэг тавьж чадах уу гэж.

Дээр нь цаашид Монгол Улсын хөгжлийн багана болсон сөрөг хүчнээ байнга сонсож, түүний цаана байгаа Монголын нийт ард түмний тавь гаруй хувь бас өөр бодолтой байдаг гэдгийг анхаарах ёстой гэж.

Дээр нь хоёр асуулт байна. Монгол Улсын Ерөнхий сайд Хүрэлсүхийн үйл ажиллагааг цааш нь үргэлжлүүлнэ гэж байна. Түрүүн та Зүүнбаян хүртэлх төмөр замыг ярьчихлаа. Цаашид Орос-Хятадыг холбосон Чойбалсан-Баруун-Урт, Бичигтийн чиглэлийн зам, Сайншанд-Баруун-Уртынчиглэлийн төмөр замыг та юу гэж боддог вэ? Энэ хэзээ ашиглалтад орох вэ? Үүний, одоо ашгийн асуудал юу гэж боддог вэ.

Дараа нь бүх шатны Засаг даргыг дээрээс одоо буцаадаг. Дараа нь өөр хүн нэр дэвшихгүй болох ийм боломж байсан. Хуулиар орсон.

**Г.Занданшатар:** Лувсаннамсрайн Оюун-Эрдэнэ сайд Батсуурь гишүүний асуултад хариулъя.

**Л.Оюун-Эрдэнэ**: Батсуурь гишүүний асуултад хариулъя. Баярлалаа. Би улс төржихгүйг хичээнэ ээ. Яагаад гэхлээр бид нар бол парламентын засаглалтай. Парламентын засаглал бол мэтгэлцээн. Бид бол үндсэндээ бага ард түмэн. Тийм учраас парламент дотор бодлогын мэтгэлцээн өрнөдөг байгаасай гэж чин сэтгэлээсээ хүсдэг. Тийм учраас цөөнхдөө хүндэтгэлтэй хандана аа. Засгийн газар дээр байгаа, ялангуяа одоо маргаан дагуулсан томоохон, одоо жишээлбэл Оюу толгойтой холбоотой, Тавантолгойтой холбоотой, Эрдэнэттэй холбоотой мэдээллүүдийг тогтмол гаргаж байх ийм цагийг бас гаргаж ажиллана аа. Яагаад гэхлээр бидний хувьд эхлээд ойлголтоо нэгтгэх ёстой. Бид нар ойлголтоо нэгтгэж чадвал үндсэндээ бид нар олон нийтэд зөв ойлголт өгнө. Тийм учраас би бас танаас нэг зүйлийг хүсэхэд саяын дэвшүүлэн тавьж байгаа энэ олон томоохон асуудлыг шийдэхэд та бидний хамтын ажиллагаа туйлаас чухал аа. Энэ бол Монголын өмнө тулгамдаж байгаа асуудал. Тийм учраас та бүхэн бас бурууг шүүмжилж, зөвийг дэмжиж хамтарч ажиллаарай гэдгийг бас хэлэхийг хүсэж байна.

Төмөр зам болон авто замтай холбоотой төслүүд хэрэгжинэ ээ. Гэхдээ бид нар ач холбогдлоор нь эрэмбэлнэ. Төмөр замын хувьд нэн тэргүүнд Гашуун сухайтын боомттой холбоотой энэ асуудлыг шийдэх ёстой. Хоёрдугаарт нь Зүүнбаянгийн төмөр зам. Энэ хоёр төмөр замын бүтээн байгуулалтын дараа бусад төмөр замын асуудлыг тавина. Авто замын олон төслүүд байгаа. Авто замын төслүүд дотор эхлээд бид нар хилийн боомтуудыг холбох асуудлыг нэн тэргүүнд тавина. Ингэж байж үндсэндээ бид нар гарах, орох урсгалын энэ асуудлуудыг шийдэх ийм боломжтой гэдэг байдлаар төсөөлж байгаа.

Ер нь төсвийн томоохон хэмжээний реформ бид нар хийгдэх ёстой. Нэг үгээр хэлбэл бүх зүйлийг бид нар бүгдийг нь хийх боломжгүй. Эдийн засгийн хувьд аль салбарт хөрөнгө оруулалт оруулбал тэр нь буцаж санхүүжилтийн хувьд илүү боломжтой зүйл болох вэ гэдгийг бид нар урьдчилж харах ёстой. Эдийн засагчдынхаа үгийг сонсох ёстой. Аль болохоор бид нар илүү мөнгө олох боломжтой, салбартаа хөрөнгө оруулалт хийж байж бид нар эдийн засгийн одоо энэхүү хүндрэлтэй байгаа цаг үеийг бол даван туулах учиртай. Тийм учраас энийг бид нар ач холбогдлоор нь эрэмбэлнэ гэсэн үг. Том төслүүдийг. Тэгээд хамгийн эдийн засагт үр өгөөжтэй төслөөс нь эхлээд санхүүжүүлэх ийм бодлогыг барьж ажиллана. Баярлалаа.

**Г.Занданшатар:** Одоо Жанжин Д.Сүхбаатарын танхимаас Улсын Их Хурлын гишүүн Батсүхийн Саранчимэг.

**Б.Саранчимэг:** Баярлалаа. Тэгэхээр Монгол Улсын 32 дахь удаагийн Ерөнхий сайдаар томилогдож байгаа Оюун-Эрдэнэ танд баяр хүргэж, амжилт хүсье. Тэгэхээр амаргүй, хэцүү цагт ийм хариуцлагатай албанд томилогдож байна аа. Тэгээд ер ньнийслэл болоод энэ Баянзүрх дүүрэг, орон нутгийн иргэд залуучуудтай уулзаад явж байхад бол шударга ёсны хүсэмжлэлийг бас их тавьж байсан. Тэгээд хөрөнгө мөнгө шаардахгүй ийм шударга ёсыг цаашдаа анхаарч ингэж ажиллах тал дээр санал зөвлөмжүүд бас өгч байсан. Тэгэхээр Хүрэлсүх Ерөнхий сайдтай Засгийн газар энэ удаагийн Улсын Их Хуралтай хамтарч бас шударга ёсны илэрхийлэл болсон шүүхийн шинэчлэлийг бас хийж чадсан гэж үзэж байгаа. Тэгээд ер нь бол олон оновчтой бодлого шийдвэрүүдийг гаргаж мөн одоо олон ажлын эхлэлийг тавьж, бодит ажил болгож чадсан байгаа.

Тэгэхээр одоо энэ бүрэлдэх Засгийн газар маань цаашдаа бас энэ Монгол төрийн залгамж чанарыг бас үргэлжлүүлж тэрийгээ бол бас илүү их анхаарч, төрийн үйлчилгээн дээрээ одоо иргэддээ илэн далангүй, товч тодорхой хүнд сурталгүй, хариуцлагатай ийм ажиллаж байгаасай гэж бас хүсэж байгаа.

Тэгэхээр Оюун-Эрдэнэ сайд өөрөө Алсын хараа-2050 гэсэн энэ Монгол Улсын хөгжлийн баримт бичгийг 2000 гаруй эрдэмтэн судлаачидтай хамтарч Улсын Их Хурлаар хэлэлцүүлж батлуулсан. Тэгэхээр энэ бодлогоо хэрэгжүүлэхдээ Монгол улсаа хөгжүүлэхдээ, хамгийн гол нь бас байгальд ээлтэй эдийн засгаа бас урьтал болголгүй байгальд ээлтэйгээр энэ ногоон хөгжлийн түүчээг бүхий л салбартаа бас түүчээлж бодлого болгож явахыг бас хүсэж байгаа. Тэгэхээр миний хувьд бол энэ ногоон хөгжлийн төлөө тууштай бас хамтарч дэмжиж ажиллах болно оо.

Ер нь бол иргэд, ялангуяа бас эмэгтэйчүүд маань энэ тэгш оролцоог хангаж, энэ хүний эрхийг зөрчихгүй бай, хариуцлагын тогтолцоог бас шаардаж байгаа. Тэгээд энэ дээрээ бас ажилдаа илүү их анхаарч ажиллаасай гэж хүсэж байна. Тэгээд таныг бол маш олон ажлууд хүлээж байна. Энэ гадаадад гацсан иргэдийгээ ирүүлэх, дээрээс нь одоо вакцин гээд маш олон ажлууд хүлээж байгаа. Тэгэхээр энэ олон ажлуудаа эрчтэй, хүчтэй, зоригтой шинэ техник технологи, инновацыг ашиглаж улс орноо хөгжүүлэх үйлсэд чинь улам их амжилт хүсье ээ. Баярлалаа.

**Г.Занданшатар**: Саранчимэг гишүүн үг хэллээ. Одоо эрхэм гишүүн Цэдэвийн Сэргэлэн.

**Ц.Сэргэлэн**: Баярлалаа. За юуны өмнө Монгол Улсын хөгжлийн бодлогын баримт бичиг Алсын хараа-2050 энэ бодлогыг анх санаачлаж гардан зохион байгуулж Улсын Их Хурлаар батлуулсан Та Монгол Улсын Ерөнхий сайдад томилогдож байгаа явдалд талархаж байна. Түүнчлэн мөн энэ цар тахлын хүндхэн нөхцөл байдалд ард түмнийхээ эрх ашгийн төлөө, үндэсний аюулгүй байдлыг хангах нөхцөлийг бүрдүүлэхийн төлөө хоёргүй сэтгэлээр ажиллаж, онцгой чухал шийдвэрүүдийг гарган ажиллаж байсан Хүрэлсүх Ерөнхий сайдын Засгийн газрын багт бас баяр хүргэж цаашдынх нь ажилд өндөр амжилт хүсэж байна.

Тэгээд юуны өмнө энэ хөгжлийн бодлоготой холбоотой би ганц нэгэн санаа хэлье гэж бодсон юм. Надад асуулт алга байна. Ер нь Монгол Улсын аль ч Засгийн газрын эрхэм үүрэг бол ард түмнийг аюулгүй тайван орчинд тэгш дүүрэн амьдралыг нь хангах ийм л одоо эрхэм зорилго байгаа. Монгол Улсын хөгжлийн бодлогын Алсын хараа 2050-ийн үндсэн агуулга бол энэ амьдралын чанарыг дээшлүүлэх хэмээн томьёолсон байгаа. Энэ ухагдахуун бол энэ төрийн, Засгийн газрын эрхэм үүрэгтэй шууд холбогдож, шууд томьёологдон гарч ирж байна гэж би хардаг.

Тэртээх хориод онд Данзан гуайн хэлсэн нэг зарчмын үг бий. Бүгдээрээ баяжихтун гэж. Тэгэхлээр энэ хөгжлийн бодлогын үндсэн агуулга би энэ Данзан гуайн хэлсэн энэ зарчим бол адилхан юм уу гэж ойлгож байгаа юм. Энэний цаана шударга ёсны томоохон зарчим байгаа. Гүн гүнзгий агуулгатай ийм эрхэм зорилго байгаа. Энийг та хэрэгжүүлнэ гэдэгт би итгэж байгаа юм. Монгол Ардын намын 2020 оны сонгуульд орсон мөрийн хөтөлбөрийн үндсэн агуулга яг энэ байгаа шүү дээ. Ерөөсөө ард түмнийхээ амьдралын чанарыг дээшлүүлье гэдэг асуудал. Тэгэхлээр ард түмэндээ амласан амлалтын хэрэгжүүлэх хүндхэн ачааг таны Засгийн газар нуруун дээрээ үүрч байна. Тэгээд үүнийгээ амжилттай хэрэгжүүлнэ ээ гэдэгт би баттай итгэж байна.

Тэгээд хөгжлийн бодлогын бас нэг онцгой чухал ач холбогдол бүхий нэг асуудал бол энэ Монгол Улсын авто замын хөгжлийн асуудал байгаа. Өнөөдөр Монгол Улсын авто замын хэвтээ тэнхлэгийн зүүн үзүүрийн цэг 124.5 км ганцаараа хөрш оронтойгоо холбогдоогүй л байж байгаа. Бусад бүх цэгүүд, босоо тэнхлэгүүд бүгд холбогдчихсон. Хэвтээ тэнхэлэгийн баруун үзүүр холбогдчихсон. Тэгэхлээр хөрш оронтойгоо энэ холбогдох 124.5 километр замын асуудлыг та.../хугацаа дуусав/.

**Г.Занданшатар**: Санал хэллээ. Одоо эрхэм гишүүн Одонгийн Цогтгэрэл.

**О.Цогтгэрэл**: Өнөөдөр Оюун-Эрдэнэ сайд мэдээж Ерөнхий сайдаар томилогдох байх. Тийм болохоор томилогдоно гэж бодоод би дараагийнхаа зүйлийг ярья. Оюун-Эрдэнэ сайд Ерөнхий сайд болоод Монголын түүхэнд хэр зэрэг Ерөнхий сайд байх вэ гэдэг асуудал, хүлээлт байгаа. Таны өмнө үндсэндээ хоёр зүйл бий. Нэг нь хэр зэрэг Ерөнхий сайд болоход чинь, нэг нь Хүрэлсүх сайдаас танд үлдэж байгаа өв.

Хоёрдугаарх нь таны өөрийн чинь Ерөнхий сайдаар ажиллах хүсэл зоригийн асуудал гарах байх. Тэгвэл Хүрэлсүх сайдаас танд ямар өв үлдэж байгаа вэ? Танай Монгол Ардын нам хоёр сонгууль дараална ард түмний 40 гаран хувь, Улсын Их Хурлын 80 хувийг нь бүрдүүлсэн буюу үнэмлэхүй эрх мэдэлтэй байгаа. Тэгэхээр өнгөрсөн дөрвөн жилд өнгөрсөн хугацаанд Хүрэлсүх сайдын Засгийн газарт эрүүл мэндийн салбарт, боловсролын салбарт, эрчим хүчний салбарт төрийн алба, төрийн өмчит аж ахуйн нэгж, уул уурхайн засаглал гээд асар олон тийм нийгмийн хүлээлттэй том том сэдвүүд хүлээлт, ард түмний хүлээж байсан асуудлууд байсан. Үндсэндээ эд нараас алийг нь ч барьж аваагүй.

Зөвхөн эрүүл мэндийн салбарын нэг эхний жижигхэн асуудал гарч ирэхэд бол үндсэндээ ажлаа өгөөд явчхаж байх шиг байна. Нөгөө талаасаа яг өнөөдөр 2021 онд Монгол Улс яг ямар байдалтай байна. Эдийн засгийн хувьд энэ нам ч биш, өнгөрсөн 30 жилийн үр дүнд бид нар ажил хийлгүй амьдарч болдог Монгол улс өнөөдөр зогсож байна. Ард иргэд нь ажил хийлгүй амьдарч болдог. Тэтгэмж аваад амьдарчхаж болдог ийм Монгол улс одоо үндсэндээ таны гар дээр ирж байна. Бид нарын бас халамжийн гэж үздэг социалист тогтолцоо ч гэсэн хүүхдийн мөнгийг таван хүүхэдтэй, найман хүүхэдтэй одонтой ээжүүдэд өгдөг, ажилгүй хүн, амьдарч болдоггүй нийгэм байсан болбол хорин нэгдүгээр зууны зах зээлийн эдийн засагтай Монгол оронд хүнд ажил хийхгүй амьдарч болдог.

Тэгэхээр эндээс юу хэлэх гэж байна вэ гэвэл таны гар дээр халамжийн тогтолцоотой Монгол орон, эдийн засгийн, нийгмийн олон асуудал, шинэчлэл хийхийг шаардсан ийм хоёр хайч таны өмнө байна. Та намаа бодвол та нэгийг нь сонгох байх. Улсаа бодвол бас нэгийг нь сонгох байх. Тийм учраас таныг бас ийм өндөр эрх мэдэлтэй Ерөнхий сайд болж байгаагийн хувьд улсаа бодож тэр олон том тулгамдсан асуудлыг шинэчлэл хийгээсэй гэж би бас хүсэж байна.

Тэгээд нэмээд хэлэхэд дахиад Монгол Улсын Ерөнхий сайдын хувьд, үг зүйн хувьд ч гэсэн бас нэг асуудал байгаа юм шиг санагддаг. Монгол Улсын Ерөнхий сайдыг Ерөнхий сайд гэдэг уг утга нь праймминистер буюу гол үндсэн сайд гэдэг. Тэгэхээр манай Ерөнхий сайдууд асуудлыг хэтэрхий ерөнхийлөөд явчихдаг. Тийм болохоор таныг гол үндсэн ажил руугаа төвлөрөөч гол үндэс нь төвлөрөх ажлынхаа гурван ажлыг хэлээч. Үүнийгээ болж өгвөл тоогоор хэлж өгөөч ээ гэж хүсэж байна. Би ийм гурван ажилд төвлөрнө. Эдгээрт нь нэг ийм хүрэх түвшинд би ийм зүйлд хүргэнэ ээ гэдэг тоо та хэлж өгнө үү.

**Г.Занданшатар**: Оюун- Эрдэнэ сайд.

**Л.Оюун-Эрдэнэ**: Баярлалаа. Мэдээж би Ерөнхий сайдаар томилогдоод танхимаа бүрдүүлэх ийм нөхцөл Улсын Их Хурал надад дэмжлэг үзүүлбэл үг хэлж таарна. Энэ үгэн дээр би үндсэндээ одоо цаашид яг ямар байдлаар ажиллах вэ, ямар зорилго, зорилт дэвшүүлэх вэ гэдгийг дэлгэрэнгүй ярина.

Нэгдүгээрт, 4 зүйл дээр ер нь анхаарч ажиллана аа гэж товчхондоо одоо тооцож байгаа. Нэгдүгээрт энэ цар тахал ба өнөөгийн нөхцөл байдлыг яаж даван туулах вэ гэдэг ийм асуудал үүснэ. Үүнтэй холбогдуулаад вакцинжуулалт, мөн одоо Сангийн яамны төсвийн тооцоогоор алдагдаж байгаа энэ төсвийн алдагдлаа яаж нөхөх вэ, яаж экспортын гаралтаа илүү нэмэгдүүлэх вэ гэдэгтэй холбоотой. Яаж одоо онцгой байдлын менежментийг илүү сайжруулах вэ гэдэгтэй холбоотой асуудал.

Хоёрдугаарт эдийн засгийн асуудал бид нарт тулгамдаж таарна. Эдийн засагтай холбоотой, яаж бид нар одоо үндсэндээ энэ хүнд үеийг даван туулах вэ, ямар ямар чиглэлүүдийг бид нар илүү их дэмжих вэ, яаж аж ахуйн нэгжүүдээ босгож ирэх вэ гэдэгтэй холбоотой ийм одоо томоохон зорилтуудыг дэвшүүлнэ.

Гуравдугаарт, яг сая таны ярьсан амьдралын чанартай холбоотой асуудал байгаа юм аа. Үндсэндээ бид нар дундаж орлоготой иргэдийг дэмжих, үндэсний тогтолцоотой холбоотой асуудлыг хөндөхөөс өөр гарцгүй болсон. Үндсэндээ бид нар хуримтлалын нэгдсэн сангийн тогтолцоо руу шилжиж чадах уу, үгүй юу гэдгийг Засгийн газар. Энэ бол нэлээн том асуудал, маргаантай асуудал. Үүнийг одоо Улсын Их Хуралтайгаа хамтран шийдэх ийм томоохон зорилтыг тавина аа. Нэг үгээр хэлбэл орон сууц авахад, эрүүл мэндийн одоо тэтгэмж авахад, боловсролын тэтгэлэг авахад буюу дундаж орлоготой, одоо иргэн болоход залуу гэр бүлээ дэмжих тогтолцоог нэгтгэх энэ зүйл рүү орох нь бол зүйтэй юм аа гэж үзэж байгаа.

Орон сууцтай холбоотой бас одоо томоохон ийм зорилтыг дэвшүүлье гэж бодож байгаа юм. Үе, үеийн Засгийн газрын үнийг дэвшүүлсэн. Үе үеийн Засгийн газрын сайн бодлогыг аваад л хэрэгжүүлэх ёстой. Ингэж байж л бид нарын хувьд бол одоо үр дүнд хүрнэ ээ гэсэн ийм бодолтой байгаа.

Мэдээж дөрөвдүгээрт нь сайн засаглалтай холбоотой. Ялангуяа цахим засаглалтай холбоотой энэ асуудлыг бас бид нарын хувьд бол голчилж тавих нь зүйтэй гэж үзэж байгаа. Ингэж байж бид нарын хувьд төрийн албаны одоо энэ данхгар бүтцийг илүү гүйцэтгэлд тулгуурласан энэ зүйл рүү төрийн албаа шинэчлэх ийм боломж үүснэ. Засгийн газрын Хэрэг эрхлэх газрын даргаар ажиллаж байхад зүгээр надад нэг ажиглагдаж байсан зүйл бол аль ч яаман дээр дунджаар 80-90 хүн байна гэж бодоход 15-20 хүн дээр хэт ачаалалтай, бусад хүмүүс дээр ачаалал харьцангуй бага байдаг, ийм зүйл ажиглагддаг юм байна билээ.

**Г.Занданшатар:** Одоо эрхэм гишүүн Жамьянгийн Мөнхбат Их хуралдай танхим.

**Ж.Мөнхбат**: Шинэ үеийн залуусын төлөөлөл болж Ерөнхий сайдаар томилогдож байгаа Оюун-Эрдэнэ сайдад амжилт хүсье. Цар тахлын, эдийн засгийн, улс төрийн гэсэн энэ амаргүй цаг үед энэ чухал хариуцлагатай ажил дээр ирж байна. Ачааг үүрэхээр. Гадаа бас Оюутолгой, Дубайн гэрээ ярьсан асуудлууд сөхөгдөж байна. Тэгэхээр би энэ гурван зүйлийг Оюун-Эрдэнэ сайдаас асууя гэж бодож байгаа юм.

Нэгдүгээрт энэ Дубайн гэрээний асуудал байгаа юм. Сайханбилэг Ерөнхий сайдын үед хийсэн хамгийн том уучилж болохгүй нэг алдаа. Монголын ард түмэн, Монгол улс хор хохиролтой, үр өгөөжийг нь үзэх цаг хугацааг хойшлуулсан энэ алхам бол энэ Дубайн гэрээ байсан. Энэ бол яг үнэндээ гэрээ биш. Засгийн газрын тогтоол ч гараагүй, Ерөнхий сайдын сайдын захирамжаар явсан. Тэгсэн мөртөө одоо үндсэн гэрээний хавсралт мөртөө үндсэн гэрээ адил хүчинтэй гэсэн нэг ийм заалт оруулчихсан. Хэрвээ үндсэн гэрээ мөн байсан бол Улсын Их Хурлаар энийг хэлэлцэж батлах ёстой байсан. Засгийн газраар ч хэлэлцээгүй, Улсын Их Хурлаар ч хэлэлцээгүй энэ асуудлыг шийдсэн.

Тийм учраас бол энэ Дубайн гэрээг бол одоо хүчингүй болгох ёстой гэдэг ийм байр суурьтай явдаг гишүүдийн нэг нь би. Тэгээд энэ асуудал дээр манай Хүрэлсүх Ерөнхий сайдын засгийн газар бас чухал алхам хийсэн. Рио-Тин-То-той Дубайн гэрээг цуцална гэдгээ одоо Оюун-Эрдэнэ сайд албан бичгээр мэдэгдсэн байна лээ. Тэгэхээр энэ байр суурин дээрээсээ битгий ухраарай гэдгийг одоо бас нэгдүгээрт хэлье ээ гэж бодож байна.

Олон олон гишүүд бас ийм байр суурьтай байгаа байх. Тухайн үедээ 2016 оны хавар санагдаж байна. Уянгаа гишүүний бланк дээр Сайханбилэгийн Засгийн газрыг огцруулах ийм гарын үсэг цуглуулахад би бас бүлгийн гишүүдээрээ гарын үсэг зуруулж ингэж явсан хүний хувьд энэ түүхийг бас сайн мэдэж байгаа. Гэхдээ энэ амаргүй ажил. Энэ Дубайн гэрээг одоо цуцална аа гэхээр бол их олон улсын санхүүгийн байгууллага, олон улсын байгууллагууд орж ирдэг юм байна билээ. 2016 оны намар би Хэрэг эрхлэхийн сайд байхдаа Рио-Тин-Тогийнхнийг хүлээж авч Дубайн гэрээг цуцална гэсэн асуудал тавьсны дараа Монгол Улсыг олон улсын валютын сангийн хөтөлбөрт оруулах эсэх асуудлыг хүртэл хөндөж байсан ийм удаатай. Тэгэхээр энэ байр суурин дээрээсээ битгий ухраарай. Энэ тал дээр та бас байр сууриа нэг илэрхийлээч ээ гэж.

Хоёрдугаарт өнөөдөр энэ ажлын байр бий болгож, татвар төлөгчдөө аж ахуйн нэгжүүдээ дэмжих цаг болсон байна. Эдийн засаг цар тахлаас болж хүндэрсэн. Өрхийн орлого нь буурсан иргэдийнхээ одоо асуудлыг анхааралдаа авах ийм цаг болсон байгаа. Тэгэхээр энэ дээр одоо шинэ Засгийн газар дорвитой алхам хийх хэрэгтэй гэж бодож байгаа юм.

Гуравдугаарт Хүрэлсүх Ерөнхий сайд огцрохдоо хэлсэн, энэ төрийн албаны дунд албан тушаалтнуудын хариуцлагагүй байдлаас болж Засгийн газар нь, Ерөнхий сайд нь хүртэл огцордгийг харлаа шүү дээ. Бид нар харлаа. Тийм учраас энэ төрийн албаны дунд шатанд байгаа хүнд суртал, хариуцлагагүй байдал, энэ авлигын асуудлыг цаашдаа хэрхэн цэгцлэх вэ? Шударга ёсны одоо асуудал, тэмцэл гэж ярьж байгаа энэ асуудлууд цаашдаа үргэлжилнэ гэж найдаж байгаа. Энэ талаар одоо бас таны байр суурийг сонсъё гэж бодож байна. Амжилт хүсье.

**Г.Занданшатар**: Лувсаннамсрайн Оюун-Эрдэнэ сайд Мөнхбат гишүүний асуултад хариулна.

**Л.Оюун-Эрдэнэ**: Энэ Дубайн гэрээтэй холбоотой асуудлыг бид нар цуцлах ийм санал өгсөн байгаа. Энэ амаргүй нөхцөл байдлууд үүсдэг нь бол үнэн. Үндсэндээ энэ Дубайн гэрээтэй холбоотой асуудлыг шийдэхдээ, Европын сэргээн босголтын банк, Канадын экспортын банк, Австралийн экспортын агентлаг, Канадын хатан хааны худалдааны банк, Австралийн үндэсний банк, HSBC Bank банк, Токиогийн банк, Дэлхийн банк зэрэг ийм олон газруудаас санхүүжилт босгосон. Тийм учраас энэ асуудлыг бид нарын хувьд одоо хөндөхөд тэнд байгаа татвар төлөгчдийн мөнгө давхар хөндөгддөг. Тийм учраас энэ өөрөө одоо геополитикийн асуудал болж хувирдаг. Ийм одоо бас зовлон бий.

Оюутолгойтой холбоотой үндсэндээ энэ эрх ашгийг сайжруулахтай холбоотой Алтанхуяг даргын Засгийн газар бол нэлээн сайн ажиллаж байсан юм байна билээ. Би бүх бичиг баримтуудтай танилцсан. Ингээд энэ Засгийн газар унаад дараа нь эдийн засаг ч их хүнд байсан. Түүнийг би бас ойлгож байгаа юм. Ингээд санхүүжилт зайлшгүй босгох ийм шаардлага үүссэн. Ингээд санхүүжилт босгоход яасан бэ гэхээр 7-8 ийм саналыг давхар хөрөнгө оруулагч тал тавьсан. Жишээлбэл 4.3 дахь заалт маргаантай байсан ил уурхайн хөрөнгө оруулалт болон татварын асуудлыг хөрөнгө оруулагч талд шийдвэрлэх тухай, 4.5 дахь заалт аж ахуйн нэгжүүдийн орлогын албан татварыг хөнгөлөлттэй байдлаар тооцох тухай, энэ дээр 646 орчим сая ам.долларын алдагдлыг хүлээх, 6 дахь заалт 6.1 АМНА-тыг тооцож төлөхтэй холбоотой асуудал, 5.5-ын ”Б” Рио-Тин-То төслийн санхүүжилттэй зээлийн баталгаа гаргасны шимтгэл үүнийг 1.9 хувьтай тэнцүү байх, 5.5-ын “А” төслийн санхүүжилтийн зээлийг авахыг зөвшөөрч, прокесил компани төлөх зээлийг эргэн төлөх зорилгоор зарцуулахыг зөвшөөрсөн.

Нэг үгээр хэлбэл хөрөнгө оруулагч талын тавьж байсан энэ бүх саналуудыг тухайн үеийн эдийн засгийн хүндрэлтэй байгаа нөхцөл байдлаас болоод бид нар хүлээн зөвшөөрчихсөн. Үүнээс болоод зардал хэтрэх болон ноогдол ашиг хойшлох ийм үндэслэл үүсчихсэн. Тийм учраас бид нар үүнийг бол хөрөнгө оруулагч талд хүлээн зөвшөөрөхгүй гэдгээ илэрхийлсэн байж байгаа юм. Тэгэхлээр Их Хурал, Засгийн газар нэгдмэл байр суурьтай байж бид нар үүнийг одоо шийдвэрлэнэ. Засгийн газрын зүгээс энэ асуудлыг бол олон улсын хэлэлцээр биш гэж үзэж байгаа юм. Олон улсын хэлэлцээр биш, энэ бол гэрээ биш гэж үзэж байгаа. Тийм учраас энэ бол одоо бас шийдэгдэх боломжтой гэдэг байдлаар бид нарын хувьд бол хэлэлцээрийн ийм амаргүй ширээний ард тулгуурлаж суугаад ингээд явж байгаа.

Энэ ажлын хэсэгтэй холбоотой зарим нэг бичиг баримтууд алдагдсан байна билээ. Үүнийг бол нийслэлийн прокуророос гаргасан гэж миний хувьд үзэж байгаа тэр хүнтэй, бас одоо хатуухан хариуцлага ярьж нийгэмд одоо бас ийм буруу зөрүү...

**Г.Занданшатар**: Одоо эрхэм гишүүн Даваасүрэн Их жанжин Д.Сүхбаатар танхимаас.

**Ц.Даваасүрэн**: Баярлалаа миний нэг минутыг шууд нэмчихээрэй. Оюун-Эрдэнэ сайдыгаа дэмжиж байгаа. Харин би ах хүний хувьд хэд хэдэн зүйл бас захщъя гэж бодоод байгаа юм. Саяхны тэр нэг Засгийн газар огцруулчихсан жагсаал дээр би бас очсон л доо. Улс төрч хүний хувьд бол яагаад ирсэн юм бол оо гэдгийг сонирхсон юм. Тэнд дийлэнх нь бол одоо залуучууд байсан, ирээдүйгээ бодож ирсэн байсан. Миний хүүхэд шиг жаахан охин надыг хэн ч хатгаагүй. Би хувийн хэвшилд ажилладаг тэвчээр барагдлаа шүү дээ гэхэд, бол би сэтгэл эмзэглэж байсан л даа. Би масктай байсан надыг таниагүй байх. Гэхдээ би энэ охины үгийг бас хэлэх нь зүйтэй юмаа гэж бодсон юм.

Оюун-Эрдэнэ маань ямар хариуцлага үүрэх гэж байгааг бол би ойлгож байгаа байх гэж бодож байна. Тэгээд энэ төр удирдана гэдэг бол залуу насны аагаар удирддаггүй. Энэ Трамп, Байдан, Си-Жинь-Пин, тэр Японы Ерөнхий сайд Суго гээд л ингээд л харах юм бол тэгж ойлгож болно. Тэгээд төрийг удирдахад бол тухайн мэдлэг, ажил амьдралын туршлага, чин сэтгэл зүтгэл хэрэгтэй. Дээр нь дутууг чинь нөхөх баг хэрэгтэй. Хэрвээ чи өөрийгөө пялдгуудаар хүрээлүүлэх юм бол чиний дутагдлыг хэлэхгүй. Магтсаар байгаад л тэгээд л улс төрийн насыг чинь богиносгоно. Олон нийт өнөөдөр Оюутолгой улс орныхоо эрх ашгаас урвасан улсуудыг хэрхэн шийдэгдэхийг харж байгаа. Өөрөө бол Оюутолгойн ажлын хэсгийг нь ахалж ажилласан бас чамгүй туршлага хуримтлуулсан. Би энэ Ганбаатарын амь насаа эрсдээд тавиад байгаа асуудлыг бол өөрийг чинь нэн яаралтай шийдэх ёстой гэж ингэж бодож байгаа юм.

Бидний эхлүүлсэн шударга ёс, хүний хувьсгалд энд харшлах юм байхгүй. Гэхдээ би өчигдөр нэг зүйлд гайхсан. Бид бас талбайд гарсан, тэгэхэд тог тасалж, микро хааж новшроогүй шүү дээ. Бид тэгж болохгүй шүү дээ. Тийм жудаггүй байж болохгүй шүү дээ. Тийм учраас миний дүү үүнийг одоо хурдан шийдээрэй. Энэ шинэ үе бол ам мэхэнд хууртахгүй. Чи өөрөө, тэдний төлөөлөл. Тэдний итгэлийг алдвал жинхэнэ шударга ёсны 21 оны хувьсгал зуун жилийн дараа гарч мэднэ ээ. Нийгэм ухаажиж хэрсүү болж байна. Нэг л өдөр амьдралын үнэнээр хүн дүнгээ тавиулна. Сонгуулиар бид нар 65-уулаа бидэнд итгэл тээж гарч ирсэн. Бүх эрх мэдлийг өгсөн. Одоо итгэлийг даах, зүтгэх л үлдээд байна шүү дээ. Нэг хэсэг маань үүнийг хувийн ашиг сонирхлоо гүйцэлдүүлэх боломж гэж хараад л, нөгөө нэг хэсэг нь дагалдаж, хулчганаад явж болохгүй ээ. Хамтдаа улс төрийн хариуцлагаа үүрнэ. Үүний гол ажлыг хэрэгжүүлэх нь бол Засгийн газар.

Тийм учраас бол энэ шинэ Засгийн газарт олон тийм итгэл өгч байгаа, харж байгаа. Миний хувьд бол зөвийг нь дэмжинэ, бурууд нь бол хатуу байх болно оо гэдгийг хэлье.

**Г.Занданшатар**: Үг хэллээ. Баттөмөрийн Энхбаяр гишүүн Их Засаг танхимаас.

**Б.Энхбаяр**: Хүн биш, хууль засагладаг төртэй байхыг хүсэж байна гэсэн таны үгэнд их баяртай байна. Тэгээд энэ хүрээнд таныг нэг асуудалд анхаарлаа хандуулахыг хүсэж, мөн байр суурийг тань сонсохыг хүсэж байнай. Манай улсад 2019 оны байдлаар төрийн өмчийн 1150, орон нутгийн өмчийн 4862 нийтдээ 6012 хуулийн этгээд байна. Энэ тоонд төрийн бүх байгууллагууд, эмнэлэг, сургуулиас гадна төрийн болон орон нутгийн өмчит компаниуд орж байгаа. Эдгээрт нийтдээ 240-250 мянган хүн ажиллаж байна. Энд нийтдээ 19 их наядын эргэлтийн хөрөнгө, 45 их наядын эргэлтийн бус нийтдээ 64 их наяд төгрөгийн хөрөнгө бүртгэлтэй байна. Энэ 64 их наядын хөрөнгөөс 35 их наяд нь өр төлбөр байна. Өөрөөр хэлбэл, Монголын төрийн байгууллагуудын бүх хөрөнгийн талаас илүү нь өр төлбөр байна.

Миний хувьд төрийн өмчит хэчнээн компани байгаа юм бэ гэдгийг Засгийн газраас асуугаад гурван сар болсон. Одоо болтол хариу өгөхгүй байх. Өөрөөр хэлбэл, Монголын төр орон нутгийн өмчид хэчнээн компани байгааг мэдэхгүй байна. Энд би нэг хоёр жишээ хэлье гэж бодож байна. Эрдэнэс таван толгой компанийн 936 ажилтны цалинд жилдээ 30 тэрбумыг өгч байгаа юм. Гэтэл урамшуулалд нь цалингаас гадна 37.9 тэрбумыг өгсөн байна. Зам тээврийн яамны 20 компани 2019 онд 82.8 тэрбумыг цалингаас гадна урамшуулалд өгч. 2020 оны 8 дугаар сард 80.1 тэрбум төгрөгийг урамшуулалд өгсөн байна. Төрийн өмчийн төлөөлөн удирдах зөвлөлтэй 70 компанид 242 яамны газар, хэлтсийн дарга ажиллаж байна.

Засгийн газрын Хэрэг эрхлэх газрын нэг дарга гэхэд л 6 компанийн ТУЗ-ыг даргалж байна. Тэгэхээр төрийн өмчит компанийн засаглалыг хууль эрх зүйн орчны хүрээнд сайжруулах асуудал мөрийн хөтөлбөрт орсон. Мөрийн хөтөлбөрт зааснаар бол энэ оны намрын чуулганд уг нь хуулийн багц төсөл Засгийн газраас орж ирэх ёстой байсан. Энэ асуудлыг хэзээ хууль эрх зүйн хүрээнд оруулж ирэх вэ? Хүн яриад бол асуудал бол шийдэгдэхгүй. Бид гучин жил ярьсан, энийг хуулийн аргаар тас цохихоос өөр аргагүй болсон. Энэ реформыг та хэзээ оруулж ирэх вэ?

**Г.Занданшатар:** Лувсаннамсрайн Оюун-Эрдэнэ сайд Баттөмөрийн Энхбаяр гишүүний асуултад хариулна.

**Л.Оюун-Эрдэнэ**: Баярлалаа. Төрийн өмчит үйлдвэрийн газартай холбоотой асуудлыг онцгой анхаарахаас өөр гарцгүй болсон. Үндсэндээ төрийн захиргааны албан тушаалтан биш учраас төрийн өмчийн үйлдвэрийн газар дээр одоо олноор орон тоо бий болгодог ийм асуудал үе үед гарч байсан. Хэрвээ хувийн хэвшил аваад ажиллавал, магадгүй гучин хүнтэй хийж болох ажлыг заавал зуун хүнтэй хийх гэдэг ийм нөхцөл байдал үүссэн нь үнэн. Тийм учраас төрийн өмчит компаниудын засаглалыг сайжруулах тал дээр одоо томоохон хэмжээний ийм анхаарал хандуулж ажиллана аа. Гэхдээ энэ бас уламжлагдаж ажиллана. Өмнө нь ажлын хэсэг гараад үндсэндээ дүгнэлтүүд нь гарчихсан ийм байдалтай байж байгаа. Эрх зүйн хувьд яах вэ? Тогтолцооны хувьд яах вэ, алийг нь нэгтгэх вэ? Үүнтэй холбоотой асуудлуудыг бол хийнэ гэж үзэж байгаа.

Төрийн өмчийн үйлдвэрийн газрын удирдах албан тушаалтнуудын цалин хангамж болон бусад асуудал дээр томоохон өөрчлөлтүүд хийгдэнэ. Гэхдээ төрийн өмчит үйлдвэрийн газар байна гэдэг нь буруу. Бүгдийг нь хувьчлах ёстой гэдэгтээ бол би зуун хувь санал нийлдэггүй хувьчилснаар. Сайн зүйл болоогүй ч асуудлууд өнгөрсөн хугацаанд гарсан. МИАТ-ыг, Төрийн банкийг хувьчлах ийм асуудал явагдаж байх үед ажлын хэсэг гараад үүнийг бас тухайн үед миний бие ахлаад татаж авч байсан. Энэ хэрвээ хувьчлал хийгдвэл дотоодын биржээр дамжуулаад яг олон нийт нээлттэй арилжих ёстой болохоос биш улс төрд хэн нэгэн нөлөө бүхий этгээд өөрийнхөө танил талаар дамжуулан банкны салбарын бизнест орооцолддог ч юм уу, эсвэл энэ төрийн өмчит үйлдвэрийн газруудыг хувьчилж авах ийм асуудал бол байж болохгүй ээ.

Тийм учраас үүнийг ярилцаад нухацтай, одоо үе шаттай шийдэх байдлаар компанийн засаглалыг олон улсын түвшинд сайжруулах ийм зорилтыг тавьж ажиллах болно оо, баярлалаа.

**Г.Занданшатар**: Одоо эрхэм гишүүн Норовын Алтанхуяг.

**Н.Алтанхуяг**: Нэлээн хүнд хэцүү цаг үед л Ерөнхий сайдын энэ ажлыг чинь ажил гэж ойлгодог, албан тушаал гэж нэг их үздэггүй юм шүү. Тэгээд урмыг нь хугалахаар, ууцыг нь хугал гэдэг амжилт хүсье. Коведийн их хүнд нөхцөл байдал байна. Ковидын үед бол дэндүү зохион байгуулалт муутай ажиллаж их хүндрүүллээ. Үүнийг цэгцлээрэй. Төсөв мөнгөний асуудал хүнд байгаа, үүнийгээ бас эргэж хараарай. Засгийн газар мөнгөө их дураараа зарцуулдаг болчихсон ийм Их Хуралд би орж ирлээ. Би гайхаж байна аа. Төсвийн тодотгол хийж өгөхгүй юу? Гадаад өр нэмэгдсээр байгаад 8 тэрбум гараад алга боллоо шүү. Засгийн газрын өр. Хонгил нураагүй байна. Баялгийг чинь нөгөө хэдхэн нөхөр идэж уусан хэвээрээ л байна. Жаран тэрбум гээд мөнгөөр одоо төрийг санал худалдаж авдаг энэ юм ерөөсөө шийдэгдсэнгүй хэвээрээ байна. Нэг нам гээд л нэгнээ хаацайлаад үлдчихдэг ийм юм хэвээрээ байна. Ийм их олон хүнд асуудал өөрийг чинь хүлээж байна даа. Тэгээд зориг гаргаад энэ ажилдаа жаахан дурлаад, тэгээд нэг юм хийгээд өгөөрэй гэж би хүсье.

Би ерөөсөө хоёр юмыг энэ Хүрэлсүх сайдыг байхад ч хэлж байсан юм, шударга ёс тогтоож өгөөрэй, би өөрөө орж ажиллана гэсэн. Одоо манайхан нэг эндүүрэл гараад байна. Шүүхийн хууль баталчхаар шударга ёс тогтчихдог юм шиг тийм юм байхгүй ээ. Тэр шүүх хүртэл чинь наана нь ямар урт хонгил байна гэж бодож байна. Тэгээд тэнд хэдүүлээ, бас хамтарч ажиллана. Баялгийг одоо энэ цөөн хүний гараас авах ажлыг үргэлжлүүлж, зоригтой хийж өгөөч. Дубайн гэрээн дээр би яагаад гарын үсэг зурахгүй гээд байсан юм гэхээр, яг таны хэлж байгаа үндэслэлээр Монголд ашиггүй учраас зурахгүй байсан юм. Нэг амнаас арван таван амны аманд очиж орох гээд байсан учраас зурахгүй байсан юм. Ногдол ашиг авдаг хугацаа хойшлох хийгээд байсан учраас зурахгүй байсан юм. Тэгээд тэрнийхээ шанд намайг огцруулсан. Тэгээд тэр нь хамаагүй.

Энэ оффшортой холбоотой нэг асуудал хэлье. Хэлье ч гэж би бараг асуух гэж байгаа юм шүү. Би энэ олон юм судлаад, ийм шийдэлд хүрч байна. Ерөөсөө энэ улсыг чинь гол төлөөлөх хүмүүс бид нар шүү дээ. Тэгээд хэдүүлээ би нэг тогтоолын төсөл сараачуулж байна. Ямар тогтоолын төсөл вэ гэхээр, Тэр Нью-Йоркийн шүүх дээр гаргасан нэхэмжлэлээсээ татгалзсан байгаа юм, манайх. Татгалзсаныг нь шүүх нь хүлээгээд авчихсан байгаа юм. Тэгэхээр үүнийг буцааж хүчингүй болгоё. Нэхэмжлэлээ сэргээе. Улсын Их Хурал ерөөсөө таван өгүүлбэр л болно. Тэгээд л бүгдээрээ харин сайхан дэмжье. Тэр Ганбаатарыгаа тэр өлсгөлөнгөөс нь буулгаж авъя. Хэдүүлээ ийм парламентаа байшиндаа орж юмаа ярьдаг. Нэг айлын нэг хүүхдүүд шиг ажиллая. Чиний миний гээд байх юм алга. Энэ Монголын баялаг гэдэг чинь ард түмний хөрөнгө юм байгаа юм. Энэ бараг 250 сая америк долларын тухай юм яригдаж байгаа шүү дээ. 700 гаруй тэрбум төгрөг. Нэг л тохиолдол.

**Г.Занданшатар**: Лувсаннамсрайн Оюун-Эрдэнэ сайд.

**Л.Оюун-Эрдэнэ:** Алтанхуяг даргын асуултад хариулъя. Баярлалаа. Би зоригтой ажиллах болно оо. Яагаад гэхлээр Ерөнхий сайд гэдэг бол шалтаглаж болохгүй, ийм ажил юм гэдгийг би Засгийн газрын Хэрэг эрхлэх газар дотор ажиллаж байхдаа маш сайн ойлгосон. Би ямар ч зүйл яг шалтаглахгүй, шийдэхийн төлөө л явна. Гэхдээ энэ бол та бидний бас хамтын цаг хугацаа. Энэ парламентын энэ Засгийн газрын. Явж явж эцэст нь ямар зүйлийг шийдэв, юу үлдэв гэдэг л зүйл хийгдэнэ. Тийм учраас би олон жижиг ажил руу орохоос илүүтэйгээр томоохон ажлуудаа барьж аваад явна. Би бас дахин, дахин үүнийг хэлж байгаа юм. Магадгүй миний оруулж ирэх зориглох зарим асуудлууд нийгэмд тэр бүр ойлгогдохгүй, магадгүй улс төржих хүнд сэдэвтэй тулж магадгүй ээ. Гэхдээ зайлшгүй шийдэхээс өөр гарцгүй олон асуудлууд байгаа. Үүнийг зоригтой оруулж ирээд ярина аа. Их Хурал дээр мэтгэлцэх тусам олон нийт зөв ойлгох байх гэдэгт би итгэлтэй байгаа. Ингэж байж бид нар олон нийтэд зөв мэдээллийг өгнө. Оюу толгойтой холбоотой асуудлууд, манай одоо энэ газрын гүн дэх байгаа эрчим хүч үндсэндээ одоо 39 градус хүйтэр бол ямар ч боломжгүй болчихсон байгаа. Үе үеийн Засгийн газрууд газрын доор ертөнцөд хөрөнгө оруулдаггүй. Яагаад гэхээр үүнийг олон нийт төдийлөн ойлгодоггүй учраас сонгуульд хэрэггүй гэж үздэг.

Гэхдээ бид нар үүнийг шийдэхгүйгээр, Улаанбаатар хот цаашаа хөгжих, аж үйлдвэр баригдах ямар ч боломжгүй болсон байгаа гэх мэтчилэн олон олон асуудлуудыг би шуурхай Их Хуралтайгаа, бас хамтарч ажиллахын төлөө ажиллана гэдгээ хэлэхийг хүсэж байна. Албан тушаал мөнх биш. Би үүнийг мэднэ. Тийм учраас би ямар нэгэн байдлаар огцрохоос ч юм уу, ямар нэгэн байдлаар улс төрийн асуудалд орохоос бол айхгүй. Өөрийнхөөрөө хуулийн хүрээнд өмнөө байгаа тулгамдсан том асуудлыг дэс дараалалтай системтэй барьж аваад шийдэл гаргахын төлөө л хичээх болно оо. Хамтарч ажиллана, баярлалаа.

**Г.Занданшатар**: Одоо эрхэм гишүүн Сайнбуянгийн Амарсайхан Их эзэн Чингис хааны танхим.

**С.Амарсайхан**: Юун түрүүн Монгол Улсын Ерөнхий сайдаар томилогдох гэж байгаа Оюун-Эрдэнэ сайдад баяр хүргэж, амжилт хүсье. Мөн Монгол Улсын 30, 31 дэх Ерөнхий сайдаар ажиллаж, хариуцлагатай, нэр төртэй албаа хашиж, бас өөрийн хүсэлтээр чөлөөлөгдөж байгаа Хүрэлсүх Ерөнхий сайд бас ирээдүйн улс төр, нийгмийн үйл хэрэгт нь ажил амжилт хүсэж, сайн сайхныг ерөөе.

Хоёр гурван асуулт байна. Оюу-Эрдэнэ сайдаас Монголын ард түмэн, шинэ Ерөнхий сайдаас хүлээлт асар өндөр байна. Нийгэм цаг үе ч гэсэн бас асар олон шийдэмгий алхмыг хурдан хийхийг шаардаж байна. Таны өмнөх Ерөнхий сайд Хүрэлсүх бол бас Монголын улс төрд шинэ жишиг, төрийн албанд бас том, одоо сургамжийг үлдээсэн, өөрөөр хэлбэл өв үлдээсэн гэж хэлж болно. Доод, дунд шатны төрийн албан хаагчид бүгд муу биш. Гэхдээ дийлэнх нь ажилдаа өөрийнсөг биш, хариуцлагагүй ханддаг энэ асуудал газар авснаас болж өнөөдөр бас ийм асуудал өрнөсөн гэдгийг бүгд мэдэж байгаа. Ер нь шат, шатанд хөрөнгө мөнгө гэхээс илүүтэй өөриймсөг сэтгэл, хариуцлага, ёс зүй, хяналт гүйцэтгэл гэдэг зүйл бол ус агаар шиг хэрэгтэй байгаа. Энэ бол олон арван жил явж ирсэн учраас, бас цөөхөн жилийн дотор засчих боломжгүй учраас шинэ Ерөнхий сайд, шинэ Засгийн газраас ихээхэн зүйл бас шалтгаална аа.

Тэгээд төрийн албаны доод дунд анхан шатны бүх одоо алба хаагчдыг чадавхжуулах хариуцуулах, тэгээд цааш нь ер нь буруу жишиг тогтохгүй, тэр доор албан тушаалтан алдаа гаргахад дээд шатанд хэчнээн зүтгээд өөрчлөлт гардаггүй жишгийг цааш нь давтахгүй байх ямар ажлуудыг хийх вэ?

Хоёрдугаарт цар тахлын энэ үед эдийн засаг улам хүнд байгаа. Тэгэхээр эдийн засагт, ялангуяа зах зээлээ дэмжсэн бизнес аж ахуйн нэгжүүдээ дэмжсэн айл өрх бүхний хойморт өгөөж болж очих, амьдралынх нь хүндрэл бэрхшээлийг хөнгөлөх ямар арга хэмжээнүүдийг авч хэрэгжүүлэх вэ гэсэн ийм хоёр асуулт байна.

Их Хурлын даргад манай танхимаас Анандбазар гишүүн, Бат-Эрдэнэ гишүүн хоёр кноп дарсан боловч нэр нь ороогүй байгаа учраас бас үг хэлэх эрхийг нь бас нээж өгнө үү гэж хүсэж байна. Баярлалаа та бүхэнд.

**Г.Занданшатар:** Энэ хоёр гишүүний нэр ирсэн байна. Сайнбуянгийн Амарсайхан гишүүн үг хэллээ. Баярлалаа.

Одоо Цэрэнжамцын Мөнхцэцэг гишүүн Жанжин Д.Сүхбаатарын танхим.

**Ц.Мөнхцэцэг**: Тэгээд цар тахлын хүнд нөхцөлд Монгол Улсын Засгийн газрыг тэргүүлэх хариуцлагатай үүрэг хүлээн авч байгаа Оюун-Эрдэнэ сайддаа баяр хүргэж амжилт хүсье. Дэлхий дахинд ер нь тэгш бус байдал гүнзгийрч байна. Энэ цар тахал бол эрүүл мэнд, боловсрол, нийгмийн хамгааллын суурь салбаруудад томоохон эрсдэл үүсгэж байна. Энэ бол одоо Монголын нөхцөлд бас тод харагдаж байна. Энэ дотроо Ерөнхий сайд Оюун-Эрдэнийн маань онцолж хэлж байгаа нийгэм дэх тэгш бус байдлыг багасгах, дундаж давхаргаа дэмжих энэ ажил маань яах аргагүй боловсрол, эрүүл мэнд, нийгмийн хамгааллын суурь үйлчилгээтэй уялдана. Тэгэхээр Алсын хараа, Монгол Улсын Урт хугацааны хөгжлийн бодлого, Монгол Ардын намын 2020 оны Улсын Их Хуралд орохдоо ард түмэнтэй байгуулсан хөгжлийн гэрээ, баримт бичгүүдийг хамтран одоо ажиллаж энэ баримт бичгүүдийг боловсруулсан сайдын хувьд бол Оюун-Эрдэнэ сайдын дундаж давхаргаа дэмжих тал дээр анхааран ажиллана гэдэгт бол их талархалтай байгаа.

Ингээд энэ цар тахлын нөхцөлд Монголын боловсролын салбарт нэлээн эрсдэл учирч байна. Монгол төрийн үүрэг бол боловсролыг хүүхэд болгон тэгш хүртээмжтэй болгох ёстой. Гэтэл энэ теле хичээл болон одоо интернэтэд суурилсан хичээл маань нийгмийн олон бүлэг тэр дундаа орлого багатай хөдөө орон нутгийн хүүхдүүдэд сургалтыг тэгш хүртээмжтэй авч чадахгүй байдалд хүргэж байна. Гэртээ компьютергүй, компьютертой байсан чинь интернэт, дата хэрэглээ одоо үнэтэй. Мөн хөдөө орон нутагт мал аж ахуйн улмаас бас хүүхдүүд маань тэр болгон теле хичээлд хамрагдаж чадахгүй байна.

Ер нь Монголын боловсролд энэ тэгш бус байдал гүнзгийрч байна. Боловсрол дахь гол чанарын ялгаа төрийн өмчийн болон хувийн хэвшлийн сургуулын хооронд нэлээд ялгаа гарч байна. Хүүхдүүд эцэг, эхийн орлогоос хамааруулаад элсэлтийн ерөнхий шалгалтын оноонууд өөрчлөгдөж байна. Өөрөөр хэлбэл нийгэм дэх тэгш бус байдлыг гүнзгийрүүлэх нэг том салбар бол энэ боловсрол дахь тэгш бус байдал байна.

Тийм учраас Ерөнхий сайд маань энэ боловсролын салбарт, Монголын боловсролыг одоо үндэсний тогтолцоогоо олон улсад өрсөлдөхүйц болгох чиглэлээр анхааран ажиллах, тэр дотор боловсролын шинэчлэлийн хувьд одоо ямар гол зорилт тавьж байгаа вэ гэдгийг нэгдүгээрт асуумаар байна.

Хоёрдугаарт нь энэ дундаж давхаргаа дэмжих, хуримтлалын сангийн тогтолцоогоо манай иргэд нэлээн хүлээж байгаа, энэ тал дээр Ерөнхий сайдын бодлого ямар байх вэ? Ер нь Монгол Улсын иргэд нийгмийн тэгш бус байдлыг багасгасан, Монгол Улсын Үндсэн хуулиар олгогдсон суурь эрхээ тэгш хүртээмжтэй авдаг энэ нийгмийг Монгол Ардын нам одоо зүүн төвийн намын хувьд бол зорьж байгаа. Тэгэхээр таны энэ чиглэлийн бодлогууд яах аргагүй нийгмийн одоо өндөр хүлээлттэй байгаа.

**Г.Занданшатар**: Мөнхцэцэг гишүүн үг хэллээ.

Одоо Төмөрбаатарын Аюурсайхан гишүүн Их хуралдай танхим.

**Т.Аюурсайхан**: Хүрэлсүхийн Засгийн газар хэлэх үгтэй, хийсэн ажилтай Засгийн газар байсан. Тэгээд энэ Засгийн газар юуны төлөө байгуулагдсан юм? Юуны төлөө ажиллаж байсан юм? Энэ бүгдийг одоо үргэлжлүүлэх шаардлагатай. Ялангуяа төр нийгэмд шударга ёсыг тогтоох, төрийн албанд сахилга хариуцлагыг бий болгох, алдагдсан баялгаа эргүүлж авах, Монгол Улс, Монголын ард түмэн баялагтаа эзэн болох энэ үйл явцыг үргэлжлүүлж бодит үр дүн гаргах шаардлагатай. Оюутолгойн энэ асуудлаар одоо үгээ хэлж байгаа гишүүдийн тоо олширч байгаад маш их баяртай байгаа. Энэ мөсийг зүсэх бол их амархан байгаагүй. 2016 онд Улсын Их Хуралд орж ирээд бүтэн дөрвөн жил тэмцэж байж Оюутолгойн ордын ашиглалтад Монгол Улсын эрх ашгийг хангуулах тухай Улсын Их Хурлын тогтоолыг Улсын Их Хуралд 10 жил болж байхад анх удаагаа оруулж батлуулсан байгаа. Тэгээд энэ тогтоол тийм ч амар батлагдаагүй. Баттөмөр гишүүн ажлын хэсэг ахалсан. Тогтоолын текстийг би боловсруулж одоо санаачилсан. Энэ тогтоолын нэрийг нь бас өгсөн.

Аюулгүйн зөвлөл дээр маш их эсэргүүцэж энэ Оюутолгойн ордод Монгол улсын эрх ашгийг хангуулах тухай тогтоолыг Их Хурал руу оруулж болохгүй, батлуулж болохгүй гэдэг дээр маш их хааж хорьж байсан. Оюун-Эрдэнэ сайд та бид хоёр одоо мөр зэрэгцэж сууж байгаад, эцсээ хүртэл сууж байгаад энэ тогтоолыг Улсын Их Хурал руу оруулж батлуулсан. Ингэснээр энэ Засгийн газар энэ тогтоолыг өөрчлөх, Монгол Улсад ашигтай болох энэ үйл явцыг эхлүүлэх боломжийг нь бүрдүүлсэн юм. Оюутолгойн орд бол үндсэндээ ухаж дуусгаад нэг ч ашиг авч чадахгүй, 22 тэрбум долларын өртэй үлдэх нь ээ? Энэ бол ашигтай гэж байсан хүмүүс үнэнд гүйцэгдэж байгаа. Оюутолгойн орд гэрээ авлигын үндсэн дээр одоо байгуулагдсан нь улам тодорхой болж байгаа. Авилгаа хувьцаагаар, катеринг кэмпийн үйлчилгээний 64 тэрбумын ашгаар, шатахууны борлуулалтын 418 тэрбумын орлого олох боломжоор үл хөдлөх хөрөнгө гэх зэргээр одоо авлигаа авсан нөхцөл байдал үүссэн гэж үзэх үндэслэлтэй. Зарим нь шүүх дээр тогтоогдож байна.

Тийм учраас энэ гэрээг Монгол Улсын эрх ашигт нийцүүлж өөрчилж чадахгүй юм бол цуцлах шаардлагатай. Энэ боломжийг нь бидний одоо ингэж мөс зүсэж Их Хурлаар оруулж батлуулсан тогтоол Засгийн газарт боломжийг нь олгож байгаа. Тэгээд улс нь ард түмэн нь ийм их хохирол учраад байхад ард түмнийхээ төрийн тэргүүнээр ажиллаж байсан хүн Оюутолгой дээрээс одоо ашиг орлого олоод явж байж таарахгүй ээ. Би нэг бус удаа шаардлага тавьж байгаа. Оюу толгойн ТУЗ-аас Багабанди гуайг нэн даруй хасах, гаргах шаардлагатай. Энэ бол энэ зарчимд нийцэхгүй, болохгүй. Энэ олон жил огт дуугарч байгаагүй, энэ олон жил ашиг хүртээд чимээгүй байсан. Хэрэг эрхлэхийн даргыг дарамтлаад үлдээд байна гэдэг мэдээллийг бид одоо хэвлэлээс аваад сууж байсан. Тэгдэг юмаа гэхэд одоо улсын ерөнхий сайдыг арай дарамталж чадахгүй байлгүй. Бид хэлж байгаа үг, үйлдэл хоёр нэг байх ёстой. Үүнийг ам ажлын нэгдэл гэж байгаа, тийм ээ. Тийм учраас энэ дээр бас маш тодорхой байр сууриа илэрхийлээч ээ. Тэгээд энэ дээр парламентаас одоо бүх талаар хамтарч ажиллахад бэлэн байна.

**Г.Занданшатар:** Лувсаннамсрайн Оюун-Эрдэнэ сайд хариулъя. Оюун-Эрдэнэ сайдын цагийг нэмээд өгчхөөрэй. Энэ түрүүн Цэрэнжамцын Мөнхцэцэг гишүүний асуусан боловсролын салбарт баримтлах бодлого, дундаж давхарга, хуримтлалын сангийн асуудлаар бас хариултаа сонсъё гэсэн байна.

**Л.Оюун-Эрдэнэ**: Энэ Оюутолгойтой холбоотой асуудал хөндөгдөж байгаа нь зүй ёсны асуудал. Үндсэндээ нэг жилийн хугацаанд бид нар ирээдүйд 2051 он хүртэл ногдол ашиг авахгүй байх. Үндсэндээ зардал хэтрэх болгонд бид нарт их ашиггүй байх гэдэг энэ тооцооллыг одоо гаргаж Үндэсний аюулгүй байдлын зөвлөлийн хурал дээр бас яригдаж, Их Хурлын энэ тогтоол гарч байсан юм аа. Тэр протокол одоо ч байгаа гэдэгт би итгэлтэй байгаа. Тэр үед одоо энэ асуудлыг яриад байгаа их олон хүмүүс эсрэг байр суурьтай байсан шүү. Аливаа нэг байр суурь сонгууль дөхөхөөр өөрчлөгддөг байж болохгүй ээ гэж би бодож байгаа юм. Нухацтай судалгаатай хандах ёстой. Шаардлагатай бол би Үндэсний аюулгүй байдлын зөвлөлийн гишүүн бол тэр протоколуудыг ил болгох ёстой гэж бодож байгаа. Олон, олон хүмүүс яг тэр гэрээтэй холбоотой асуудлыг яригдаад, Аюурсайхан гишүүний өрөөнд ганцхан өгүүлбэр Дубайн гэрээ, хуулийн хүрээнд өөрчлөх үү, хуульд нийцүүлж өөрчлөх үү? Хуулийн хүрээнд гэвэл хууль зөрчөөгүй гэсэн дүгнэлт, хуульд нийцүүлж гэвэл хууль зөрчсөн гэдэг дүгнэлт ийм нарийн асуудал юм байна билээ. Тэр хэлэлцээрийн асуудал. Тэгэхэд их олон хүмүүс хууль зөрчөөгүй гэдэг дүгнэлт гаргахын тал байсан шүү. Тэгэхлээр бид нарын хувьд аливаа нэг асуудал хариуцлагатай, яваандаа тэгж дүгнэгддэг бидний хэлсэн бүх үг, цэг, таслал бүхнийг эргэж их, дээд сургуулиуд авч үздэг, судалдаг ийм нийгэм рүү явна гэж итгэж байгаа.

Тийм учраас үнэхээр Дубайн гэрээг цуцалъя гэж байгаа бол Засгийн газартай хамтарч ажиллаарай. Улс төрийн зүгээр нэг өнгөт шоу хийх гэж байгаа бол өөр асуудал байгаа. Хэрвээ тэгвэл бид нарын хувьд олон шөнө нойргүй нухацтай ажиллах шаардлага гарна аа. Гадаад талд Монгол Улсын Засгийн газар хэрхэн өөрийгөө ойлгуулах вэ гэдэг асуудал гарна. Магадгүй бид хаалттай хуралдаж олон хайрцаг материалуудтай өдөржин шөнөжин танилцах асуудал гарна шүү. Би яг энэ Оюутолгойн ажлын хэсгийг ахлаад уулзаад үзэхэд яг үнэндээ Оюутолгойн гэрээ тэр бүх материалуудтай танилцсан хүн бараг байхгүй юм байна билээ шүү дээ. Яриад л байдаг, зааны үлгэр шиг.

Тэгэхлээр одоо бидний хувьд илүү гүнзгий, илүү нухацтай ажиллах ёстой. Ингэж байж бид нар энэ том асуудлын ард гарах байх аа. Энэ бол манай үндэсний эрх ашиг. Тийм учраас энэ зүйл дээр хамтарч ажиллана аа, бас ч гэж чамлахаар чанга атга гэдэг шиг хэд хэдэн ийм томоохон барьцууд, хэд хэдэн томоохон ийм үйлдлүүд хийгдчихсэн байгаа. Анх удаа бид нар арбитрын маргаан үүсгээд явж байна. Арбитрын маргаан дээр бид нар бас ч гэж одоо хэд хэдэн асуудал дээр Засгийн газрын талд шийдэл гарах гээд ингээд явж байгаа. Байгалийн нөөцийн асуудал. Жи-7-гийн дэргэдэх одоо коникс -тэй холбоотой аудитын асуудал, мөн одоо жишээлбэл энэ Дубайн гэрээ тойрсон олон улсын хэлцэл мөн эсэх тухай асуудал. Оюутолгойн гэрээтэй холбоотой авлига байсан уу, үгүй юу гэдэг асуудал, засаглалын асуудал. Энэ дотор Эрдэнэс Оюутолгой компанийг зайлшгүй чадваржуулах шаардлагатай байгаа.

Манай Засгийн газарт ажиллаж байсан хүмүүс буцаад Оюутолгой компанид очоод ажиллачихдаг. Үүнийг ч гэсэн бид нар цаашдаа бодох ёстой юм байна билээ. Хамгийн их мэдээлэлтэй хүмүүс төрд ажиллаж байгаад одоо буцаж очоод тэнд очоод төрийн бүх мэдээллийг өгөөд явж байгаа хүмүүс байгаа. Үүнтэй холбоотой бас олон асуудал дээр байгаа. Тийм учраас Оюутолгойн ТУЗ-ийн гишүүдийг бүтэн цагийн ажилтан болгосон. Цаашлаад нэг ТУЗ-ийн гишүүнийг солино. Ийм байдалтай ингээд явна.

Бид нар дэлхийн компанитай дэлхийн түвшинд л тоглохоос өөр гарцгүй юм байна билээ. Түүнээс бид нар үүнийг монголчилж шийдэж чадахгүй. Тийм учраас бид нарын хувьд илүү цаасан дээрээ сууж, ярилцаад ийм ийм гарцаар, ийм ийм түвшинд ингэж ажиллая гэдэг зүйл дээрээ л ярьж чадвал бид нарын хувьд Оюу толгойн одоо үнэхээр энэ гэрээг Монгол улсад үр өгөөжтэй болгоно. Тэгэхгүй бол хийрхээл сонгууль дөхөхлөөр яриад л. Өнгөрсөн нэг жилд Засгийн газрын хуралдаан болоод олон асуудлууд ярьж байгаа. Байнга асуудаг хэдхэн гишүүн байсан Болорчулуун гишүүн, Даваасүрэн гишүүн. Бусад гишүүд надтай нэг ч удаа орж ирж уулзаагүй шүү дээ. Тэгээд л яг цуцлах мэдэгдэл өгөөд л хэлцэл эхэлсэн өдрийн маргаашаас эхлээд л гэнэт Оюутолгойд хайртай маш их олон хүмүүс нэмэгдсэн. Ийм байдлаар бид нар цаашаа ажиллаж болохгүй гэж би бодож байгаа юм. Зөвхөн ганц Оюутолгой ч биш л дээ. Өөр олон асуудал дээр. Тэгээд яах вэ ер нь бол Оюутолгойтой холбоотой томоохон танилцуулга бэлдсэн байгаа. Хэрвээ эхнээс нь авхуулаад яривал миний бодлоор энэ бүтэн өдрийн чуулган болох байх. Хоёр ч өдөр болж магадгүй. Гэхдээ бид нар ингэж ярилцах ёстой юм байна билээ. Ингэж байж бид нарын хувьд мэдээллүүдийн нэгдсэн байдалд хүрэх ёстой. Үүний дараа бид нарын мэдээлэл илүү нэгдмэл болох ёстой. Үүний дараа үнэхээр буруу зүйл байвал түүн дээр одоо алдаа гарсан бол хариуцлага хүлээж болно. Тэгэхгүй хэн нэгэн хүн хэвлэлийн бага хурал хийгээд л гардаг. Яг үнэндээ тэр нь одоо, жишээлбэл, тэр яригдаад байгаа ямар ч тийм бичиг яваагүй тийм зүйл байгаа юм. Хаанаас тэр мэдрэлийг авсан юм, хэн өгсөн юм мэдэхгүй. Яг өнөөдөр Оюу толгойтой холбоотой, магадгүй Монголд хамгийн их мэдээлэлтэй хүн би байгаа байх. Тэгэхлээр яагаад надтай ирж уулзахгүй байгаа юм бэ? Яагаад заавал хэвлэлээр уулзахыг хүсээд байгаа юм. Ийм, ийм зүйлүүдээр хэдүүлээ бас илүү нухацтай хамтарч ажиллах нь үндэсний эрх ашиг байх шүү гэдгийг бас эрхэм гишүүд та бүхэнд уриалахыг хүсэж байна.

Мөнхцэцэг гишүүний асуултад би түрүүн хариулсан. Боловсролтой холбоотой асуудал бид нар томоохон хэмжээнд авч үзэх 4-5 том салбарын нэг бол яалт ч үгүй боловсролын салбар байх болно. Монгол улсын их сургууль гэхэд одоо жишээлбэл 3018-д жагсаж байгаа юм. Таван жилийн өмнө 2500 дээр байсан. 5 жил өнгөрөхөд 500 байраар ухраад яваад байвал бид цаашдаа яах вэ? Тийм учраас энэ их, дээд сургуулиудыг нэгтгэх үү, яаж бид нар илүү өрсөлдөх чадвартай боловсролыг бий болгох вэ зэрэг ийм олон асуудал дээр хэдүүлээ бүтээлчээр хамтарч ажиллана.

Би олон улсын байгууллагад ажиллаж байсан хүний хувьд бас анх ордон дотор орж ирээд гайхаж байснаа хэлж байсан. Ордон дотор самбартай өрөө байхгүй. Самбарын ард илүү бүтээлчээр Засгийн газар, гишүүдтэйгээ хамтарч ажиллахыг би чин сэтгэлээсээ хүснэ. Тооны ард суугаад ярилцаад, цаасны ард суугаад дүгнээд ингэж байж бид нарын хувьд урагшлах байх. Бид нар дотооддоо зөндөө л хоорондоо өрсөлдлөө. Одоо бид нар Монгол гэдэг нэг завиа бодоод дэлхийтэй өрсөлдөх тухай бодож эхлэхгүй бол болохгүй нь ээ. Аравхан жилийн дараа гэхэд нүүрс үнс болно. Энэ хугацаанд бид нарын хувьд амжиж Монгол улсыг яаж өөд нь татах вэ гэдэг дээр өдөржин, шөнөжин ажиллахаас өөр гарцгүй нөхцөл байдлын өмнө Монгол улс байна. Энэ бол бас мэдээж энэ боловсрол инновац шинжлэх ухаантай холбоотой том асуудлыг цаг алдалгүй гаргахгүй бол болохгүй. Ирээдүйд дандаа бид нар одоо жишээлбэл, аж үйлдвэр, бүтээн байгуулалтын салбарууд, тэр дундаа одоо тээвэр логистик болон инженерүүдийг бэлтгэх ёстой байгаа. Гэтэл өнөөдөр манай боловсролын тогтолцоо баахан нийгмийн салбарынхныг бэлдэж байгаа юм. Энэ дундах байгаа орон зайг яаж нөхөх вэ гэдгээс авхуулаад олон томоохон асуудлыг боловсролын салбарт бид нар цаг алдалгүй хийх болно. Бодит үнэнийг ярина.

Ийм байдалтайгаар бид нарын хувьд хамтдаа урагшилж байж Монгол улсыг бид нар богино хугацаанд том түвшинд гаргаж ирэхийн төлөө ажиллах болно. Өнөөдөр мэдээж цар тахалтай байна. Гэхдээ цар тахлын өнөөдрийн нөхцөл байдлын сэтгэл зүйд бид нар хөтлөгдөөд эдийн засгийн том зорилтуудаасаа бол ухарч болохгүй. Ийм байдлаар ажиллана гэдгээ Мөнхцэцэг гишүүнд илэрхийлье. Баярлалаа.

**Г.Занданшатар**: Одоо эрхэм гишүүн Одонтуяа.

**С.Одонтуяа**: Тэгэхээр өмнөх Засгийн газар хуурах бас дахин хуурах гэдэг стратегиар ажилласаар байгаад өнөөдөр эдийн засаг, нийгмийн байдлыг маш хүнд байдалд оруулсан. Тэгээд өчүүхэн шалтаг болоод зугтсан. Та үргэлжлүүлэн хуурах бодлого барих уу? Танд энэ асуудлыг бодитойгоор шийдэх эрмэлзэл байна уу? Байгаа бол яаж шийдэх вэ? Ковидийн эсрэг эдийн засгийн тодорхой төлөвлөгөө байна уу?

Хоёрдугаар асуудал, 2050 Алсын хараа бүгдээрээ бахархаж ярьж байна. Өнөөдөр 2050 оны тэр гэгээлэг төслийг бодох сөхөөтэй монгол хүн Монголд цөөхөн үлдсэн. Маргаашийн тэтгэвэр тавигдах болов уу гээд надаас иргэд асууж байна. Маргаашийн цалин тавигдах болов уу гээд асууж байна. Тийм учраас танайх энэ татвар, шимтгэлийн орлого бүрдэхгүй нь тодорхой болчихлоо. Энэ тохиолдолд та ард иргэдийнхээ тэтгэвэр тэтгэмж, төрийн албан хаагчдынхаа цалинг ямар орлогын эх үүсвэрээр тавихаар төлөвлөж байгаагаа нэг тодорхой хэлээч ээ? Энэ бол миний хамгийн санаа зовж байгаа, төсөв батлагдахад би хэлж байсан, энэ бүрдэхгүй шүү гээд. Тэгэхээр одоо тийм өөр төлөвлөгөө байвал та энэнд хариулна уу?

Гуравдугаарт бид маш их өр дарсан гэсэн. Гэтэл Дэлхийн банк дэлхий даяар зарлаж, биднийг шившиг болгож байна. Монгол улс дотоодын нийт бүтээгдэхүүнийхээ 3 зуун хувьтай тэнцэх өртэй болчихлоо гээд анхааруулж байна. Танд энэ өрийг дарах одоо ямар стратеги төлөвлөгөө байна? Өр дарсан бол энэ бол буурах ёстой. Гэтэл ийм хуурмаг бодлогыг та хэрэгжүүлэх үү? Энд ямар шийдэл байна?

Дөрөв дэх асуудал, цар тахлын үед гадаадад гацсан монголчуудын хүмүүнлэгийн гамшиг тохиолдсон. Маш олон хүн амь насаа алдсан, хоол хүнсгүй болсон, эх орондоо гомдсон. Тэгэхээр энэ асуудал дээр та бодитой яг ямар ажлыг нэн яаралтай хийж чадах вэ? Таны тэр хамтарч ажиллая гэдэг үгэнд би баярлаж байна. Маргааш би тан дээр цаг аваад ороод энэ асуудлыг бодитой тайлбарламаар байна. Иргэддээ маш их мөнгө тусалсан гэсэн ч ганцхан жийпний мөнгийг өгсөн. Гэтэл арван есөөс хорин онд мянга зургаан зуун ширхэг шинэ жип гаалиар орж ирсэн байгаа. Монголын дарга нар өөртөө болохоор мөнгө харамладаггүй гадаадад байгаа иргэддээ мөнгө харамлаж байгаа. Би энд бол туйлын харамсаж байна. Тэгэхээр энэ дээр та хамтарч ажиллаач ээ гэж танаас туйлын хүсэж байна аа. Тэгээд төгсгөлд нь хэлэхэд ер нь энэ ликуванюн, пак жон хигийн түүхийг харахад ард иргэдтэйгээ хамгийн хүнд үед хамт байж, зовлон жаргалаа хуваалцаж, үүний ард гарахын төлөө эцсээ хүртэл явсан удирдагчид л түүхэнд үлддэг. Тэгэхээр танд бол бүх эрх мэдэл байна. Үндсэн хуулийн дагуу бүх эрх мэдэл байна. Засгийн газраа бүрдүүлэх эрх мэдэл байна. Улсын Их Хурал дээр олонх байна. Тийм учраас таныг танд бол ажиллах бололцоо бүгд байна аа. Бид бол харин дэмжих зүйл дээрээ дэмжинэ. Дэмжихгүй зүйл дээрээ сөрөг хүчнийхээ үүргийг.../хугацаа дуусав/.

**Г.Занданшатар:** Лувсаннамсрайн Оюун-Эрдэнэ сайд асуултад хариулна аа.

**Л.Оюун-Эрдэнэ:** Баярлалаа. Намайг байгаагаараа л байдаг хүн гэдгийг бараг гишүүдээс хамгийн сайн мэдэх хүн нь та байхаа даа. Мэдээж одоо нөгөө намын ялгаа байгаа учраас сөрөг хүчний үүргээ гүйцэтгэж байх шиг байна. Тантай би бас нэлээн удаан хугацаанд хамтарч ажилласан хүний нэг. Та миний залуу насыг магадгүй миний хүүхэд насыг ч гэсэн бас сайн мэдэх хүмүүсийн нэг ээ. Би байгаагаараа л байна. Нээлттэй, үнэнээ хэлээд чадах юмаа чадахаа хэлээд чадахгүй юмаа чадахгүй гэдгээ хэлээд л, хамтарч ажиллаад л урагшилна гэдгээ хэлэхийг хүсэж байна. Мэдээж өртэй холбоотой асуудлууд байгаа. Гэхдээ яах вэ, өрийг хүмүүс бас өөр байдлаар ойлгоод байгаа юм. Засгийн газрын өр 8 сая доллар. Төв банкны өр 2.1 сая доллар, арилжааны банкнуудын хувь 1.7 сая доллар. Бусад сектор, энэ дотор Хөгжлийн банк, Энержи реслос болон аж ахуйн нэгжүүд Оюутолгойтой холбоотой 8 сая доллар, шууд хөрөнгө оруулалтын зээл 11.2 сая доллар гээд байгаа.

Тэгэхээр энэ одоо бүх өртэй холбоотой асуудлууд хөрөнгө оруулалт хийгдээд явж байгаа. Ийм төслүүд байгаа, ихэнх нь. Тэгэхлээр бас иргэдэд Засгийн газрын өр болон хувийн секторын өрийг бас ингэж хольж буруу мэдээлэл бас өгмөөргүй байгаа юм. Улсын төсөвт бас амаргүй байгаа 4.5 их наядаар дотоодын нийт бүтээгдэхүүний 11 орчим хувиар тасарч байгаа. Гэхдээ бид нар цар тахлын, одоо дараах эдийн засгийн төлөвлөгөөг цаг алдалгүй бас авч хэрэгжүүлэх ийм шаардлага байна гэж үзэж байгаа юм. Түүхий эдийн үнэ дэлхийн зах зээл дээр тогтвортой, цаашдаа огцом өсөх ийм хандлагатай байгаа. Тийм учраас цалин тэтгэвэр тэтгэмжээ тавьж чадахгүй хэмжээнд бол монгол улс очихгүй ээ гэж итгэж байгаа. Гэхдээ яах вэ, мэдээж бид нар өнөөдөр дандаа хэцүү зүйл ярьж болохгүй. Бид нар алсыг харж байгаа. Холын зорилгоо ч, өнөөдөр тулгамдаж байгаа ойрын зовлонгоо ч хамтад нь ярих ёстой. Хятадын эдийн засаг өсөлттэй хэвээр байгаа. Цар тахлын дараах эдийн засагт дэлхийн улс орнууд бэлдэж байна. Цар тахлын дараах нөхцөл байдал тийм ч муу биш байх ийм одоо дүр зураг дэлхийд харагдаж байгаа. “V” цикл тохиолдоно гэж үзэж байгаа юм. Нэг үгээр хэлбэл цар тахлаар эдийн засаг огцом зогсолт хийсэн шигээ буцаад бас огцом сэргэх болов уу гэж. Энэ дээр та бид нар бас хамтдаа бэлтгэлтэй байх ёстой. Нэг үгээр хэлбэл цар тахлын дараах эдийн засгийн нөхцөл байдалд бид нар одооноос тусгай төлөвлөгөө гарган бэлдэж, энэ цаг үеийг бид нарын хувьд зөв ашиглахын төлөө бас анхаарах ёстой.

Цар тахлыг бид нарын хувьд амжилттай туулахын тулд би түрүүн хэлсэн.../хугацаа дуусав/.

**Г.Занданшатар**: Оюун-Эрдэнэ сайд асуултад хариулна, гүйцээж.

**Л.Оюун-Эрдэнэ**: Гадаадад байгаа Монголчуудтай холбоотой асуудал дээр би тантай маш төстэй байр суурьтай байгаа. Тэгэхлээр уулзаад ямар дэс дараалалтай одоо авчрах энэ боломжийг бол судалж ажиллана. Тэд нарын бас зарим нэг хүмүүстэй би бас цахимаар холбогдсон байгаа. Гэхдээ мэдээж бид нарын хувьд одоо байгаа цар тахлын эндээ байгаа нөхцөл байдлыг уялдуулахгүй бол бас манай эмнэлэг болон одоо бусад салбар дээр эрсдэл үүсэж магадгүй ийм зөвлөмжийг бид нарт бас мэргэжлийн хүмүүс өгч байгаа юм. Тэгэхлээр энэ дээр бас би уулзаж ярилцаад энэ тал дээр хамтран ажиллая. Хүнд хэцүү байгааг маш сайн ойлгож мэдэрч байгаа.

**Г.Занданшатар**: Одоо эрхэм гишүүн Хаянгаагийн Болорчулуун.

**Х.Болорчулуун**: Баярлалаа. Монгол Улсын 32 дахь Ерөнхий сайд томилогдох гэж байна. Сүүлийн үед болсон Ерөнхий сайдуудаас хамгийн залуу хүн Хүрэлсүхийн Засгийн газрын үед бол одоо Монголын ард түмэн төрдөө итгэх итгэл сэргэсэн юмаа. Хүрэлсүхийн Засгийн газар олон зүйлийг бас зоригтой хийсэн, үүнийг бүгд мэдэж байгаа. Харин тэр сайныг нь цааш нь буухиалж энэ Засгийн газрын үйл ажиллагааг залгамж болгон үргэлжлүүлж, одоо итгэлийн галыг бөхөөхгүй авч явж тэр уулын орой дээр бадамлуулах үүргийг Оюун-Эрдэнийн Засгийн газарт одоо хүлээлгэж өгсөн. Энэ итгэлийг бас дааж ажиллана гэж итгэж байна. Олон, олон нийгмийн амьдралын салбарт сорилт хүлээж байгаа өөрийг чинь. Түүн дотроо хамгийн том сорилтын нэг бол одоо яг өнөөдөр гишүүдийн олонх нь хэлж байгаа, гадаа өлсгөлөн зарлаад байж байгаа Оюутолгойн асуудал гэдэгт би эргэлзэхгүй байна.

Оюутолгойн асуудал бол тэр сорилтууд дотроос өөрийн чинь давааг давах хамгийн том шалгуурын нэг. Өөрөө ч бас Оюутолгойг сайжруулах, гэрээнд өөрчлөлт оруулах Засгийн газрын ажлын хэсгийн ахлагчаар жил орчмын хугацаанд ажиллалаа, багагүй туршлага хуримтлуулсан. Үүнийгээ ч хэлж байна. Уншиж ажиллах тусмаа миний монголыг миний, ард түмнийг арай л дэндүү дээрэлхсэн байна даа гаднынхан гэдгийг өөрөө ойлгосноо хэлж байсан. Энэ болгоныг одоо цааш нь засаж залруулах, өөрчлөх том үүрэг хариуцлага ноогдож байна. Гаднынхан Оюутолгойнхон бол үе, үеийн Засгийн газрыг аргал залилж ирсэн. Энэ удаа Оюун-Эрдэнийн толгойг аргалж залилж чадахгүй гэдгийг харуулах хэрэгтэй шүү. Монголын ард түмэн итгэж байна.

Үнэхээр ард иргэд маань амьдрал сайнгүй байна, төсөв нь алдагдалтай байна, гаднаас төсвийнхөө цоорхойг нөхөж байна. Монгол ямар баян бэ гэдгийг сая Эрдэнэтээр л одоо үр шимийг нь үзчихээд байна шүү дээ. Цахилгаан дулаан, тогоо зургаан сар 100 хувь хөнгөлүүлэхээр болчхоод байна. Оюутолгойн орд бол Эрдэнэтээс 5-6 дахин том орд. Тэгэхээр 5-6 дахин том Эрдэнэттэй, Таван толгойтой байхад Монгол Улс гаднаас гуйланчлаад, мөнгө гуйгаад явах уу? Тэгэхээр энэ том сорилтыг даван туулах их ажилд нь хамгийн том сорилтод нь.../хугацаа дуусав/.

**Г.Занданшатар**: Үг хэлчихлээ дээ. Тогмидын Доржханд гишүүн.

**Т.Доржханд**: Баярлалаа. Дараа нь нэг минутаа нэмээд авчихъя. Одоо ингээд ийм чухал асуудал хэлэлцэж байхад нэг, хоёр, гурван минут хязгаарлаад байгаа болохлоор хангалтгүй байна. Одоо надад бол гурван минут байна. Гэтэл манай эрх баригчдад 180 минут байгаа шүү дээ. Тэгээд одоо ингээд нэг амьсгаагаар хоёр гурван минутад ярих гэсээр байгаад ингээд муу зан сурчихаад байна шүү. Тийм болохоор одоо энэ асуудлыг бас анхаараарай гэж хүсэж байна.

Ердөө нэг долоо хоногийн өмнө 1990-ээд оны залуучууд гудамжиндаа жагссан. Үр дүнд нь Засгийн газар огцорсон. Гэтэл өнөөдөр ингээд 1980 оны төлөөлөл Засгийн газрын тэргүүн болоод ирж байнаа. Тэгээд энэ бол их сайн, бас салхи салхилж байна гэж харж байна. Тэгээд тийм болохлоор одоо залуу хүмүүсийн хувьд бол залуучуудыг төлөөлөөд нэр хүндтэй, эрч хүчтэй эр зоригтойгоор ажиллаарай гэж шинэ Засгийн газрын тэргүүндээ хүсье.

Нөгөө талдаа бас энэ Оюун-Эрдэнэ сайдын хувьд бол, миний хувьд бас өмнөж байгаа нэг зүйл байгаа, тэр нь нам харгалзахгүйгээр мэдлэг боловсролтой, туршлагатай мэргэжлийн хүмүүсийг Засгийн газартаа урьж ажиллуулж байгаа. Ийм болохоор одоо оруулж ирэх кабинетаа та өөрөө шийднэ. Тийм болохоор мэргэжлийн яг энэ байр сууринаасаа хандаж кабинетаа бүрдүүлээрэй. Ингэх юм бол маш сайн байна аа гэж. Би бол цөөнхийн намын даргын хувьд бол мэдээж сөрөг хүчний байр сууриар хандах ёстой байх. Гэхдээ өнөөдөр бол бас зөв зүйлийг нь хэлэх ёстой гэж бодож байна.

Өмнөх Засгийн газар огцрох үеэр бол нэлээн шүүмжлэлтэй хандсан. Тэгэхдээ энэ удаа бас шинэ Ерөнхий сайдад хандаж хэлэхэд өмнөх бас Ерөнхий сайдын сайн өвийг бас хадгалж яваарай гэж хэлмээр байна. Нэгдүгээрт бол Хүрэлсүхийн Засгийн газрын хувьд бол хийсэн сайн зүйл байгаа байгаа, тухайлбал банкны эздийн тэр түрэмгийллийг бол хязгаарласан шүү. Монгол улсын Сангийн яам, Төв банк ер нь касчин шиг ажилладаг, нэг банкны ийм юмыг бол зогсоосон. 49 хувийг би ярьж байгаа. Тийм болохлоор энэ дээр бол зоригтой алхам хийсэн, энийг үргэлжлүүлээрэй гэж хүсье.

Дараа нь бас энэ уул уурхайн цөөнхийн засаглал руу орчих гээд байсан зүйлийг тодорхой түвшинд хязгаарласан байна гэж ойлгож байгаа. Мөн хуулийн хонгил гээд үүнийг нураах ажлыг бас бодитойгоор эхлүүлээд сая ингээд шүүхийн шинэчлэлд явсан гээд би энэ шүүхийн шинэчлэл явна гэдэгт итгэж байгаа. Мөн Монгол улс 4 төсөвтэй болчихсон, эдийн засаг нь саперчин байж байхад энэ төсвийн сахилга батыг бол бий болгож чадсан гээд ийм зүйлийг нь бол хэлэх нь зөв байх аа. Хэдийгээр хөндлөнгөөс харж байгаа ч гэсэн. Тэгэхлээр энэ ажлуудыг бол цаашаагаа нэр төртэйгөөр авч яваарай гэж хэлмээр байна. Харин энэ чинь өөрөө юу хөдөлж байна вэ гэхээр бизнесийг төрөөс улс төрөөс тусад нь ингээд авч явж байгаа энэ зарчим чинь Хүрэлсүхийн Засгийн газраас өөрт чинь ирж байгаа өв байх аа. Энэ өвийг цаашаа үргэлжлүүлээрэй л гэж хүсмээр байна.

Гурван асуулт байна. Та бол Алсын хараа 2050 гээд явж байгаа. Одоо энийг ажил болгох хэрэгтэй байна. Ажил болохын тулд бид нарт юу хэрэгтэй байна вэ гэхээр институц хэрэгтэй байгаа шүү дээ. Баахан цаас байгаад байдаг, тэрийг ажил болгодог институц нь юу байна вэ гэхээр.../хугацаа дуусав/.

**Г.Занданшатар**: Тогмидын Доржханд гишүүний асуултад Оюун-Эрдэнэ сайд.

**Л.Оюун-Эрдэнэ**: Засгийн газрын бүтэцтэй холбоотой асуудал дээр энэ яг ковид цар тахалтай үед бол өөрчлөлт хийхгүй явах нь зүйтэй байх гэж үзэж байгаа. Гэхдээ цар тахлын дараах одоо үе болоод эдийн засаг сэргэх үед хоёр яамыг шинээр байгуулна гэж үзэж байгаа. Нэгдүгээрт, Эдийн засаг, хөгжлийн яам. Үндсэндээ одоо томоохон төслүүдтэй холбоотой, Эрдэнэс Монголтой холбоотой гаднаас хөрөнгө босгохтой холбоотой, гадаадын хөрөнгө оруулалтыг шууд дэмжихтэй холбоотой, эдийн засгийн харилцааг авч явах мөн хөгжлийн бодлого төлөвлөлт үндэсний хөгжлийн газрыг өргөтгөх, нэг үгээр хэлбэл эдийн засгийн бодлогын яам бодлогоо урт хугацаагаар тодорхойлж, тэр хөтөлбөрийн дагуу Сангийн яам санхүүжүүлдэг байх энэ тогтолцоо руу бид нарын хувьд орохгүй бол болохгүй ээ гэж үзэж байгаа. Үүнийг бас та бүхэн маань дэмжих нь зүйтэй байх аа гэж бодож байгаа. Энэ бол зардал нэмэгдэж байгаа ч юм уу гэдэг өнцгөөсөө биш, илүү шаардлагатай хувийн хэвшилтэй нягт хамтарч түншлэж ажиллах ийм боломжийг дэмжихийн тулд.

Хоёр дахь яам, Цахим хөгжлийн яамыг байгуулах нь зүйтэй гэж үзэж байгаа. Цахим хөгжлийн яамыг байгуулснаар бид нар төрийн албаны өнөөдрийн данхайсан бүтцийг 30-35 орчим хувиар цомхотгох ийм боломж бүрдэнэ ээ гэж үзэж байгаа юм. Асар их хэмжээний цаасыг хэмнэнэ гэж үзэж байгаа. Нэг үгээр хэлбэл бид нар одоо и-монгол гээд цахим цонхонд төрийн үйлчилгээнүүдийг төвлөрүүлж байгаа. Одоогийн байдлаар 181 төрийн үйлчилгээ төвлөрсөн. Төрийн бүх үйлчилгээг төвлөрүүлэх ийм том зорилтыг ирэх гурван жилийн хугацаанд тавина. Хэрвээ цахим ямар нэгэн байдлаар төрийн үйлчилгээг төвлөрүүлээгүй бол авлигатай хийх тэмцэлд одоо хувь нэмэр оруулахгүй байна гэж үзэх болно Ерөнхий сайдын хувьд. Ингэж байж төрийн нугалаа алга болно. Ингэж байж төрийн хүнд суртал багасна. Хүнд суртал багасна гэдэг бол авлига багасна гэсэн үг. Авлигатай хийх тэмцлийг эрчимжүүлнэ. Гэхдээ зөвхөн авлига авч байгаа эзэнтэй нь биш, авлигалыг бүрдүүлж байгаа хөрс суурь, нийгмийн соёлтой нь бас давхар тэмцэх ёстой гэж бодож байгаа юм.

Төрийн албан хаагчид бие биедээ бэлэг солилцдог, хоорондоо гэрээ байгуулдаг, эсвэл маш энгийн зүйл дээр цаг хугацаа өнгөрөөж, одоо тэрэн дээр хүнд суртал үүсгэх замаар төрийн үйлчилгээг үнэлдэг энэ тогтолцоог алга болгохын тулд энэ цахимтай холбоотой томоохон шинэчлэлтийг бас хийнэ ээ. Тэгэхлээр ийм хоёр яамыг миний одоо урьдчилан тооцоолж байгаагаар намрын чуулганд оруулж ирж хэлэлцүүлнэ. Одоо бол бид нарын хувьд энэ хүнд үед сандал ширээ зөөдөг ч юм уу, эсвэл яамдуудын бүтэцтэй холбоотой асуудал дээр бол өөрчлөлт хийхгүй үндсэн бүтцийг хадгалж явна.

**Г.Занданшатар**: Эрхэм гишүүн Жамбалын Ганбаатар.

**Ж.Ганбаатар**: Баярлалаа. Оюун-Эрдэнэ сайдад амжилт хүсье. Нэлээн хүнд үед манай Оюун-эрдэнэ маань Ерөнхий сайдаар томилогдох гэж байна. Цар тахалтай эдийн засаг хүнд, том сонгууль дөхөж байна, жагсаал цуглаантай байна, зүгээр хамаг цагаа ингээд маргаан гэдэг юм уу, энэ улс төр гэдэг юм уу, ийм зүйл рүү одоо зарцуулчих вий гэдэг дээр би бас санаа зовж байна. Уул нь бол одоо Оюун-Эрдэнээс бол их юм гарна л даа. Яг одоо өнөөдрөөс Ерөнхий сайд гэдэг дээр нь би бас зарим зүйл дээр нь бол харамсаж байгаа юм. Энэ хүнийг одоо яг ийм хүнд хэцүү үед, бас ингээд хэт харлуулаад хаячих вий гэдэг дээр нь бас харамсаж байгаа шүү гэдгийг бас илэрхийлье. Энэ үгний цаана юу байна гэвэл та бас одоо хэт их улс төр рүү гэдэг юм уу, хэт их маргаан руу хандахаасаа илүү эдийн засаг руугаа бас их хандах цагаа сайн гаргаарай гэдэг дээр бас  
хандаж хэлье.

Асуултууд нэлээн их давхацсан. Ялангуяа Эдийн засгийн байнгын хорооны гишүүд маш сайн асуултуудыг асуулаа. Яаж хүмүүсийн хөдөлмөр эрхлэх сонирхлыг одоо дээшлүүлэх вэ, өдөөх вэ гэдэг дээр энэ Засгийн газар нэлээн тийм урт хугацааны бодлого гаргах ёстой гэж би ойлгодог. Яаж өрх бүрийг үйлдвэрлэгч болгох вэ? Яаж бүх хүн улс төр сонирхдоггүй болох вэ гэдэг дээр бас одоо анхаарч, энэ талаар бас нэлээн бодлого гаргаж ажиллаасай гэж хүсэж байна. Яаж халамжаас одоо бүтээмж рүү шилжих үү? Халамжтай, дан энэ халамжаар асуудлыг шийдээд байхгүй, одоо бүтээмжээр. Өөрийнх нь хөдөлмөрөөр өөрийнхөө асуудлыг шийдвэрлэдэг. Энэ цар тахлын үед хүндэрсэн энэ аж ахуйн нэгжүүдээ яг одоо та томилогдоод л одоо маргааш нь тан дээр энэ том асуудлууд үүснэ ээ. Энэ 67.4 хувь нь хүнд одоо хэвийн бус үйл ажиллагаа явуулж байна аа. 94.4 хувь нь одоо орлого буусан гэж хариулсан байна. Одоо энэ 94 хувиас 46 хувь нь миний манай аж ахуйн нэгжүүдийн орлого 50 хувь буусан байна гэж Статистикийн ерөнхий хорооноос гаргасан тайлангаас би энэ тоонуудыг харж байгаа юм. Энэ аж ахуйн нэгжүүдийг одоо яах вэ? Энэ хүмүүсийн чинь цаана одоо сая хоёр зуун мянган иргэн ажиллаж байна л даа. Яг одоо батлагдсан тоо баримтаар ийм байгаа юм. Тэгэхээр одоо яг маргааш та нэг энэ асуудлууд хүлээж байгаа. Яаж шийдвэрлэвэл зохимжтой бол. Эдийн засгийн байнгын хороо яаж хамтарвал ойлгомжтой болгох бол. Одоо Монголбанк, Эдийн засгийн байнгын хороо, Санхүүгийн зохицуулах хороо Засгийн газартайгаа яаж хамтрах вэ, юугаар дэмжих вэ? За дууслаа.

**Г.Занданшатар:** Оюун-Эрдэнэ сайд.

**Л.Оюун-Эрдэнэ:** Баярлалаа. Монголбанктай, Эдийн засгийн байнгын хороотой, Их Хуралтайгаа маш ойрын хугацаанд хамтарч ажиллах чиглэлээр тодорхой төлөвлөгөө танилцуулж, бас хамтран ажиллана гэж бодож байгаа. Яг энэ цар тахлын үеийн нөхцөл байдалтай холбоотой мөн цар тахлын нөхцөл байдлын дараах эдийн засагтай холбоотой энэ асуудал. Ер нь бол сангийн бодлого, мөнгөний бодлого, хөгжлийн бодлого гээд нэг ийм гурван зүйл хоорондоо их тусдаа явдаг юм байна билээ. Үүнийг Засгийн газрын Хэрэг эрхлэх газар дээр ажиллахад би яг мэдэрч байсан. Сангийн яам зөвхөн сангийн бодлогоо бариад явчихдаг. Монголбанк Их Хурлын харьяа байгууллага учраас засгийн бодлого тийм ч хамаатай биш байдлаар зөвхөн мөнгөний бодлогоо бариад явчихдаг.

Үндэсний хөгжлийн газар, Засгийн газрын Хэрэг эрхлэх газар, Хөгжлийн бодлого гээд зөвхөн мөрийн хөтөлбөрөө бариад явчихдаг. Ингээд гурван тийшээ явчихдаг. Тэгэхлээр энэ гурван бодлого ялангуяа энэ хүнд үед бол нэгдэхээс өөр гарцгүй. Тийм учраас Монголбанкан дээр байгаа, үндсэндээ одоо аж ахуйн нэгжүүд банкнууд зээл өгөхөө больчхоод, бас амаргүй ийм нөхцөл байдал үүсчихсэн байгаа. Түүнийг тэндээ хуримтлагдсан санхүүжилтийг яаж гаргахаас эхлээд Засгийн газар тэрэн дээр хуулийн хүрээнд хэрхэн хамтарч ажиллахаас авхуулаад, түүхий эдийн экспортыг хэрхэн ногоон гарцаар нэмэгдүүлэхээс эхлээд бусад экспортын бүтээгдэхүүнийг ямар богино хугацаанд гаргах вэ гэдгээс эхлээд, мөн одоо бидний хувьд төлөвлөгдөж байгаа, одоо хэд хэдэн уул уурхайтай холбоотой энэ томоохон төслүүдийг яаж богино хугацаанд хөдөлгөх вэ гэдэгтэй холбоотой.

Цаашлаад яаж нэмүү өртөг шингээх вэ, яаж нүүрс угаадаг болох уу гэдэгтэй холбоотой. Яаж энэ дэд бүтцийг нэмж, одоо тэр аман дээрээс нь 62-63 орчим доллароор авч байгааг, яаж бид нар 180 руу, адаглаад 100 руу дөхүүлэх вэ гээгтэй холбоотой маш их тийм олон зүйлүүд дээр Эдийн засгийн байнгын хороотойгоо мэргэжлийн Байнгын хороодуудтайгаа хамтарч ажиллана. Би түрүүн бас нэг санаа хэлсэн шүү дээ. Хэдүүлээ самбар тавьж хамтарч ажилладаг ийм соёлыг тогтооё оо. Зөвхөн нэг ийм минутын хязгаарлалттайгаар хоорондоо яриад яваад байдаг биш, илүү яг төрөлжсөн хэсэгчилсэн байдлаар хувийн хэвшлийнхэнтэйгээ олон хамтарсан уулзалтуудыг хийе ээ. Миний хувьд томилогдоод хамгийн түрүүнд хувийн хэвшлийнхэнтэйгээ бас уулзана аа гэж бодож байгаа. Тэр хүмүүст ажлын байр олгож байгаа, яаж тэр ажлын байрыг хадгалах вэ гэдэг бол бас Засгийн газрын, тэр аж ахуйн нэгжүүдээ дэмжих энэ цар тахлын үеийн томоохон бодлогын нэг байх болно гэдгийг Эдийн засгийн байнгын хорооны даргад хэлье. Баярлалаа.

**Г.Занданшатар:** Одоо Их эзэн Чингис хааны танхимаас эрхэм гишүүн Баделхан.

**Х.Баделхан:** Баярлалаа. Оюун-Эрдэнэ сайд маань түүхэн хүнд цаг үед бол Монгол Улсын Ерөнхий сайд болж байна л даа. Өнөөдөр дэлхийн хэмжээнд цар тахал тарсан. Манай Монгол улс бол дотооддоо цар тахал алдсан, эдийн засаг нь хямарсан, ард түмний амьдрал доройтсон, Ерөнхийлөгчийн сонгууль дөхсөн, халуун улс төр эхэлсэн, талбайд улс төрийн суулт эхэлсэн ийм хүнд үед та ажил авч байна аа. Гэхдээ танд бол ажил хийх боломж байна гэж би үзэж байгаа. Танд боломж ч байна, эерэг сайн тал ч байгаа.

Нэгдүгээрт бол та нэр цэвэр байна. Энэ таны нэр яригдсанаас хойш ер нь тийм ийм янз бүрийн юм яригдаагүй байна. Хоёр дахь нь бол та боловсролтой хүн байна, залуу хүн байна, эрч хүчтэй хүн. Танд боломж байна аа гэж үзэж байгаа.

Хоёр дахь нь бол та хоёр Засгийн газрын Хэрэг эрхлэхийн дарга хийчихлээ, Та туршлагатай боллоо. Хүрэлсүх Ерөнхий сайдаас бас нэлээн юм сурсан гэж үзэж байгаа. Хоёр дахь нь, таныг ажил хийхэд одоогийн Их Хурал таныг бүрэн дэмжинэ. Монголын ард түмэн дэмжинэ. Тийм учраас энэ ажлыг бол аваад явчих танд бол бүрэн боломж байна, эерэг тал байна гэж ингэж үзэж байгаа.

Хүрэлсүх Ерөнхий сайд бол маш сайн ажилласан. Монгол Улсад гацсан олон төсөл хөтөлбөрүүдийг хөдөлгөсөн. Шударга ёс тогтоох талаар, ялангуяа төрийн албан хаагчдын ёс зүй, сахилга хариуцлагыг өндөржүүлэх талаар нэлээн их ажил хийсэн. Энэний үр дүн гарсан. Одоо ганц жишээг хэлэхэд хотын утаа шүү дээ. Олон жил яригдсан, олон төсөл хөтөлбөр хэрэгжээд их хэмжээний мөнгө цацсан. Шийдэгдэхгүй асуудлыг бол хоёрхон жилийн дотор шийдсэн. Эрдэнэтийн дөчин есөн хувь байна. Өнөөдөр ковидын хүнд үед иргэдийн цахилгааны мөнгийг төлж байна. Тус дэм болж байна. Энэ ковид цар тахал, манай хөрш зэргэлдээ хятад л улсаас гараад, дэлхийн бөмбөрцгийн хоёр зуу гарын оронд тарахад 10 сар үүнийг манай улсад оруулаагүй. Энэ бол Хүрэлсүхийн Засгийн газрын гавьяа гэж би ингээд үзэж байгаа. Энэ мэтийн олон ажлыг хийсэн.

Ард иргэд бол өмнөх Засгийн газрын дэвшүүлсэн 3 зорилтыг хэрэгжээсэй гэж хүсэж байгаа. Энэ бол дотооддоо эрчим хүчээр хангана, шатахуунаар хангана, хүнсний шийдвэр хангана гэж. Энэ зорилт болбол маш чухал зорилт. Та энд онцгой анхаарал тавиад энэ сорилтыг хэрэгжүүлээрэй гэж би танаас хүсмээр байна. Энэ гурван зорилтыг хэрэгжүүлэх юм бол.../хугацаа дуусав/.

**Г.Занданшатар**: Баделхан гишүүн үг хэллээ. Одоо Их хуралдай танхимаас эрхэм гишүүн Цэвэгдоржийн Туваан.

**Ц.Туваан:** Баярлалаа. Их эзэн Чингис хааны маань нутгаас залуу хүн, жудаг ярьдаг, андын тангараг ойлгодог, 40 хүрсэн залуу Монгол Улсын Ерөнхий сайдад нэр дэвшжээ. Миний эхний асуулт сөрөг хүчинтэйгээ хэрхэн хамтран ажиллах вэ? Монгол Улсын Ерөнхий сайд асан У.Хүрэлсүхээс энэ асуултыг асууж байсан. Муу л бол арын хар овоохой гэдэг шиг энэ өнөөдөр Ардчилсан нам руу их дайрдаг, ийм одоо зүйл газар авлаа. Үүнийг анхаарч ажиллаарай. Бид нар өнөөдөр дотоод асуудлаа цэгцлэх гээд л бас л урагшаагаа, өөрсөддөө хэр таарсан асуудалтай ингээд өмнөх даваа гүвээгээ даваад л явж байгаа. Ардчилсан нам жагсаал цуглаан хийх юм бол цагдаагийн газраасаа очиж зөвшөөрлөө авч байгаад 200 мянган гишүүнийхээ төлөөллийг дуудаж байгаад тугаа намируулж байгаад хийдэг ээ. Хэн нэгнээс зугтаж юм уу, араас жагсаал хийдэггүй ээ. Бид нар хариуцлагаа ч гэсэн үүрэх үедээ үүрээд гарын үсгээ зурж байгаад ингээд жагсдаг. Тэгэхээр бид нар шаардлага гарвал ингээд явдаг.

Өмнө нь МАНАН гээд их ярьж байсан. Ах нарын үед. Одоогийн үед бол МАНАН биш бодлогоороо АН, МАН үзэлцээд бодлого уралдуулаад ингээд цаашдаа явах ийм хүсэлтэй байна. Ардчилсан нам ялалт байгуулсан нь цөөхөн дөө. Тэгэхдээ яах вэ, 8 аймаг, 1 дүүрэг байгаа. Тэгэхээр энэ газрууд дээр битгий их улс төржиж ажиллаарай гэж ингээд эхний хэсгээ хэлье. Оюутолгойн асуудал. Энэ дээр асуулт байна. Таны ахалдаг гэж яриад байгаа ажлын хэсгийн гишүүд нууц уу. Энэ сөрөг хүчний төлөөлөл, Ерөнхийлөгчийн тамгын газар зэрэг газруудаас иргэдийн төлөөллөөс орж ажиллаж болох уу. Сөрөг нэхэмжлэл гэж яриад байгаа. Энэ дээр та ер нь ямар ойлголт бодолтой байна вэ? Оюутолгойн асуудал дээр маш тодорхой сайн зүйлүүд хэллээ. Тэгэхээр үгэндээ суухыг бас хүсэж байна аа. Улсын Их Хурлын нэг сая төгрөгтэй холбоотой тогтоол дээр ямар бодолтой байна вэ?

Эцэст нь нэгт, улсынхаа эрх ашгийг, хоёрт нь, намын эрх ашгаа, гуравт нь өөрийнхөө хувийн эрх ашгийг эрэмбийн дарааллаа бодож ажиллаарай. Гуравхан сая иргэдээ хөлийг нь нүсэр гарыг нь газар жаргуулж, Монголоо мандуулж ажиллахыг хүсэн ерөөж, ажилд нь амжилт хүсье ээ.

**Г.Занданшатар**: Оюун-Эрдэнэ сайд Туваан гишүүний асуултад хариулна.

**Л.Оюун-Эрдэнэ**:Туваан гишүүний асуултад хариулъя. Сөрөг хүчинтэйгээ бүтээлч байдлаар нягт хамтарч ажиллахыг хичээх болно. Ямар бодлого гаргах вэ? Ямар асуудлыг бид нарын хувьд мэтгэлцэх вэ. Мэдээж одоо үндсэн хоёр том намын хувьд бол үзэл баримтлалын хувьд бол зөрөөтэй. Яг энэ дээрээ л бид нар мэтгэлцмээр байгаа юм. Та хэд илүү либерал талын бодлогоо, Монгол Ардын нам илүү нийгмийн ардчиллын бодлогоо ярьж эндээс олон нийт хүртээмжтэй мэдээллийг авах, аль нь зөв бэ гэдгийг нийгэм өөрөө шүүх. Иргэний нийгмийн байгууллагуудтайгаа, олон нийтийн хэвлэл мэдээлэлтэй, хараат бус бодлогын судалгааны хүрээлэнгүүдтэй хамтарч ажилладаг нийгмийн шинэ соёлыг бүрдүүлэх ийм тал дээр одоо бас улс төрийн шинэ соёл хэдүүлээ бас тогтооё оо.

Бие биеэ янз бүрийн үгээр доромжилж, эсвэл бие биедээ тунирхаж, чуулганы танхимд ийм зүйлийг ярихгүйгээр илүү бодлогын мэтгэлцээн хийе. Энэ соёлыг одоо нэвтрүүлнэ. Жишээлбэл улсын төсөв өргөн баригдаад магадгүй одоо төсвийн хоёр дахь хэлэлцүүлгийн өмнө ийм мэтгэлцээн хийдэг ч соёлыг тогтоож болно. Бусад улсын жишгийн дагуу. Ингэвэл тэндээс илүү их мэдээллийг олон нийт авна. Олон нийт мэдээлжих тусам илүү дүгнэлттэй нийгэм болно. Энэ тохиолдолд бид нар хэн нь ч худлаа ярих боломжгүй болно. Ийм зүйл рүү сөрөг хүчинтэйгээ бусад парламентад суудалтай болон суудалгүй улс төрийн намуудтайгаа хамтран ажиллана аа. Үүнийг бид нар бас хамтдаа бүтээсэн ардчилсан нийгэм гэдгийг хэлэхийг хүсэж байна.

МАНАН гэдэг энэ ойлголт Монгол Ардын нам, Ардчилсан нам ч юм уу, эсвэл Ардчилсан нам, Монгол Ардын нам эвсэж Засгийн газар байгуулах тухай ч юм уу хамтарч ажиллах тухай ойлголт огт биш ээ. Энэ бол аль, аль намын дээгүүр хууль хяналтын байгууллагыг хэдэн уул уурхайтай холбоотой нөхдүүд төрөөс дээгүүр эрх мэдэл байгуулах байдлаар үгсэн хуйвалдаж бүрдүүлсэн системийн тухай ойлголт байсан. Энэ ойлголт одоо ч байгаа. Тийм учраас энэ дээр бид нарын хувьд бас хамтарч ажиллана. Тэгэхлээр хоёр нам хамтарч ажиллана гэдэг нь үсгээрээ, МАН, АН болоод, эсвэл АН, МАН болоод байгаа тухай ойлголт бол биш. Үүний цаана одоо томоохон хэмжээний үндсэндээ хууль хяналтын байгууллага болон бизнесийн хэсэг бүлэглэл дээр тогтсон ийм систем бас хүчтэй ноёрхож байсан шүү. Үүнийг бид бүгдээрээ мэдэж байгаа юм. Өөр өөр өнцгөөс л яриад байдаг болохоос. Төр нь төр шиг, бизнес нь бизнес шиг байх ёстой. Үүнийг бид нарын хувьд бас хамтарч хийх ёстой юм аа гэдгийг бас хэлэхийг хүсэж байна.

Оюутолгойн төсөлтэй холбоотой ажлын хэсэгт Ерөнхийлөгчийн тамгын газар болон сөрөг хүчнээс орж болно. Гагцхүү бид нарын хувьд мэдээлэл /хугацаа дуусав/.

**Г.Занданшатар**: Оюун-Эрдэнэ сайд асуултад гүйцээж хариулна.

**Л.Оюун-Эрдэнэ**: яагаад гэхээр бид нар нэг баг болоод дэлхийн бас томоохон тоглогчидтой тоглож байгаа юм. Хэт олон хүн ороод орсон мэдээллээ задлаад нөгөө талд өгөөд байдаг ийм нөхцөл байдал үүсдэг юм байна билээ. Тэгэхлээр тэрэн дээр бид нар одоо нууцын баталгаа зуруулж авдаг. Гэхдээ тэглээ гээд ч нэмэргүй ингээд бичиг цааснууд сошиалд яваад л ингээд явчихдаг. Тэгэхлээр энэ дээр хэрвээ ингэх юм бол бид нар үндсэндээ аль аль одоо хөрөнгө оруулагч тал ч гэсэн, Засгийн газар ч гэсэн бас хүнд хэлж болохгүй, тодорхой хэмжээний тактик нууцлал ийм зүйл байхаас өөр гарцгүй. Тийм учраас энэ нууцлалаа л бид нарын хувьд шийдэж чадвал ямар ч асуудалгүй. Тэгээд урьж байна. Ороод ажиллаад үзээд, тэр материалуудтай танилцаад, тэгээд хамтдаа бас тийм ээ, одоо үндсэндээ ажлын хэсгийг өөрчлөөд, тэгээд Их Хуралд нээлттэй байдлаар танилцуулаад тэгээд л хамтдаа яахаа шийдэх нь зүйтэй. Болж байгаа юм нь юу байна, болохгүй юм нь юу байна, давуу болно, сул тал юу гарах вэ гэдгээ яриад.

Тэгээд үндсэндээ одоо Дубайн гэрээтэй холбоотой асуудлыг нэгдүгээрт, хоёрдугаарт татварын маргаантай холбоотой арбитрын маргааны асуудал, гуравдугаарт далд уурхайн бүтээн байгуулалттай холбоотой асуудал, дөрөвдүгээрт үндсэндээ цахилгаан станцын эх үүсвэртэй холбоотой асуудал, тавдугаарт, байгалийн нөөц болон усны нөөцтэй холбоотой гэсэн таван асуудал дээр хамтдаа нэлээдгүй их ярилцах ийм боломж буюу ийм ярилцах сэдэв Их Хурал дээр гарах байх аа гэж миний хувьд бол үзэж байгаа. Тэгээд бүтээлч байдлаар хамтран ажиллах болно оо, баярлалаа.

**Г.Занданшатар:** Баярлалаа.Одоо Их эзэн Чингис хааны танхимаас Жадамбын Бат-Эрдэнэ гишүүн.

**Ж.Бат-Эрдэнэ:** Баярлалаа.Оюун-Эрдэнэ сайдаас маш их зүйлийг хүсэж байгаа. Тэгээд юуны өмнө танд Монгол Улсын Ерөнхий сайдад нэр дэвшиж байгаад бас баяр хүргэж, тэгээд амжилт хүсье. Энэ маш их зүйлийг гэдгийн хүрээнд би юу гэж тодорхойлж байна гэхээр таны хийсэн, өөрөөр хэлбэл таны санаачилсан Алсын хараа 2050 гэсэн, одоо энэ бичиг баримт юм. Үүний хүрээнд би бас тантай санал солилцож байсан. Ер нь Монгол Улсын Ерөнхий сайдыг бол маш одоо том олон салбар дээр ажиллаад ажилладаг. Монгол Улсын бүхэлдээ томоор нь харж байх ёстой ийм том албан тушаал. Тэр хүрээнээсээ 2050-ийг та нэлээн томоор харж байсан. Одоо өнөөдөр энэ том салбарууд дотроосоо зарим нэгэн салбар дээр нь гоц анхаарах ийм зайлшгүй шаардлага байгаад байгаа юм.

Бид нар өнгөрсөн жилүүдэд Үндсэн хуульдаа өөрчлөлт оруулахдаа Монгол Улсын Эдийн засгийн яамыг бий болгоё гэсэн ийм саналыг миний бие болон бусад гишүүд энэ танхимаас гаргасан. Тэгэхээр та сая энэ тал дээр бас нэлээн хариулт өгчих шиг боллоо. Үүнийг бас тодруулж өгөөч ээ гэж. Үндсэндээ эдийн засаг маань хүн рүүгээ чиглэсэн эдийн засаг байх ёстой. Бидний ингээд яриад байдаг байшин барилга барьж байдаг ч байдаг юм уу, эсвэл одоо нөгөө соёлын төв ч байдаг юм уу, зам харгуй ч гэдэг юм уу, энэ цаг үе маань бол өнгөрчхөөд байна аа. Тодорхой хэмжээний төрийн зохицуулалттай хүн рүүгээ хандсан, ийм эдийн засаг ийм эдийн засгийг хардаг ийм яам байх ёстой гэж ойлгож байгаа юм. Тийм болохоор энэ дээр та өөрийнхөө саналыг тодруулж өгөөч ээ гэж.

Нөгөө нэг асуудал байна. Бид нар ажлын байр гээд бүх хүний амнаас ажлын байр гэж ярьж байгаа юм. Ажлын байрны цаана үйлдвэрлэл гэсэн маш том зүйл байж байгаа. Үүний цаана дахиад иргэд аж ахуйн нэгж гэж байгаа. Хэн нэгэн аж ахуйн нэгжийг бид нарт дэмжих гээд байгаа юм шиг ийм хэвшилтэй болчхоод байна. Аливаа зүйлийг ярихаар аливаа нэг салбарыг ярихаар цаана нь хэн байгаа юм, ямар аж ахуйн нэгж байгаа юм гэсэн нэг ийм зүйлийг хардаг болчхоод байна. Үгүй ээ, бид нар ер нь ажлын байрыг хэн бий болгох юм гэхээр ажлын байрыг аж ахуйн нэгжүүд бий болгоно. Иргэд өөрсдөө тодорхой хэмжээний аж ахуйн нэгжээ бий болгож байж ажлын байр бий болгож байна. Тийм болохоор ажлын байрыг бий болгох тал дээр томоор нь хардаг ийм бүтцийг ер нь та яаж уу анхаарч харж байна аа? Хүн болгоны, улс төрч болгоны ярьдаг ажлын байр гэдэг зүйл дээр та бас нэг тодорхойлолтоо хэлээч ээ гэж.

Гуравдугаарт хөдөө аж ахуйн бодлого. Бид нар хөнгөн үйлдвэр болон хүнсний үйлдвэрүүдээ хөгжүүлье гэж байгаа юм. Энэний цаана хөдөө аж ахуйгаа төгс төгөлдөржүүлж хөгжүүлэхгүйгээр бид нарын энэ одоо хүнсний хангамж гэдэг юм уу, хөдөө аж ахуйн үйлдвэрлэл гэдэг юм уу, энэ бусад одоо жижиг дунд үйлдвэрлэл чинь хөгжиж болохгүй байна. Дээрээс нь каластржсан байдлаар энэ үйлдвэрлэлийг ямар байдлаар та ер нь төсөөлж харж байгаа вэ? Тэгээд одоо өнөөдөр хаврын тариалалт эхлэх дөхчихлөө. Энэ жил одоо энэ ковидтой тохиолдолд хөдөө аж ахуйгаа ямар байдлаар дэмжих юм, аж ахуй, аж ахуйгаа ямар байдлаар дэмжих юм. Энэ намрын одоо тариа хураалтаас авахуулаад ногоо тариалалтаас авахуулаад.

**Г.Занданшатар**: Оюун-Эрдэнэ сайд Жадамбын Бат-Эрдэнэ гишүүний асуултад хариулна.

**Л.Оюун-Эрдэнэ:** Монгол Улсыг бид нар эдийн засгийн хувьд нэлээн том байдлаар авч үзэж, хамтдаа харахын тулд л энэ Эдийн засаг хөгжлийн яам зайлшгүй одоо байх ёстой. Энэ яамыг бол бас анх Ардчилсан нам байгуулсан. Энэ бол би зөв байсан гэж боддог. Ер нь бол бид нар хөгжлийн бодлого төлөвлөлтийн ийм тухайлсан яамтай бүх яамдуудад зангиддаг ийм одоо бүтэцтэй байх ёстой юм. Ер нь бид нарын хувьд ингээд харж байхад одоо жишээлбэл эмчилгээнд гээд маш их мөнгө бид нар зарцуулчихдагй. Боловсролд, албан томилолт болон гадагшаа аялахад, машин худалдаж авахад гээд нэлээн их хэмжээний одоо санхүүжилтийг бид нарын хувьд бол ингээд гадагшаа гаргачихдаг. Жил бүхэн дунджаар 1.2 тэрбум орчим долларыг бид нар ингээд алдчихдаг. Энэ дотор бид нар жишээлбэл ингээд л хүнсний бүтээгдэхүүн, гэр ахуйн цахилгаан бараа суудлын автомашин, тоног төхөөрөмж, нефть бүтээгдэхүүний үйлдвэрлэл гээд ингээд бас 6.1 тэрбум орчим сая долларыг бас гадагшаа ингээд гаргачихдаг.

Тийм учраас бид нар яаж энийг аль болохоор хэмнэж багасгаж, яаж бид нар гадагшаа зардаг экспортоо нэмэгдүүлэх вэ гэдэг дээр л энэ Эдийн засгийн яам одоо голлож ажиллах ийм чиг үүрэгтэй байж таарна аа. Зөвхөн бид нар одоо нүүрс, төмрийн хүдэр, зэс зардаг биш бид нар яаж хөдөө аж ахуйн бүтээгдэхүүнийг экспортод гаргадаг болох вэ? Яаж ноолууран бүтээгдэхүүний экспортыг нэмэгдүүлэх вэ? Яаж аялал жуулчлалаа бид нар илүү шуурхай байдлаар зохион байгуулах вэ? Яаж бид нар жишээлбэл жуулчлал ирэхэд тэр одоо цахимаар виз авдаг шуурхай үйлчилгээнээс авахуулаад, энэ агаарын тээврийн либералчлал хурдан хийхээс авхуулаад энэ зүйлүүдтэйгээ хувийн хэвшилтэй яаж ажиллах вэ гэдгийг энэ зүйлийг үндсэндээ одоо зангиддаг яамыг бол Эдийн засгийн хөгжлийн яам гэж үзэж байгаа. Тийм учраас ийм бүтэц зайлшгүй хэрэгцээтэй байгаа юм аа гэж үзэж байгаа нь тэр.

Тийм учраас таны хэлсэн саяын энэ зүйлийг хийхийн тулд энэ бүтэц бол Монгол улсад зөвхөн нэг Засгийн газрын үед ч биш, үе, үеийн Засгийн газарт бол зайлшгүй хэрэгцээтэй ийм бүтэц юм гэж үзэж, үүнийг одоо бас манай нэр бүхий Их Хурлын гишүүд хууль болгон санаачилж хэрэгжих хугацааг нь хойшлуулчихсан байгаа энэ асуудлыг бид нарын хувьд цаг алдалгүйгээр үндсэндээ энэ цар тахлын нөхцөл байдал жоохон намжих үед энэ зүйлийгээ бид нарын хувьд бол хийж хэрэгжүүлнэ гэдэг ийм одоо итгэл үнэмшлээр ажиллаж байгаа гэдгийг Бат-Эрдэнэ гишүүнд хэлье ээ.

**Г.Занданшатар**: Одоо эрх гишүүн Бөхчулууны Пүрэвдорж.

**Б.Пүрэвдорж:** Манай херо Баатарын дүү Оюун-Эрдэнэ Монгол Улсын Ерөнхий сайд боллоо, баяр хүргэе. Та амласан ёсоороо 400 сая жуулчнаа Монголд авчраарай, амжилт хүсье ээ.

**Г.Занданшатар:** Одоо Их эзэн Чингис хааны танхимаас эрхэм гишүүн Цогт-Очирын Анандбазар.

**Ц.Анандбазар**: Юуны өмнө шинээр томилогдож байгаа Оюун-Эрдэнэ сайддаа ажлын амжилт хүсье. Таныг бол Монголын ард түмэн одоо шударга сайд, залуу сайд гэдгээр сайн таньсан. Тэгээд албан тушаал бас хүнийг эвддэг учраас та шударга гэдэг энэ сайхан зан ард түмний өгсөн нэрийг битгий орхиж яваарай. Энэ бол таны одоо ирээдүйн улс төрийн хамгийн том нөхөр шүү гэдгийг хэлэхийг хүсэж байна.Тэгээд залуу сайдын одоо эхний хүлээлтүүд эдийн засгийн том шинэчлэл байгаа. Тэр дотроо Монголын ард түмний одоо нийт ажил олгогчдын дөч гаруй хувийг бий болгодог боловч дотоодын нийт бүтээгдэхүүний арав хүрэхгүй хувийг үйлдвэрлэдэг гэдэг ийм нэр зүүдэг хөдөө аж ахуй малчдын маань одоо амьдрал хэцүү байна аа. Саяхан бид нийслэл хот, орон нутагт байгаа хүмүүсийнхээ цахилгаан дулааныг одоо тэглэж өгч, ард түмний сайхан талархлыг хүлээлээ. Тэгвэл одоо малчдадаа бид дэмжлэг үзүүлэхгүй бол ирэх хавар одоо хэцүү болох нь ээ. Хаваржилт хүндэрч малчид маань хэцүү хаврыг туулах ийм байдалтай байна аа.

Тэгэхээр танд одоо эхний асуулт маань малын гаралтай түүхий эдийг боловсруулах тал дээр ямар бодлогын одоо шийдэл гаргах вэ? Энэ малчдадаа түгээх, одоо хишиг хүртээлийг ямар байдлаар засгийн газраас бодож байна вэ гэдгийг нэгдүгээрт асуухыг хүсэж байна.

Хоёрдугаарт, тариалангийн бүс нутгийг ашиглах тухай Засгийн газрын 131 дүгээр тогтоол гарсан. Тариаланчдаа дэмжиж Монгол Улс даяар ногоон тэжээлийг тарих бодлогыг та эхлүүлээрэй гэдгийг хүсэж байна. Ер нь бол одоо зуншлага намаржаа өвөлжилт хүндрээд Монголын бэлчээр бол одоо талхлагдаж дуусаж байна. Ногоон тэжээлийн бодлого бол ирээдүйд хөдөө аж ахуйн аврал болсон гарц болно шүү гэдгийг танд хэлэхийг хүсэж байна.

Дараагийн салбар нь эдийн засгийн суурь бүтэц, үнэ үнэлгээний хамгийн суурь болсон нефтийн салбар байгаа. Үеийн үед нефтийн салбар янз бүрийн сайн, муу нэр дуулж явдаг. Би Их Хуралд ирээд юу ойлгосон гэхээр ер нь Монгол Улсын харьцангуй шударга салбар бол нефтийн салбар юм байна гэдгийг ойлголоо. Ашгийн түвшин ерөөсөө 1-3-хан хувь байдаг шүү дээ. Тийм болохоор энэ салбарт одоо урьд хожид байгаагүй нэг хулгай нүүрлэчхээд байна. Энэ бол хуурамч шатахуун гэдэг юм оруулаад улсын төсвийг 60-70 тэрбум төгрөгөөр жил болгон хохироогоод, нефть импортлогчдын нэр хүндэд хохиролтой, нийт монголын ард түмний машин тоног төхөөрөмжийг эвдсэн, дэлхийн аль ч оронд байдаггүй ийм хохиролтой хулгай мафийн үйл ажиллагаа эхлээд явж байна. Та тэгэхээр энэ одоо татваргүй орж ирж байгаа холих бүтээгдэхүүн дээр татвар тавих тухай асуудлаа яаралтай шийдэж жил болгон одоо 40 цэцэрлэг барих мөнгөө улсын төсөв алдаж байгаа энэ цоорхой.../хугацаа дуусав/.

**Г.Занданшатар:** Анандбазар гишүүн үг хэллээ. Одоо Баагаагийн Баттөмөр гишүүн.

**Б.Баттөмөр**: Оюун-Эрдэнэ сайдыг дэмжиж байгаа. Энэ хөгжлийн бодит байдалтай өнгөрсөн 30 жилийн хугацаанд бид хаана хүрэв гэдгээ эхлээд их сайн тогтоох шаардлагатай байгаа. Эндээс маш их олон асуудлууд гарч ирнэ. Хөгжил гэдэг нь бол иргэд чинээлэг цэвэр орчинд амьдардаг, сурч боловсрох нийгэм, эрүүл мэндийн асуудлаа шийдсэн, дундаж давхарга зонхилсон ийм нийгэм байна гэсэн ийм шалгуураар хэмжигдээд. Бид ийм нийгмийг өнгөрсөн жилд байгуулж чадсангүй. Биелээгүй шалтгаан нь юутай холбоотой вэ гэхээр хамгийн түрүүнд энэ хөгжлийн загвар буруу байна гэж үзэж байгаа юм. Бүгдийг хувьчил, төрд өмч хэрэггүй, төр татвар аваад суу, үл үзэгдэгч гардаг эрэлт нийлүүлэлт бүгдийг зохицуулдаг гэсэн тархи угаасан онолоор одоо өнөөдөр ингэж яваад, өнөөдөр одоо тогтсон хөгжлийн загваргүйгээр одоо ингээд энэ гучин жил боллоо.

Тийм учраас хөгжлийн загварыг шинэчлэх асуудал дээр одоо өөрийн чинь бодолгүй байна аа гэсэн юм. Хоёрдугаар асуулт юу гэхлээр энэ Хөгжлийн яам байгуулах асуудлыг би ярих гэж байсан. Сая одоо урьчилаад хэлчихлээ. Хөгжлийн яамнаас гадна бол Үйлдвэр худалдааны яам байх ёстой Монголд. Монголын эдийн засгийн бас зонхилох хэсэг нь энэ худалдаан дээр яваад байгаа шүү дээ.

Гурав дахь асуудал. Энэ баялгийн менежментийн асуудал. Монголын газрын одоо хөрсөнд бол дор Мендлеевийг системийн 80-аад орчим хувь нь бол байна гэж байгаа юм. Нэг үе 4-5 мянган лиценз өгсөн хүн болгонд, одоо хүссэн хүн болгонд өгч байсан, хүрз ч байхгүй хүн өнөөдөр одоо олон арван лиценз эзэмшээд зөвхөн зарах зорилгоор ингэж явсан. Бид оффшорт байгаа мөнгө гээд ингээд ярьж байна. Тэр оффшорын мөнгө хэрвээ байдаг юм бол уу энэ ашигт малтмалын лиценз дагасан, үүнийг худалдсанаас орж ирсэн орох мөнгө байх болов уу гэж ингэж бодож байгаа юм аа. Тийм учраас баялагийн менежментийг зөв болгох чиглэлээр одоо юу хийгдэх вэ гэсэн ийм асуулт бас байна.

Боловсон хүчний томилгооны асуудал их чухал асуудал байгаа юм. Шинэ Засгийн газарт одоо чадвартай, мэдлэгтэй, ноён нуруутай, хамгийн шилдгүүд ажиллах ёстой. Бид бол залуу байх ёстой, хэлтэй гэдэг шалгууруудыг бол тавьдаг. Хэл бол яах вэ дээ, тодорхой мэдээлэл олж авах зүйл. Хэлтэй мөртөө одоо ажлын туршлага багатай хүмүүс Монголын төрийн одоо байгууллагууд маш их олон байна аа. Ийм учраас бол хамгийн чадвартай мэргэжлийн сайдуудыг тавих чиглэлээр таны санал юу байна аа?

Монголын хамгийн одоо шилдгүүдийг та оруулж ирнэ гэдэгт итгэж байна аа. Дараагийн асуудал бол юу вэ гэхээр энэ энэ ёс зүйтэй, бусдад зориг зүрхтэй, өөрөөр хэлбэл зориг зүрхтэй хүний зүрх нь бол толгойдоо цохилдог гэдэг. Тийм учраас бол энэ хамгийн сайн чадвартай хүмүүсүүдийг оруулж ирж ажиллуулах ийм шаардлагатай гэж ингэж бодож байна. Төрийн зохицуулалт бол Монголын төрд бол үнэхээр чухал хэрэгтэй. Монголын төрд одоо оновчтой төрийн зөв зохицуулалт өнгөрсөн гучин жилд.../хугацаа дуусав/.

**Г.Занданшатар**: Баттөмөр гишүүн үг хэллээ. Одоо эрхэм гишүүн Лувсанцэрэнгийн Энх-Амгалан гишүүн. Энх-Амгалан гишүүн алга байна.

Эрхэм гишүүд ээ, одоо Бат-Эрдэнэ гишүүний асуулт асууж, үг хэлсний дараа санал хураалт явагдана. Эрхэм гишүүн Бадмаанямбуугийн Бат-Эрдэнэ

**Б.Бат-Эрдэнэ:** Баярлалаа. Нутгийн дүү нэг тойргоос төрийн түшээгээр сонгогдсон манай Оюун-Эрдэнэ сайд Монгол Улсын 32 дахь Ерөнхий сайдаар нэр дэвшиж байна. Амжилт хүсье ээ. Манай залуу бол боловсрол эзэмшсэн, улсын аж хариуцлагатай ажил хариуцаж байсан, хамгийн гол нь энэ улс төрч хүнд байх ёстой ашиг сонирхлын эрэмбийг тогтоох энэ тал дээр би ер нь тун гайгүй болов уу гэж би ингэж үзсэн. Ийм залуу байгаа. Би тэгээд товч нэг хоёр зүйл хэлье.

Нэгдүгээрт, энэ нийгмийн одоо асар их хүсэн хүлээлт байгаа. Шударга ёс тогтоох энэ Хүрэлсүх Ерөнхий сайдын эхлүүлсэн энэ ажлыг одоо үр дүнд хүргэх хэрэгтэй. Энийг зогсоож болохгүй ээ. Мохож болохгүй ээ. Түрүүн та одоо гишүүдийн асуултад бас хариулж байна билээ. Энэ төрөөсөө дээгүүр хуулиасаа дээгүүр, одоо бүр тусгай үгсэн хуйвалдсан ийм бүлэг одоо бий болчихсон гэж. Та бид хоёр одоо сонгуулийн үеэр өдөрт 10 шахам уулзалт хийгээд явж байхад энэ тухай асуудлыг л ярьж байсан. Үүний тодорхой жишээ бол Эрдэнэтийн 49 хувийг улсын мөнгөөр улсын үйлдвэрийн хувьцааг яаж одоо луйвардаж авсан тэр схемийн тухай асуудлыг ярьж байсан. Тэгтэл энэ луйвар схем чинь бол өнөөдөр одоо алга болоогүй юм шүү. Бүрэн хэмжээнд үүнийг цэгцэлж чадаагүй байгаа шүү. Бид одоо маш сайхан зүйлүүдийг ярьж байгаа. Тухайлбал энэ цагаан захтнууд, албан тушаалтнуудын авлига, энэ улсын хөрөнгө мөнгийг хулгайлдаг, энэ асуудлыг цэгцлэхийн тулд бол ерөөсөө хэрэглээн дээр нь одоо хяналт тавья аа. Олсон орлогоо одоо тайлбарлаж чадахгүй бол тэр хүний хөрөнгийг нь улсад тушаадаг ийм одоо хуультай номтой болъё гэж ингэж одоо ярьж байсан. Тэгэхээр энэ ажлаа туйлд нь хүргээрэй. Энэ дээр нэг тодорхой хариулт өгөөч.

Хоёрдугаарт, энэ улс төрийн тэмцлийн энэ олон хэлбэрүүд байдаг. Тэгэхээр энэ дээр бол шинэ цагийн одоо удирдагч нар Хүрэлсүх, Занданшатар энэ одоо Оюун-Эрдэнэ, Нямбаатар гээд энэ хүмүүсүүд өөр одоо хандлага гаргаж байгаа шүү. Би энд нь талархаж байгаа юм. Энэ сүүлийн үед болж байгаа энэ улс төрийн тэмцэлтэй холбоотой асуудлууд. Өчигдөр гэхэд өлсгөлөн зарлаад байгаа Ганбаатар дээр Нямбаатар очсон байна билээ. Өлсгөлөн зарласан эхний өдөр нь бол даргын дэргэдэх зөвлөл дээр асуудал тавиад, Занданшатар дарга чиглэл өгсөн. Тэрний дагуу бид очиж уулзсан. Ингээд одоо энэ гадаа өлсгөлөн зарлаад байж байгаа Ганбаатарын хувьд бол маш хүнд байдалд байгаа. Энэ бол эрүүл мэнд, амь нас нь цаг минутаар хэмжигдэж байгаа учраас яаралтай одоо нэг гэр барьж өгөөч ээ. Би маш тодорхой хүсэлт санал тавьж байна.

**Г.Занданшатар**: Лувсаннамсрайн Оюун-Эрдэнэ сайд асуултад хариулна.

**Л.Оюун-Эрдэнэ:** Баярлалаа. Шударга ёсны тэмцлийг үргэлжлүүлнэ. Өнөөдөр бид авлигалын индексээр 106-д Монгол улс эрэмбэлэгдэж байгаа. Хэнийг ч хэлмэгдүүлдэггүй, хэнийг ч одоо ял завшуулдаггүй ийм хараат бус шүүх, хууль хяналтын байгууллагатай болсон цагт хувь хүн биш, хууль засагладаг засаг төртэй болно. Мөн томоохон хэмжээний гаднын хөрөнгө оруулалтууд Монголд орж ирэх ийм одоо том орчин бүрдэх учиртай юм. Тийм учраас энэ Шүүхийн хуультай холбоотой асуудал томоохон ахиц гэж бодож байгаа. Гэхдээ мэдээж тэнд байгаа хүмүүстэй холбоотой асуудал байгаа. Цаашид төрийн дээр байдаг албан бус бүлэглэл дахин одоо үүсгэж, улс төрийн зорилгоор хууль хяналтын байгууллагыг ашигладаггүй байх энэ зүйл рүү бас томоохон алхмыг хийнэ. Үндсэндээ одоо компанийн захиалгаар томилогдчихсон шүүгч нар, прокурор, хууль хяналтын байгууллагын албатууд байгаа. Ээр хүмүүсийг цэгцлэх ажлыг хийнэ. Энэ гэхдээ амаргүй байх болно. Шүгэл, үлээгчийг хамгаалах тухай хууль, Улс төрийн намын санхүүжилтийн тухай хууль, Төрийн албаны ёс зүйн тухай хуулийг Засгийн газраас ойрын үед өргөн барина.

Цахим үндэстэн байгуулах ажлаа илүү далайцтай эрчимжүүлнэ. Төрийн байгууллагын ёс зүйн дүрмийг дахиж өөрчилж, үндсэндээ хоорондоо бэлэг солилцдог цалингаасаа өндөр бэлэг хүлээж авдаг төрийн өмчит үйлдвэрийн газрууд энд тэнд очиж баярхдаг ийм олон, одоо мэддэг ч мэддэггүй юм шиг, ингээд яваад байдаг ийм олон соёлыг таслан өөрчлөхийн төлөө бас хичээх болно.

Мэдээж авлигатай хийх тэмцэл гэдэг бол амаргүй. Тийм учраас энэ дээр олон нийттэйгээ Улсын Их Хурлын эрхэм гишүүд та бүхэнтэй нийлж, Монгол Улсын Үндсэн хуулийн дагуу Засгийн газар гэмт хэрэгтэй тэмцэх, энэ үндсэн чиг үүргээ биелүүлэхийн тулд авлигалын зөвхөн эзэд төдийгүй авлигалыг үүсгэж байгаа хөрс суурь, манай нийгмийн соёл, улс төрд олон жил бугшсан энэ соёлыг өөрчлөхийн төлөө хичээх болно. Энэ амаргүй сорилттой тулна гэдгийг миний хувьд ухамсарлаж байгаа. Гэхдээ энэний цаана гарч байж бид нарын хувьд одоо улс орон маань илүү жам ёсны бизнесийн орчинтой, жам ёсны хуулийн засаглалтай, иргэний нийгмийн хяналттай, зөв бизнестэй, төр нь төр шиг, бизнес нь бизнес шиг байх ийм улс орон бүрдэж байж ирэх гучин жилийн дараа Монгол улс одоо бидний Алсын хараа 2050-д тунхагласан шиг.../хугацаа дуусав/.

**Г.Занданшатар**: Ер нь одоо танхимаа бүрдүүлсний дараа бас Ерөнхий сайд, Улсын Их Хурал, ард түмэндээ хандаж үг хэлнэ. Бас танхим томилогдох үед Засгийн газрын гишүүдээс болон Ерөнхий сайдаас асуулт асууж үг хэлнэ. Бас нэлээн дэлгэрэнгүй хурал болох байх аа гэж бодож байгаа.

Дашдондогийн Ганбат гишүүн, цөөнхийн бүлгийн дарга.

**Д.Ганбат**: Ер нь бол бас нэлээн хариуцлагатай мөч байна. Ер нь бол Монголын ард түмэн сонгууль явуулаад удаагүй байна. 6-7 сарын өмнө сонгууль явуулаад ингээд Ардын нам олонх болсон. Ард түмний сонгогчдын саналын 40 хувийг л авсан л даа. Та нар л одоо энэ дотроо олонх байгаагаас биш ард түмэн бол бүгдээрээ санал өгөөгүй ээ. Дөчин хувь нь л өгсөн. Өгөхдөө бол Монгол Ардын намын дарга Хүрэлсүх алдаа гаргаад огцорлоо гэж танхим нь бүрэн бүрэлдэхүүнээрээ, огцорсон Ерөнхий сайд маань 4 жил ажиллана гэсэн ийм итгэл найдвар бол ард түмний дунд байсан.

Гэтэл энэ маань талаар боллоо. Тэгээд одоо хариуцлага бол Монгол Ардын намын бүлэг, Ардчилсан намын бүлэг бол энэ хариуцлагыг бол үүрэх ёстой. Бас ингээд Улсын Их Хурлын дарга бол маргаан мэтгэлцээн энэ төрийн ажлыг ордон дотор шийдээд явуулдаг байх нөхцөл байдлыг нь бүрдүүлэх хэрэгтэй. Тэгэхгүй бол одоо би удаа дараа хэлж байсан Монголын ард түмэн маань дарьтай торох шиг болчихсон байна. Тэрний одоо илэрхийлэл нь сүүлийн 2-3 долоо хоногт мэдрэгдээд эхэллээ шүү дээ. Энэ 76-гийн нэг нөхөр маань одоо ингээд гудамжинд өлсгөлөн зарлачихсан ингээд байж байна. Тэгээд одоо огцорч байгаа ч гэсэн нэр нь дэвшиж байгаа ч гэсэн Ерөнхий сайдын талаар ярихдаа бол бид нар бол зулгуйдсан магтсан иймэрхүү байдлаар л ажил төрөлд хандаж байна.

Мэдээж хэрэг ажил хэрэгч санал үг захиасууд байлаа. Гэвч одоо ард түмний амьдрал байдал, эрүүл мэнд, эдийн засаг, энэ нөхцөл байдал бол одоо эсрэгээрээ уначихсан байна. Тэгээд одоо шинээр орж ирж байгаа энэ Ерөнхий сайд, энэ залуу хүн маань бас алддаг, онодог, хүн болсон хойно. Түүнийг бол ойлгож байна. Ам ажлын нэгдэл бол байгаагүй ээ, өмнө нь бол. Тухайлбал одоо бичлэгүүд нь байгаа байх аа, би албан тушаалд очихгүй ээ гэж ярьж байсан. Энэ нь одоо эсрэгээрээ явж байна. Нэг одоо ингээд худлаа ярьсан хүн маань цаашаа битгий ингэж яриасай гэж бодож байна.

Тэгээд Ардчилсан намын бүлэг бол бас хариуцлага үүрч байгаагийн хувьд бол Монгол Улсын Ерөнхий сайдад нэр дэвшиж байгаа нэр дэвшигчид бол хэлэх, ярих, асуух, лавлах захиас хэлэх ийм шаардлагатай байна. Өнөөдөр одоо энэ Улсын Их Хурлын чуулганы танхимд бол ковидын үеийн гээд 2-3-хан минутаар хязгаарлагдаж байна. Тэгэхээр энэ боломжийг Ардчилсан намынхаа бүлгийн гишүүддээ гаргаж өгөх нь зүйтэй гэж үзээд Ардчилсан намын бүлэг Улсын Их Хурлын хуулийн 33 дугаар зүйлийн 33.1.4 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 15 дугаар зүйлд заасны дагуу хэлэлцэж байгаа асуудлаар хэзээ ч завсарлага авах эрхийнхээ дагуу 5 хоногийн завсарлага авч байна. Бүлэг дээрээ бид Ерөнхий сайдтай бас ярилцах, захиа даалгавар өгөх ийм зүйл байна.

**Г.Занданшатар:** Тэгэхээр Ерөнхий сайдыг томилох энэ асуудал цагтай нартай асуудал. Цар тахлын үед Засгийн газраа яаралтай эмхлэн бүрдүүлж, энэ цаг агаар цас зудны байдал ч тэр, энэ цар талын нөхцөл байдал ч гэсэн яаралтай Засгийн газар эмхлэн байгуулахыг энэ ард түмний эрх ашиг шаардаж байгаа юм. Дэгийн тухай хуулийн 33.1.4-т заасны дагуу бол бүлгүүдэд ийм эрх бий. Гэхдээ одоо цагийн нөхцөл байдлаас шалтгаалаад одоо энэ долоо хоногтоо яаралтай Засгийн газраа бүрдүүлэх хэрэгтэй байна. Чуулган завсарлаж одоо бас тойрог, орон нутагтаа хийх, хэрэгжүүлэх ажил их байна.

Тийм учраас нэг цагийн завсарлага өгье. Одоо гурван хэлэлцэх асуудал бий. Энэ нөгөө Цар тахлын хуулийн нэг хууль, Оюунчимэг гишүүн нарын гэсэн хууль байгаа. Түүнийгээ хэлэлцчихье. Бид З хууль хэлэлцэж дуусах ёстой. Тэр хооронд та наадхаа дуусгаад, тэгээд маргааш ирж.

Ардчилсан намын бүлэг завсарлага авсан учраас дараагийн асуудалд орно.

***Дөрөв***.***Тэгээд энэ асуудлууд дуусахаас өмнө орж ирнэ. Коронавируст халдвар ковид-19-ийн цар тахлаас урьдчилан сэргийлэх, нийгэм эдийн засагт үзүүлэх сөрөг нөлөөллийг бууруулах тухай хуульд нэмэлт өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийг хэлэлцэх эсэх асуудлыг хэлэлцэнэ.***

Хууль санаачлагчийн илтгэлийг Улсын Их Хурлын гишүүн Мөнхөөгийн Оюунчимэг танилцуулна. Оюунчимэг гишүүнийг индэрт урьж байна. Энэ хуулиа хэлэлцэж байж энэ гурав чинь өнөөдөр Байнгын хороогоор орох нөхцөл бүрдэж байгаа шүү дээ. Тийм ээ. Чуулганы дараа Байнгын хороо хуралдана шүү. Баттөмөр гишүүн ээ, Ганбаатар гишүүн танай хоёр Байнгын хороо хуралдаад энэ гурван хуулиа нэгтгээд өнөөдөр нэгдүгээр хэлэлцүүлгээ дуусгачихъя. Төрийн байгуулалтын байнгын хороо дөрвөн асуудал байгаа. Үйлдвэржилтийн байнгын хороо танайх чинь юу байгаа билээ. Газрын тосны хуулиа танайх хэлэлцчихсэн шүү дээ. Оюунчимэг гишүүн.

**М.Оюунчимэг:** Улсын Их Хурлын дарга, эрхэм гишүүд ээ.

Коронавируст халдвар дэлхий нийтэд тархаж цар тахлын хэмжээнд хүрсэнтэй холбогдуулан ковид-19 цах тахлын үед Засгийн газраас өндөржүүлсэн болон бүх нийтийн бэлэн байдлын зэрэгт шилжүүлсэн хугацаанд халдвараас урьдчилан сэргийлэх, тэмцэх чиглэлээр Улсын Их Хурлаас коронавируст халдварын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийг 2020 оны 4 сарын 29-ний өдөр баталсан билээ.

Цар тахлын үеийн нөхцөл байдал удаан үргэлжилж, Гамшгийн хууль тогтоомжийн хүрээнд бүх нийтийн бэлэн байдлын зэрэгт шилжүүлснээр санхүүгийн зуучлал тасалдах банкны активын чанарын үзүүлэлт буурах, цаашлаад банк санхүүгийн тогтвортой байдал алдагдах бодитой эрсдэл тулгарсан. Мөн цар тахлын дэгдэлтийн үед хүний эрхийн тодорхой зохицуулалтуудыг нарийвчлан тусгах зайлшгүй шаардлагын хүрээнд эдийн засгийн тэнцвэртэй хөгжилд дэмжлэг үзүүлэх зорилтыг үндэслэл болгон Корона вируст халдварын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төслийг боловсрууллаа.

Монгол Улсын Засгийн газар, улсын онцгой комисс, бусад байгууллагаас гаргасан шийдвэрийн хэрэгжилтэд хийсэн дүн шинжилгээний санал дүгнэлт, Засгийн газрын гишүүд, агентлагийн дарга, засаг дарга нарын ирүүлсэн санал, иргэдээс ирүүлсэн гомдол, мэдээлэл, хүсэлт, холбогдох байгууллагаас зохион байгуулсан мониторингийн үнэлгээ, нэгдсэн үндэсний байгууллагын хүний эрхийн дээд комиссарын газраас ирүүлсэн зөвлөмж зэрэгт үндэслэж хуульд нэмэлт, өөрчлөлт оруулах тухай хуулийн төслөөр дор дурдсан агуулгатай нэмэлт, өөрчлөлт орууллаа. Үүнд цар тахлын нөхцөл байдалтай холбогдуулан гамшгаас хамгаалах бүх нийтийн бэлэн байдлын зэрэгт шилжсэнтэй холбогдуулан банк санхүүгийн салбарын төлбөр тооцооны хэвийн үйл ажиллагааг хангах, Монгол банкнаас авч хэрэгжүүлэх арга хэмжээг үр дүнтэй, шуурхай хэрэгжүүлэх, цар тахлаас урьдчилан сэргийлэх үйл ажиллагааны эрсдэлт нөхцөлд ажиллаж байгаа эрүүл мэнд, онцгой байдал, мэргэжлийн хяналт, цагдаагийн албан хаагчдад олгох буцалтгүй тусламжийн асуудлыг нарийвчлан зохицуулж шийдэх, цар тахлын дэгдэлтийн үед нийгмийн тогтвортой байдлыг хангах, нийтийн эрүүл мэндийг сайжруулах, хүний эрхийн зөрчил, тулгамдаж байгаа асуудлыг бууруулах талаарх зохицуулалтуудыг нарийвчлан тусгалаа.

Улсын Их Хурлын дарга, эрхэм гишүүд ээ,

Улсын Их Хурлын гишүүн М.Оюунчимэг, Б.Баттөмөр, С.Бямбацогт, Ж.Чинбүрэн, Ц.Мөнх-Оргил, Г.Тэмүүлэн, Ш.Адьшаа нарын өргөн мэдүүлсэн Коронавируст халдварын цар тахлаас урьдчилан сэргийлэх, тэмцэх, нийгмийн эдийн засагт үзүүлэх сөрөг нөлөөллийг бууруулах тухай хуулийн төсөлд нэмэлт, өөрчлөлт оруулах тухай хуулийн төслийг хэлэлцэн дэмжиж, шуурхай шийдвэрлэж өгөхийг та бүхнээсээ хүсье. Баярлалаа.

**Г.Занданшатар**: Баярлалаа. Оюунчимэг шүүнд баярлалаа. Одоо Байнгын хорооны санал, дүгнэлтийг Улсын Их Хурлын гишүүн, Аюулгүй байдал, гадаад бодлогын байнгын хорооны дарга Баагаагийн Баттөмөр танилцуулна. Баттөмөр гишүүнийг индэрт урж байна.

**Б.Баттөмөр**: Улсын Их Хурлын дарга, эрхэм гишүүд ээ,

Улсын Их Хурлын гишүүн Оюунчимэг нарын 4 гишүүнээс 2020 оны 12 дугаар сарын 28-ны өдөр Улсын Их Хуралд өргөн мэдүүлсэн Коронавируст халдвар ковид-19-ийн цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслийн үзэл баримтлалыг хэлэлцэх асуудлыг Монгол Улсын Их Хурлын чуулганы хуралдааны дэгийн тухай хуулийн 39-ийн 4-т заасны дагуу Аюулгүй байдал, гадаад бодлогын байнгын хороо болон Эдийн засгийн байнгын хорооны 2021 оны 1 дүгээр сарын 26-ны өдрийн хамтарсан хуралдаанаар хэлэлцлээ.

Хуулийн төслийг хэлэлцэх үед Улсын Их Хурлын гишүүн Чинзориг хуулийн төсөлд хугацаагүй хадгаламжид хүү тооцохгүй байх асуудлыг оруулсан нь хэр оновчтой, эерэг, сөрөг нөлөөллийн талыг тооцсон эсэх, ипотекийн зээлийн төлбөртэй холбоотой асуудлыг зайлшгүй тусгах шаардлагатай эсэх, малчдын зээлийн хүүг бууруулах царцаах хугацааг хойшлуулах асуудлыг хуулийн төсөлд тусгах боломжтой эсэх талаар, Улсын Их Хурлын С.Одонтуяа хуулийн төслийг дэмжиж байгаагаа илэрхийлээд гадаадад байгаа иргэдийг татан авахтай холбоотой заалтыг томьёолно, хуулийн төсөлд тусгуулах боломжтой эсэх талаар асуулт асууж, хариулт авсан. Улсын Их Хурлын гишүүн Сэргэлэн эрсдэл бүхий нөхцөлд үүрэг гүйцэтгэж байгаа төрийн болон үйлчилгээний албан хаагчид зориулан зориулсан түрээслэх, хөлслөх байдлаар өмчлөлд шилжих, орон сууцын нөхцөл, хатуу зээлийн эргэн төлөлтийн хугацаа шахуу байгааг анхаарах, Улсын Их Хурлын гишүүн Оюунчимэг Улсын Их Хурлын гишүүн Адьшаагийн санаачилсан Коронавирус цар тахлын үед халдварын голомтод эрсдэл бүхий нөхцөлд ажиллаж ажил үүргээ гүйцэтгэж байгаа, халдвар авсан төрийн албан хаагчид нэг удаагийн мөнгөн тэтгэмж олгох тухай хуулийн заалт нь агуулгын хувьд энэ хуулийн төсөлтэй давхцаж байгаа учраас хуулийн төслөө татан авч, энэ хуулийн төсөлтэй хамт хэлэлцүүлэх болсон талаарх саналуудыг тус тус гаргалаа.

Байнгын хорооны хамтарсан хуралдаанд оролцсон гишүүдийн олонх нь хуулийн төслийн үзэл баримтлалыг дэмжиж чуулганы нэгдсэн хуралдаанаар хэлэлцүүлэх нь зүйтэй гэж үзсэн болно.

Улсын Их Хурлын эрхэм гишүүд ээ,

Коронавируст цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Цахим гарын үсгийн тухай хуульд нэмэлт, өөрчлөлт оруулах тухай хуулийн төсөл үзэл баримтлалыг хэлэлцэх эсэх талаар Аюулгүй байдал, гадаад бодлогын байнгын хороо болон Эдийн засгийн байнгын хорооны хамтарсан хуралдааны санал, дүгнэлтийг хэлэлцэн шийдвэрлэж өгөхийг та бүгдээс хүсье. Анхаарал тавьсанд баярлалаа.

**Г.Занданшатар**: Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу. Өнөөдөржингөө ярьсан даа. Гурван хуулиа нийлүүлж ярья гээд ярьцгаачихсан. Танхимуудаас Содномын Чинзориг гишүүн байна. Содномын Чинзориг гишүүнээр тасалъя.

Ажлын хэсгийн гишүүд, Монголбанкны тэргүүн дэд ерөнхийлөгч Ганбямбын Дөлгөөн, Монголбанкны Валютын нөөц, санхүүгийн зах зээлийн газрын дарга Атарбаатарын Энхжин, Гадаад харилцааны яамны консулын газрын дарга Лханаажавын.Мөнхтүшиг, Хүний эрхийн үндэсний комиссын даргын үүргийг гүйцэтгэгч, комиссын гишүүн Хунан нар оролцож байна.

Ингээд Содномын Чинзориг гишүүн асуулт асууна.

**С.Чинзориг**: Хоёр, гурван асуулт байгаа юм. Өчигдөр Байнгын хороон дээр ч ярьсан юм. Нэг дэх асуудал нь энэ байгаа хугацаагүй хадгаламж харилцахын үлдэгдэлд хүү тооцохгүй байх тухай асуудал яриад байгаа юм. Тэгэхээр энэ банк чинь иргэд банкны хооронд, итгэлцэл дээр л энэ хүү дээр тогтдог. Тэгээд ингээд короно гээд хүнд байгаагаас үүдээд ингээд хугацаагүй хадгаламж хүүгүй болгох харилцахын одоо үлдэгдэлд хүү тооцохгүй байх тухай асуудал яригдаж байна л даа. Энэ одоо хэр цаашдаа оновчтой юм. Энэ банкныхаа системд ямар нэгэн тийм доголдол үүсгэчихгүй, иргэдийн итгэлцлийг өөрчлөхгүй асуудал байх уу, үгүй юу. Ер нь энэ харилцахын үлдэгдэлд хүү тооцно гэдэг чинь аж ахуйн нэгж байгууллагууд, ашигтай ажиллах урам бий болгож байгаа.

Нөгөө талдаа ирэх жилдээ хөрөнгө оруулалт эргэлтийнхээ хөрөнгийг арилжааны банкнаас өндөр хүүтэй зээл авахгүйгээр үйл ажиллагаагаа явуулах энэ нөхцөл боломжийг нь бүрдүүлдэг ийм л одоо механизм шүү дээ. Тэгэхээр энэ одоо хэр одоо бас оновчтой юм бэ?

Хоёр дахь асуудал нь сая хөдөө орон нутагт ажиллаад ирсэн. Хөдөө орон нутагтаа ерөнхий боловсролын сургуулиудын хүүхдийн хичээл цахимаар одоо явж байгаа. Энэ бол бас тийм хэрэгжилт бас нэг их тийм сайнгүй байгаа. Манай Өвөрхангай аймаг гэхэд 23 мянга орчим хүүхэд ерөнхий боловсон сургуульд сурдаг. 20 орчим хувь нь цахилгааны эх үүсвэр дутагдалтай, мөн компьютер техник хэрэгсэл байхгүй энэ тэр гээд ингээд цахим хичээл сургалтад орж чадахгүй байх асуудал маш их түгээмэл байгаа юм байна. Энэнээс чинь болоод хүүхдүүд бас хичээлийн хөтөлбөрийн агуулгаас хоцрох ийм одоо асуудлууд д байна аа. Тэгэхээр энэ дээр одоо бас энэ хуулийн хүрээнд одоо авч үзэж байгаа, санаж бодож байгаа зүйл одоо байна уу? Ер нь бол энэ цахим хичээлийн сургалтыг одоо бас нэлээд чанартай, үр өгөөжтэй болох тал дээр тодорхой с арга хэмжээ авмаар асуудлууд бол байна.

Гурав дахь асуудал нь хөдөөгийн иргэдийн өвөлжилт энэ жил маш хүндэрч байгаа, дээр нь өвс тэжээлийн үнэ одоо их нэмэгдсэн. Ммалын хорогдол өндөртэй байна, орлого нэлээн буучихаж байгаа гэдэг асуудал их ярьж байгаа. Энэтэй холбоотойгоор малчны зээлийг хугацааг одоо бас хойшлуулах, хүүгийн төлөх хугацааг нь хойшлуулах гэх мэт тийм одоо санал хүсэлт маш их одоо ярьж байгаа юм. Энэ чиглэлээр энэ ажлын хэсэг, хууль санаачлагчид бас бодож байгаа. Санаж байгаа юмнууд бол байна уу, байна уу? Энэ дээр бас тодорхой асуулт хариултад авах юм шаардлагатай гэж үзэж байгаа юм.

**Г.Занданшатар**: Мөнхөөгийн Оюунчимэг гишүүн.

**М.Оюунчимэг**: Өнөөдөр өглөөжингөө энэ нэг ковидтой холбоотой гишүүн бүрийн санаачилсан нөгөө хуулийн төслүүдийг нэгтгэх тухай ярьсан. Энэ дээр бол яг бүх салбарын өнөөдөр яг тулгараад байгаа ковид цар тахлын улмаас яг эдийн засаг, нийгэм, энэ боловсрол, эрүүл мэндийн салбарт тулгараад байгаа хүний эрхтэй холбоотой асуудлуудыг нэгтгээд нэг хуулийн төсөл болгоод оруулж ирэхээр одоо ингээд ажиллаж байгаа. Энд сая Чинзориг гишүүний ярьсан, тухайлбал тэр хөдөө орон нутагт болоод, ер нь Улаанбаатар хотын ч гэсэн гэр хорооллын зарим айл өрхүүдийн хүүхдүүд маань цахимаар хичээлдээ хамрагдаж чадахгүйгээс болоод бас хичээл ном сургалтаасаа хоцрогдох болгоомжлол, эрсдэл их байна гэж гараад байгаа. Ялангуяа тэд нарыг одоо компьютероор хангах аюулгүй нөхцөл байдлыг хангаад одоо хэдээр нь хичээллүүлэх гээд энэ асуудлууд байгаа учраас бид одоо Аюулгүй байдал, гадаад бодлогын байнгын хороо, Эдийн засгийн байнгын хорооны хамтарсан хуралдаан дээр дараагийн хэлэлцүүлэг хийхдээ бас оновчтой заалтыг нь хэрэгжихээр бодит энэ заалтыг нь бас тусгах нь зүйтэй гэсэн байр суурьтай байгаа.

Түрүүн Даваасүрэн гишүүн ч энэ саналаа хэлж байна лээ. Тэр Доржанд гишүүний ч санал гараад байгаа. Тэгэхээр бидний өргөн барьсан энэ санал дээр ч гэсэн энэ боловсролын салбарыг бас энэ хичээл номоос нь хоцрогдуулалгүй байх, аюулгүй байдал хангах асуудал орж байгаа. Үдийн цай үдийн хоол болоод явж байгаа энэ санхүүжилттэй холбоотой асуудлууд байгаа учраас энд бол зайлшгүй нэг заалт орно гэдгийг хэлье гэж бодож байна.

Тэр хадгаламжтай холбоотой зүйлийг манай Монголбанкныхан маань бас тодорхой хариулт өгчих байх. Ямар ч байсан тэр валютын хадгаламжийн даатгалд хамруулахгүй болсноор энэ хадгаламжийн долларжилт буурах бас тийм эерэг хандлага бол ажиглагдаж байгаа. Энэ 2020 оны 7 дугаар сард гэхэд энэ жилийн хадгаламжийн хүү 29 хувь нь гадаад валютын хадгаламж байсан бол одоо энэ нь 2020 оны 12 сард 25.7 хувь болж буурсан байгаа юм. Тэгэхээр энэ маань өөрөө бас банк санхүүгийн салбартаа тодорхой хэмжээний зохицуулалтуудыг Төв банк маань арилжааны банкнуудтайгаа нийлээд хийгээд явахад бас эерэг үр дагавар ингээд статистик тоон үзүүлэлтээрээ гарч байгаа учраас цар тахлын энэ үед ийм зохицуулалт хийх бүрэн боломжтой гэдгийг Төв банкны зүгээс болон Монголын банкнуудын холбооны зүгээс бид бас уулзсан. Ийм санал дээр бол нэгдсэн байгаа юм аа. Тэгэхээр энэ дээр манай банкныхан бас тодорхой хариулт өгөх байх. Тэр малчны зээлтэй холбоотой Чинзориг гишүүн маань бас өчигдөр Байнгын хорооны хурал дээр бол хэлж байсан.

Тэгээд энэ хэрэглээний зээлийн асуудал дээр бол яг тод тусгай эргэж хараад манай Тэмүүлэн гишүүн нарын санаачлаад явж байгаа ийм хуулийн төслүүд байгаа болохоор бас нэгтгэж асуудлыг Засгийн газартайгаа ярьж шийдэх бололцоо бол байгаа гэж харж байна.

**Г.Занданшатар**: 80, Ганбямбын Дөлгөөн.

**Г.Дөлгөөн**: Чинзориг гишүүний асуултад хариулъя. Тантай бас санал нэг байна. Яалт ч үгүй банкны системийн үйл ажиллагаа нэлээдгүй эмзэг, бас итгэлцлээр тогтдог салбар байгаа. Үүнтэй холбоотойгоор бид бүхний энэ удаагийн оруулж байна хугацаагүй хадгаламж дээр хүү тооцохгүй. Дээр нь бас өшөө онцгойлсон заалтууд байгаа. Үүн дээр бол тусгай нөхцөлд хадгаламжийг бол бас энэ дээр гэрээ хийхгүй гэдэг ийм олон одоо хүчин зүйлүүдийг оруулж өгсөн байгаа. Үүний гол суурь зарчмаа болгож явж байгаа зүйл маань нэг талдаа эх үүсвэрийн зардлыг бууруулаад, нөгөө талдаа хамгийн гол нь зээлийн хүүгийн зардлыг бууруулах тал дээр бид нар онцгой анхаарч ажиллаж байна.

2020 оны 8 дугаар сард бол зээлийн хүү бууруулах стратеги төлөвлөгөөг Их Хурлын тогтоолоор бол баталж өгсөн байгаа. Үүн дээр бол энэ заалтууд маань өөрсдөө тусгаж орсон байгаа. Нэмэлтээр нэг мэдээлэл өгөхөд бол Банк, эрх бүхий хуулийн этгээдийн мөнгөн хадгаламж, мөнгөн хөрөнгийн шилжүүлэг зээлийн үйл ажиллагааны тухай хуулийн төсөл өргөн баригдаад явсан байгаа. Үүн дээр болохоор энэ заалтуудыг бүгдийг нь байнгын мөрдөгдөхөөр тусгаж өгсөн байгаа. Энэ удаагийн ковидын хуульд орсон нь болохоор өөрөө түр зохицуулалт гэж үзэхээр байгаа. Тэгээд Төв банкнаас удаа дараа зээлийн хүү бууруулах тал дээр олон ажлуудыг хийж байна. Үүний ойрын хугацаанд хийж төлөвлөж байгаа ажил маань оны өмнө бид бүхэн 230 орчим тэрбум төгрөгийн репо санхүүжилтийг банкнуудаар дамжуулаад олгочихсон байгаа. Үүн дээр төдийлөн шинээр зээл авах хүсэлтэй иргэдээс илүүтэй нөхцөл өөрчлөх хүсэлтэй зээлдэгч нар нэлээдгүй байна гэж харж байгаа. Өнөөдөр 230 тэрбум төгрөгийн гүйцэтгэл маань бол ерөнхийдөө дуусаж байна гэж ойлгож байгаа.

Он гарснаас хойш бол 1 дүгээр улиралд бид бүхэн 254 тэрбум төгрөгийн санхүүжилтийг банкнуудаар олгохоор Монголбанкны Мөнгөний бодлогын хорооны шийдвэрүүд гарсан байгаа.

Дараагийн асуулт болгох малчны зээлтэй холбоотой асуудал байна. Энэ ковидын цар тахлын хуулийн хүрээнд хийгдсэн ажлуудаас 2020 оны 2 дугаар сараас хойш ерөнхийдөө бол нийт системийн хэмжээнд бол 12.9 их наяд төгрөгийг хойшлуулъя гэсэн хүсэлтийг ирүүлсэн. Тэр дундаа 12.9 их наядаа дотор нь задлаад үзэх юм бол 7.1 их наяд төгрөгийг 2020 оны 11 сарын 10 буюу одоо хөл хорио тогтоосноос хойш бол 7.1 их наядын хүсэлтийг ирүүлсэн. Нийт одоо аж ахуйн нэгжийн бизнесийн зээл, иргэдийн зээл, тэтгэврийн зээл, орон сууцны зээл гээд бүх сектороор нь одоо нийт багцаар нь аваад үзэх юм бол нийт гүйцэтгэл шийдвэрлэлтийн байдал бол 76-80 хувьтай байна гэж үзэж байгаа. Тэгэхээр энэ дундаас бол ерөнхийдөө малчны зээлийн хувьд болохоор төдийлөн чанаргүйдсэн тохиолдол бол бага байгаа. Гэхдээ өнөөдрийн нөхцөл байдалтай холбоотой болон зуд турхантай холбоотойгоор бас банкнуудын холбоо болон банкнуудтай бид бүхэн энэ талаар бол байнгын мэдээллүүдийг аваад боломжтой хэмжээнд Төв банкнаас бас тодорхой хэмжээнд дэмжлэг үзүүлэх тал дээр бид бүхэн судалгаа хийж явж байгаагаас онцолж хэлмээр байна. За баярлалаа.

**Г.Занданшатар:** Гишүүд асуулт асууж, хариулт тавьж дууслаа.

Одоо санал хураалт явуулна. Дэмжсэн дэмжээгүй үг хэлэх гишүүд байна уу? Алга байна.

Их хуралтай танхим Дуламдоржийн Тогтохсүрэн гишүүн:

**Д.Тогтохсүрэн**: 23 гишүүнээс 14 гишүүн дэмжсэн байна.

**Г.Занданшатар**: Их эзэн Чингис хааны танхим эрхэм гишүүн Сайнбуянгийн Амарсайхан.

**С.Амарсайхан**: Их эзэн Чингис хааны танхимд 15-аас 8 гишүүн дэмжиж байна.

**Г.Занданшатар:** Эрхэм гишүүн Хүрэлбаатарын Булгантуяа Жанжин Д.Сүхбаатарын танхим.

**Х.Булгантуяа:** Жанжин Д.Сүхбаатар танхимаас 14 гишүүнээс 13 гишүүн дэмжсэн байна.

**Г.Занданшатар**: Цэндийн Сандаг-Очир гишүүн Үндсэн хуулийн танхим,

**Ц.Сандаг-Очир**: Үндсэн хуультай танхим 7-7 гишүүн дэмжсэн байна.

**Г.Занданшатар:** Их засаг танхим, эрхэм гишүүн Нямаагийн Энхболд.

**Н.Энхболд**: 9-8 дэмжсэн байна.

**Г.Занданшатар:** Санал хураалтад 68 гишүүн оролцож, 50 гишүүн дэмжиж 73.5 хувийн саналаар санал дэмжигдлээ.

Чуулганд оролцсон гишүүдийн олонх нь төслийг төслүүдийг хэлэлцэх нь зүйтэй гэж үзсэн тул төслүүдийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Аюулгүй байдал, гадаад бодлогын болон Эдийн засгийн байнгын хороонд шилжүүлжээ.

Дараагийн асуудалд орно.

***Тав.Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн нэгтгэсэн төслийн анхны хэлэлцүүлгийг явуулна.***

Төслийн анхны хэлэлцүүлгийг явуулсан талаарх Төсвийн байнгын хорооны санал, дүгнэлтийг Улсын Их Хурлын гишүүн Цэндийн Сандаг-Очир Үндсэн хуулийн танхимаас танилцуулна.

**Ц.Сандаг-Очир:** Улсын Их Хурлын дарга, эрхэм гишүүд ээ,

Монгол Улсын Их Хурлын гишүүн Г.Тэмүүлэн, С.Бямбацогт, С.Чинзориг болон Улсын Их Хурлын гишүүн Б.Пүрэвдорж нараас 2021 оны 01 дүгээр сарын 19-ний өдөр Улсын Их Хуралд тус тус өргөн мэдүүлсэн Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төслүүдийн хэлэлцэх эсэх асуудлыг Улсын Их Хурлын чуулганы 2021 оны 01 дүгээр сарын 22-ны өдрийн нэгдсэн хуралдаанаар хэлэлцэж, анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

Төсвийн байнгын хороо 2021 оны 01 дүгээр сарын 26-ны өдрийн хуралдаанаараа дээрх хуулийн төслүүдийг нэгтгэн нэг төсөл болгон хэлэлцэхийг хууль санаачлагчид зөвшөөрсөн тул Монгол Улсын Их Хурлын чуулганы хуралдааны дэгийн тухай хуулийн 39.24 дэх хэсэгт заасны дагуу нэгтгэн нэг төсөл болгон хуулийн төслийн анхны хэлэлцүүлгийг явууллаа.

Хууль санаачлагчдаас Улсын Их Хурлын гишүүн Г.Тэмүүлэн, С.Бямбацогт, С.Чинзориг нарын өргөн мэдүүлсэн хуулийн төслийг суурь болгон хэлэлцэхийг Байнгын хорооны хуралдаанд оролцсон гишүүдийн 53.8 хувийн саналаар дэмжиж, Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлд заасны дагуу Байнгын хороо хуулийн төслийг зүйл бүрээр нь хэлэлцсэн болно.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Б.Пүрэвдорж хуулийн хэрэгжих хугацааг 2021 оны 01 дүгээр сарын 01-ний өдрөөс эхлэн дагаж мөрдөх гэсэн санал гаргасныг хуралдаанд оролцсон гишүүдийн 92.3 хувийн саналаар дэмжсэн, мөн тэтгэврийн даатгалын шимтгэлийн нөхөн төлүүлэх хэмжээг 2020 онд мөрдөгдөж байгаа хөдөлмөрийн хөлсний доод хэмжээгээр тооцож төлүүлэхээр байгааг 2020-2022 гэж өөрчлөх, мөн хуулийн үйлчлэх хугацааг 2022 оны 01 дүгээр сарын 01-ний өдрөөр дуусгахаар байгааг 2022 оны 12 дугаар сарын З1-ний өдөр гэж өөрчлөх санал гаргасныг хуралдаанд оролцсон гишүүдийн олонх дэмжээгүй болно.

Улсын Их Хурлын гишүүн Б.Пүрэвдорж Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуулийн төсөлд тусгагдаагүй зүйл, хэсэг, заалтад өөрчлөлт оруулахаар 7 дугаар зүйлийн 7.1.3 дахь заалтаас “хувиараа хөдөлмөр эрхлэгч бол Хувь хүний орлогын албан татвар төлөгчөөр бүртгүүлсэн баримт” гэснийг хасах санал гаргасныг Монгол Улсын Их Хурлын чуулганы хуралдааны дэгийн тухай хуулийн 40.3 дахь хэсгийг үндэслэн санал хураалгаагүй болно.

Зарчмын зөрүүтэй саналын томьёоллыг Та бүхэнд хүргүүлсэн болно.

Улсын Их Хурлын эрхэм гишүүд ээ,

Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төслийн анхны хэлэлцүүлгийг явуулсан талаарх Төсвийн байнгын хорооны санал, дүгнэлт, зарчмын зөрүүтэй саналын томьёоллыг хэлэлцэн шийдвэрлэж өгөхийг Та бүхнээс хүсье.

Анхаарал тавьсанд баярлалаа.

**Г.Занданшатар:** Байнгын хорооны танилцуулгатай холбогдуулан санал, дүгнэлттэй холбогдуулан асуулт асуух Улсын Их Хурлын гишүүд байна уу.

Байхгүй байна. Байнгын хорооноос гаргасан зарчмын зөрүүтэй саналын томьёоллоор санал хураалт явуулна.

4 саналаар санал хураалт явуулъя. Төсвийн байнгын хороо дэмжсэн санал байна. Гар өргөж санал хураалт явуулна.

1.Улсын Их Хурлын гишүүн С.Бямбацогт, Б.Пүрэвдорж, Г.Тэмүүлэн, С.Чинзориг нарын гаргасан, Улсын Их Хурлын гишүүн Г.Тэмүүлэн, С.Бямбацогт, С.Чинзориг болон Улсын Их Хурлын гишүүн Б.Пүрэвдоржоос тус тус өргөн мэдүүлсэн Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн төслүүдийг нэгтгэн 1 төсөл болгож, Улсын Их Хурлын гишүүн Г.Тэмүүлэн, С.Бямбацогт, С.Чинзориг нарын өргөн мэдүүлсэн төслийг суурилан хэлэлцье гэсэн санал гаргасан.

Санал хураалт. Их хуралдай танхим, эрхэм гишүүн Дуламдоржийн Тогтохсүрэн -22 гишүүнээс 12 гишүүн дэмжсэн байна. Эзэн Чингис хааны танхим эрхэм гишүүн Сайнбуянгийн Амарсайхан -Манай танхимаас 15- 8 гишүүн дэмжиж байна. Жанжин Д.Сүхбаатарын танхим Хүрэлбаатарын Булгантуяа эрхэм гишүүн, Монгол Ардын Намын бүлгийн дэд дарга, -14-13 гишүүн дэмсэн байна. Цэндийн Сандаг-Очир гишүүн Үндсэн хуулийн танхим, -Үндсэн хууль танхим 7-7 гишүүн дэмжсэн байна. Их засаг танхим эрхэм гишүүн Нямаагийн Энхболд 9-8 гишүүн байна.

Санал хураалтад нийт 67 гишүүн оролцож, 48 гишүүн дэмжиж, 71.6 хувийн саналаар энэ санал дэмжигдэж байна.

Хоёр.Төсөлд доор дурдсан агуулгатай 2 дугаар зүйл нэмэх:

“2 дугаар зүйл**.**Энэ хуулийг 2021 оны 01 дүгээр сарын 01-ний өдрөөс эхлэн дагаж мөрдөнө.”

Санал гаргасан: Улсын Их Хурлын гишүүн Б.Пүрэвдорж

Энэ чинь 1 сарын 1-нээс дагаж мөрдөнө гэж болж байгаа юу? Батбаатар аа. Хууль үйлчлэх хугацааг нь дуусчихсан. Энэ чинь буцааж хэрэглээд байна. Үүнийгээ эцсийн хэлэлцүүлэг дээр бас анхаараарай.

Санал хураалт эрхэм гишүүн Дуламдоржийн Тогтохсүрэн- 22 гишүүнээс 13 гишүүн дэмжсэн байна. Сайнбуянгийн Амарсайхан гишүүн Эзэн Чингэс хаан- манай танхимд 15-8 гишүүн дэмжиж байна. Хүрэлбаатарын Булгантуяа гишүүн Жанжин Д.Сүхбаатарын танхим -14-13 гишүүн дэмжсэн байна. Үлгэр жишээ Үндсэн хуулийн танхим эрхэм гишүүн Цэндийн Сандаг-Очир 7-6 гишүүн дэмжсэн байна. Их засаг танхим эрхэм гишүүний Нямаагийн Энхболд -9-8 гишүүн дэмжсэн байна.

Санал хураалтад нийт 67 гишүүн оролцож, 48 гишүүн дэмжиж, 71.6 хувийн саналаар энэ санал дэмжигдэж байна.

Төсвийн байнгын хороо дэмжээгүй саналаар санал хураалт явуулъя.

Төсвийн байнгын хорооны дэмжээгүйг дэмжье гэсэн саналын томьёоллоор санал хураалт явуулна.

1**.**Төслийн 1 дүгээр зүйлийн “8 дугаар зүйлийн” гэсний өмнө “3 дугаар зүйлийн 3.1.3, 5 дугаар зүйлийн 5.1 дэх хэсгийн “2020 онд мөрдүүлэхээр” гэснийг “2020-2022 онд мөрдүүлэхээр” гэж,” гэж нэмэх.

Санал гаргасан: Улсын Их Хурлын гишүүн Б.Пүрэвдорж

Санал хураалт Дуламдоржийн Тогтохсүрэн гишүүн Их хуралдай танхим -Их хуралтай танхимд 22 гишүүн оролцсоноос 13 гишүүн дэмжсэн байна. Сайнбуянгийн Амарсайхан гишүүн Их эзэн Чингис хааны танхим -манай танхим 15-8 гишүүн дэмжиж байна. Жанжин Д.Сүхбаатарын танхим эрхэм гишүүн Хүрэлбаатарын Булгантуяа -Сүхбаатар танхимаас 14 гишүүнээс 13 гишүүн дэмжсэн байна. Үндсэн хуулийн танхим Цэндийн Сандаг-Очир гишүүн Үндсэн хууль танхим 7-6 дэмжсан байна. Их засаг танхим эрхэм гишүүн Нямаагийн Энхболд 9-8 дэмжсэн байна.

Санал хураалтад нийт 67 гишүүн оролцож, 48 гишүүн дэмжиж, 71.6 хувийн саналаар энэ санал дэмжигдэж байна.

2.Төслийн 1 дүгээр зүйлийн “2022 оны 01 дүгээр сарын 01-ний” гэснийг “2022 оны 12 дугаар сарын 31-ний” гэж өөрчлөх.

Санал гаргасан: Улсын Их Хурлын гишүүн Б.Пүрэвдорж

Санал хураалт МАН-ын бүлгийн дарга, Улсын Их Хурлын гишүүн Дуламдоржийн Тогтохсүрэн гишүүн Их хуралдай танхим - 22 гишүүн оролцсоноос 13 гишүүн дэмжсэн байна. Сайнбуянгийн Амарсайхан гишүүн Их эзэн Чингис хааны танхим -манай танхим 15-9 гишүүн дэмжиж байна. Жанжин Д.Сүхбаатарын танхим эрхэм гишүүн Хүрэлбаатарын Булгантуяа -Сүхбаатар танхимаас 14 гишүүнээс 13 гишүүн дэмжсэн байна. Үндсэн хуулийн танхим Цэндийн Сандаг-Очир гишүүн Үндсэн хууль танхим 6-6 дэмжсан байна. Их засаг танхим эрхэм гишүүн Нямаагийн Энхболд 9-8 дэмжсэн байна.

Санал хураалтад нийт 66 гишүүн оролцож, 49 гишүүн дэмжиж, 74.2 хувийн саналаар Байнгын хорооны санал дэмжигдэж байна.

Санал хураалт явуулж дууслаа.

Зарчмын зөрүүтэй саналын томьёоллоор санал хурааж дууслаа.

Малчин, хувиараа хөдөлмөр эрхлэгчийн тэтгэврийн даатгалын шимтгэлийг нөхөн төлүүлэх тухай хуульд өөрчлөлт оруулах тухай хуулийн нэгтгэсэн төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлж байна.

Дараагийн асуудалд орно.

***Зургаа. Зэвсэгт хүчний тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлгийг явуулна.***

Төслийн анхны хэлэлцүүлгийг Байнгын хороогоор хаалттай горимоор хэлэлцсэн. Улсын Их Хурлын гишүүнээс тухайн асуудлыг нэгдсэн хуралдаанаар хэлэлцэхдээ хэлэлцүүлэхдээ мөн хаалттай горимоор хэлэлцүүлэх горимын саналын саналыг гаргаж дэмжигдсэн тохиолдолд чуулганы нэгдсэн хуралдааныг хаалттай горимд шилжүүлнэ.

Аюулгүй байдал, гадаад бодлогын байнгын хороогоор хэлэлцсэн.

Таван танхимаас санал хураалт явуулж хэлэлцэгдэх учраас ингээд нээлттэй горимоор хэлэлцье. Ажлын хэсгийн гишүүдийг танилцуулъя.

Батлан хамгаалахын сайд Г.Сайханбаяр, Батлан хамгаалах яамны Төрийн нарийн бичгийн дарга Д.Ганхуяг, мөн яамны Стратегийн бодлого, төлөвлөлтийн газрын дарга С.Ганбямба, мөн газрын Хуулийн хэлтсийн дарга Г.Энхболд нар оролцож байна.

Төслийн анхны хэлэлцүүлгийг явуулсан талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн, Улсын Их Хурлын Халдашгүй байдлын дэд хорооны дарга Нямаагийн Энхболд “Их засаг” танхимаас танилцуулна.

**Н.Энхболд:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2020 оны 12 сарын 01-ний өдөр Улсын Их Хуралд өргөн мэдүүлсэн Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн бусад хуулийн төслүүдийн хэлэлцэх асуудлыг 2020 оны 12 сарын 18-ны өдрийн Улсын Их Хурлын чуулганы нэгдсэн хуралдаанаар хэлэлцэж, анхны хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлсэн.

Байнгын хороо энэ асуудлыг 2020 оны 12 сарын 22-ны өдрийн хуралдаанаар анхны хэлэлцүүлгээ хийлээ. Улсын Их Хурлын гишүүн Б.Энх-Амгалан Зэвсэгт хүчний тухай хуульд нэмэлт оруулах тухай хуулийн төслийг Монгол Улсын Их Хурлын тухай хуулийн 22 дугаар зүйлийн 22.3, Их Хурлын чуулганы хуралдааны тухай дэгийн тухай хуулийн 12 дугаар зүйлийн 12.3 дахь хэсэгт заасны дагуу хаалттай хуралдаанаар хэлэлцэх горимын санал гаргаж, гишүүдийн олонх дэмжсэн.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Н.Энхболд Төслийн 1 дүгээр зүйлийн “3.1.18” дахь заалтыг хасах санал гаргасныг хуралдаанд оролцсон гишүүдийн 83.3 хувь, төслийн 1 дүгээр зүйлийн 2.181дүгээр зүйл гэснийг 1.181 дүгээр зүйл гэж, төслийн 1 дүгээр зүйлийн 181.1 дэх хэсгийн “хүчин нь” гэснийг “хүчний” гэж өөрчилж, “бэхжүүлэх,” гэсний дараа “зэвсэгт хүчний” гэснийг хасах санал гаргасныг хуралдаанд оролцсон гишүүдийн 83.3 хувь, төслийн 1 дүгээр зүйлийн 181.3.6 дахь заалтын “орчныг” гэснийг “орчин, нөхцөлийг” гэж өөрчлөх санал гаргасныг хуралдаанд оролцсон гишүүдийн 83.3 хувь, Төслийн 1 дүгээр зүйлийн “181.3.9” дэх заалтыг “181.4” дэх хэсэг гэж өөрчлөн дугаарлах, дугаар өөрчлөгдсөнтэй холбогдуулан холбогдох хэсгийн дугаарыг өөрчлөх санал гаргасныг хуралдаанд оролцсон гишүүдийн 83.3 хувь, Төслийн 1 дүгээр зүйлийн 181.5 дахь хэсгийн “холбогдуулан” гэснийг “уялдуулан шаардлагатай бол” гэж өөрчлөх санал гаргасныг хуралдаанд оролцсон гишүүдийн 83.3 хувь, төслийн З, 13 дугаар зүйлийн 1 дэх хэсгийн 15 дахь заалтыг хасах санал гаргасныг хуралдаанд оролцсон гишүүдийн 75 хувь, Зэвсэгт хүчний тухай хуульд нэмэлт оруулах тухай хуулийн төсөлтэй хамт өргөн мэдүүлсэн Төрийн албаны тухай хуульд нэмэлт оруулах тухай хуулийн төслийн 1 дүгээр зүйлийн “агуулгатай” гэсний дараа “13.1.3.о” гэж нэмэх санал гаргасныг хуралдаанд оролцсон гишүүдийн 83.3 хувь, төслийн 1 дүгээр зүйлийн 13.1.3.о дэд заалтын “холбоотой” гэсний дараа “нууцалбал зохих” гэж нэмэх санал гаргасныг хуралдаанд оролцсон гишүүдийн 83.3 хувийн саналаар тус тус дэмжсэн.

Зарчмын зөрүүтэй саналын томьёоллыг та бүхэнд хүргүүлсэн байгаа. Ийм учраас та бүхнийг Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн Засгийн газрын тусгай сангийн тухай хуульд нэмэлт, өөрчлөлт оруулах тухай, Төрийн болон албаны нөөцийн тухай хуульд нэмэлт оруулах тухай хуулийн төслүүдийн анхны хэлэлцүүлгийг хийсэн талаарх Аюулгүй байдал, гадаад бодлогын байнгын хорооны санал, дүгнэлт, зарчмын зөрүүтэй саналын томьёоллыг хэлэлцэн шийдвэрлэж өгөхийг хүсье.

Анхаарал тавьсанд баярлалаа.

**Г.Занданшатар**: Нямаагийн Энхболд гишүүнд баярлалаа.

Одоо байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу. Алтанхуяг гишүүнээр тасаллаа. Сандагийн Бямбацогт гишүүн.

**С.Бямбацогт**: Нэг асуулт байгаа юм. Асуултын урд талд нь Байнгын хорооны санал, дүгнэлт бэлдсэн энэ хэлбэр маань бас биш байна. Байнгын хорооноос санал дүгнэлт бэлддэг тэр хэвшсэн нэг маяг, загвар байгаа шүү дээ. Бас бүх зарчмын зөрүүтэй саналуудаа бүгдийг нь санал дүгнэлтдээ биччихээд, дараа нь араас нь зарчмын зөрүүтэй саналуудаа бүгдийг нь бас бичээд ийм байдлаар санал, дүгнэлт бэлдэхгүй байхад цаашид бас анхаарна биз.

Тэгэхээр энэ зарчмын зөрүүтэй саналын нэг дээр байгаа юм. Төслийн нэгдүгээр зүйлийн нэг дэх хэсэг буюу гурвын нэгийн арван найм дахь заалтыг бүхэлд нь хасъя гэж байгаа юм. Үүнийг хасчихвал энэ хуулийн зорилго, зарчим, манай батлан хамгаалах бодлогын үндэс энэ юмнууд чинь алдагдчих юм биш үү? Бид нар чинь бас батлан хамгаалах нөөцийг боловсронгуй болгох, зэвсэг техник болон бас зэвсэгт хүчнийхээ бие бүрэлдэхүүний ур чадварыг нэмэгдүүлэх, энэ хүрээндээ бүтээн байгуулалтын салбарт бие бүрэлдэхүүнээ оролцуулах гээд байгаа томхон зорилго тавиад байсан амжилттай явж байгаа шүү дээ. Тэгээд улсын хөгжүүлэх бүтээн байгуулалт гэж стратеги ач холбогдол бүхий үйлдвэрлэл, дэд бүтэц, барилга байгууламжийн төсөл хөтөлбөр, цэргийн дэд бүтцийг хөгжүүлэх, улсын болон цэргийн онц чухал объектыг барьж байгуулах, орон нутгийн хамгаалалтын тогтолцоог бэхжүүлэх, байгаль орчныг хамгаалах, эко системийг сэргээн босгох, нөхөн сэргээх үйл ажиллагаа гээд. Үндсэндээ бие бүрэлдэхүүнээ бид нар энэ улс ардын аж ахуй гэдэг юм уу, энэ дэд бүтцийн бүтээн байгуулалтын ажлуудад оролцуулах ийм бололцоо боломжийг нээж өгсөн. Энэ маань амжилттай хэрэгжээд явж байгаа.

Зөвхөн цэргийн эрдмээс гадна бас нэг тодорхой мэргэжилтэй, ур чадвартай болоод явах бололцоо боломжийг цэргийн албан хаагчдаас өгөхөөр энэ бодлого маань бас сайн хэрэгжиж байгаа. Үүнийг хасчихвөл энэ зорилго чинь алга болчихов уу? Яагаад хасна гэж Байнгын хороон дээр санал хураагдсан юм бол оо? Нэг том бодлого, том зорилго дэвшүүлчихээд тэр нь амжилттай хэрэгжээд явж байтал бид нар дахиад хасчихвал зөвхөн цэргийн эрдэмдээ суралцах ёстой. Цэргийн алба бол хаах ёстой. Тэгээд цэргийн албан хааж нэртэй жагсаал, гэжсэн нэг ийм сонин асуудал үүсчих гээд байна. Бид чинь уг нь онцгой, гамшиг тохиолдсон тохиолдолд уул, даваа цас, гүвээ гээд энэ бүтээн байгуулалтуудад, цэргийн албан хаагч нарыг татаж оролцуулах бололцоо боломж нь уг нь байж байвал зүгээр санагдах юм.

Энэ хүрээндээ ч гэсэн бид нар бас хэлэлцэх эсэхийг яригдаж байх үед ярьсан шүү дээ. Баруун бүс нутагт барилгын цэргийн анги байгуулна, үүнийг шийдэх гэж байгаа гэж Сайханбаяр сайд бас ярьж байсан. Ингээд нэг ярьж байсан зүйл энэ заалт хасагдчихаар алга болчих юм биш үү? Энэ дээр яагаад хасах болсон талаар нэг саналаа хэлээч. Хасчихаарай цаашдаа ямар үр дагавар үүсэх юм бэ?

**Г.Занданшатар**: Аюулгүй байдал гадаад бодлогын байнгын хорооны зөвлөх чинь хэн билээ? Яагаад энэ стандарт баримтлахгүй байгаад байна. Түүнийг жич танилцуулна шүү.

Одоо ажлын хэсэг 80 дугаар микрофон, Сайханбаяр.

**Г.Сайханбаяр:** Баярлалаа. Бямбацогт гишүүний асуултад хариулъя. Энэ хуулийн төслийн 3.1.18 дахь заалт. Тэгээд үүнтэй холбоотойгоор хэлэлцэх эсэх асуудлыг хэлэлцэж байх явцад Улсын Их Хурлын гишүүн Ганхуяг, Энхбаяр, Цэрэнпунцаг, Оюунчимэг, Батжаргал, Дамдинням зэрэг гишүүдээс ер нь энэ улсыг хөгжүүлэх, бүтээн байгуулалт гэдэг нэр томьёоны заалтыг авах нь зүйтэй юм гээд ийм санал гарсан. Энэ саналыг нягталж үзсэн. Энэ саналын дагуу бид Зэвсэгт хүчний тухай хуулийн 3.1.17-д барилга инженерийн цэрэг гэсэн чиг заалт байгаа. Энэ заалт дээр үндсэн чиг үүрэг нь маш тодорхой заагдсан байгаа. Тухайлах юм бол энэ заалт дээр зэвсэгт хүчний нэгтгэл, анги байгууллага нь салбарын барилга, инженерийн байгууламжийг барих, сэргээн засварлах, дайн байлдааны болон гамшгийн дараах сэргээн босгох, дотоод, гадаадын хүмүүнлэгийн тусламж, энхийг дэмжих ажиллагаанд дэмжлэг үзүүлэх, улсыг хөгжүүлэх, бүтээн байгуулалтын ажилд оролцох цэргийн хүчнийг барилга инженерийн цэрэг гэж тодорхойлсон байгаа юм. Тэгээд энэ заалттай бол агуулгын хувьд бол давхардаж байна гэж үзсэн. Тийм учраас танин мэдэхүйн шинж чанартай улсын хөгжүүлэлт бүтээн байгуулалт гэсэн нэр томьёоны тайлбарыг авахад бол энэ хуульд бол ямарваа нэгэн одоо өөрчлөлт орох, агуулгын хувьд солигдох зүйл байхгүй гэж ингэж үзсэн.

**Г.Занданшатар:** Эрхэм гишүүн Норовын Алтанхуяг.

**Н.Алтанхуяг**: Энийг Байнгын хороон дээр ярихад нь би бас санаа хэлсэн юм. Ер нь энэ Засгийн газар дээр нэг зовлон байдаг юм л даа. Сайд нар ингээд нэг, нэг сан барьж аваад тэгээд тэр ЖДҮ-чин бий болдог. Харин ч бүр Засгийн газрын баталсан журмаар тэр санг зарцуулах байтал сайд нь өөрөө мэдэж зарцуулдаг юм руу ороод тэгээд ЖДҮ дээр олон хүн хэрэгт орлоо шүү дээ. Би бол Монголын төр энэ ажил хийж байгаа Засгийн газрын гишүүд, төрийн албан хаагчдаа ийм болзошгүй эрсдэлээс хамгаалах ёстой гэж үзэж байгаа юм. Тэр нь тийм эрхийг тийшээ өгч болохгүй гэсэн үг.

Хоёрдугаарт энэ улсын хөгжилд энэ Зэвсэгт хүчний хөгжлийн сан, ЖДҮ-гийн сан, юуны сан ч гэнэ вэ, нэг сайд бүхэн нэг, нэг ийм мөнгө зарцуулах сонирхлыг ингээд дэмжээд байвал их буруу л гэж би хэлж байгаа юм. Би ийм байр суурьтай байгаа, тэр байр суурь ч хэвээрээ байгаа. Би Байнгын хороон дээр эд нарт ний нуугүй хэлсэн хаалттай хуралдаж байсан. Та нар өөрөө шоронд орох юмаа хийж байна шүү, хохь чинь шүү л гэсэн. Тэгээд энэ нууц байдаг юм чинь, нууц байдаг болохоос биш энэ сан руу орж ирдэг мөнгө нь нууц гардаг, мөнгө нь нууц байвал тэгээд баяртай шүү гэсэн. Түүнийгээ яаж зассан юм. Түүнийгээ надад хэл дээ. Зассан юм уу, засаагүй юм уу. Би энэ өгүүлбэрийг уншаад ойлгохгүй л байна, 181.5-ыг чинь, та нар зальдаад байгаа юм уу? Би хэлсэн шүү. Ер нь энэ Монгол Улсын Ерөнхий сайд, Засгийн газар гэдэг чинь нэг л юм байхгүй юу. Тэгэхгүй ингээд л тал тал руугаа нөгөө нэг муу төсвийн хэдэн төгрөгийг нь авч чирээд л, гүйгээд л хаа, гуяар нь салгаад л. Дээр нь Улсын Их Хурлын 76 гишүүн тойрог, тойрог уруугаа мөнгийг нь татаж чангаасаар байтал энэ улс хөгжихгүй байгаа юм.

Тэгэхээр одоо яах гэж Ерөнхий сайд нь Засгийн газрын гишүүдээ томилоод байгаа юм гэдэг тэр Үндсэн хуулийн логикийг би юу гэж дэмжээд байгаа вэ гэхээр, зөв өө зөв. Нэг аль салбарт нь ямар юм өгөх вэ гэдгээ Ерөнхий сайдынхаа түвшинд мэддэг баймаар байна. Салбарын лобби гэж аймаар юм байдаг юм шүү дээ. Бүр дэндүү тэгээд л хөрөнгө оруулалт гээд мянган юм. Ингээд энэ төсөв задраад байдаг хоёр шалтаг шалтгаан нь бол сайд нар салбар руугаа татдаг, Их Хурлын гишүүд тойрог руугаа татдаг юм. Тэд үүнийг Үндсэн хууль би арилгалаа гэж ойлгосон юм. Тэр концепцын эсрэг орж ирж байгаа юм.

Тэгээд бодоод шийдэцгээ дээ. Мөнгөнд дурлаж байгаад шоронд оров оо. Хохь чинь шүү, би дахиад хэлээд байна шүү.

**Г.Занданшатар:** Үг хэлчихлээ дээ. Тийм үг хэлчихлээ.Гүрсэдийн Сайханбаяр Батлан хамгаалахын сайд, 80 дугаар микрофон, Алтанхуяг гишүүний асуултад хариулна.

**Г.Сайханбаяр**: Баярлалаа. Алтанхуяг гишүүний асуултад хариулъя. Хуулийн төслийн 1 дүгээр зүйлийн 18.5 дахь хэсэг дээр Байнгын хорооны хуралдаан дээр Улсын Их Хурлын гишүүн Энхбаяр, Дамдинням, Алтанхуяг нарын гишүүд асуулт асууж, энэ талаар тодорхой саналаа хэлж байсан. Тэгээд саналаас харахад зэвсэгт хүчний хөгжлийн сангийн орлого, түүний зарцуулалт нь бүхэлдээ төрийн болон албаны нууцад хамаарахаар ойлгогдож байгаа юм. Гэхдээ гишүүдийн саналыг хүлээж авч, батлан хамгаалах бодлого болон тухайн улстай байгуулсан нууцын гэрээний нөхцөл болзолтой уялдуулан шаардлагатай тохиолдолд зарим нууцалбал зохих орлого, зарлагын мэдээллийг нууцын тухай хуульд заасан нууцын зэрэглэлд холбогдуулан хязгаарлалт тогтоон томьёолж өгсөн. Тийм учраас энэ хуулийн төслийн 18.5 дээр холбогдуулан гэснийг уялдуулан шаардлагатай бол гэж өөрчилж өгснөөрөө энэ илүү нээлттэй болж өгсөн байгаа.

Гишүүд асуулт асууж, хариулт авч дууслаа. Одоо Байнгын хорооноос гаргасан зарчмын зөрүүтэй саналын томьёоллоор санал хураалт явуулна.

Зарчмын зөрүүтэй 7 санал байгаа. Зэвсэгт хүчний тухай хуульд нэмэлт оруулах тухай хуулийн төслийн зарчмын зөрүүтэй санал.

Аюулгүй байдал, гадаад бодлогын байнгын хороо дэмжсэн зарчмын зөрүүтэй саналын томьёоллоор санал хураалт явуулъя.

1.Төслийн 1 дүгээр зүйлийн “3.1.18” дахь заалтыг бүхэлд нь хасах.

Санал гаргасан:Улсын Их Хурлын гишүүн Н.Энхболд

Санал хураалт, Их хуралдай танхим, Монгол Ардын намын бүлгийн дарга, Улсын Их Хурлын гишүүн Дуламдоржийн Тогтохсүрэн танилцуулна.

**Д.Тогтохсүрэн**: 21 гишүүн санал хураалтад оролцож 12 гишүүн дэмжсэн байна.

**Г.Занданшатар**: Монгол Ардын намын бүлгийн дэд дарга Сайнбуянгийн Амарсайхан, Улсын Их Хурлын гишүүн, Эзэн Чингис хааны танхим,

**С.Амарсайхан**: Эзэн Чингис хааны танхимаас 15 гишүүнээс 8 гишүүн дэмжлээ.

**Г.Занданшатар**: Их жанжин Д.Сүхбаатарын танхим, Монгол Ардын намын бүлгийн дэд дарга, Улсын Их Хурлын эрхэм гишүүн Хүрэлбаатарын Булгантуяа.

**Х.Булгантуяа**: Сүхбаатар танхимаас 14 гишүүн оролцож байгаа 13 гишүүн дэмжсэн байна.

**Г.Занданшатар**: Үлгэр жишээ Үндсэн хуулийн танхим. Эрхэм гишүүн Цэндийн Сандаг-Очир.

**Ц.Сандаг-Очир:** Үндсэн хууль, танхим 6-5 гишүүн дэмжсэн байна.

**Г.Занданшатар**: Их засаг танхим. Содномын Чинзориг гишүүн.

**С.Чинзориг**: 9-8. Би уг нь түрүүн асуулт асууя гэсэн. Дарга алгасаад явчихсан. 9-8 дэмжиж байна.

**Г.Занданшатар:** Баярлалаа. Наашаа ирээгүй.

Санал хураалтад 65 гишүүн оролцож, 46 гишүүн дэмжиж, 70.8 хувийн санал дэмжигдлээ.

2. Төслийн 1 дүгээр зүйлийн 181.1 дэх хэсгийн “хүчин нь” гэснийг “хүчний” гэж өөрчилж, “бэхжүүлэх,” гэсний дараа “зэвсэгт хүчний” гэснийг хасах.

Санал гаргасан: Улсын Их Хурлын гишүүн Н.Энхболд.

Санал хураалт.

Улсын Их Хурлын гишүүн Дуламдоржийн Тогтохсүрэн танилцуулна.

**Д.Тогтохсүрэн**: 21 гишүүн санал хураалтад оролцож 12 гишүүн дэмжсэн байна.

**Г.Занданшатар**: Сайнбуянгийн Амарсайхан Улсын Их Хурлын гишүүн

**С.Амарсайхан**: 15 гишүүнээс 8 гишүүн дэмжлээ.

**Г.Занданшатар**: Улсын Их Хурлын эрхэм гишүүн Хүрэлбаатарын Булгантуяа.

**Х.Булгантуяа**: Сүхбаатар танхимаас 14 гишүүн оролцож байгаа 13 гишүүн дэмжсэн байна.

**Г.Занданшатар**: Эрхэм гишүүн Цэндийн Сандаг-Очир.

**Ц.Сандаг-Очир:** Үндсэн хууль, танхим 6-5 гишүүн дэмжсэн байна.

**Г.Занданшатар**: Их засаг танхим. Содномын Чинзориг гишүүн.

**С.Чинзориг**: 9-8 дэмжиж байна.

**Г.Занданшатар:** Санал хураалтад 65 гишүүн оролцож, 46 гишүүн дэмжиж, 70.8 хувийн санал дэмжигдлээ.

3.Төслийн 1 дүгээр зүйлийн 181.5 дахь хэсгийн “холбогдуулан” гэснийг “уялдуулан шаардлагатай бол” гэж өөрчлөх.

Санал гаргасан: Улсын Их Хурлын гишүүн Н.Энхболд.

Санал хураалт.

Улсын Их Хурлын гишүүн Дуламдоржийн Тогтохсүрэн танилцуулна.

**Д.Тогтохсүрэн**: 21 гишүүн санал хураалтад оролцож 12 гишүүн дэмжсэн байна.

**Г.Занданшатар**: Сайнбуянгийн Амарсайхан гишүүн, Их эзэн Чингис хаан танхим.

**С.Амарсайхан**: 15 гишүүнээс 8 гишүүн дэмжлээ.

**Г.Занданшатар**: Улсын Их Хурлын эрхэм гишүүн Хүрэлбаатарын Булгантуяа, Жанжин Д.Сүхбаатар танхим.

**Х.Булгантуяа**: Сүхбаатар танхимаас 14 гишүүн оролцож байгаа 13 гишүүн дэмжсэн байна.

**Г.Занданшатар**: Үндсэн хуулийн танхим, Цэндийн Сандаг-Очир гишүүн.

**Ц.Сандаг-Очир:** 6 гишүүнээс 5 гишүүн дэмжсэн байна.

**Г.Занданшатар**: Их засаг танхим. Содномын Чинзориг гишүүн.

**С.Чинзориг**: 9-8 дэмжиж байна.

**Г.Занданшатар:** Санал хураалтад 65 гишүүн оролцож, 46 гишүүн дэмжиж, 70.8 хувийн санал дэмжигдлээ.

4.Төслийн 1 дүгээр зүйлийн “13.1.15” дахь заалтыг бүхэлд нь хасах.

Санал гаргасан: Улсын Их Хурлын гишүүн Н.Энхболд.

Санал хураалт.

Улсын Их Хурлын гишүүн Дуламдоржийн Тогтохсүрэн танилцуулна.

**Д.Тогтохсүрэн**: 21 гишүүн санал хураалтад оролцож 12 гишүүн дэмжсэн байна.

**Г.Занданшатар**: Сайнбуянгийн Амарсайхан гишүүн, Их эзэн Чингис хаан танхим.

**С.Амарсайхан**: Их эзэн Чингис хааны танхимаас 15 гишүүнээс 8 гишүүн дэмжлээ.

**Г.Занданшатар**: Улсын Их Хурлын эрхэм гишүүн Хүрэлбаатарын Булгантуяа.

**Х.Булгантуяа**: Сүхбаатар танхимаас 14 гишүүн оролцож байгаа 13 гишүүн дэмжсэн байна.

**Г.Занданшатар**: Үндсэн хуулийн танхим, Цэндийн Сандаг-Очир гишүүн.

**Ц.Сандаг-Очир:** Үндсэн хууль, танхим 6-5 гишүүн дэмжсэн байна.

**Г.Занданшатар**: Их засаг танхим. Содномын Чинзориг гишүүн.

**С.Чинзориг**: 9-8 дэмжиж байна.

**Г.Занданшатар:** Санал хураалтад 65 гишүүн оролцож, 46 гишүүн дэмжиж, 70.8 хувийн санал дэмжигдлээ.

**Хоёр.Аюулгүй байдал, гадаад бодлогын байнгын хорооны дэмжсэн найруулгын шинжтэй саналын томьёолол:**

**Г.Занданшатар:** Төслийн 1 дүгээр зүйлийн “зүйл” гэсний дараа “, заалт” гэснийг хасаж, 181.3.6 дахь заалтын “орчныг” гэснийг “орчин, нөхцөлийг” гэж, “181.3.9” дэх заалтыг “181.4” дэх хэсэг гэж, “181.4-181.6” дахь хэсгийн дугаарыг “181.5-181.7” гэж тус тус өөрчлөх.

Санал гаргасан: Улсын Их Хурлын гишүүн Н.Энхболд.

Санал хураалт.

Улсын Их Хурлын гишүүн Дуламдоржийн Тогтохсүрэн танилцуулна.

**Д.Тогтохсүрэн**: Их хуралдай танхимд 21 гишүүн санал хураалтад оролцож 12 гишүүн дэмжсэн байна.

**Г.Занданшатар**: Сайнбуянгийн Амарсайхан Улсын Их Хурлын гишүүн Эзэн Чингис хаан танхим.

**С.Амарсайхан**: Манай танхимд 15 гишүүнээс 8 гишүүн дэмжлээ.

**Г.Занданшатар**: Улсын Их Хурлын эрхэм гишүүн Хүрэлбаатарын Булгантуяа, Жанжин Д.Сүхбаатарын танхим.

**Х.Булгантуяа**: Сүхбаатар танхимаас 14 гишүүн оролцож байгаа 13 гишүүн дэмжсэн байна.

**Г.Занданшатар**: Эрхэм гишүүн Цэндийн Сандаг-Очир. Үндсэн хуулийн танхим

**Ц.Сандаг-Очир:** Үндсэн хууль, танхим 6-5 гишүүн дэмжсэн байна.

**Г.Занданшатар**: Их засаг танхим. Содномын Чинзориг гишүүн.

**С.Чинзориг**: 9-8 дэмжиж байна.

**Г.Занданшатар:** Санал хураалтад 65 гишүүн оролцож, 46 гишүүн дэмжиж, 70.8 хувийн саналаар найруулгын шинжтэй санал дэмжигдлээ.

**Гурав**.**Төрийн болон албаны нууцын тухай хуульд нэмэлт оруулах тухай хуулийн төслийн талаарх зарчмын зөрүүтэй саналын томьёолол:**

**Аюулгүй байдал, гадаад бодлогын байнгын хорооны**

**дэмжсэн санал:**

**Г.Занданшатар:** 1.Төслийн 1 дүгээр зүйлийн “агуулгатай” гэсний дараа “13.1.3.о” гэж нэмэх.

Санал гаргасан: Улсын Их Хурлын гишүүн Н.Энхболд.

Санал хураалт.

Улсын Их Хурлын гишүүн Дуламдоржийн Тогтохсүрэн танилцуулна.

**Д.Тогтохсүрэн**: Их хуралдай танхимд 21 гишүүн санал хураалтад оролцож 12 гишүүн дэмжсэн байна.

**Г.Занданшатар**: Сайнбуянгийн Амарсайхан Улсын Их Хурлын гишүүн, Эзэн Чингис хааны танхим.

**С.Амарсайхан**: Манай танхимаас 8 гишүүн дэмжлээ.

**Г.Занданшатар**: Улсын Их Хурлын эрхэм гишүүн Хүрэлбаатарын Булгантуяа. Жанжин Д.Сүхбаатар танхим.

**Х.Булгантуяа**: Сүхбаатар танхимаас 14 гишүүн оролцож байгаа 13 гишүүн дэмжсэн байна.

**Г.Занданшатар**: Эрхэм гишүүн Цэндийн Сандаг-Очир, Үндсэн хууль танхим.

**Ц.Сандаг-Очир:** Үндсэн хууль, танхим 6-5 гишүүн дэмжсэн байна.

**Г.Занданшатар**: Их засаг танхим. Содномын Чинзориг гишүүн.

**С.Чинзориг**: 9-8 дэмжиж байна.

**Г.Занданшатар:** Санал хураалтад 65 гишүүн оролцож, 46 гишүүн дэмжиж, 70.8 хувийн санал дэмжигдлээ.

2.Төслийн 1 дүгээр зүйлийн 13.1.3.о дэд заалтын “холбоотой” гэсний дараа “нууцалбал зохих” гэж нэмэх.

Санал гаргасан: Улсын Их Хурлын гишүүн Н.Энхболд.

Санал хураалт.

Улсын Их Хурлын гишүүн Дуламдоржийн Тогтохсүрэн танилцуулна.

**Д.Тогтохсүрэн**: 21 гишүүн санал хураалтад оролцож 12 гишүүн дэмжсэн байна.

**Г.Занданшатар**: Сайнбуянгийн Амарсайхан Улсын Их Хурлын гишүүн, Их эзэн Чингис хаан танхим.

**С.Амарсайхан**: Их эзэн Чингис хааны танхимын 15 гишүүнээс 8 гишүүн дэмжлээ.

**Г.Занданшатар**: Улсын Их Хурлын эрхэм гишүүн Хүрэлбаатарын Булгантуяа.

**Х.Булгантуяа**: Сүхбаатар танхимаас 14 гишүүн оролцож байгаа 13 гишүүн дэмжсэн байна.

**Г.Занданшатар**: Эрхэм гишүүн Цэндийн Сандаг-Очир. Үндсэн хууль танхим.

**Ц.Сандаг-Очир:** Үндсэн хууль, танхим 6-5 гишүүн дэмжсэн байна.

**Г.Занданшатар**: Их засаг танхим. Содномын Чинзориг гишүүн.

**С.Чинзориг**: 9-8 дэмжиж байна.

**Г.Занданшатар:** Санал хураалтад 65 гишүүн оролцож, 46 гишүүн дэмжиж, 70.8 хувийн санал дэмжигдлээ.

Зарчмын зөрүүтэй саналын томьёоллоор санал хураалт явуулж дууслаа.

Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүдийг эцсийн хэлэлцүүлэгт бэлтгүүлэхээр Аюулгүй байдал, гадаад бодлогын байнгын хороонд шилжүүлж байна.

Ардчилсан намын бүлэгт өгсөн завсарлагын хугацаа 8 минутын дараа дуусах тул гишүүдийг чуулганы танхимууддаа цуглаж, санал хураалтад бэлдэхийг танхимын дарга нарт чиглэл өгч байна.

Одоо зарлал байна. Гишүүд сонсож байгаарай.

Чуулганы дараа 18 цагаас залгуулаад Үйлдвэржилтийн бодлогын байнгын хороо Чойжилсүрэн дарга Үндсэн хууль танхимд, Газрын тос боловсруулах үйлдвэрийг дэмжих тухай хуулийн төслийн анхны хэлэлцүүлгийг явуулна.

Төрийн байгуулалтын байнгын хороо Жанжин Д.Сүхбаатар танхимд, Лувсанцэрэнгийн Энх-Амгалан дарга аа. Монгол Улсад Улс төрийн нам үүсэн байгуулагдсаны 100 жилийн ой тэмдэглэх тухай тогтоолын төсөл, Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд хэсэгчлэн тавьсан Монгол Улсын Ерөнхийлөгчийн хориг, Монгол Улсын Их Хурлын 2021 оны хаврын ээлжит чуулганаар хэлэлцэх асуудлын тухай Улсын Их Хурлын тогтоолын төсөл. Тогтоолын хавсралтад нэмэлт, өөрчлөлт оруулах тухай асуудлуудыг хэлэлцэнэ.

Аюулгүй байдал, гадаад бодлогын байнгын хороо Баагаагийн Баттөмөр гишүүд одоо гишүүдээ зарлаад цуглуулна. Их эзэн Чингис хааны танхимд хуралдана. Зэвсэгт хүчний тухай хуульд нэмэлт оруулах тухай хуулийн төслийн эцсийн хэлэлцүүлгийг явуулна.

Монгол Улс олон улсын хөгжлийн ассоциаци хоорондын нэмэлт, санхүүжилтийн хэлэлцээр. Зөвшилцөх асуудлыг хэлэлцэнэ.

Аюулгүй байдал, гадаад бодлогын байнгын хороо, Эдийн засгийн байнгын хороо хоёрын хамтарсан хурал Эзэн Чингис хааны танхимд дараа нь хуралдана. Коронавируст халдвар ковид-19-ийн цар тахлаас урьдчилан сэргийлэх, тэмцэх, нийгэм, эдийн засгийн нөлөөллийг бууруулах З хуулийн анхны хэлэлцүүлгийг явуулна.

Хууль зүйн байнгын хороо Монгол Улсын Ерөнхийлөгчийн тавьсан З хоригийг хэлэлцэнэ. Завсарлага аваад энэ хойшилсон учраас.

Ингээд өнөөдөр цаг сунгаж хуралдана.

Танхимын дарга нар гишүүд ээ цуглуулаарай, Амарсайхан гишүүн МАХН-ын бүлгийн дэд дарга Их эзэн Чингис хаан танхимд.

Хүрэлбаатарын Булгантуяа гишүүн Жанжин Д.Сүхбаатар танхимд.

Улсын Их Хурлын эрхэм гишүүд ээ,

Жижиг дунд үйлдвэрийн дэд хорооны бүрэлдэхүүнд өөрчлөлт оруулах талаар Үйлдвэржилтийн бодлогын байнгын хорооны санал дүгнэлттэй танилцана.

Энэ чинь хэлэлцэх асуудалд орчихсон билүү? Горимын санал. Эрхэм гишүүн Төмөрбаатарын Аюурсайхан горимын санал гаргана.

**Т.Аюурсайхан**: Баярлалаа. Энэ Жижиг дунд үйлдвэрийг дэмжих түр хорооны бүрэлдэхүүнд өөрчлөлт оруулах асуудал байгаа. Түр хороон дээрээ бас дэгийнхээ хуулийн дагуу гишүүдийн өөрсдийн саналыг нь хүлээж авч нэмэх, хасах асуудлыг шийддэг. Ингээд гишүүд өөрсдөө бас саналаа илэрхийлчихсэн. Тухайн дэд хорооных нь санал дүгнэлт гарчихсан байгаа. Тэгээд энэ дээр нь бас өнөөдөр энэ цагийг ашиглаад шийдье гэдэг горимын санал гаргаж байна.

**Г.Занданшатар**: Аюурсайхан гишүүний гаргасан горимын саналаар санал хураалт явуулъя.

Жижиг дунд үйлдвэрийн дэд хорооны бүрэлдэхүүнд өөрчлөлт оруулах тухай тогтоолын төслийг хэлэлцэж баталъя гэсэн ийм горимын санал гаргаж байна. Энэ горимын саналаар санал хураалт явуулъя.

Улсын Их Хурлын гишүүн Дуламдоржийн Тогтохсүрэн танилцуулна.

**Д.Тогтохсүрэн**: 21 гишүүн санал хураалтад оролцож, 12 гишүүн дэмжсэн байна.

**Г.Занданшатар**: Их эзэн Чингис хааны танхим.

**С.Амарсайхан**: 15 гишүүнээс 8 гишүүн дэмжлээ.

**Г.Занданшатар**: Жанжин Д.Сүхбаатарын танхим.

**Х.Булгантуяа**: Сүхбаатар танхимаас 14 гишүүн оролцож байгаа 13 гишүүн дэмжсэн байна.

**Г.Занданшатар**: Үлгэр жишээ Үндсэн хуулийн танхим. Эрхэм гишүүн Ж.Сүхбаатар гишүүн.

**Ж.Сүхбаатар:** 6-5 гишүүн дэмжсэн байна.

**Г.Занданшатар**: Их засаг танхим. Нямаагийн Энхболд

**Н.Энхболд**: 9-8 дэмжиж байна.

**Г.Занданшатар:** Санал хураалтад 65 гишүүн оролцож, 46 гишүүн дэмжиж, 70.8 хувийн саналаар энэ асуудлыг хэлэлцэх нь зүйтэй гэж үзлээ.

Жижиг, дунд үйлдвэрийн дэд хорооны бүрэлдэхүүнд өөрчлөлт оруулах тухай талаарх Үйлдвэржилтийн бодлогын байнгын хорооны санал, дүгнэлтийг Улсын Их Хурлын гишүүн Ганзоригийн Тэмүүлэн танилцуулна.

Байнгын хорооны санал, дүгнэлтийг байнгын хорооны дарга Баттогтохын Чойжилсүрэн гишүүн танилцуулна.

**Б.Чойжилсүрэн**: Улсын Их Хурлын дарга, эрхэм гишүүдээ,

Монгол Улсын Их Хурлын тухай хуулийн 8 дугаар зүйлийн 8.1.6 дахь заалт 28 дугаар зүйлийн 28.5 дахь хэсэг, Монгол Улсын Их Хурлын чуулганы хуралдааны дэгийн тухай хуулийн 26 дугаар зүйлийн 26.3, 26.5 дахь хэсэгт заасныг тус тус үндэслэн Жижиг, дунд үйлдвэрлэлийн дэд хорооны бүрэлдэхүүнд өөрчлөлт оруулах тухай асуудлыг Үйлдвэржилтийн бодлогын байнгын хороо 2021 оны 1 дүгээр сарын 20-ны өдрийн хуралдаанаараа хэлэлцээд дараах санал, дүгнэлтийг чуулганы нэгдсэн хуралдаанд танилцуулж байна.

Монгол Улсын Их Хурлын тухай хуулийн 28 дугаар зүйлийн 28.5 дахь хэсэгт дэд хорооны бүрэлдэхүүнд зөвхөн харьяалах Байнгын хорооны гишүүд орох бөгөөд дэд хорооны бүрэлдэхүүний тоо нь тухайн Байнгын хорооны гишүүдийн хоёрны нэгээс илүүгүй байна гэснийг баримтлан Улсын Их Хурлын гишүүн Сайнхүүгийн Ганбаатарыг Жижиг, дунд үйлдвэрлэлийн дэд хорооны гишүүнээр батлах тухай Монгол Улсын Их Хурлын тогтоолын төслийг Үйлдвэржилтийн бодлогын байнгын хорооны хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

Жижиг, дунд үйлдвэрлэлийн дэд хорооны бүрэлдэхүүнд өөрчлөлт оруулах тухай асуудлаар Үйлдвэржилтийн бодлогын байнгын хорооноос гаргасан санал, дүгнэлтийг хэлэлцэн шийдвэрлэж, Дэд хорооны бүрэлдэхүүнд өөрчлөлт оруулах тухай Монгол Улсын Их Хурлын тогтоолын төслийг баталж өгөхийг та бүхнээс хүсье.

Анхаарал тавьсанд баярлалаа.

**Г.Занданшатар:** Байнгын хорооны санал, дүгнэлттэй холбогдуулан асуулт асууж, үг хэлэх гишүүн байна уу? Алга байна.

Тэгэхээр Дэд хорооны бүрэлдэхүүнд өөрчлөлт оруулах тухай тогтоолын төслийг уншиж танилцуулъя.

Монгол Улсын Их Хурлын тухай хуулийн 8 дугаар зүйлийн 8.1.6 дахь заалт 28 дугаар зүйлийн 28.5 дахь хэсэг, Монгол Улсын Их Хурлын чуулганы хуралдааны дэгийн тухай хуулийн 26 дугаар зүйлийн 26.3, 26.5 дахь хэсгийг тус тус үндэслэн Монгол Улсын Их Хурлаас тогтоох нь:

1.Улсын Их Хурлын гишүүн Сайнхүүгийн Ганбаатарыг Жижиг, дунд үйлдвэрийн дэд хорооны гишүүнээр баталсугай.

2. Энэ тогтоолыг баталсан өдрөөс эхлэн дагаж мөрдсүгэй.

Энэ тогтоолын төслийг баталъя гэсэн саналын томьёоллоор санал хураалт явуулъя.

Улсын Их Хурлын гишүүн Дуламдоржийн Тогтохсүрэн танилцуулна.

**Д.Тогтохсүрэн**: 21 гишүүн санал хураалтад оролцож 14 гишүүн дэмжсэн байна.

**Г.Занданшатар**: Сайнбуянгийн Амарсайхан Улсын Их Хурлын гишүүн

**С.Амарсайхан**: эзэн Чингис хаан танхимын 15 гишүүнээс 9 гишүүн дэмжлээ.

**Г.Занданшатар**: Улсын Их Хурлын эрхэм гишүүн Хүрэлбаатарын Булгантуяа.

**Х.Булгантуяа**: Сүхбаатар танхимаас 14 гишүүн оролцож байгаа 13 гишүүн дэмжсэн байна.

**Г.Занданшатар**: Үлгэр жишээ Үндсэн хуулийн танхим. Эрхэм гишүүн Ж.Сүхбаатар

**Ж.Сүхбаатар:** 6-6 гишүүн дэмжсэн байна.

**Г.Занданшатар**: Их засаг танхим. Эрхэм гишүүн Нямаагийн Энхболдн

**Н.Энхболд:**: 9-8 дэмжиж байна.

**Г.Занданшатар:** Санал хураалтад 65 гишүүн оролцож, 50 гишүүн дэмжиж, 76.9 хувийн саналаар санал дэмжигдлээ.

Тогтоолыг баталъя гэсэн санал дэмжигдлээ. Тогтоолыг уншиж танилцуулчихсан. Эцсийн найруулга дээр саналтай гишүүн байна уу?

Алга байна. Эцсийн найруулгыг сонссонд тооцлоо.

Сахилга хариуцлагын байнгын хорооны дарга Бадмаанямбуугийн Бат-Эрдэнэ гишүүн энэ гадаа байгаа асуудлын талаар энэ гишүүд яагаад чуулганд оролцохгүй байгаа гишүүдээ та явж авчирна.

Ардчилсан намын бүлгийн завсарлагын хугацаа дууссан. Одоо Монгол Улсын Ерөнхий сайдыг томилох саналыг дэмжье гэсэн саналын томьёоллоор санал хураалт явуулна.

Гишүүд асуулт асууж, үг хэлж дууссан байгаа. Ардчилсан намын бүлгийн завсарлагын хугацаа дууссан учраас чуулганы танхим дуудаж байна.

Их эзэн Чингис хааны танхимын дарга, Монгол Ардын намын бүлгийн дэд дарга Сайнбуянгийн Амарсайхан гишүүн танай танхимын ирц бүрэн бүрдсэн байна уу?

**С.Амарсайхан**: Манай танхимын 15 гишүүнээс 10 гишүүн байна.

**Г.Занданшатар**: 5 гишүүнээ дуудаарай.

Монгол Ардын намын бүлгийн дэд дарга, эрхэм гишүүн Хүрэлбаатарын Булгантуяа Жанжин Д.Сүхбаатарын танхим,

**Х.Булгантуяа:** Манай танхим бас ирц сайтай байна.14 гишүүнээс 13 гишүүн байна.

**Г.Занданшатар**: Үлгэр жишээ Үндсэн хуулийн танхим. Монгол Ардын намын бүлгийн дэд дарга, Улсын Их Хурлын эрхэм гишүүн Жамъянхорлоогийн Сүхбаатар

**Ж.Сүхбаатар:** манайх бол үлгэр жишээ учраас 7-уулаа 100 хувь байна.

**Г.Занданшатар**: Их засаг танхим эрхэм гишүүн Нямаагийн Энхболд ирцээ танилцуулна уу?

**Н.Энхболд**: Манайхаас 9-8 байна.

Ардчилсан намаас хурал нь дуусаагүй юм байлгүй. Цогтгэрэл гишүүн алга. Бусад нь байна.

**Г.Занданшатар**: Эрхэм гишүүн Ширнэнбаньдийн Адьшаа танай бүлгийн завсарлагын хугацаа дууссан. Бүлгийн гишүүдээ дууд.

Улсын Их Хурал дахь Ардчилсан намын бүлгийн дарга Дашдондогийн Ганбат гишүүн завсарлагын хугацаа дууссан тул та үгээ хэлнэ үү. Хэлэх үг байгаа юу, үг хэлэхгүй байж болно.

**Д.Ганбат:** Ардчилсан намын бүлэг хуульд заасны дагуу завсарлагаа авлаа. Монгол Улсын Ерөнхий сайдад олонхоос нэр дэвшүүлж байгаа Оюун-Эрдэнэ гишүүнээс асуулт асууж хэлэх, ярих юмнуудаа хэлж ярилаа. Тэгээд ямар ч байсан олонхын бүлэгт бас хүнд хэцүү ийм цаг ирж байгаа. Тэгээд та бүхний бас мэдээж хэрэг Ардчилсан нам бол шийдвэр гаргасан. Ардчилсан намын бүлэг бол шийдвэр гаргахдаа нэгэнт одоо алдаа гаргаад огцорч байгаа энэ Засгийн газрын дотор нь ажиллаж байсан Хэрэг эрхлэх газрын дарга Ерөнхий сайдаар ажиллах нь бол зохимжгүй ээ. Ёс зүйд нийцэхгүй ээ. Нөгөө талаар одоо энэ Монгол Ардын намыг олонх болох ялуулахад Монгол Ардын намын дарга, өмнө нь Ерөнхий сайдаар ажиллаж байсан энэ хүнд бол Монголын ард түмэн.../микрофон тасрав/.

**Г.Занданшатар**: Завсарлагын хугацаа дууссанаа л хэлэх ёстой байхгүй юу. Өөр юм яриад байгаа юм. Ингээд Монгол Улсын Ерөнхий сайдаар Улсын Их Хурлын гишүүн Лувсаннамсрайн Оюун-Эрдэнийг томилох саналыг дэмжье гэсэн саналын томьёоллоор санал хураалт явуулна.

Ингээд 5 танхимаас хуралдаж байгаа учраас кнопоор явдаггүй юм. Энэ чинь 5 танхимаас хуралдаж байгаа учраас нэгтгэдэггүй. Гар өргөж өнөөдөржин санал хурааж явж байгаа.

Их хуралдай танхим МАН-ын бүлгийн дарга, Улсын Их Хурлын гишүүн Дуламдоржийн Тогтохсүрэн.

**Д.Тогтохсүрэн**: 21 гишүүн санал хураалтад оролцож 16 гишүүн дэмжсэн байна.

**Г.Занданшатар**: Их эзэн Чингис хааны танхим, МАН-ын бүлгийн дэд дарга, Улсын Их Хурлын эрхэм гишүүн Сайнбуянгийн Амарсайхан

**С.Амарсайхан**: Их эзэн Чингис хааны танхимын 15 гишүүнээс 13 гишүүн Монгол Улсын Ерөнхий сайдад Оюун-Эрдэнийг дэмжиж гараа өргөж байна.

**Г.Занданшатар**: Жанжин Д.Сүхбаатарын танхим, МАН-ын бүлгийн дэд дарга, Улсын Их Хурлын эрхэм гишүүн Хүрэлбаатарын Булгантуяа.

**Х.Булгантуяа**: Сүхбаатар танхимаас 14 гишүүн оролцож байгаа 13 гишүүн дэмжсэн байна.

**Г.Занданшатар**: Үндсэн хуулийн танхим МАН-ын бүлгийн дэд дарга, Жамъянхорлоогийн Сүхбаатар.

**Ж.Сүхбаатар:** Үндсэн хууль танхим 7 гишүүн долуулаа Ерөнхий сайдад нэр дэвшигч Оюун-Эрдэнийг дэмжиж байна.

**Г.Занданшатар**: Их засаг танхим, эрхэм гишүүн, Халдашгүй байдлын дэд хорооны дарга Нямаагийн Энхболд.

**Н.Энхболд**: Монгол Улсын Ерөнхий сайдаар Оюун-Эрдэнийг дэмжиг саналыг 9 гишүүнээс 8 дэмжиж байна.

**Г.Занданшатар:**  Их хуралдай танхимд өөрчлөлт орсон бол Дуламдоржийн Тогтохсүрэн гишүүн дахиад эцэслээд танилцуулчихъя.

**Д.Тогтохсүрэн**: 21 гишүүн санал хураалтад оролцож, 17 гишүүн дэмжсэн байна.

**Г.Занданшатар**: Санал хураалтад 66 гишүүн оролцож, 58 гишүүн дэмжиж, 87.9 хувийн саналаар санал дэмжигдлээ.

Монгол Улсын Ерөнхий сайдаар Монгол Улсын Их Хурлын гишүүн Лувсаннамсрайн Оюун-Эрдэнийг томилох саналыг хуралдаанд оролцсон гишүүдийн олонх нь дэмжсэн тул Монгол Улсын Ерөнхий сайдыг томилох тухай Улсын Их Хурлын тогтоол батлагдсанд тооцлоо.

Тогтоолыг уншиж танилцуулна.

Монгол Улсын Ерөнхий сайдыг томилох тухай

Монгол Улсын Үндсэн хуулийн Хорин тавдугаар зүйлийн 1 дэх хэсгийн 6 дахь заалт, Гучин есдүгээр зүйлийн 2 дахь хэсэг, Монгол Улсын Засгийн газрын тухай хуулийн 21 дүгээр зүйлийн 4 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 28 дугаар зүйлийн 28.3 дахь хэсэг, санал хураалтын дүнг үндэслэн Монгол Улсын Их Хурлаас тогтоох нь:

1.Монгол Улсын Ерөнхий сайдаар Лувсаннамсрайн Оюун-Эрдэнийг томилсугай.

2.Энэ тогтоолыг 2021 оны 01 дүгээр сарын 27-ны өдрөөс эхлэн дагаж мөрдсүгэй.

Тогтоолын эцсийн найруулга дээр саналтай гишүүн байна уу. Алга байна. Тогтоол батлагдсанд тооцлоо.

Ингээд Монгол Улсын Их Хурлаас шийдвэр гаргаж байна. Монгол Улсын Ерөнхий сайдын өндөр хариуцлагатай албан тушаалд өндөр хувь итгэлээр сонгогдсон Улсын Их Хурлын гишүүн Лувсаннамсрайн Оюун-Эрдэнэ танд Улсын Их Хурлын нийт гишүүдийнхээ нэрийн өмнөөс баяр хүргэж, ажилд тань амжилт хүсэн ерөөе/Алга ташив/.

Улс орны нөхцөл байдал одоо амаргүй байна. Засгийн газрын танхимаа нэн яаралтай шуурхай чадварлагаар эмхлэн бүрдүүлээд Улсын Их Хуралд шуурхай танилцуулах чиглэлийг Улсын Их Хурлаас өгч байна.Тэгээд тэр үедээ, бас ард түмэндээ Улсын Их Хуралд хандаж Ерөнхий сайд бас үг хэлнэ. Өнөөдөр цагийн байдал ороо бусгаа, цар тахлын байдал, эрсдэл өндөр хэвээрээ байна. Цас зуудын байдал амаргүй. Хөдөө малчдын ажил амьжиргаа бас хүндэвтэр байна.

Ийм учраас энэ Засгийн газрын залгамж чанарыг хангаж бас шинэчлэлт өөрчлөлтийг тууштай үргэлжлүүлэх нь чухал. Шинэ Засгийн газраас Монголын ард түмэн шинэ шийдэл хүлээж байгаа. Алсын хараатай, шийдвэртэй, зоримог үйл ажиллагаа өрнүүлнэ гэж итгэж хүлээж байгаа. Шударга ёсны төлөөх тэмцэл үр дүнд хүрэх ёстой. Улс орныхоо эдийн засгийг тэлж, хөгжил дэвшлийг тэтгэх томоохон төсөл хөтөлбөрүүдийг цаг алдалгүй амжилттай хэрэгжих нь Монгол Улсын эрх ашигт нийцнэ. Монголынхоо баялагт монгол хүн эзэн байх нь үр өгөөж нь Монголдоо ард түмэндээ хүртэж байх шударга зарчмыг тууштай, тасралтгүй хэрэгжүүлэх ёстой гэдгийг энэ Улсын Их Хурал Хүрэлсүхийн Засгийн газар, Оюун-Эрдэнэ сайд бол тууштай хэрэгжүүлж ирсэн гэдгийг тэмдэглэж хэлье.

Оюутолгойн асуудлын талаар Улсын Их Хурал 92 дугаар тогтоолыг баталж, Хүрэлсүхийн Засгийн газар бол 2016 онд яаралтай ажлын хэсэг байгуулж, энэ гэрээг сайжруулж, Оюутолгойн төсөлд Монголын ард түмний эрх ашгийг хангуулах тухай тогтоол баталж эрчимтэй ажиллаж байгаа. Энэ бол нийт төслүүд дээр л тийм зарчим баримталж ярьж ирснийг одоо Салхитаас авахуулаад, Ноён уул одоо бүх төслүүд гэрчилнэ ээ. Ийм учраас энэ ажил бол тууштай хэрэгжиж байгаа.

Ингээд Монгол Улсын 32 дахь Ерөнхий сайд Лувсаннамсрайн Оюун-Эрдэнэ танд сайн сайхныг хүсэж, ард түмнээ дээдлэгч, алсын хараатай хөгжлийг бүтээгч Засгийн газрын тэргүүн байх ерөөлийг өргөн дэвшүүлье ээ/Алга ташив/.

Ингээд Л.Оюун-Эрдэнэ сайдыг индэрт хүрч байна. Суудалд суу.

Өнөөдрийн нэгдсэн чуулганаар хэлэлцэх асуудал үүгээр өндөрлөж байна.

Одоо Байнгын хороод хуралдана. Төрийн байгуулалтын байнгын хороо, Хууль зүйн байнгын хороо, Үйлдвэржилтийн байнгын хороо, Аюулгүй байдал, гадаад бодлогын байнгын хороо, Эдийн засгийн байнгын хороо хоёр хамтарсан хурал тусдаа хурлууд.

Ингээд Байнгын хороод хуралдаа орно. Шууд ажилдаа орно.

Өнөөдөртөө багтаагаад энэ хэлэлцүүлгүүдээ дуусгана шүү, Байнгын хороо, сунаж хуралдана.

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН